
Johdanto 


Ajatus tämän kirjan kirjoittamisesta heräsi Tampereen yliopiston vakuutuk- 
sen ja riskienhallinnan opintosuunnan henkilökunnan parissa käytännön tar- 
peista. Erityisesti eurooppalaisen riskienhallintajärjestö FERM An opetuksen 
akkreditoinnin vaatimuslista nosti esiin uusimpia riskienhallinnan suuntauk- 
sia esittelevän suomenkielisen oppimateriaalin tarpeen. 

Ajantasaisin oppimateriaali perustuu aina uusimpaan tutkimukseen. Täs- 
tä syystä kirja päätettiin toteuttaa opetukseen soveltuvien tutkimusartikke- 
lien muodossa. Kussakin artikkelissa pyritään yhdistämään keskeinen kan- 
sainvälinen tutkimus suomalaiseen näkökulmaan. 

Riskienhallinnan menetelmien ja prosessien kansainvälinen kehitys on ol- 
lut viime vuosina hyvin nopeaa. Yksi kirja voi kattaa tästä muutoksesta vain 
osan. Tämä kirja koostuu seitsemästä riskienhallintaa käsittelevästä artikke- 
lista. Kukin artikkeli muodostaa itsenäisen kokonaisuuden ja on mahdollista 
lukea erikseen. 

Ensimmäiset kolme artikkelia käsittelevät riskin olemusta ja riskienhallin- 
taa uusimpien tutkimusten ja organisaatioiden käytäntöjen valossa. Kolmessa 
seuraavassa artikkelissa tarkastellaan maineriskiä ja sosiaalisia riskejä ajan- 
kohtaisten esimerkkien ja tilastojen perusteella. Viimeinen artikkeli esittelee 
vapaasti saatavilla olevan RiskDemo-ohjelmiston, jonka avulla lukija voi halu- 
tessaan testata ja havainnollistaa monenlaisia riskien ominaisuuksia. 

Ensimmäisen artikkelin tavoitteena on tarjota moderni näkökulma 
riskienhallinnan keskeisiin käsitteisiin päätöksenteon näkökulmasta. Esitys 
sisältää muun muassa tärkeään rooliin nousseet riskimittojen ominaisuudet 
ja malliriskin käsitteen. Toinen tavoite on käsitteiden selkeyttäminen laajassa 
riskienhallinnan kontekstissa, ja käytettävissä olevan tietämyksen riskienhal- 
linnallisten vaikutusten systemaattinen analysointi. 

Artikkelissa esitetään uudella tavalla riskin määritelmä, jossa lähtökohta- 
na on ei-toivottavan tapahtuman mahdollisuuden ja riskin mittaamisen erot- 


taminen toisistaan. Kyseistä määritelmää käsitellään tietämyksen eri tasojen 


näkökulmasta: tunnettu epävarmuus, tuntematon epävarmuus ja tietämättö- 
myys epävarmuuden olemassaolosta. Epävarmuus ulottuu täydellisestä tietä- 
mättömyydestä tarkkaan ja perusteltuun todennäköisyysarvioon, joka perus- 
tuu laajaan tietopohjaan sekä perusteltuihin laskentamenetelmiin. 

Mahdollisuudet päätöksentekoon ja riskienhallinnan menetelmien so- 
veltamiseen riippuvat tietämyksen tasosta — samoin mahdolliset riskienhal- 
linnan keinot. Konkreettisena esimerkkinä tarkastellaan väestöennusteiden 
riskejä. 

Toisessa artikkelissa tarkastellaan riskienhallintaa laajennettuna perintei- 
sestä kontekstista. Siinä käytetään termiä ”turva” riskienhallinnan synonyy- 
minä. Useimmat turvan ja näin ollen myös riskienhallinnan ulottuvuudet 
koskettavat niin yritystä kuin yksityishenkilöäkin, ja turvan tarjoajina eri 
finanssiyritykset ovat laajasti edustettuina. Tarkastelu vastaa finanssialan mo- 
dernia käytäntöä. 

Artikkelissa perehdytään turvan rakentamisen peruskysymyksiin. Yritys- 
ten ja yksityishenkilöiden vahinkoriskeihin varautumisen lisäksi käsitellään 
henkilö- ja rahoitusriskien hallintaa, finanssivarallisuuden turvaamista sekä 
jatkuvuussuunnittelua, tarkastellaan myös eräitä yrityksen riskienhallinnan 
erikoisalueita. Tämän jälkeen tehdään huomioita riskienhallinnan käsitteen 
laajentamisesta toimialoihin, valtioihin ja koko ihmiskuntaan, koska näitä 
koskevista riskeistä on paljon tietoa käytettävissä. Seuraavaksi kuvataan eräitä 
riskienhallintamenetelmiä. Lopuksi palataan tarkastelemaan otsikon merki- 
tystä — riskienhallinnalla on todella merkitystä sekä hyvään että pahaan päi- 
vään varautumisessa. 

Kolmannen artikkelin tavoitteena on nostaa riskitietoisuus johtamiseen 
liittyvän päätöksenteon keskiöön ja osoittaa, että riskitietoisuutta kasvatta- 
malla voidaan paremmin varautua epävarmaan tulevaisuuteen. Artikkelissa 
kiinnitetään huomiota myös päätöksenteon ongelmiin ja johtamiseen riskien 
ja epävarmuuden vallitessa. Artikkelin aluksi määritellään riskitietoisuuden 
avainkäsitteitä, sen jälkeen käydään läpi riskitietoisuuden ulottuvuuksia liike- 
toimintariskien ryhmittelyä jatkokehittäen. 

Tämän jälkeen käsitellään erilaisia työkaluja johdon riskitietoisuuden ke- 


hittämiseksi sekä pohditaan epävarmuuden merkitystä johtamiseen liittyvissä 

Johdanto 


päätöksentekotilanteissa ja tulevaisuuden ennakoinnissa. Lopuksi pohditaan 
luottamuksen ja tunteiden merkitystä osana riskitietoisuutta ja johtamista. 
Artikkeli sisältää aiheeseen liittyviä esimerkkejä suomalaisista yrityksistä, 
joista suurin osa perustuu Talouselämä-lehden tekemiin yritysanalyyseihin 
keväällä 2017. 

Neljännessä artikkelissa arvioidaan maineriskin käsitettä riskin ja riskien- 
hallinnan määritelmien ja teorioiden näkökulmasta. Tavoitteena on muodos- 
taa käsitys siitä, minkälaisia ominaisuuksia ja syntymekanismeja maineriskiin 
liittyy, ja onko maineriskiä olemassa sellaisenaan — ns. puhtaana riskinä — vai 
onko kysymys siitä, että muut riskit toteutuessaan voivat aiheuttaa haittaa 
myös maineelle. Tässä artikkelissa tutkitaan myös maineriskin käytännön 
vaikutuksia yritysten liiketoimintaan. 

Näitä vaikutuksia arvioidaan kahden case-yrityksen Nokian Renkaat 
Oyj:n ja Volkswagen AG:n tapauksia analysoimalla. Tässä empiriaosuudessa 
pureudutaan case-yritysten maineriskien syihin ja maineriskien toteutumisen 
vaikutuksiin yritysten liikevaihtoon, osakekurssiin, henkilöstöön ja vahin- 
gonkorvausvastuisiin. Näitä empiirisiä tuloksia reflektoidaan maineriskin ja 
maineenhallinnan teorioihin. Tämän artikkelin yhtenä keskeisenä tavoittee- 
na on myös, että johtopäätöksenä voitaisiin esittää jonkinlainen arvio maine- 
riskin toteutumisen todellisista vaikutuksista. 

Sosiaalisten riskien käsite on usein määritelty suppeasti. Viidennessä ar- 
tikkelissa kootaan yhteen sosiaalisen riskin määritelmiä ja analysoidaan so- 
siaalisen riskin käsitettä niiden pohjalta. Ensimmäisenä tavoitteena on tutkia, 
miten sosiaalisen riskin käsitettä on määritelty hyvinvointivaltion konteks- 
tissa ja analysoida näiden määritelmien pohjalta sosiaalisen riskin käsitettä. 
Lisäksi tarkoituksena on analysoida muita sosiaalisen riskin määritelmiä tai 
sosiaalisen riskin synonyymejä etsien niistä sosiaalisen riskin käsitettä avaavia 
tunnuspiirteitä. 

Artikkelissa määritellään erikseen kukin riski sosiaalisen riskin määritel- 
mien avulla, minkä jälkeen tutkitaan tilastoaineiston avulla riskien merkitystä 
yhteiskunnassa ja iän ja sukupuolen näkökulmasta. Sosiaaliset riskit sijoittuvat 
koko elämänkaarelle, joten niiden merkitys on suuri yksilön toimeentulolle. 


Sosiaalisiin riskeihin ja niiden toteutumiseen vaikuttavat useat tekijät. 

Kuudes artikkeli jatkaa edellisen artikkelin teemaa, laajentamalla näkö- 
kulmaa sosiaalisten riskien määrittelystä ja ominaisuuksista niiden hallintaan. 
Kuudennen artikkelin ensisijaisena tavoitteena on rakentaa määritelmä ja teo- 
reettinen viitekehys käsitteelle ”sosiaalisten riskien hallinta”. Organisaatioiden 
riskienhallinnan kehitystyössä on käytetty jo pidemmän aikaa kansainvälisiä 
standardeja ja viitekehyksiä (esim. ISO 31000 -standardi ja COSO ERM), jol- 
laisia ei juuri löydy sosiaalisten riskien hallinnan puolelta. 

Artikkelissa rakennettavan viitekehyksen pohjana on käytetty Maailman- 
pankin vuonna 2000 kehittämää yhteiskunnallisen riskienhallinnan viiteke- 
hystä (Social Risk Management, SRM), joka on yksi harvoista kansainvälisistä 
sosiaaliturvan lähestymistavoista. Artikkelissa osoitetaan uudenlaisen viiteke- 
hyksen tarpeellisuus ja asemoidaan sosiaalisten riskien hallinta osaksi sosiaa- 
lipolitiikkaan ja riskienhallintaan liittyvää keskustelua. Liiketoiminnallinen 
riskienhallinta-ajattelu ei ole välttämättä aiemmin istunut sosiaalipoliittiseen 
keskusteluun, mutta artikkeli osoittaa, että riskienhallinta-ajattelussa on paik- 
kansa myös ”sosiaalisen”-alueella. 

Seitsemännessä artikkelissa esitellään riskien havainnollistamiseen kehi- 
tetty vapaasti käytettävä ohjelma RiskDemo. Ohjelman tavoite on ensisijaises- 
ti opetuksellinen ja se keskittyy nimenomaan määrälliseen riskienhallintaan. 
Se auttaa näkemään, miten erilaiset luvut ja kuviot palautuvat todellisiin tilas- 
toaineistoihin. Sovelluskohteita ovat osake- ja korkosijoittaminen, vararikko- 
teoria ja demografia. Riskiä voidaan havainnollistaa monenlaisten graafisten 
esitysten, taulukoiden ja riskilukujen avulla. Lukija voi tämän työkalun avulla 
tutustua moniin riskienhallinnan avainkäsitteisiin havainnollisessa ja konk- 
reettisessa muodossa. RiskDemo ohjelmistoa kehitetään jatkuvasti monipuo- 


lisuuden ja käyttökelpoisuuden takaamiseksi. 


Tämän kirjan toteuttamisen mahdollisti osaltaan Keskinäinen Vakuutusyh- 
tiö Turvan taloudellinen tuki. Kirjan kirjoittajat osoittavat lämpimät kiitok- 


sensa Turvalle. 

Lasse Koskinen 


Tämän artikkelin yhtenä tavoitteena on tarjota moderni näkökulma riski- 
enhallinnan keskeisiin käsitteisiin päätöksenteon näkökulmasta. Toinen 
tavoite on käsitteiden selkeyttäminen ja käytettävissä olevan tietämyksen 
riskienhallinnallisten vaikutusten systemaattinen analysointi. Artikkelissa 
esitetään uudella tavalla riskin määritelmä, jossa lähtökohtana on ei-toi- 
vottavan tapahtuman mahdollisuuden ja riskin mittaamisen erottaminen 
toisistaan. Kyseistä määritelmää käsitellään tietämyksen eri tasojen nä- 
kökulmasta: tunnettu epävarmuus, tuntematon epävarmuus ja tietämättö- 
myys epävarmuudesta olemassaolosta. Riskiä mitattaessa huomioidaan 
ei-toivotun tapahtuman sattumisen aiheuttaman haitan suuruus tai sattu- 
misen yleisyys tai molemmat. Mahdollisuudet päätöksentekoon riippuvat 
tietämyksen tasosta — samoin mahdolliset riskienhallinnan keinot. Konk- 
reettisena esimerkkinä tarkastellaan väestöennusteiden riskejä. 


Johdanto 


Riski on vaikeasti lähestyttävä ja määriteltävä käsite jopa akateemisille tutki- 
joille (ks. esim. Campbell 2006b). Arkikielessä sanaa "riski? käytetään kuvaa- 
maan tappiota, menetystä tai vahinkoa, joka liittyy ei-toivotun tapahtuman 
sattumisen mahdollisuuteen. Ei-toivotun tapahtuman toteutumisesta johtu- 
vat tappiot voivat olla minkä tahansa arvon menetyksiä: rahallisen arvon, ter- 
veydellisen arvon tai yhteiskunnallisen arvon menetyksiä. 

Kirjallisuudessa on esitetty monia erilaisia riskin määritelmiä (ks. esim. 
Aven 2010). Tässä artikkelissa riski määritellään koskemaan ainoastaan ei-toi- 
votun tapahtuman haitallisuutta ja mahdollisuutta. Olennainen riskiin liit- 
tyvä piirre on epävarmuus. Sana mahdollinen tarkoitta, että toteutumisen to- 
dennäköisyys vaihtelee eli tapahtuma ei ole mahdoton eikä varma. 

Ei-toivotun tapahtuman toteutumisesta seuraavan tappion tai haitan suu- 


ruus on myös epävarmuutta aiheuttava tekijä. Epävarmuus ulottuu täydellises- 


Lasse Koskinen 


tä tietämättömyydestä tarkkaan ja perusteltuun todennäköisyysarvioon, joka 
perustuu laajaan tietopohjaan sekä perusteltuihin laskentamenetelmiin. 

Knight (1921) määrittele riskin ja epävarmuuden käsitteet siten, että riski 
viittaa objektiivisiin todennäköisyyksiin ja epävarmuus ei-mitattavissa oleviin 
subjektiivisiin todennäköisyyksiin. Gomory (1995) laajensi tätä tarkastelua 
kolmeen eri tietämyksen luokaan. Tässä artikkelissa riskin käsitettä ja riskien- 
hallintaa käsitellään näiden luokkien näkökulmasta. 

Riskien arvioinnin lähtökohtana on monesti todennäköisyyslaskentaan 
perustuvat mallit. Tämä lähestyminen soveltuu tilanteeseen jossa epävarmuus 
ja tappiot (vahingot) ovat ennakoitavissa sekä mitattavissa tai mallinnettavissa. 
Lähestymistapa mahdollistaa taloudellisen riskienhallinnan ja siihen liittyvi- 
en sitovien sopimusten vaatiman riskiarvioiden tarkkuuden ja luotettavuuden 
(ks. esim. Rejda & McNamara 2014, 40-42). 

Kansainvälisessä riskienhallinnan tutkimuksessa tärkeään rooliin nous- 
seet riskimittarien ominaisuudet ja erityinen malliriskin käsite esitellään tie- 
tämyksen näkökulmasta. Esiteltyjä käsitteitä ja periaatteita sovelletaan väestö- 


ennusteiden riskien arvioimiseen, erityisesti Suomen tilanteen näkökulmasta. 


Riskin käsite ja riskin mittaaminen 
Hansson (2010) on esittänyt riskin käsitteen minimaaliset ominaisuudet: 


1. Riskiliittyy ei-toivottavaan tapahtumaan ja 
2. Kyseisen ei-toivottavan tapahtuman sattuminen ei ole varma eikä mah- 
doton. 
Riski siis liittyy tulevaisuuden epävarmuuteen ja tarkasti ennustettavaan tule- 
vaisuuden tapahtumaan ei liity riskiä. Ehdot 1 ja 2 yhdistämällä saadaan muo- 
toilu: riski on ei-toivottavan tapahtuman mahdollisuus. 

Toisaalta ei-toivotun tapahtuman määrittely on aina osittain subjektiivista 
(Campbell 2006a). Esimerkiksi talon palamisen mahdollisuus voi olla riski ky- 
seisen talon omistajalle, mutta ei naapurikaupungin asukkaalle. Tarkemmassa 
riskin kuvauksessa on siis selitettävä kenen tai minkä näkökulmasta tapahtu- 
ma on ei-toivottu. Tämä huomioiden saadaan seuraava määritelmä riskille, 


jossa tietty objektin on altistunut riskille. 

Määritelmä 1 a (Riski) 
Riski (puhdas riski) on objektille ei-toivottavan tapahtuman mahdollisuus. 


Näin määriteltynä riskin käsite vastaa arkikielen sanan riski” merkitystä. Toi- 
vottavan tapahtuman, esimerkiksi lottovoiton, mahdollisuus ei ole riski tämän 
määritelmän mielessä. Määritelmä 1 b kattaa myös tällaiset positiiviset tapah- 
tumat. 


Määritelmä 1 b (Epävarmuus) 


Epävarmuus (spekulatiivinen riski) on objektille toivottavan tai ei-toivottavan 
tapahtuman mahdollisuus. 


Kansainvälisen riskienhallintastandardi ISO 31 000 (180 31 000, 2018) ohjees- 
sa 73 määritellään, että riski on epävarmuuden (positiivinen tai negatiivinen) 
vaikutus tavoitteiden toteutumiseen ("effect of uncertainty on objectives”). 
Taloustieteellisessä kirjallisuudessa termi ”riski” viittaa yleensä määritelmän 
1 b) kaltaiseen tilanteeseen eli yleiseen epävarmuuteen. 

Määritelmien 1 a) ja 1 b) ero näkyy vakuutustoiminnassa. Vakuutusyhtiö 
kantaa asiakkaittensa (puhtaita) riskejä vakuutusmaksua vastaa. Vakuutusyh- 
tiön näkökulmasta tämä toiminta on spekulatiivista riskinottoa. 

Määritelmässä 1 ei oteta kantaa riskin suuruuteen, ainoastaan olemas- 
saoloon: "riski” ja ”riskin suuruus? ovat eri asioita. Riskin suuruutta tarkas- 
teltaessa tarvitaan enemmän informaatiota — ei-toivottavan tapahtuman ai- 
heuttaman tappion suuruus ja esiintymisen yleisyys. Näiden avulla voidaan 


muodostaa mitta riskille. 


Määritelmä 2 a) (Riskimitta ja riskin suuruus) 


Riskimitta M on funktio objektille ei-toivottavien tapahtumien sattumisen ai- 
heuttamien tappioiden (haittojen) suuruuksista ja esiintymisen yleisyydestä. Ris- 
kimitan M arvoa kutsutan riskin suuruudeksi. 


Määritelmässä 2 a) riskin suuruus riippuu sekä mahdollisen tappion suu- 
ruudesta, että tappion esiintymisen yleisyydestä, mutta määritelmä sisältää 


erikoistapauksena myös tilanteen, jossa riskin suuruuden arviointi rajoittuu 


RISKIENHALLINNAN AJANKOHTAISIA TEEMOJA 13 


Lasse Koskinen 


pelkästään tappion suuruuteen (L deterministinen) tai tappion todennäköi- 
syyteen. Tällaiset tilanteet ovat yleisiä puutteelliseen tietoon perustuvissa ris- 
kiarvioissa. 

Seuraava määritelmä sopii rajoitetumpaan tilanteeseen, jossa ei-toivot- 
tavien tapahtumien aiheuttamien tappioiden suuruuden todennäköisyysja- 


kauma tunnetaan. 


Määritelmä 2 b) (Riskimitta ja riskin suuruus) 


Riskimitta M on funktio objektille ei-toivottavien tapahtumien sattumisen ai- 
heuttamien tappioiden (haittojen) suuruusjakaumasta L(P). Riskimitan M ar- 


voa kutsutan riskin suuruudeksi. 


Määritelmässä 2 b) todennäköisyyden luonne ei ole relevantti, todennäköisyys 
voi olla valinnan tapauksesta riippuen joko objektiivinen tai subjektiivinen. 

Finanssialalla paljon käytetty riskimitta on tappiojakauman kvantiilipiste 
eli Value-at Risk (VaR), jonka tulkinta on seuraava: VaR horisontilla t ja luot- 
tamustasolla 95 % merkitsee, että todennäköisyydellä 95 % tappion suuruus 
ajan t kuluttua on korkeintaan kyseinen VaR(95 %, t)-luku (ks. esim. McNeil 
ym. 2005, 37). 

Riskimitalta vaadittavien ominaisuuksien määrittelyyn ei ole yksikäsit- 
teistä vastausta. Artzner ym. (1999) ovat esittäneet monissa riskienhallinnan 
tarkasteluissa luontevat aksioomat riskimitalle. Nämä aksioomat toteuttavia 


riskimittoja kutsutaan koherenteiksi. 


Määritelmä 3 (Koherentti riskimitta) 


Riskimittaa p kutsutaan koherentiksi, jos kaikille tappiojakaumille L1 ja L2 sekä 


vakioille k > 0on voimassa: 
Subadditiivisuus: p(L1 + L2) < p(L1) + p(L2), 
Homogeenisuus: p(k L1) = k p(L1), 
Monotonisuus: p(L1) < p(L2), kun L1 < L2, 
Siirtoinvarianssi: p(L1 + k) = p(L1) + k. 


Koherentin riskimittarin aksioomia voidaan perustella esimerkiksi seuraaval- 


la tavalla. Subadditiivisuus on tarpeen, jotta kokonaisriskille saadaan turvalli- 

nen arvio osariskien summana. Tällöin hajautetun riskiportfolion riskin suu- 
ruus on pienempi kuin hajauttamattoman portfolioon eli riskimitta ”huomioi 
hajautuksen”. 

Homogeeniseen riskimittariin perustuva arvio ei riipu käytetystä yksikös- 
tä, kuten valuutasta. Monotonisuuden nojalla kahdesta sijoituksesta aina (var- 
muudella) tappiollisempi on myös riskillisempi. Siirtoinvarianssi perusteella 
tappion kasvaminen määrän k kasvattaa riskiä vastaavan määrän. 

Erästä vaihtoehtoehtoa koherentille riskimitalle on konveksi riskimitta. Se 
saadaan jos subadditiivisuus ja homogeenisuus korvataan heikommalla kon- 
veksisuusehdolla: p(kX + (1 - k)Y ) < kp(X) + (1 — k) p(Y ), k e [0,1]. Konvek- 
sisuus takaa mm. laskennallisia etuja koherenttisuuteen verrattuna. (Föllmer 
& Schied 2002.) 

On huomionarvoista, että riskimitta Value-at-Risk ei ole koherentti. 
Dhaene ym. (2003) ovat analysoineet riskimittojen toivottavien ominai- 
suuksien riippuvuutta sovelluskohteesta. Heidän loppupäätelmänsä on, että 
riskimitan koherenttisuus- ja konveksisuusvaatimus ovat epäsopivia useissa 
käytännön sovelluksissa. Wang ja Koskinen (2009) korostavat riskimittojen 
robustisuuden tärkeyttä epävarman datan tapauksissa. 

Koherenttisuutta tai konveksiuutta ei edellä selitetyn perusteella voida 
asettaa yleiseksi riskimitan vaatimukseksi vaan sovelluksissa valinta on tehtävä 
tapauskohtaisesti. Riskimitan valinnassa tulee siis huomioida sovelluskohteen 


luonne yleisten teoreettisten ominaisuuksien lisäksi. 


Riskien ja tietämyksen luokitteluja 
Riskit luokitellaan satunnaisuuden luonteen perusteella usein seuraavasti (ks. 


esim. Rejda & McNamara 2014, 20-25): 
e dynaaminen vs. staattinen, 
spekulatiivinen vs. puhdas, 
subjektiivinen vs. objektiivinen, 
hajautuva vs. systemaattinen. 


Kuuselan ja Ollikaisen (2005) suomenkielisen teoksen riskiluokkien määritel- 
mät poikkeavat oleellisesti yllä esitetyistä nykyisen kansainvälisen käytännön 


mukaisista määritelmistä. 

Dynaamiset riskit muuttuvat suhdanteiden ja olosuhteiden mukaan. 
Staattiset riskit pysyvät samoina yli ajan. Staattiset riskit ovat helpommin ar- 
vioitavissa kuin dynaamiset riskit. Spekulatiiviset riskit sisältävät ei-toivotun 
tapahtuman lisäksi hyödyllisen tapahtuman mahdollisuuden — niillä voi siis 
spekuloida. Puhtaassa riskissä on vain ei-toivotun tapahtuman mahdollisuus. 
Vakuutettavat riskit ovat yleensä puhtaita ja staattisia. Liikeriskit ovat speku- 
latiivisia ja usein dynaamisia. 

Subjektiivinen riski on persoonan henkiseen tilaan perustuva epävarmuus. 
Objektiivinen riski on toteutuneen tappion suhteellinen vaihtelu odotetun 
tappion ympärillä. Sen suuruus voidaan määrittää jollakin tilastollisella ha- 
jonnan mittarilla. Hajautuva riski voidaan eliminoida hajauttamalla. Syste- 
maattista riskin suuruutta hajautus ei pienennä. 

Mahdollisuudet riskien mittaamiseen ja riskienhallinnallisiin toimenpi- 


teisiin riippuvat tietämyksen tasosta. Ralph Gomory (1995) luokittelee tietä- 


myksen epävarmasta asiasta kolmeen luokkaan: tunnettu epävarmuus eli K 


(Known), tuntematon epävarmuus eli uk (unknown) ja tietämättömyys epä- 


varmuuden olemassaolosta eli Uk (Unkownable). Tässä noudatetaan kirjan 


Dicbold ym. (2010) esitystä: 


I Tietämys mittauksena 


a. K viittaa tapaukseen, jossa tapahtumien todennäköisyysjakauma 
tunnetaan kokonaisuudessaan. Esimerkiksi tietyn ikäisten suoma- 
laisten miesten kuoleman riski voisi kuulua tähän luokkaan. Tämä 
vastaa Frank Knightin (1921) käsitettä ”riski”. Siinä tapahtumat ja 
niiden todennäköisyydet on määritelty ja riski sisältää myös suotui- 
sat tapahtumat. 


b. uk viittaa tilanteeseen, jossa kaikille tapahtumille ei voida mää- 
rittää todennäköisyyttä. Esimerkiksi finanssikriisin riski näyttäi- 
si kuuluvan tähän luokkaan. Tämä vastaa Frank Knightin (1921) 
käsitettä ”epävarmuus”. Siinä tapahtumat tunnetaan, mutta niiden 
(objektiivisia) todennäköisyyksiä ei ole määritelty. 


c. Uk viittaa tilanteeseen, jossa mahdollisten tapahtumien jouk- 
koa ei voida tietää etukäteen — eikä siis myöskään niihin liittyviä 
todennäköisy yksiä. Asbestin aiheuttama riski oli tällainen jonkin 
aikaa. (Hillerdal 2004.) 

II Tietämys teoriana 


a. K viittaa tilanteeseen, jossa teoreettisesta mallista on laaja yksi- 
mielisyys. Kvanttimekaniikka on esimerkki tämän kaltaisesta teo- 
riasta. 


b. uk viittaa tilanteeseen, jossa on joukko kilpailevia teoreettisia 
malleja, joista yhdelläkään ei ole paradigman asemaa. Voidaankin 
ajatella, että K viittaa teoriaan ja uk hypoteesiin tai olettamaan. 
Esimerkiksi sijoitusmarkkinoita kuvataan sekä rationaalisen että 
psykologisen käyttäytymisen teorioiden avulla. 


c. Uk viittaa tilanteeseen, jossa ei ole tieteellistä mallia. Esimerkiksi 

uudentyyppisen taudin leviämisen riski voisi kuulua tähän luok- 

kaan. 
Mittaaminen ja teoria täydentävät toisiaan. Esimerkiksi kyvyttömyys määrit- 
tää harvinaisten tapahtumien todennäköisyyksiä voi johtua joko tilastoaineis- 
ton tai tilastollisen teorian puutteista. Vastaava jako koskee määritelmien 2 a) 
ja 2 b) mukaisia riskimittoja. 

Tilastollisen ääriarvojen teorian kehittyminen mahdollisti vähäiseen 
datan perustuvan äärimmäisen harvinaisten riskien arvioinnin (ks. esim. 
McNeil ym. 2015). Laaja suomenkielinen esitys aiheesta on Leppisaaren lisen- 
siaatintutkielma (Leppisaari 2012). Työssä luodaan katsaus ääriarvoteoriaan 
perustuviin tilastollisiin menetelmiin, ja toiseksi sovelletaan näitä menetelmiä 
Suomen aineistoilla meren pinnankorkeuden maksimiarvojen mallintamiseen 
ja Suomen väestöä kohdanneiden onnettomuus- tai katastrofikuolemien luku- 
määrien todennäköisyysjakauman estimointiin. Kolmas sovellus on markki- 
nariskin riskimittojen estimointi. 

Koherentin riskimitan määritelmä kuvaa lähtötilannetta K. Riskien sa- 
tunnaisen luonteen mukaiset luokitukset dynaaminen-, staattinen- ja objek- 
tiivinen riski vaativat myös tason K tietämyksen ilmiöstä. 

Riskin käsitteen keskeisin käyttötapa liittyy päätöksentekoon. Kysymyk- 
sinä esitettynä ”millainen riski liittyy suunniteltuun toimenpiteeseen?” tai 
”millä toimenpiteellä riskiä voidaan pienentää?”. Epävarmuuden luokka rajaa 
käytettävissä olevat keinot. 

Tarkastelunäkökulma, tilanne tai vaikkapa maantieteellinen sijainti vai- 


kuttavat riskikäsitteen ymmärtämiseen. Riskit ovat kontekstisidonnaisia ja 


RISKIENHALLINNAN AJANKOHTAISIA TEEMOJA 17 


Lasse Koskinen 


henkilöiden riskiarviot muuttuvat ajan ja paikan suhteen. Päätöksentekijät 
eivät myöskään usein tunne omien päätöstensä kaikkia vaikutuksia. Vaikka 
päätöksentekijä tunnistaisi ei-toivotun tapahtumien mahdollisuuden, hän ei 
useinkaan tiedä milloin ja minkä suuruisena tapahtuma toteutuu. (Kuusela & 


Ollikainen 2005, 17-18.) 


Päätöksenteko kun epävarmuus tunnetaan — tapaus K 


Riittävän kattavan ja hyvän laatuisen tilastoaineiston ollessa käytössä, voidaan 
soveltaa perinteisen tai bayesilaisen (subjektiivisen) tilastotieteen menetelmiä 
todennäköisyysjakauman määrittämiseksi. Tällaisessa tunnetun epävarmuu- 
den tapauksessa riskianalyysiin on käytettävissä vahvat odotetun hyödyn kä- 
sitteeseen nojaavat työkalut, jotka John von Neumann ja Oskar Morgenstern 
formalisoivat vuonna 1944 (von Neumann & Morgenstern 1944). Tässä esite- 
tään ydinkäsitteet. Laajempi suomenkielinen esitys lähteineen löytyy esimer- 
kiksi oppimateriaalistaa Alvarez ja Koskinen (2007). 

Kun ei-toivotut tapahtumat ja niiden todennäköisyysjakaumat tunnetaan, 
on mahdollista hyödyntää todennäköisyyslaskennan teoriaa. Voidaan esi- 
merkiksi tarkastella voiton tai tappion odotusarvoa. Riskin suuruus vaikut- 
taa ihmisten riskeihin suhtautumiseen, ja merkitystä on myös riskinottajan 
riskinkantokyvyllä, minkä takia ihmiset eivät yleensä käyttäydy voiton odo- 
tusarvokriteerin mukaisesti. Ongelma ratkaistiin hyödyn odotusarvomallil- 
la, jossa rahan hyöty kasvaa — mutta vähenevästi. Esimerkiksi varallisuuden 
pienenkin lisäyksen tuoma hyöty on käänteisesti verrannollinen edeltävään 
varallisuuteen. 

Karkeasti ottaen hyötyfunktioksi kelpaa mikä tahansa tarkastelun kohteena 
olevan suureen määrittelyjoukossa määritelty jatkuva ja monotonisesti kasvava 
kuvaus. Hyötyfunktion numeroarvolla ei itsessään ole merkitystä ja ainoas- 
taan vaihtoehtojen paremmuusjärjestys on tärkeä. Tämän takia hyötyfunkti- 
oihin voidaan tehdä järjestyksen (monotonisuuden) säilyttäviä muunnoksia. 
Odotetun hyödyn teoriassa ei normaalisti erotella tapahtumia toivottaviin 
ja ei-toivottaviin, jolloin "riskillä? viitataan normaalikielen sanaan ”epävar- 


» 
muus . 

On myös syytä huomata, että mikäli tarkasteltava hyötyfunktio on dif 
ferentioituva, kutsutaan kuvausta U'(x) rajahyödyksi. Yleensä oletetaan, että 
hyötyfunktio toteuttaa ns. vähenevän rajahyödyn lain, jonka mukaan U'(x) 
on vähenevä (jokainen lisäyksikkö siis kasvattaa hyötyä, mutta hidastuvaa 
vauhtia). Selvästi siis nähdään, että mikäli vähenevän rajahyödyn laki toteu- 
tuu, on hyötyfunktio U(x) konkaavi. Erityisesti, vertailtaessa satunnaisia va- 
rallisuuden tasoja x ja y tulee ensiksi määrittää odotusarvot E[U(x)] ja E[U(y)] 
ja sen jälkeen valitaan niistä maksimi. 


Hyötyfunktioiden avulla voidaan vertailla eri vaihtoehtoja siten, että ver- 


tailussa otetaan huomioon epävarmuuden (riskin) kaihtamisen periaate. Tar- 
kastellaan seuraavaa tilannetta: Sijoittajalle tarjotaan kahta eri vaihtoehtoa 
(ns. arpa), joista hän saa vapaasti valita. Toinen vaihtoehdoista tuottaa var- 
muudella tuoton px+(1—p)y, kun taas toinen tuottaa tuoton x todennäköisyy- 
della p ja tuoton y todennäköisyydellä 1 — p. Tällöin 


E[U(x1)] = U(y + p(x — y)) 
ja 
E[U(x2)] = U(y) + p(U(x) — Uly)) 


ja sijoittaja valitsee siis sijoituksen, joka antaa tuoton 


maksimi {U(y + p(x — y)), U(y) + p(U(x) — U(y))}. 
Mikäli päätöksentekijä valitsee varman kohteen ennen saman odotetun tuo- 
ton tuottavan epävarman sijoituskohteen, kutsutaan sijoittajaa epävarmuutta 
kaihtavaksi. Mikäli päätöksentekijä on indifferentti edellä mainittujen sijoi- 


tuskohteiden välillä, kutsutaan päätöksentekijää riskineutraaliksi. 


Päätöksenteko kun epävarmuus tuntematonta — tapaukset uk ja Uk 


Tuntematon epävarmuus viittaa tilanteeseen, jossa kaikille tapahtumille ei 
voida määrittää todennäköisyyttä (uk) tai kaikkien tapahtumien olemassa- 
oloa ei tunneta (Uk). Käytännön päätöksentekotilanteissa ongelmia on usein 
tietämyksessä sekä mittausten että teorian osalla. Käytettävissä oleva data on 
harvoin täydellistä, vaikka sitä olisi valtava määrä. Tarvitaan menetelmiä, jot- 
ka soveltuvat puuttuvan datan korvaamiseen ja datan laadun tarkkailuun. Toi- 


saalta päätöksenteko nojaa normaalisti tulevaisuuden ennusteisiin ja käytettä- 

vissä olevan teorian ennustevoima on usein heikko. Lisäksi tarvitaan välineitä 
erilaisista lähteistä peräisin olevan informaation yhdistämiseen. 

Keskeisimmät ongelmat kuuluvat kolmeen luokkaan — mallinnettavien il- 
miöiden vähäiseen ennustettavuuteen, tarvittavien tietoaineistojen puutteisiin 
ja toiminnan mutkikkuuteen. Näistä seuraa, että tappiodatan generoivan pro- 
sessin (L(P)) määrittäminen on hankalaa ja siihen liittyy virheellisen mallin 
valinnan riski. Tätä ilmiötä kutsutaan malliriskiksi. Ylensä tämä riski liittyy 
tuntemattomaan epävarmuuteen (uk), mutta erityisen suuri vaara piilee tilan- 
teessa, jossa mallin käyttäjä ei havaitse mallin virheellisyyttä tai rajoittunei- 
suutta (luokka Uk). Riskimallien jatkuva kyseenalaistaminen ja testaaminen 
sekä tarvittaessa niiden rakenteen muuttaminen on keskeinen keino malliris- 
kin hallinnassa riippumatta epävarmuuden tyypistä (Dowd 2002, 35—363). 

Kuviossa I on esitetty tyypillinen mittausten epävarmuuteen liittyvä 
mallivirheen kehittymisprosessi (Koskinen 2008) Jos esimerkiksi päädytään 
virheelliseen tilastolliseen mallin, kyseisen mallin käyttämisestä seuraa vir- 
hepäätelmän riski. Mallin kehitysvaiheessa käytettävissä oleva luotettava ja 
ennustevoimainen teoria pienentää datan puutteellisuudesta aiheutuvaa mal- 
liriskiä. 

Muun muassa finanssialalla stressitestejä käytetään menetelmänä tunte- 
mattomaan epävarmuuteen uk liittyvän riskin arvioimisen, jolla arvioidaan 
talouden huonon kehityksen vaikutuksia vakavaraisuuteen ja tulokseen. 
(EIOPA 2016) Testeissä käytettävien skenaarioiden tulisi olla riittävän äärim- 
mäisiä mutta silti mahdollisia. Tällainen lähestymistapa on esimerkki tilan- 
teesta, jossa riskin suuruuden arviointi (riskimitta) rajoittuu pelkästään tap- 
pion suuruuteen, mutta sen arvo päätöksenteolle on suuri. 

Mandelbrot ja Taleb (2010) kritisoivat laajasti riskien mallinnuksessa (ja 
muualla) käytettävää normaalijakaumaolettamaa. Heidän näkemyksensä mu- 
kaisesti todella suuren tappion aiheuttavat, mutta yleensä harvinaiset tapah- 
tumat ovat ratkaisevia ja riskien mallinnuksessa tulisi keskittyä niihin. Taleb 
(2007) on kutsunut tällaisia heikoimman tietämyksen luokan Uk tapahtumia 
mustiksi joutseniksi. Tällöin musta joutsen on erittäin epätodennäköinen 
tapahtuma, jolla on kaksi luonteenomaista piirrettä: se ei ole ennustettava ja 


sillä on valtava vaikutus. Mandelbrot ja Taleb (2010) suosittelevat riskien mal- 

linnuksessa normaalijakauman rinnalla käytettäväksi tappiojakaumaksi L(P) 
Pareto -jakaumaa, jossa suuren tappion todennäköisyys on suuri normaalija- 
kaumaan verrattuna. 


Mallivirheen kehittyminen 


== 


Kuvio I. Malliriskin ensimmäinen lähde on usein käyttötarkoitukseen nähden 
puutteellinen data, sitä seuraa virheellinen tilastollinen malli, jonka tuloksia 
hyödynnettäessä lisätään edelleen lopputuloksen virhettä (Koskinen 2008). 


Riskienhallinta ja riskien arviointi 


Riskienhallinasta löytyy laaja kirjallisuus. Tuore suomenkielinen ja käytän- 
nönläheinen esitys yrityksen riskienhallinnasta on Ilmonen ym. (2016). Kan- 
sainvälinen ja laaja yrityksen riskienhallinnan esitys johdon näkökulmasta on 
esimerkiksi Fraser ja Simkins (2010). Yrityksen taloudellisen riskienhallinnan 
laadulliset ja määrälliset menetelmien osa-alueet kattava esitys on esimerkiksi 
Sweeting (2011). Riskienhallinta voidaan määritellä formaalisesti esimerkiksi 


seuraavalla tavalla. 


Määritelmä 4 (Riskienhallinta ja kokonaisvaltainen riskienhallinta) 


Riskienhallinta muodostuu joukosta subjektin suorittamia toimenpiteitä, jotka 
muuttavat olosuhdetta tai toimintaa (engl. hazard), joka altistaa objektin poten- 
tiaalisille tappion tai vahingon aiheuttajille (engl. perils). Kokonaisvaltaisessa 
riskienhallinnassa toimenpiteiden valinnan kriteerinä on kokonaishyödyn mak- 


simointi, ei yksittäisen riskitekijan tai kokonaisriskin minimointi. 


Esimerkiksi suunnitteilla olevaa taloa voi uhata talon valmistumisen jälkeen 


tulvavahinko. Tulvavahingolle altistava tekijä on lähellä rantaa ja matalalla si- 

jaitseva rakennuspaikka ja vahingon aiheuttaja tulviminen. Riskienhallinnan 
toimenpide on rakentaminen alun perin suunniteltua korkeammalla sijaitse- 
valle paikalle. 

Riskille altistuminen on määritelmän mukaan aina ci-toivottavaa. Riskien 
rajaamisesta eli altistuman pienentämisellä on toivotun vaikutuksen lisäksi 
kuitenkin aina jokin negatiivinen seuraus. Esimerkiksi tupakoinnin lopetta- 
minen pienentää keuhkosyövän riskiä, mutta estää tupakoinnista nauttimi- 
sen. Vastaavasti palovakuutuksen hankkiminen suojaa talon palamisen talou- 
dellisilta menetyksiltä, mutta hankittu suoja maksaa. 

Tietoinen riskinoton lisääminen voi olla perusteltua valitun riskin koh- 
dalla, mikäli se mahdollistaman suuremman kokonaishyödyn tavoittelun. 
Esimerkiksi sijoitusriskin lisääminen voi olla kannattavaa, koska lisäyksen 
mahdollistaa korkeamman tuoton tavoittelun. Lisäriskin otto ilman siitä ai- 
heutuvaa lisähyödyn mahdollisuutta ei ole rationaalista. Yritykset ottavat lii- 
keriskejä koska ne mahdollistavat liikevoitot — eivät muusta syystä. 

Riskienhallinnassa on yleensä kyse tulevaisuuden epävarmuuden, ei pelk- 
kien riskien, hallinnasta monitavoitteisten päätösongelmien yhteydessä. Ky- 
seessä on aktiivinen toi-minta, jonka toistuvia vaiheita ovat 

e riskien tunnistaminen ja seuranta, 

e suuruuden ja yhteisvaikutusten arvioiminen sekä 

e riskien rajaaminen ja riskeiltä suojautuminen tai riskien siirto. 

Nämä toiminnot edellyttävät strategian ja riskinottohalukkuuden määrittä- 
mistä. Riskinottoa arvioidaan soveltuvan riskimitan avulla (ks. esim. Sweeting 
2011). 

Riskiä arvioitaessa on otettava huomioon ei-toivotun tapahtuman luonne, 
jossa lähtökohtana on tarkasteltavien tapahtumien tarkka määrittely esimer- 
kiksi tarkasteltavan ajanjakson suhteen. Vaikka epävarmuutta mahdollisesti 
aiheuttavat tapahtumat kyettäisiin tunnistamaan ja määrittelemään täsmälli- 
sesti, ei riskin toteutumisen seurauksia voida aina suoraan mitata. 

Riskimittaa valittaessa suuria haittoja halutaan ehkä painottaa enemmän 
kuin pieniä, kaikki tappiolajit eivät ole yhtä tärkeitä ja haluttaessa päätöksen- 
tekijän riskiasenne on kuvattava erikseen. Näitä riskienhallinnan vaiheita on 


hyvä seurata säännöllisesti ja tehdä tarvittaessa korjauksia menettelytapoihin. 

Riskien hajauttaminen on yksi keskeinen riskienhallinnan keino. Siksi on tär- 
keää päätellä, onko tarkasteltava riski hajautuva vai ei. Valitun riskimitan on 
huomioitava hajautus järkevällä tavalla. Koherentit riskimitat ovat tällaisia. 

Tilastollisilla menetelmillä on usein keskeinen rooli riskienhallinnan eri 
vaiheissa. Tilastollinen data-analyysi auttaa riskien tunnistamisessa ja niiden 
tärkeysjärjestyksen muodostamisessa. Riskien yhdistämisessä hyödynnetään 
riippuvuuksia kuvaavia kopuloita, jotka huomioivat myös epälineaariset riip- 
puvuudet. (McNeil ym. 2005, 184—237.) 

Toiminnan riskeistä suuri osa liittyy ihmisen käyttäytymiseen. Sen en- 
nustettavuus on paljon vähäisempää kuin luonnonilmiöiden, koska kausaali- 
sia luonnonlakien kaltaisia malleja ei ole olemassa tai niitä ei vielä tunneta. 
Tämä johtaa tilastollisten menetelmien robustisuuden keskeisyyteen. Mallien 
mutkikkuuden takia simuloinnit nousevat keskeiseksi analyysitekniikaksi. 
Samalla simulointien nopeus on osoittautunut hyvin tärkeäksi kysymykseksi. 
(Koskinen 2008.) 

Tavoitteen — oikea data, oikeaan aikaan, oikeassa paikassa — onnistuminen 
on ratkaisevaa myös riskienhallinnassa. 


Väestöennusteiden riskit 


Väestöennusteet ovat käytettävissä olevan tietämyksen valossa joillakin ole- 
tuksilla tehtyjä arvioita epävarmasta tulevaisuudesta. Yleensä ennusteiden 
pohjana käytetään historiallisesti havaittuja väestöilmiöiden trendejä, mutta 
mikään ei takaa tämän kehityksen jatkumista tulevaisuudessa (ks. Sweeting 
2011, 363—371). Asetelma sisältää selvästi luokkien uk ja Uk piirteitä. 

Väestöennusteen riski on ennustevirheen mahdollisuus. Sen mitaksi so- 
pivat erilaiset ennustevirheen mittarit, kuten keskineliövirhe. Kehittyneiden 
maiden väestöennusteet ovat tyypillisesti olleet hyvin tarkkoja muutaman 
vuoden tähtäimellä, mutta huonosti paikkansa pitäviä pitkällä aikavälillä. 
(Ks. esim. Alho 2014.) 

Perinteisesti väestöennusteet ovat olleet ns. deterministisiä ennusteita, jol- 
loin ennusteiden epävarmuus ja riskit eivät tule esiin. Tämän puutteen kor- 
jaavat stokastiset väestöennusteet, joissa ennusteet pohjautuvat esimerkiksi 
menneen kehityksen pohjalta johdettuihin todennäköisyysjakaumiin. Näitä 

jakaumia hyväksi käyttäen voidaan simuloida vaihtoehtoisia skenaarioita ja 
laskea niille luottamusvälit, joiden väliin kehityksen ennustetaan jollakin to- 
dennäköisyydellä sijoittuvan. 

Kuolevuusmallinnuksessa erilaisia mallivaihtoehtoja on paljon, ja ne ja- 
kaantuvat eri käyttötarkoitusten mukaan. (Cairns ym. 2008.) Mallinvalinnas- 


sa tekijöitä ovat muun muassa 

e tarkasteltava populaatio (koko väestö vai sen osa), 
stokastinen vai deterministinen lähestymistapa, 
selittävät muuttujat (esim. sukupuoli, ikä ja kuolinsyy), 
ennustejakson pituus, 
datan valinta ja saatavuus. 


Selvästikään väestöennusteen eivät kuulu pelkästään tunnetun epävarmuuden 
K alaan. 

Kirjallisuudessa on esitetty monta eri tapaa tuottaa stokastisia väestöen- 
nusteita. Lähtökohtana on yleensä kohorttimalli, jossa keskeiset komponentit 
(kuolevuus, syntyvyys ja migraatio) mallinnetaan stokastisesti. Suomalaisen 
henkivakuutustoiminnan näkökulmasta väestöennusteita ovat tehneet ja 
analysoineet esimerkiksi Ronkainen (2012) ja Siren (2012). Tässä kuvataan 
pääpiirteet ennusteriskin näkökulmasta. Laajempi esitys lähteineen ja työelä- 
kevakuutuksen implikaatioinen löytyy esimerkiksi Biströmin ja Elon (2007) 
raportista. 

Komponenttien mallinnuksessa on pääasiallisesti käytetty kolmea eri me- 
netelmää: asiantuntijamenetelmä, aikasarjamenetelmä ja ennustevirhemene- 
telmä. Asiantuntijamenetelmän vahva puoli on se, että niissä tulevaisuutta 
yritetään hahmottaa loogisella tavalla, jolloin tulevaisuudessa epätodennäköi- 
sesti toistuvat piirteet voidaan karsia. Kääntöpuolena voidaan kritisoida asian- 
tuntijamenetelmän tuottamien ennusteiden luottamusvälien kapeutta, mikä 
johtuu asiantuntijoiden taipumuksesta väheksyä epävarmuutta. 

Aikasarjamenetelmät rakentuvat ajatukselle, että historiassa tapahtuneet 
ilmiöt kuvataan aikasarjamallilla, jota hyödynnetään tulevaisuuden ennusta- 
misessa (Alho 1990). Asian luonteeseen siis kuuluu, että havaitun historialli- 
sen trendin tulisi jatkua myös tulevaisuudessa. Esimerkiksi Suomen kuolevuu- 
dessa havaittu pitkäaikainen tasainen pieneneminen lähtökohtaisesti jatkuisi 


tulevaisuudessakin. Kuitenkin myös aikasarjamenetelmissä esiintyy joukko 

harkinnanvaraisuuksia. Ennusteen tekijä voi valita esimerkiksi menneisyydes- 
tä eripituisia aikavälejä, joihin aikasarjamallia sovitetaan. 

Aikasarjamenetelmän soveltuvuus tulevaisuuden epävarmuuden mittari- 
na riippuu siitä, miten hyvin valittu aikasarjamalli edustaa mallinnettua suu- 
retta. Voidaan kuitenkin perustellusti kyseenalaistaa yli sata vuotta vanhan 
tiedon merkityksellisyys, koska olot olivat tuolloin hyvin erilaiset nykyisiin 
verrattuna eikä paluu niihin ole enää kovinkaan todennäköistä. 

Ennustevirhemenetelmällä pyritään arvioimaan ennusteen hajontaa aiem- 
pien ennusteiden luotettavuuden nojalla. Toisin sanoen tutkitaan vanhoista 
ennusteista, miten lähelle toteutunutta ne ovat osuneet. Näin saadaan usei- 
ta havaintoja tietyn ennustevuoden ennustevirheestä hajonnan laskemiseksi. 
Menetelmän vahvuutena on se, että ennusteet yleensä laaditaan parhaan asian- 
tuntemuksen mukaisesti. Jos siis tämä paras asiantuntemus on ennustanut 
väärin aikaisemmin, miksei sama paras tietämys voisi nytkin olla yhtä paljon 
väärässä? 

Menetelmän yksi heikkous lienee käytettävissä olevan datan pienuus eli 
ennusteita ei ole tehty kovin montaa. Toinen heikkous on aineiston painot- 
tuminen vanhoihin ennusteisiin, koska uusista ennusteista ei vielä ole ehditty 
saada paljon havaintoja. Stokastisia väestöennusteita on kritisoitu siitä, että ne 
saattavat antaa liian mekanistisen kuvan varsin monisyisestä väestöilmiöistä. 
Aina ei myöskään ole tarpeeksi painotettu mahdollista laskelmien oletuksina 
olevia subjektiivisia näkemyksiä mallin valinnassa, datapohjan laajuudessa ja 
muissa oletuksissa (Lutz & Goldstein 2004). 

Stokastiset ennusteet palvelevat merkittävällä tavalla ennusteriskin hal- 
lintaa. Jo pelkkä ennustevirheen konkretisointi auttaa hahmottamaan pitkän 
aikavälin ennusteisiin liittyvää suurta epävarmuutta. Tämä voi johtaa päättä- 
jän tietämyksen kasvamiseen luokasta Uk luokaan uk. Toisaalta onnistuneet 
ennustemenetelmät voivat siirtää ilmiön luokasta uk luokkaan tunnetun epä- 


varmuuden luokkaan K. 


Yhteenveto ja johtopäätökset 


Riskin käsite on tarpeellinen myös tilanteissa joissa riskin suuruutta ei voi 


määrittää, koska jo pelkkä riskin olemassaolon tiedostaminen voi auttaa ris- 

kiin varautumisessa. Tätä ajatellen artikkelissa esitettiin uusi riskin määritel- 
mä, jossa lähtökohtana on ei-toivottavan tapahtuman mahdollisuuden ja ris- 
kin suuruuden erottaminen toisistaan. 

Yleisessä tilanteessa riskin suuruus riippuu sekä mahdollisen tappion suu- 
ruudesta, että tappion todennäköisyydestä, mutta määritelmä sisältää tilan- 
teen, jossa riskin suuruuden arviointi rajoittuu pelkästään tappion suuruuteen 
tai tappion todennäköisyyteen. Tällaiset tilanteet ovat yleisiä puutteelliseen 
tietoon perustuvissa riskiarvioissa. 

Riskin käsitteen lisäksi esitettiin riskienhallinnan formaali määritelmä ak- 
tiivisena toimintana, jossa keskeistä on kokonaishyödyn maksimointi vaaroille 
(tappioille) altistumista muuttamalla. 

Mahdollisuudet rationaalisen päätöksentekoon riippuvat päättäjän tietä- 
myksen tasosta, samoin mahdolliset riskienhallinnan keinot. Molempia käsi- 
teltiin tietämyksen eri tasojen näkökulmasta. 

Konkreettisena esimerkkinä tarkastellaan väestöennusteiden tekemistä ja 


väestöennustemalleja, kun näkökulma on ennustevirheen sattumisen riski. 

Raimo Voutilainen 


Tässä artikkelissa tarkastellaan riskienhallintaa laajennettuna perintei- 
sestä kontekstista turvallisuuden hallinnan suuntaan. Aluksi esitetään 
asiakkaan turvan tarpeiden määrittämiseen tarvittavat kysymykset ja 
niihin liittyvät konkreettiset lupaukset. Yritysten ja yksityishenkilöiden va- 
hinkoriskeihin varautumisen lisäksi käsitellään henkilö- ja rahoitusriskien 
hallintaa ja finanssivarallisuuden turvaamista. Tarkastelu kattaa eräitä 
yritysten riskienhallinnan erikoisalueita ja menetelmiä. Lisäksi tehdään 
huomioita riskienhallinnan käsitteen laajentamisesta toimialoihin, valtioi- 
hin ja koko ihmiskuntaan, koska näitä koskevista riskeistä on paljon tietoa 
käytettävissä. Lopuksi palataan tarkastelemaan otsikon merkitystä — ris- 
kienhallinnalla on todella merkitystä sekä hyvään että pahaan päivään 
varautumisessa. 


Johdanto 


Riskienhallinnan kirjallisuudessa sen katsotaan yleensä kohdistuvan yrityk- 
seen (enterprise risk management, corporate risk management). Kokonais- 
valtainen tarkastelu kvantitatiivisesta riskienhallinnasta on mm. teoksessa 
McNeil ym. (2015). Finanssiyritysten riskienhallintaa ja pääomarakenteen 
optimointia käsittelevät Froot ja Stein (1998). Laajennamme riskienhallinnan 
koskemaan myös yksityishenkilöä tai perhettä. 

Tässä kirjoituksessa käytetään termiä ”turva” riskienhallinnan synonyy- 
minä. Turvan on yhdistänyt riskienhallintaan ainakin Turvallisuus & Ris- 
kienhallinta -lehti. Useimmat turvan ja näin ollen myös riskienhallinnan 
ulottuvuudet koskettavat niin yritystä kuin yksityishenkilöäkin, ja turvan 


tarjoajina eri finanssiyritykset ovat laajasti edustettuina, joskin muillakin toi- 

mialoilla on turvatarjontaa. Tarkastelemme seuraavaksi turvan rakentamisen 
peruskysymyksiä. 

Finanssiyritykset mainostavat usein tarjoavansa turvaa, mielenrauhaa ja 
vakautta, mutta tiedossamme ei ole tutkimuksia siitä, kuinka turvan eri osa- 
tekijät ovat tasapainossa tai onko niiden välillä minkäänlaista sovittelua tai 
koordinointia. 

Asiakasarvon kannalta tällä on paljon merkitystä, mutta asian tekee vai- 
keasti arvioitavaksi mm. se, että eri turvakomponenttien tarjoajat ovat eri yri- 
tyksiä ja usein kilpailevista yritysryhmistä. Turva on sitä paitsi niin moniulot- 
teinen asia, ettei sen eri osatekijöitä usein edes osata liittää toisiinsa. Tuloksena 
on tällä asiakkaan kannalta merkittävällä sektorilla sirpaleinen ja epätyydyt- 
tävä asiakaskokemus. 

Asiakkaan keskeiset turvaa koskevat kysymykset ovat seuraavat. Turvan 
hankkiminen ja päivittäminen muodostuvat jatkuvaksi prosessiksi. 

1. Minkälaista turvaa tarvitsen? 

Mistä saan neuvoja tarpeellisen turvan hankkimiseksi? 

3. Mikä on kokonaisvaltainen turvaratkaisuni (eri osatekijät yhteen sovi- 

tettuina)? 

4. Kuinka päivitän turvani säännöllisesti? 

Turvaratkaisun hakeminen ei siis ole kertaluonteinen ponnistus, vaan sään- 
nöllisesti toistuvaa toimintaa. Kattava turva, jota pyrimme tulevissa luvuissa 
kartoittamaan, on niin laaja käsite ja sen tarjonta hajoaa niin monille palve- 
luntarjoajille, että kysymyksen 2 vastaukseksi ei voida saada yhtä toimijaa. 

Toinen ja varsin laaja aihe on turvaelementtien suuren kokonaisuuden yh- 
teensitominen ja optimointi kysymyksen 3 hengessä. Asiakasarvo kytkeytyy 
tähän tarkasteluun. 

Turvan ja riskienhallintapalvelun tarjoamiseen liittyy jokin lupaus, esim. 
jokin seuraavista. Lupaukset on koottu turvapalveluja tarjoavien yritysten 
esitteistä. 

e lupaus yrityksen tai henkilöasiakkaan kielteisen tapahtuman ennalta- 

ehkäisystä 

e lupaus vahingonkorvauksesta 

e lupaus yrityksen henkilöresurssien turvaamisesta 

e lupausyrityksen tai henkilöasiakkaan luoton takaisinmaksukyvyn tur- 
vaamisesta 

e lupaus yrityksen tai henkilöasiakkaan luoton hinnan hallitsemisesta 

e lupaus yrityksen tai henkilöasiakkaan luoton saatavuudesta 

e lupaus yrityksen luoton ehtojen kohtuullisuudesta suhteessa yrityksen 
tunnuslukuihin 

e lupaus yrityksen tai henkilöasiakkaan likviditeetin riittävyydestä 

e lupaus yrityksen tai henkilöasiakkaan laadukkaasta varainhoidosta 

e takuulupaus yrityksen tai henkilöasiakkaan säästetyille/sijoitetuille va- 
roille 

e lupaus suojauksesta yrityksen sijoitus- tai valuuttapositioille 

e lupaus verotehokkaasta perinnön jättämisestä (henkilöasiakkaat, myös 
yrityksen avainhenkilöt) 

e lupaus eläkeajan toimeentulon optimoinnista (henkilöasiakkaat, myös 
yrityksen avainhenkilöt) 

e lupaus yrityksen tehokkaasta toipumis- ja valmiussuunnittelusta 

e lupaus yrityksen järkevästä sukupolvenvaihdoksiin varautumisesta 

e lupaus laadukkaasta yritysjärjestelyjen suunnittelusta ja hallinnasta 


Seuraavassa turvan osatekijät on jaettu seuraavasti: vahinko- ja henkilöriskei- 
hin varautuminen ja niiden hallinta, rahoitusriskien hallinta ja finanssivaralli- 
suuden turvaaminen, yritysten riskienhallinnan erikoisaloja, finanssiyritysten 
riskienhallinta, riskienhallinta laajemmasta näkökulmasta ja eräitä riskien- 


hallinnan menetelmiä. 


Vahinko- ja henkilöriskeihin varautuminen ja niiden hallinta 


Tarkastelemme eri vaihtoehtoja vahinkoriskien hallitsemiseksi. Yritys tai yk- 
sityishenkilö tarvitsee neuvontapalveluja vahinkojen ennaltaehkäisemiseksi ja 
rajoittamiseksi. Näitä täydentämään tarvitaan turvaohjeita. Koska vahinkojen 
syntymistä ei koskaan voida täysin estää, tarvitaan vakuutuksia niiden seu- 
rauksista selviämiseksi. 

Asiakas tarvitsee myös omavastuustrategian optimaalisen omavastuun 
määrittämiseksi ottaen huomioon asiakkaan oma vahinkokustannusten kan- 
tokyky. Vahinkoriskien hallitsemisessa oma merkityksensä on myös erilaisilla 
takuilla. 

Kunhan riskit on ensin pätevästi tunnistettu, voidaan kukin riski hallita 


jollakin seuraavista menetelmistä, vrt. Kuuselan ja Ollikaisen oppikirja (2005): 


Välttäminen (esim. avainhenkilöitä koskevat matkustussäännöt) 
Pienentäminen (esim. tuotannon hajauttaminen) 

Siirtäminen (esim. alihankinta- tai toimitussopimukset) 
Vakuuttaminen 

Ottaminen (esim. captive-yhtiö tai suuri omavastuu) 


Pk-yrittäjän kannalta on mielenkiintoista, voidaanko vahinkoriskien hallin- 
nassa yltää kokonaisvaltaiseen tarkasteluun yrityksen/yrittäjän/työntekijöi- 
den/yrittäjän perheen turvatarpeiden näkökulmasta. 

Yrityksen menestyksen kannalta henkilökunnan hyvinvoinnista ja tur- 
vallisuudesta huolehtiminen on avainasemassa. Aihetta on erityisesti vakuu- 
tusten näkökulmasta tarkasteltu artikkelissa Mäenpää ja Voutilainen (2012). 
Siinä todetaan, että sopivalla vakuutuspaketilla, joka sisältää esimerkiksi 
eläkevakuutuksen ja terveydenhoitovakuutuksen, voidaan hallita yrityksen 
inhimillisen pääoman riskejä. Kyseinen paketti auttaa uusien avainhenkilöi- 
den rekrytoinnissa sekä olemassa olevien avainhenkilöiden sitouttamisessa ja 
palkitsemisessa. 

Eläkevakuutus voi myös auttaa sopeuttamistilanteessa, jossa ikääntyneelle 
avainhenkilölle halutaan tarjota arvostava ja inhimillinen lähtö yhtiöstä. Oma 
merkityksensä on myös erilaisilla riskivakuutuksilla, joilla varaudutaan avain- 
henkilöille sattuviin odottamattomiin tapahtumiin. 

Mäenpää ja Voutilainen (2012) käsittelee vakuutusten käyttöä inhimillisen 
pääoman suojaamisessa, mutta luonnollisesti myös muut hyvän henkilöstö- 
hallinnon ja -politiikan elementit ovat tärkeässä roolissa tällä alueella. Muun 
muassa työhyvinvoinnin ja työssäjaksamisen edistäminen ovat esimerkkejä 
tällaisista toimista. 


Rahoitusriskien hallinta ja finanssivarallisuuden turvaaminen 


Lainoitus ja rahoitus sisältävät riskejä sekä pankkien henkilö- että yritysasiak- 
kaalle. Vakuutusyhtiöiden tarjoamat lainaturvavakuutukset turvaavat lainan 
takaisinmaksukykyä mm. lainansaajan kuoleman, vakavan sairauden, tapatur- 


man, pysyvän työkyvyttömyyden tai lyhytaikaisen työttömyyden tai työky- 

vyttömyyden varalta. Lainaturvasta on myös olemassa yritysversioita. Pankit 
tarjoavat laina-asiakkaidensa turvaksi myös korkokattoja ja lyhennysvapaita 
odottamattomien maksuvaikeuksien varalta. Äkillisen luotontarpeen varalta 
pankit tarjoavat luottolimiittejä. 

Yritysten luotot sidotaan usein kovenantteihin, jolloin luoton ehdot mää- 
räytyvät yrityksen tunnuslukujen kehityksen perusteella. Tällöin hyvin me- 
nestyvä yritys varmistaa edullisen luotonsaantinsa. Pankit tarjoavat yrityksille 
myös likviditeettisuunnittelun ja kassanhallinnan välineitä, joiden avulla yri- 
tys voi varmistaa lyhyen aikaväin maksuvalmiutensa. 

Jokainen yksityishenkilö, joka säästää pitkäaikaisesti, tarvitsee säästöilleen 
jonkin turvamekanismin. Sama pätee varojaan pitkäaikaisesti hallinnoival- 
le instituutiolle ja yritykselle. Finanssivarallisuuden turvaamisen tärkeim- 
piä elementtejä on yksilöllinen varainhoito, jossa asiakkaan varat annetaan 
varainhoitajan hoidettavaksi joko ns. konsultoivalla sopimuksella tai täyden 
valtakirjan varainhoitosopimuksella. Tällöin asiakas vapautuu markkinoiden 
jatkuvasta seuraamisesta, kun joku muu tekee sen hänen puolestaan. Suuret 
varallisuuserät voidaan jakaa useammille varainhoitajille. 

Yksilöllinen varainhoito on tavallisesti varattu ns. Private Banking -asiak- 
kaille. Finanssiyritykset tarjoavat muillekin asiakkailleen suorien sijoitusten 
ja sijoitusrahastojen lisäksi sijoituskoreja ja rahastojen rahastoja, joilla on jokin 
tarkoin määritelty sijoitusprofiili asiakkaan kokonaisvarallisuuden hallinnan 
helpottamiseksi. Pankit tarjoavat Private Banking -segmentin jälkeen seuraa- 
ville asiakassegmenteilleen määräaikaiskeskusteluja tyypillisesti kerran vuo- 
dessa, jossa asiakkaan finanssivarallisuus ja sen päivitystarpeet käydään läpi. 
Tällöin tavoitteena on mm. päivittää omaisuusluokkien välinen allokaatio ja 
optimoida varojen hajautus tappioiden välttämiseksi. 

Erittäin keskeinen tavoite finanssivarallisuuden turvaamisessa on varal- 
lisuuden turvaaminen arvonlaskun varalta. Tunnettu esimerkki tästä on 
takuusäästöinen vakuutus, joka aina palauttaa säästöpääoman vähintään 
laskuperustekorolla korotettuna. Vaikka korko olisi vain nolla, tämä takaa 
säästöpääoman säilymisen. Luonnollisesti myös talletukset palauttavat alku- 
peräisen pääoman korolla hyvitettynä (talletussuojan rajoissa — vakuutussääs- 


töillä vastaavaa turvamekanismia ei ole). 

Myös sijoitussidonnaisille vakuutuksille on mahdollista konstruoida ta- 
kuuelementtejä, jotka varmistavat säästöpääoman, kuolintapaussumman, 
eläkkeen tms. haluttuna ajankohtana. Myös pääomaturvatut rahastot ja in- 
deksilainat toimivat sillä perusteella, että sijoitettu pääoma tai määrätty osa 
siitä on säästöajan loputtua tallella markkinakehityksestä riippumatta. 

Varallisuuden turvaamisen näkökulmasta on aina syytä muistaa, että tur- 
vallisuutta ja tuottoa ei ole saatavissa samassa paketissa — saadakseen säästöl- 
leen tai sijoitukselleen korkean tuoton asiakkaan on pakko altistua tuoton 
heilahteluille. Niitä voidaan vaimentaa hajautuksella, joka voi olla ajallista 
(jatkuva säästäminen), maantieteellistä, omaisuusluokkakohtaista yms. Teo- 
reettinen perusteos systemaattisesta varainhoidosta ja sijoitussalkun opti- 
moinnista on Michaud ja Michaud (2008). 

Varainhoito sisältää runsaasti riskienhallinnallisia elementtejä. Sen voi- 
daan katsoa olevan varautumista hyvään päivään eli ajankohtaan, jolloin ta- 
voitteet saavutetaan ja on aika ryhtyä nauttimaan säästämisen tuloksista. Sääs- 
tämisen ajaksi on syytä hankkia turvaa pahan päivän varalle, jota toivottavasti 
ei lainkaan tule. 

Johdannaisia voidaan käyttää paitsi rohkeaan näkemyksen ottamiseen 
myös yrityksen taseen suojaamiseen. Osake-, korko- ja valuuttapositio voidaan 
suojata johdannaisilla tarpeen mukaan. 

Kaksi tärkeää henkilöasiakkaan turvapalvelua, jotka ovat myös yrityksen 
avainhenkilöiden käytettävissä: Vuoden 2017 loppuun saakka perintösuun- 
nittelussa on voitu minimoida perintöveroa säästöhenkivakuutusten avulla. 
Elakesuunnittelu on pitkäaikainen prosessi, jossa jo ennen eläkeikää pyritään 
kumuloimaan asiakkaalle riittävä eläkepääoma, joka koostuu erilaisista varal- 
lisuuseristä. Eläkeaikana tämä pääoma sitten puretaan asiakkaan preferens- 


sien mukaisesti. 


Yrityksen riskienhallinnan erikoisaloja 
Yrityksen tulee jatkuvasti panostaa oman olemassaolonsa jatkuvuuden varmis- 
tamiseen: sillä tulee olla ajan tasalla oleva (katastrofeista) toipumissuunnitelma 


(disaster recovery plan) sekä poikkeusoloja varten laadittu valmiussuunnitel- 

ma. Varsin epätodennäköisiltäkin tuntuviin katastrofeihin on varauduttava. 
Pelkkä suunnitelma ei riitä, vaan sitä on harjoiteltava määräajoin. 

Katastrofeihin varautumista koko yhteiskunnan tasolla koskevaa riskien- 
hallintaa käsittelevät muun muassa Meckler (2004) luonnonkatastrofien nä- 
kökulmasta ja Niruyama (2016) niin ikään luonnononnettomuuksia painot- 
taen. 

Yrityksen sukupolvenvaihdos on epäjatkuvuustilanne, joka on suunnitel- 
tava huolellisesti. Samoin yritysjärjestelyn osapuolena oleminen vaatii tarkkaa 
hallintasuunnitelmaa. Myös henkilöasiakkaan kannattaa harjoittaa jatku- 
vuussuunnitteluajattelua esim. perheen huoltajan kuoleman, vakavan sairau- 
den tai työttömyyden varalle. Näitä tilanteita varten on saatavilla standardeja 
vakuutusratkaisuja. 

Tässä luvussa tarkastellaan tärkeimpiä yritysten riskienhallinnan erikoisa- 
loja. Edellä on käsitelty riskienhallintaa toisaalta yrityksen, toisaalta yksityis- 
henkilön näkökulmasta. Yrityksen riskienhallinnan muita erikoisaloja ovat 
mm. valuuttakurssien riskienhallinta, maineriskien hallinta, toimitusketjun 
riskienhallinta ja projektiriskien hallinta. Edelleen tärkeitä riskienhallinnan 
kohteita mille tahansa yritykselle ovat operatiiviset riskit, strategiset riskit, in- 
flaatioriski, likviditeettiriski ja riskin leviämisriski. 

Valuuttakurssien vaihtelut aiheuttavat ongelmia ulkomaan kaupassa ja 
sijoitettaessa oman valuutta-alueen ulkopuolelle. Niitä voidaan hallita va- 
luuttajohdannaisilla kuten termiineillä. Valuuttariskien hallinnasta ovat kir- 
joittaneet mm. Anderson (1989) ja Brown (2001). Molempien aihepiiri on ul- 
komaankauppa, jossa kauppoja suojataan johdannaisilla. 

Maineriskien hallinta ja brändiriskin hallinta tulevat aika ajoin valokii- 
laan varsinkin suuryritysten toiminnasta paljastuvien skandaalien kohdalla. 
Alueella toimii maineen hallintaan erikoistuneita konsulttiyrityksiä. Maine- 
riskien hallintaa (digimaailmassa) on tarkastellut muun muassa Hiles (2011). 
Toimitusketjun riskienhallinta ja laadunhallinta ovat tärkeitä elementtejä 
muun muassa alihankintaketjujen ja -verkostojen johtamisessa. Aiheesta ovat 
kirjoittaneet opaskirjan muun muassa Khan ja Zsidisin (2012) ja Zsidisin ja 
Ritchie (2009). 

Projektiriskien hallinnan merkitys on lisääntynyt erityisesti laajojen 
IT-projektien myötä. Projektijohdolla on oltava käytössä tehokkaita projekti- 
riskien hallintamenetelmiä varsinkin useita sidosryhmiä käsittävissä projek- 
teissa. Merkittävimmät projektiriskiluokat ovat kustannusten ylitys, aikatau- 
lun viivästyminen ja lopputuloksen huono laatu. Projektiriskien hallintaa ovat 
käsitelleet muun muassa van Well-Stam ym. (2004), jonka perusajatuksena on 
projektiriskien hallinnan suuri merkitys projektin hallinnoinnin ja valvonnan 
kannalta, ja Kendrick (2015), joka käsikirjassaan lupaa projektiriskien hallin- 
nalla varmistaa projektien hallitun maaliin tulon. Projektiriskien hallinnan 
yleisesitys on Chapman ja Ward (1996). 

Operatiiviset riskit liittyvät yleensä prosesseihin ja menettelytapoihin, tie- 
tojärjestelmiin, väärinkäytösten mahdollisuuteen, omaisuuden vahingoittu- 
miseen sekä henkilöstön osaamiseen. Operatiivisten riskien hallinnasta ovat 
kirjoittaneet muun muassa McNeil ym. (2015) osana kvantitatiivista riskien- 
hallintaa, Moosa (2007) ja Chapman (2012) perusoppikirjoina sekä Gardner 
(2009) osana ERM-kehikkoa (Enterprise Risk Management). 

Strategiset riskit liittyvät yleensä epäonnistuneisiin päätöksiin yhtiön 
ylimmässä johdossa tai hallitustasolla. Kyseessä voi olla esim. väärän tuotteen 
lanseeraus väärään aikaan tai kannattamaton yritysjärjestely. Strateginen riski 
voi olla myös kilpailijayrityksen strategian muutos, johon ei pystytä vastaa- 
maan. Strategisten riskien hallintaa ovat tutkineet muun muassa Gates (2006) 
osana ERM-kehikkoa ja Beasley ja Frigo (2007) yrityksen arvon turvaamisen 
ja säilyttämisen näkökulmasta. Huomattakoon, että erityyppisten riskien — 
ja erityisesti strategisten riskien — toteutumisen täydellinen välttäminen on 
mahdotonta. Voittajaksi voi päästä se, joka pystyy välttämään suurimmat ris- 
kir. 

Inflaatioriski tarkoittaa sananmukaisesti sitä, että tulevaa inflaatiota on 
vaikea ennakoida. Tätä varten on kehitetty inflaatiolinkattuja finanssituot- 
teita. Inflaatioriskin hallintaa yksityistalouden kannalta ovat tarkastelleet 
Campbell ja Cocco (2003), pankkien kannalta Bessis (2015) ja vakuutusyhtiöi- 
den kannalta Santomero ja Babbel (1997). 

Likviditeettiriski voi uhata sekä yritystä että yksityistaloutta. Se tarkoit- 
taa tilannetta, jossa yritys/yksityishenkilö ei pysty irrottamaan varojaan vält- 

tämättömien sitoumustensa hoitamiseen (riippumatta tällä mahdollisesti 
olevasta varallisuudesta). Tällainen sitoumus voi olla esimerkiksi velkojen, 
verojen tai lakisääteisten vakuutusten hoitaminen. Myös pankille likviditee- 
tin hoito on äärimmäisen tärkeää rahoitusmarkkinoiden sitä kohtaan tunte- 
man luottamuksen kannalta. Asiaa ovat selvittäneet muun muassa Goodhart 
(2008) rahoitusmarkkinoiden vakauden kannalta, Cornett ym. (2011) finans- 
sikriisin oloissa ja Barfield ja Venkat (2009). 

Riskin leviämisriski (contagion risk) tarkoittaa sitä, että yhden yrityksen 
riskin toteutuminen aiheuttaa vahingon leviämisen yritysryhmässä, verkos- 
tossa tai koko toimialalla. Pankkien tai vakuutusyhtiöiden tapauksessa tätä 
kutsutaan tavallisesti systeemiriskiksi. Pankkien kannalta tämän riskin hal- 
lintaa ovat tutkineet Furfine (2003) ja Lehar (2005). Katso myös McNeil ym. 
(2015), joka käsittelee riskin leviämisriskiä osana kvantitatiivista riskienhal- 


lintaa. 


Finanssiyritysten riskienhallinnasta 


Kaikki edellisissä kappaleissa esitetyt riskit voivat uhata finanssiyrityksiä. Eri- 
tyisesti inflaatioriski, likviditeettiriski ja riskin leviämisriski ovat finanssialal- 
le tyypillisiä. Seuraavassa käydään läpi lähinnä finanssiyrityksille ominaiset 
markkinariski, vakuutusriski, vastapuoliriski, luottoriski ja sääntelyriski. 

Markkinariski tarkoittaa sijoitussalkun arvonmenetysten vaaraa sijoitus- 
markkinoiden vaihtelujen johdosta. Tämä riski uhkaa mitä tahansa yritystä 
tai organisaatiota yhtä hyvin kuin yksityistä säästäjää ja sijoittajaa (vrt. luku 
Rahoitusriskien hallinta ja finanssivarallisuuden turvaaminen). Suuria insti- 
tuutiosijoittajia ovat vakuutusyhtiöt, pankit, eläkevakuuttajat ja eläkesäätiöt. 
Vakuutusyhtiöiden solvenssitarkasteluissa markkinariskillä on suuri paino. 
Solvenssi II -säännöstö vaatii varaamaan vakavaraisuuspääomaa eri omaisuus- 
luokkien, muun muassa osakkaiden ja korkoinstrumenttien, arvonheilahtelu- 
ja varten. 

Solvenssi II -direktiivi määrää myös varaamaan pääomaa erilaisten vakuu- 
tusriskien varalta. Näitä ovat muun muassa kuolevuuden, pitkäikäisyyden, 
sairastuvuuden, työkyvyttömyyden ja vakuutussopimusten raukeamisen ai- 


heuttamat muutokset vakuutusyhtiön riskiasemassa. 

Markkina- ja vakuutusriskejä ja niiden hallintaa vakuutusyhtiössä ovat tar- 
kastelleet esimerkiksi Buckham ym. (2011), Sandström (2011) ja Doff (2011). 
Näistä Buckham ym. ja Doff tarkastelevat näitä riskejä lähinnä Solvenssi II 
-kehikon valossa, kun taas Sandströmin lähestymistapa on yleisempi. 

Vastapuoliriski (counterparty risk, counterparty default risk) tarkoittaa ris- 
kiä, että jonkin taloudellisen sitoumuksen vastapuoli ei kykene suoriutumaan 
velvoitteestaan. Tällainen velvoite voi olla johdannaissopimus, jälleenvakuu- 
tussopimus (reinsurance counterparty risk) tai luottosopimus (counterparty 
credit risk, credit portfolio risk). 

Jälleenvakuutusriskin hallinnasta säätää Solvenssi II ja (pankin) luotto- 
riskistä Basel-säännöstö. Vastapuoli- ja luottoriskien hallintaa ovat käsitelleet 
muun muassa Ammann (2001) (riskimallinnusta), Rossi (2014) ja Theis (2014) 
riskien johdannaissuojauksen näkökulmasta. Jälleenvakuutusriskiä ovat kar- 
toittaneet Biggs ja Richardson (2014) vakuutusvalvonnan kannalta ja Dionne 
(2013) Solvenssi II:n näkökulmasta. 

Sääntelyriski merkitsee finanssitoiminnan sääntelyn ja mahdollisen yli- 
sääntelyn vaikutusta alan toimijoiden strategiaan ja tuotekehitykseen. Sekä 
pankkien vakavaraisuus- ja likviditeettimääräykset että vakuutusyhtiöiden va- 
kavaraisuusmääräykset merkitsevät aiempaa tiukempia vaatimuksia kyseisillä 
toimialoilla. 

Vakuutusyhtiöiden ei ainakaan EU:n alueella juuri kannata myydä takuu- 
säästöistä henkivakuutusta kohonneiden pääomavaatimusten takia. Esimer- 
kiksi Pohjoismaissa suuret henkivakuutusyhtiöt ovat siirtyneet tarjoamaan 
takuusäästöisten asemesta sijoitussidonnaisia vakuutuksia, katso Voutilainen 
ja Ruuskanen (2015). Uuden sääntelyn epäkohtia ovat tutkineet muun muassa 
Al-Darwish ym. (2011) ja Renier ja Jacobs (2013) Basel III:n ja Solvenssi II:n 


epätoivottujen yhteisvaikutusten kannalta. 


Riskienhallinta laajemmasta näkökulmasta 
Tässä laajennamme riskienhallinnan käsitettä koskemaan laajemmin yhteis- 
kuntaa. Yritystä laajemmilla kokonaisuuksilla, toimialoilla, on usein yhteisiä 


etuja valvottavinaan ja riskejä hallittavinaan. Näitä riskejä ovat poliittiset ris- 

kit, toimintaympäristöriskit ja edellisessä luvussa käsitellyt erityisesti finans- 
sialaa koskevat sääntelyriskit. 

Poliittisten riskien hallinnassa tilanteiden muutosten ennakointi on avain- 
asemassa. Tällaisten muutosten edessä toimijoiden ohjausjärjestelmien ja 
prosessien sopeutuminen on tärkeää. Poliittinen riski on otettava huomioon 
erityisesti ulkomaankaupassa sekä yksittäisten yritysten että toimialojen nä- 
kökulmasta (ks. Clark 1997; Jensen 2008). Toisenlainen esimerkki poliitti- 
sesta riskistä ja sen toteutumisesta on Suomen valtionhallinnon jatkuvasti 
muuttelemat yksilöllisen eläkevakuutuksen verosäännöt, jotka ovat johtaneet 
ao. tuotteen markkinoiden häviämiseen. Vaikutus on ollut toimialatasoinen. 

Toimintaympäristöriskit merkitsevät uhkaa toimialan kilpailuedellytys- 
ten heikkenemisestä toisten toimialojen toiminnan tai parantuneen kilpailu- 
kyvyn johdosta. Esimerkiksi käy pankkien tilanne, kun niin sanotut IT-jatit 
ja toisaalta myös startup-yritykset ovat lähteneet pankkien kaltaiseen toimin- 
taan hyödyntämällä runsaita asiakaskontaktejaan tai uutta teknologiaa. 

Tässä uudessa murroksessa pankkeja uhkaa jääminen transaktioiden pro- 
sessoijan asemaan, kun toisen toimialan yritykset toimivat palvelun välittäjinä 
ja ottavat asiakassuhteen haltuunsa. Tämän riskin, joka on EU-alueella jo pit- 
kälti toteutumassa PSD2-direktiivin vaikutuksesta, hallitsemiseksi pankkien 
täytyy kyetä tarjoamaan erinomaisia asiakaskokemuksia asiakkuuksien voit- 
tamiseksi. Yleisemmin: Toimialaliukumassa kohdetoimiala on aina vaarassa 
menettää asemiaan uudelle tulokkaalle tai uusille tulokkaille. 

Edellisessä kappaleessa käsitellyt sääntelyriskit koskevat myös kokonaisia 
toimialoja, siis lähinnä pankki- ja vakuutustoimialaa. Eräät riskit taas koske- 
vat kokonaisia valtioita tai kansakuntia. Sota tai siihen verrattava aseellinen 
konflikti on tällainen riski. Suomen kauppa ja vienti ovat perinteisesti riip- 
puvaisia Venäjästä, ja tällä hetkellä Suomi kärsii jälleen Venäjän taantumasta. 
Tilannetta eivät tietenkään helpota länsimaiden pakotteet ja Venäjän langet- 
tamat vastapakotteet. Itämeren tila muodostaa riskitekijän Suomelle, kuten 
myös maahamme mahdollisesti hallitsemattomasti saapuvat turvapaikanha- 
kijat. Ääriliikkeiden voimistuminen on ainakin Supon mukaan erittäin pieni 


riski. 

Mainittujen riskien hallintatoimia ovat puolustusvoimien vahvuuden yl- 
läpitäminen uskottavalla tasolla, hyvät kahdenväliset suhteet Venäjän kanssa, 
Suomen aktiivisuus Itämeren maiden yhteistyössä Itämeren tilan parantami- 
seksi ja riittävästi resursoitu turvapaikkahakemusten käsittely. 

Globaaleja ja siis koko ihmiskuntaa tai ainakin hyvin monia maita koske- 
via riskejä ovat esim. edellä mainittu pakolaiskriisi, paikalliset aseelliset kon- 
fliktit, jotka voivat pahimmassa tapauksessa eskaloitua globaaleiksi ja ilmas- 
ton lämpeneminen. Suomi toimii kaikkien näiden ongelmien ratkaisemiseksi 


EU:n ja YK:n jäsenenä ja esim. rauhanvälityksessä itsenäisestikin. 


Eräitä riskienhallinnan menetelmiä 


Seuraavassa kuvaamme eräitä konkreettisia riskienhallinnan menetelmiä. 
Runsaassa yrityskäytössä on alun perin kemian teollisuudessa kehitetty ORA 
(Quantitative Risk Assessment), jossa kuvitellaan mahdollisia tulevaisuudes- 
sa tapahtuvia vahinkoja ja arvioidaan niihin liittyviä syitä ja seurausten va- 
kavuutta. Menetelmään kuuluu myös toimenpidesuositus kunkin käsitellyn 
riskin hallitsemiseksi. 

ORA:lle sukua on skenaarioanalyysi, jossa ORA:lle tyypilliset vaiheet 
käydään läpi ehkä hieman yksityiskohtaisemmin. Skenaarioilla voidaan tut- 
kia sekä negatiivisia että positiivisia tulevaisuuden ilmiöitä. Viimeksi mainitut 
voivat olla hiljaisia signaaleja, joihin kätkeytyy uusia liiketoimintamahdolli- 
suuksia. Niitä tutkimalla yritys voi varautua hyvään päivään. 

Yrityksen riskienhallintatyössä havaitaan usein, että jos yrityksen kehi- 
tystä pyritään mallintamaan, siihen vaikuttavia muuttujia ja niiden vuoro- 
vaikutussuhteita kertyy valtava määrä. Tällöin simulointi on varteenotettava 
menetelmä mallinnukseen. Jos muuttujien satunnaisuus eli stokastisuus halu- 
taan ottaa mallissa huomioon, ne on määriteltävä satunnaismuuttujina, joiden 
jakauma on tällöin tietenkin tiedettävä tai arvioitava. Mallissa ajanhetkestä 
toiseen etenevät satunnaismuuttujat määrittelevät stokastisen prosessin. 

Vakuutusalan sääntelyn johdosta vakuutusyhtiön vakavaraisuuden (eli sol- 
venssin) hallinta on hyvin keskeisessä roolissa tämän alan riskienhallinnassa. 
Matematiikan erikoisalueista riskiteoria keskittyy tarkastelemaan vakuutus- 


yhtiön vakavaraisuutta (ks. Daykin ym. 1994), ja tuolla alalla on Suomessa 

otettu edistysaskeleita jo 1970-luvulta lähtien. 1980-luvulta lähtien on vakuu- 
tusyhtiön solvenssiin liittyvää lainsäädäntöä kehitetty Suomessa vakuutusalan 
yhteisissä työryhmissä. Näissä tarkasteluissa stokastisella simuloinnilla on 
ollut merkittävä rooli. Viime aikojen EU:n suurprojektissa Solvenssi II:ssa si- 
mulointia voidaan käyttää monessa kohdin (ks. esim. Bauer ym. 2012; Gatzert 
& Martin 2012). 

Yritysten riskikartoituksissa käytetään paljon erilaisia tarkistuslistoja. Ne 
voivat toimia hyvin riskien paikallistamisessa, mutta listoja on tärkeä päivittää 


tekniikan kehittyessä. 


Johtopäätös — tarvitaan riskienhallintaa 

hyvän ja pahan päivän varalta 
Riskin vanha synonyymi on vahingonvaara, joten riskienhallintakin on pe- 
rinteisesti merkinnyt vahinkojen torjuntaa tai vähintäänkin niiden vaikutus- 
ten minimointia. Aikaisemmista luvuista käy ilmi tämä riskin merkitys sen 
monissa muodoissaan sekä henkilö- että yritysasiakkaan tapauksessa. Se, että 
”pahana päivänä” on vakuutus turvana, on keskeinen argumentti vaikkapa 
henki-, sairaus-, tapaturma-, ajoneuvo-, koti- ja lainaturvavakuutusten mark- 
kinoinnissa. Sama koskee yritysvakuutuksia, vaikkakin niissä vakuutustapah- 
tumat ovat eriluonteisia. 

Tavoitesäästämiseen liittyy useimmiten tavoitteita, joiden toteuttamiseksi 
säästämiseen on ryhdytty. Olkoon kyseessä sitten osakesäästäminen, rahasto- 
säästäminen tai säästäminen säästövakuutukseen tai kapitalisaatiosopimuk- 
seen, joskus koittaa se päivä, ”hyvä päivä” jolloin säästöt otetaan käyttöön 
ja tavoitteet toteutetaan. Säästämisen aikana voi kuitenkin tapahtua jotakin 
odottamatonta, paha päivä, joka vaarantaa tai estää tavoitteiden toteutumi- 
sen. Kyseessä voi olla henkilöön kohdistuva tapahtuma tai esim. iso heilahdus 
sijoitusmarkkinoilla. 

Pankit ja vakuutusyhtiöt myyvät lukuisia hyvän päivän ja pahan päivän 
tuotteita, joista jälkimmäisiä on kuvattu kappaleissa Vahinko- ja henkilöris- 
keihin varautuminen ja niiden hallinta sekä Rahoitusriskien hallinta ja finans- 
sivarallisuuden turvaaminen. Monesti asiakkaan kannattaa turvata pitkaai- 


kaiset tavoitteensa oikein mitoitetulla riskiturvalla. 

Vastaavasti yritykselle voi koittaa paha päivä, joka estää yrityksen tavoit- 
teiden saavuttamisen edellisissä luvuissa kuvattujen esimerkkien mukaisesti. 
Kuten kappaleessa Eräitä riskienhallinnan menetelmiä todettiin, yritys voi 


skenaarioita käyttämällä varautua samalla sekä hyvään että pahaan päivään. 

Riskitietoisuus johtamiseen 
liittyvässä päätöksenteossa 


Raija Järvinen 


Riskitietoisuuden avulla voidaan vähentää epävarmuutta, virheitä ja va- 
rautua erilaisiin riskeihin. Artikkelissa käsitellään riskitietoisuutta ulottu- 
vuuksien kautta. Yritysjohdon päätöksenteko käsittää sekä tietoisia että 
tiedostamattomia riskejä. Kaikkien tietoisten riskien todennäköisyyttä 
voidaan arvioida eri menetelmin, mutta lähes mahdottoman tehtävän 
edessä yritysjohto on pyrkiessään varautumaan myös tiedostamattomiin 
riskeihin. Tietoiset riskit voidaan edelleen jakaa ulkoisiin ja sisäisiin ris- 
keihin, jotka molemmat puolestaan voidaan jakaa välillisin ja välittömiin 
riskeihin. Artikkelin tavoitteena on nostaa riskitietoisuus johtamiseen liit- 
tyvän päätöksenteon keskiöön ja osoittaa, että riskitietoisuutta kasvatta- 
malla voidaan paremmin varautua epävarmaan tulevaisuuteen. Samalla 
tarkastellaan päätöksenteon ongelmia ja tarjotaan työkaluja päätöksen- 
tekoon riskien vallitessa. 


Johdanto 
Käytännössä kaikkiin päätöksentekotilanteisiin liittyy riskejä ja epävarmuut- 
ta. Päätöksiä tehdään usein vajavaisin perustein vertailemalla muutamia vaih- 
toehtoja tai vaihtoehdoista muutamia piirteitä (Kamppinen ym. 1995). Tämä 
nopeuttaa päätöksentekoa, mutta altistaa virheille. 

Riskitietoisuuden avulla voidaan vähentää epävarmuutta, virheitä ja varau- 
tua erilaisiin riskeihin. Erityisen haasteen muodostaa tulevaisuuden ja siihen 
liittyvien riskien ennakointi. Toisaalta, jos tulevaisuus olisi tunnettu, ilo ja yl- 
lätyksellisyys katoaisivat elämästä, sillä kaikki olisi tiedossa jo etukäteen. Jos 
maailmassa vallitsisi ”täysi? varmuus, elämästä tulisi helposti aika tylsää. Tästä 
huolimatta varmuuden tavoittelu on ihmisen syvä halu. Unelma kaiken ajatte- 
lun vangitsemisesta laskutoimitukseen on vanha ja kaunis. Jo 1600-luvulla fi- 
losofi Gottfried Wilhelm Leibniz visioi lukujen ja symbolien luomista kaikille 

ajatuksille ja sen seurauksena parhaan vastauksen kaikkiin ajateltavissa oleviin 
kysymyksiin (Leibniz 1690/1952). Leibnizin visio on edelleen toteutumatta. 

Riskitietoisuuteen liittyy myös pelkoja. Useat tutkimukset vahvistavat, 
että monet ihmiset pelkäävät asioita, joita he eivät todennäköisesti koskaan 
kohtaa elämässään, mutta ryhtyvät silmää räpäyttämättä vaarallisiin tekoihin. 
Tämä selittää, miksi vuoden 2001 World Trade Centerin kaksoistornien tu- 
hon jälkeen sadat tuhannet matkustajat siirtyivät lentokoneesta auton rattiin, 
vaikka maanteillä onnettomuuden todennäköisyys on moninkertainen ver- 
rattuna lentoliikenteeseen. Monet myös pelkäävät villieläimiä, vaikka niitä ei 
juuri kaupungistuneessa ympäristössä tapaa, mutta sen sijaan nauttivat sellai- 
sista harrastuksista kuten riippuliito tai seinäkiipeily. 

Gigerenzeriä (2015) mukaillen edellä mainittu kuvaus sopii riskitaidotto- 
maan yhteiskuntaan, jossa riskitaidottomuuden syynä on, että riskitaitoja ei 
ole sisällytetty juuri minkään oppilaitoksen opetusohjelmaan. Siten riskitie- 
toisuus ei ole kehittynyt arkipäivän taidoksi. Vastaavalla tavalla riskitaidotto- 
muus ilmenee myös yritysjohtajien työssä. Suuri osa yrityksistä elää toimin- 
taympäristön nopean muutoksen silmässä päivästä toiseen (Borg 1998), joten 
yrityksen menestys nyt ja tulevaisuudessa edellyttää monenlaisten riskien tun- 
nistamista arkisen päätöksenteon yhteydessä ja tulevaisuuden ennakoinnissa. 

Artikkelin tavoitteena on nostaa riskitietoisuus johtamiseen liittyvän pää- 
töksenteon keskiöön ja osoittaa, että riskitietoisuutta kasvattamalla voidaan 
paremmin varautua epävarmaan tulevaisuuteen. Artikkelissa kiinnitettään 
huomiota myös päätöksenteon ongelmiin ja tarjotaan työkaluja päätöksente- 
on tueksi. Artikkelin aluksi määritellään riskitietoisuuden avainkäsitteitä, sen 
jälkeen käydään läpi riskitietoisuuden ulottuvuuksia Erolan ja Louton (2000) 
liiketoimintariskien ryhmittelyä jatkokehittäen. Tämän jälkeen käsitellään 
erilaisia työkaluja johdon riskitietoisuuden kehittämiseksi sekä pohditaan epä- 
varmuuden merkitystä johtamiseen liittyvissä päätöksentekotilanteissa ja tule- 
vaisuuden ennakoinnissa. Artikkeli sisältää 15 aiheeseen liittyvää esimerkkiä 
suomalaisista yrityksistä. Niistä 13 perustuu Talouselämä-lehden julkaisemiin 
yritysanalyyseihin keväällä 2017. Yksi esimerkki on julkaistu Helsingin Sano- 


missa ja yksi Life Magazinessa, molemmat niin ikään keväällä 2017. 

Riskitietoisuuden peruskäsitteitä 


Kaikkeen liiketoimintaan ja sen johtamiseen liittyy riskejä. Yritysjohdon yksi 
tärkeimmistä tehtävistä on riskien hallinta, vaikka päivittäisessä kielenkäytös- 
sä puhutaankin useimmiten, että ”asiat ovat hallinnassa” tai ”langat ovat kä- 
sissä” (Erola & Louto 2000). Tämä tarkoittaa, että yrityksen riskien on oltava 
hallinnassa, jotta yrityksen johtaminen onnistuisi halutulla tavalla. 

Kamppinen ym. (1995) määrittelevät, että kysymyksessä on päätöksenteko 
riskin vallitessa, kun seurauksia ei tunneta varmuudella, mutta eri seurausten 
todennäköisyydet tunnetaan. Riskin sijaan puhutaan epävarmuudesta, kun 
tiedetään että on vaihtoehtoisia tapoja toimia ja että eri toimilla on eri seu- 
rauksia, mutta seurausten todennäköisyyttä ei kyetä arvioimaan. Gigerenzer 
(2015) käyttää käsitteitä tunnettu riski ja tuntematon riski eli epävarmuus. Tun- 
nettu riski kuvaa tilanteita, joissa kaikki vaihtoehdot, seuraukset ja todennä- 
köisyydet tunnetaan ja ne voidaan mitata kokeellisesti. Tällöin päätökset pe- 
rustuvat logiikkaan ja tilastolliseen ajatteluun. Lotto ja sattumaan perustuvat 
muut pelit ovat oivallisia esimerkkejä tunnetusta riskistä. Tuntematon riski 
puolestaan on olennainen osa reaalimaailmaa, joka on jatkuvassa muutoksessa 
ja jossa tuntemattomat riskit ovat yleisempiä kuin tunnetut riskit. Epävarmas- 
sa maailmassa optimaalista toimintatapaa ei voida määrittää laskemalla tark- 
koja riskejä, vaan tällöin päätöksenteon perustana ovat mittaamisen sijasta tai 
sen lisäksi lähinnä intuitio ja nokkelat nyrkkisäännöt. 

Arkikeskusteluissa riskiä ja epävarmuutta ei useinkaan eroteta toisistaan si- 
ten kuin ne yllä on määritelty. Käsitteitä riski ja epävarmuus käytetään monis- 
sa yhteyksissä osittain tai kokonaan toistensa synonyymeinä. Tämä on sikäli 
ymmärrettävää, että molemmat sisältävät jonkin asteista todennäköisyyksien 
vertailua, vaikkakaan vertailut eivät välttämättä ole ollenkaan numeerisia tai 
eksakteja, vaan noudattavat enemmänkin tyyliä ”enemmistö” ja erittäin har- 
vinainen” (vrt. Kamppinen ym. 1995). Riskin todennäköisyyttä on kolmea lajia: 
taajuus eli frekvenssi, fyysinen rakenne kuten mekaanisuus ja symmetrisyys 
sekä luotettavuus, josta klassisena esimerkkinä ovat silminnäkijöiden todis- 
tukset (ks. esim. Gigerenzer ym. 1989). 

Tietämättömyys on epävarmuutta syvempää. Tällöin oleellisia vaihtoehtoja 


ei tunneta, eikä myöskään eri vaihtoehtojen mahdollisia seurauksia. Kamppi- 

sen ym. (1995) mielestä täydellinen tietämättömyys on ihmisille yhtä vierasta 
kuin täydellinen tieto: tietämättömyyttä pyritään muuttamaan perustelluiksi 
arvauksiksi, joiden varassa voidaan toimia. 

Gigerenzer (2015) korostaa, että riskitaito on modernissa teknologisessa yh- 
teiskunnassa elämisen perustaito. Hän jopa vertaa riskitaidon tärkeyttä luku- 
ja kirjoitustaitoon. Ilman riskitaitoa saattaa vaarantaa terveytensä, menettää 
rahansa tai joutua epärealististen pelkojen ja toiveiden ansaan. 

Termi riskitietoinen tarkoittaa sekä riskitaitoa että myös laajemmin tilan- 
teita, joissa kaikkia riskejä ei tunneta tai ne eivät ole laskettavissa. Tietoinen 
tarkoittaa tarkkaavaista, neuvokasta ja viisasta. Riskitietoisuus edellyttää roh- 
keutta kohdata epävarma tulevaisuus, kykyä kriittisten kysymysten esittämi- 
seen ja tarvittaessa myös auktoriteettien kyseenalaistamista. Riskitietoinen 
ei tarkoita riskin välttelyä eikä myöskään uhkarohkeutta. Ilman riskinottoa 
innovaatiot jäisivät syntymättä, hauskanpito jäisi historiaan ja rohkeus toimia 
puuttuisi. Lisäksi riskitietoisuus edellyttää perustietoa intuitiivisesta psykolo- 
giasta ja tilastollisen informaation ymmärtämistä. Molemmat näistä taidoista 
ovat välttämättömiä, mutta niiden lisäksi riskitietoisuuteen tarvitaan annos 
uteliaisuutta ja rohkeutta. (Vrt. Gigerenzer 2015.) Tärkeä osa riskitietoisuutta 
on syys-seuraussuhteiden ja kokonaisuuksien ymmärtäminen (Erola & Louto 
2000). 

Riskitietoisuus kasvaa itse koettujen vaaratilanteiden ja omaa lähipiiriä 
sekä työssä että yksityiselämässä koskettavien riskikokemusten kautta (Peu- 
ra-Kapanen & Järvinen 2006; Peura-Kapanen ym. 2007). Riskitietoisuutta 
kehittämällä voidaan monet uhkat muuttaa mahdollisuuksiksi: varautua en- 
nakolta mahdollisiin riskeihin, kehittää yrityksen operatiivista toimintaa ja 
synnyttää uusia liikeideoita (Erola & Louto 2000). 

Nollariskin harha ilmenee, kun riskiä pidetään absoluuttisena varmuute- 
na. Gigerenzer (2015) määrittelee, että absoluuttinen varmuus on mielentila, 
johon ei kuulu minkäänlaista epäilyä. Nollariskin harha ei synny vain ihmis- 
ten mielissä vaan sitä markkinoidaan ja mainostetaan paljon. Ongelmana on, 
että tosimaailma ja havaittu maailma ovat ristiriidassa keskenään. Gigerenzer 


(2015) myös väittää, että varmuuden tavoittelu on riskitietoisuuden suurin este. 

Yritysjohtajat tekevät pääosan tärkeistä päätöksistään ajattelemalla. Ajat- 
telun seurauksena saattaa syntyä monia virhemahdollisuuksia. Ajatteluvirhe 
tarkoittaa, että ajatteluprosessin seurauksena tehty ratkaisu johtaa odotettua 
huonompaan lopputulokseen. Ajatteluvirheeksi luetaan myöskin, että ei ole 
ajateltu, vaikka olisi pitänyt ajatella. Ajatteluvirheet ovat usein seurauksiltaan 
hyvin kalliita. Huolimattoman pohdinnan seurauksena tehdyt virheet saatta- 
vat maksaa yritykselle valtavia rahasummia tai suorastaan ihmishenkiä. (Saa- 


riluoma 1998.) 


Riskitietoisuuden ulottuvuuksia 


Tässä artikkelissa tukeudutaan Erolan ja Louton (2000) ehdotukseen riskien 
ryhmittelystä, jota sovelletaan riskitietoisuuteen seuraavasti. Ensiksikin yri- 
tysjohdon päätöksenteko ulottuu sekä tietoisiin että tiedostamattomiin riskei- 
hin. Kaikkien tietoisten riskien todennäköisyyttä voidaan arvioida eri mene- 
telmin, mutta lähes mahdottoman tehtävän edessä yritysjohto on pyrkiessään 
varautumaan myös tiedostamattomiin riskeihin. Tietoiset riskit voidaan edel- 
leen jakaa ulkoisiin ja sisäisiin riskeihin, jotka molemmat puolestaan voidaan 
jakaa välillisin ja välittömiin riskeihin. 

Tietoinen riski on riski, jonka olemassa olon johto on tunnistanut ja joka 
osaltaan vaikuttaa johdon päätöksentekoon. Tietoinen riski otetaan, mutta 
tämä ei silti tarkoita, että johto olisi tunnistanut kaikki tähän riskiin liittyvät 
ulottuvuudet ja todennäköisyydet, vaikka itse riskin olemassaolo onkin tie- 
dossa. 

Tiedostamaton riski liittyy usein tulevaisuuden tapahtumiin, joihin ei ole 
yrityksen toiminnassa tai johdon päätöksenteossa mitenkään varauduttu. 
Näitä ovat esimerkiksi markkinatilanteen äkillinen muutos uuden tuotteen 
tai uuden kilpailijan tullessa yllättäen markkinoille. Tiedostamaton riski on 
myös teknologian kehitys, jos se tuo yllättäviä uusia mahdollisuuksia tai jos 
uutta teknologiaa hyödyntävät innovaatiot syrjäyttävät yrityksen tuotteet 
markkinoilla. Tiedostamattomiin riskeihin sisältyy paljon epävarmuutta ja 
niihin on hankala varautua, koska niistä ei ole riittävästi tietoa ennen kuin ne 


ovat realisoituneet. 

Alustatalous, digitalisaatio ja tekoäly ovat todella vahvoja trendejä 

maailmalla. Suomalaisissa yrityksissä ei kuitenkaan vielä ole täysin 

havahduttu siihen, kuinka nopeasti maailma muuttuu. ”Toivoisin, 

että hallituksissa ja johdossa otettaisiin suurempaa etunojaa” toteaa 

Nokiassa johtotehtävissä työskennellyt Tero Ojanperä. (Koho 2017, 

10) 
Sisäiset riskit perinteisesti liitetään yrityksen operatiivisiin toimintoihin ja nii- 
hin liittyviin häiriöihin (esim. Erola & Louto 2000). Kun kysymyksessä on 
johdon päätöksenteko, sisäiset riskit liittyvät niihin päätöksiin, joilla strate- 
gista ja operatiivista toimintaa johdetaan. Nämä päätökset kohdistuvat muun 
muassa työprosesseihin, tieto- ja muihin järjestelmiin, henkilöresursointiin, 
automaatioasteeseen sekä tuotteiden ja toiminnan kehitykseen. Nykypäivä- 
nä erityisen haasteen tuovat järjestelmien, työmenetelmien ja lainsäädännön 
nopeat muutokset, jotka edellyttävät ajan tasalla pysymistä, jottei yrityksen 
kilpailuasema vaarannu. 

Valmet Automotive on kohdannut nykyisessä kehitysvaiheessaan useita 

edellä mainittuja sisäisiä riskejä: 

Autonvalmistaja Valmet Automotiven tehtaalla on mieletön vauh- 

ti päällä. Liikevaihto noussee tänä vuonna 400-500 miljoonaan 

euroon. Juuri hiljattain yhtiö ilmoitti, että avoinna olleita 1060 

työpaikkaa haki lähes 4400 henkilöä. Tänä vuonna loppusyksystä 

Uudessakaupungissa on tehtaalla työssä 3700 autonrakentajaa — yli 

kaksi kertaa enemmän kuin viime vuoden lopulla. Lisäksi autoteh- 

taan palveluksessa on Saksassa ja Suomessa valtava, noin tuhannen 

suunnittelijan tiimi, kun yhtiön kauppa Semconin 800 Saksan suun- 

nittelijan ostosta varmistui pari kuukautta sitten... Rahaa siis palaa. 

Ei olekaan ihme, että Valmet Automotiven omistajat Suomen Teol- 

lisuussijoitus ja Pontos ottivat kiinalaisen kumppanin tasaamaan 

riskejä. (Kankare 2017a, 36) 
Ulkoiset riskit liitetään yrityksen toimintaan osana yhteisöä ja yrityksen ulko- 
puolista ympäristöä. Osana ympäröivää maailmaa yritys täyttää omaa rooliaan 
mahdollisimman tehokkaasti ja tuottavasti. (Vrt. Erola & Louto 2000.) Pää- 
töksenteossa tämä näkyy siten, että johdon tehtävänä on kaikissa toimissaan 
ottaa huomioon menossa olevat ja tulevaisuudessa ennakoitavat muutokset 
yrityksen ulkoisessa toimintaympäristössä ja reagoida niihin siten, että toi- 


minta on mahdollisimman menestyksellistä kulloisissakin olosuhteissa. 

Ulkoiset riskit liittyvät sekä yrityksen mikro- että makroympäristöön. 
Mikroympäristöön kuuluvat yrityksen liikekumppanit, omistajat, asiakkaat, 
rahoittajat sekä muut yrityksen ulkopuoliset sidosryhmät. Suominen (2003) 
kutsuu osuvasti yrityksen mikroympäristöä erilaisten yrityksen ympärillä toi- 
mivien verkostojen ja riippuvuuksien vyyhdiksi, joka muodostaa löyhästi tai 
tiiviimmin toisiinsa liittyvien osien järjestelmän. Yritysjohto pystyy vaikut- 
tamaan vain osaan mikroympäristöön liittyvistä ulkoisista riskeistä. Tärkeän 
liikekumppanin konkurssi saattaa vaikeuttaa yrityksen toimintaa eikä kor- 
vaavaa tahoa välttämättä löydy saman tien. Myös asiakkaat aiheuttavat mo- 
nenlaisia riskejä yritysten toiminnalle, näistä esimerkkeinä varkaudet, ryöstöt, 
murrot ja häiriökäyttäytyminen (ks. Järvinen & Uuspelto 2009). Erityisesti 
tyytymättömiin asiakkaisiin kannattaa panostaa, sillä he voivat saada aikaan 
paljon tuhoa kertoessaan huonoista kokemuksistaan somessa. Rahoittajatkin 
saattavat kiristää luoton myöntöä tai lainaehtoja juuri silloin kun yritysjohto 
on päättänyt isoista investoinneista. 

Peliyhtiö Supercellin uusi omistaja Tencent alkoi heti yrityskaupan 
jälkeen jaella Supercellin pelejä omissa viestipalveluissaan, mutta 
muutoin on vielä epäselvää, millaisia muita suunnitelmia uudella 
omistajalla on tämän suomalaisyhtiön varalle. Supercellin toiminta 
kuitenkin jatkuu kuten ennenkin. Lokakuussa 2016 yhtiö sai nos- 
tettua Clash Royale -pelinsä takaisin parhaiten rahaa tuottavien 
mobiilipelien ykköspaikalle, kun pelitiimi kuunteli tyytymättömien 
pelaajien palautetta ja päivitti pelinsä niiden avulla. Supercell hyö- 


tyy myös nousevasta e-urheiluboomista, jossa se on ollut edelläkävijä. 
(Lappalainen 2017, 39) 


Ulkoisiin makroympäristöstä tuleviin riskeihin, kuten muun muassa poliit- 
tisiin tapahtumiin, terrorismiin, taloudellisiin suhdanteisiin, veroihin, lain- 
säädäntöön, valuuttakursseihin, yritysten on pääosin sopeuduttava, sillä vain 
hyvin suuret globaalit yritykset voivat vaikuttaa yhteiskunnan toimintaan it- 
selleen suotuisasti. 
Neste on heittäytynyt täysillä ilmastopolitiikan luomaan uusiutuvi- 
en polttoaineiden liiketoimintaan ja se on kannattanut. Neste pähkii 
parhaillaan, mihin se rakentaa seuraavan uusiutuvia polttoaineita 
tekevän jalostamon. Vaihtoehtoina ovat USA tai Singapore. USA:n 


valtti ovat kasvavat markkinat, Singapore tarjoaa verottomuutta. 
Yli pari miljardia euroa toistaiseksi nielleet investoinnit joka ta- 

pauksessa jatkuvat. Kysyntää uusiutuvalle polttoaineelle on, jopa 

Suomessa muutaman kuukauden ajan kaupatulle sataprosenttiselle 

My Dieselille. Vaikka Neste on pärjännyt Euroopan ja USA:n il- 

mastopolitiikan pyörityksessä loistavasti, epäilys kuitenkin itää, sillä 

ilmastomuutoksen torjunta on tehnyt energiabisneksestä entistäkin 

poliittisempaa. Neste on jo osoittanut, että se osaa ennakoida jopa 

Donald Trumpin politiikkaa. Sitä moni pitää isona uhkana yhtiölle. 

(Virta 2017a, 53) 
Välitön riski vaikuttaa toimintaan välittömästi ja sen seuraukset ovat heti 
nähtävissä. Esimerkiksi myrsky kaataa puun yrityksen varaston päälle ja osa 
varastosta tuhoutuu, tai tietokoneeseen päässyt virusohjelma tuhoaa sisällön 
välittömästi. Välillinen riski puolestaan itää pitkään ja sen kehittyminen on 
vaikeasti havaittavissa. Tällaisia riskejä ovat esimerkiksi tietokoneiden ohjel- 
mavirheet, jotka ovat aluksi niin pieniä, että niitä ei huomata, mutta jotka pi- 
demmällä aikavälillä aiheuttavat suuriakin virheitä. Edellisten lisäksi yrityk- 
sissä on myös piiloriskejä (Suominen 2003), joita ei ole aiemmin tunnistettu, 


mutta jotka mahdollisesti paljastuvat systemaattisen riskianalyysin myötä. 


Johtaminen riskien ja epävarmuuden vallitessa 


Johtaminen luo edellytykset työyhteisöjen toimivuudelle, kehittymiselle ja hy- 
vinvoinnille (Widomski 2005). Viitala (2005 viitaten Northouse 1997) mää- 
rittelee johtajuuden prosessiksi, jossa yksilö vaikuttaa muihin ryhmän jäseniin 
niin, että ryhmän tai organisaation tavoitteet voitaisiin saavuttaa. Johtamisen 
Viitala (2005) jakaa kolmeen ulottuvuuteen: asiat, ihmiset ja muutos. Muu- 
toksen johtamiseen liittyy päätöksenteon lisäksi visiointi, uusien ideoiden et- 
siminen ja yhteistyöhön kannustaminen. 

Johtaminen voidaan jakaa kolmeen luokkaan: taitopohjaiseen, sääntöpoh- 
jaiseen ja tietopohjaiseen toimintaan. Taitopohjainen toiminta on lähinnä 
tiedostamatonta reagointia ympäristöstä tehtyihin havaintoihin. Sääntöpoh- 
jaista toimintaa ohjaavat säännöt ja toiminta on tietoista. Tietopohjaisessa 
toiminnassa johtaja analysoi tilannetta ja päättelee toimintatapansa ottaen 
huomioon oman sisäisen mallinsa. Päätöksenteossa käytetään yleensä kaik- 
kia kolmea toimintatapaa samanaikaisesti, mutta aiheesta ja tilanteesta riip- 


puen niitä painotetaan eri tavoin. (Rasmussen 1982; 1987; Järvinen & Juvonen 

2010.) Meyerin Turun telakan menestys on vaatinut kaikkia edellä mainittuja 

toimintatapoja sekä lisäksi paljon syvää asiantuntemusta toimialalta: 
Meyerin perhe tuli Turun telakan omistajaksi loppukesällä 2014. 
Saksalaiset ovat kääntäneet telakan uudelleen voitolliseksi häm- 
mästyttävän nopeasti. Telakka on tehnyt liikevoittoa Meyereiden 
kahden täyden toimintavuoden aikana jo 53 miljoonaa euroa. Lai- 
vateollisuuden uskomaton vuosi lennätti Meyer Turun telakkaa vii- 
me vuonna eteenpäin. Toimitusjohtaja Jan Meyerin suurin ongelma 
onkin nyt siinä, miten Turun ennätykselliset vuoteen 2024 ulottuvat 
tilaukset saadaan toteutettua kunnialla eteenpäin. Uudet yli kahden 
miljardin euron Ing-risteilijät ovat juuri sitä Turkua, mitä koko Suo- 
mi on kaivannut. Turussa rakennetaan rohkeasti uutta tekniikkaa, 


kun nesteytetyn maakaasun lisäksi risteilijöihin tulee ainutlaatuiset 
polttokennojärjestelmät. Polttokennoilla risteilijät pystyvät ylläpitä- 
mään likimain saasteettomasti laivan hotellitoimintoja, kun laiva 
on satamassa. Esimerkiksi Karibian oloissa tämä tarkoittaa sitä, että 
laivan suuria päämoottoreita ei tarvitse käyttää sähkön ja lämmön 
tekemiseen. Karibian saarilla on harvoin sellaista infraa, että laivat 
saisivat tarvitsemansa sähkön suoraan satamasta. (Kankare 2017b, 


45) 
Arkinen yritystoiminta sisältää runsaasti erilaisia riskejä ja epävarmuustekijöi- 
tä, joiden parissa yrityksen johdon on pystyttävä elämään (Suominen 2003). 
On selvää, että epävarmassa maailmassa kaikkea ei voi suunnitella etukäteen. 
Siinä jokainen silta voidaan ylittää vasta, kun sille saavutaan ei etukäteen. Toi- 
saalta yritysjohdon on tehtävä päätöksiä silloinkin, kun laskelmat eivät tuota 
selkeitä vastauksia. Edellisestä huolimatta moni kokous päättyy toteamuk- 
seen, että tarvitaan enemmän aineistoa. Tällöin jokainen kokoukseen osallis- 
tuja todennäköisesti nyökkää ja huokaa helpotuksesta, että hankalaa päätöstä 
on lykätty. Kun lisäaineistoa on saatu, päätös saattaa edelleen viivästyä. Kaik- 
kien aika menee hukkaan uusissa kokouksissa, joiden jälkeen odotetaan yhä 
vain lisää aineistoa. Päättämättömyys tai viivyttely päätösten teossa on defen- 
siivisen päätöksenteon muoto, jota harjoitetaan kustannuksista piittaamatta 
oman maineen turvaamiseksi tai ”kasvojen säilyttämiseksi”. Näissä tilanteissa 
on oikein muistuttaa, että sekin on päätös, jos päätetään, että ei tehdä mitään 
(vrt. Jämsä 2005). Väärässä olemisen pelko voi myös lamauttaa päätöksente- 
kijän. Näin käy tilanteissa, joissa useat eri päätösvaihtoehdot tuntuvat yhtä 
hyviltä, mutta ovat kovin erilaisia (Vartia 2005). Edellisestä kritiikistä huoli- 

matta ryhmäpäätöksiä ei kannata välttää, sillä Kamppisen ym. (1995) mukaan 
osallistava päätöksenteko lisää päätösten tehokkuutta. 

Defensiivinen päätöksenteko Gigerenzerin (2015) mukaan tarkoittaa, että 
yksittäinen johtaja, työntekijä tai ryhmä pitää vaihtoehtoa A tilanteeseensa 
parhaiten sopivana, mutta valitsee huonomman vaihtoehdon B suojatakseen 
itsensä siltä varalta, että jokin epäonnistuu. Defensiivisen päätöksenteon taus- 
talla on piiloutuminen turvallisten päätösten taakse: luottamus suuriin ja tun- 
nettuihin merkkeihin ja yrityksiin, sokea luottamus testeihin ja teknologiaan, 
samanmielisyys ryhmän muiden jäsenten kanssa, joukkokäyttäytymisen 
omaksuminen sekä oman intuition hylkääminen. Motiivina saattaa myös olla 
syyllisyyden pelko tai virheestä johtuvan syyllistämisen väistäminen. Tämän 
seurauksena yhä useammin kokemus korvataan psykometrisillä testeillä, joita 
tuottavat asiantuntijat, jotka eivät tunne yrityksen toimintaa ja tavoitteita sy- 
vällisesti. 

Riskin välttely liittyy läheisesti virheiden tekemisen pelkoon. Jos työsken- 
telee yhtiön keskijohdossa, työelämä saattaa perustua pelkoon tehdä jokin 
asia väärin ja joutua siitä vastuuseen. Tällainen ilmapiiri ei kannusta toimin- 
tojen kehittämiseen, koska uudistuminen edellyttää yleensä aina riskinottoa 
ja riskinotto puolestaan kulminoituu virheiden tekemiseen. Virheistä paitsi 
opitaan, ne monesti tuottavat onnekkaita sattumia eli serendipiteettiä, jolloin 
virheiden kautta keksitään sellaisia uusia tuotoksia, joita ei ollut tarkoitus kek- 
siä. (Vrt. Gigerenzer 2015.) 

Gigerenzer (2015) kutsuu virhekulttuuriksi yritysten tapaa suhtautua vir- 
heiden tekemiseen. Negatiivisessa virhekulttuurissa yrityksen johto ja muu 
henkilökunta pelkäävät kaikenlaisia virheitä. Kun virheitä joka tapauksessa 
tapahtuu, ne yritetään kaikin keinoin piilottaa. Tällöin virheitä toistetaan 
eri yksiköissä eikä virhetilanteita oikeasti ratkaista millään tavoin, jolloin vir- 
heistä ei ole mahdollista myöskään oppia. Lisäksi negatiivinen virhekulttuuri 
aiheuttaa merkittäviä ongelmia ja vaaratilanteita. Positiivisissa virhekulttuu- 
reissa sen sijaan virheistä tehdään läpinäkyviä, niistä opitaan ja positiivisiin 
virheisiin eli onnekkaisiin sattumiin kannustetaan. Muun muassa lentoyhtiö 
Lufthansa kertoo avoimesti, millaiseksi he arvioivat lento-onnettomuuden ris- 


kin. Sen sijaan monilla muilla toimialoilla ilmailumaailman kaltaiset positii- 

viset virhekulttuurit raportointijärjestelmineen ovat harvinaisia, mutta poik- 
keuksiakin on, kuten Ponsse. Raportointi virheistä ja onnistumisista voi myös 
olla suullista ja niistä oppimisesta muodostuu yhteisöllinen tapa. 
”Mitä luvataan, se pidetään”. Tämä Ponssen perustajan Einari Vid- 
grenin lausahdus on voimassa tänäkin päivänä. Kiittäminen, silmiin 
katsominen, luottamus, oikeudenmukaisuus ja rehellisyys on kaiken 
perusta. Joka maanantai Ponsse avaa tuotannon mittarit koko hen- 
kilökunnalle. Asiat ovat pöydällä ja kaikesta voidaan keskustella, 
on kyse sitten palkkiojärjestelmästä tai kalakeitosta. Työntekijöiden 
motivoinnissa on Ponssen hallituksen puheenjohtaja Juha Viderenin 
mukaan kyse perusasioista. Mitä yksinkertaisempia ne ovat, sen pa- 
rempi. Ponssella käytettiin paikallista sopimista jo 1970-luvulla. Nyt 
yrityksellä on 1400 työntekijää, mutta ajattelutapa on sama. Menes- 
tyksen ytimessä on ihminen. Kuten Einari sanoi: ”yrityksen koolla ei 
ole niin merkitystä. Pääasia on, että ihmisillä on hyvä tulla töihin.” 
(Satuli 2017, 15) 


Isoja muutosprosesseja suunniteltaessa ja toteutettaessa riskien ja epävarmuu- 
den määrä kasvaa olennaisesti. On otettava jo etukäteen huomioon, että riskit 
voivat kärjistyä kriiseiksi. Tähän liittyen muun muassa Jämsä (2005) toteaa, 
että hallitsemattomat, hätäillen tehdyt ja toistuvat muutokset eivät maksimoi 
yrityksen hyötyjä vaan tuskan. Moni johtaja huomaa olevansa keskellä riskien 
toteutumisen aiheuttamaa kriisiä viimeistään silloin, kun oma tuoli alkaa hei- 
lua (Jämsä 2005). Päinvastaiseen tilanteeseen yritys ajautuu silloin, jos siellä 
vallitsee pelon kulttuuri. Johto pelkää epäonnistumista ja uusia asioita ja sa- 
noo siksi ei. Jos varmaa näyttöä investointien kannattavuudesta ei saada en- 
nakkoon, niitä ei tehdä (Satuli 2017). 

Yritysjohdon tehtävä on rutiinien sijasta ajattelu. Jopa yksi oivallus voi 
muokata kokonaisen toiminnon täysin toisenlaiseksi. (Saariluoma 1998.) Ajat- 
telun sisältävät kognitiiviset riskit ovat osa inhimillistä yrityskulttuuria. Jotta 
ajatteluvirheet voitaisiin täysin eliminoida, olisi ajattelu lopetettava kokonaan, 
mutta se ei ole nykyisessä liike-elämässä ja sen muutoksissa mahdollista eikä 
suotavaa. Ei myöskään ole mahdollista kasvattaa ihmisen tiedonkäsittelyky- 
vyn kapasiteettia, eikä koskaan voida saavuttaa ajattelun perustana olevien ar- 
gumenttien pätevyydestä täydellistä varmuutta. Ajattelua voidaan kuitenkin 
kehittää osana kognitiivisia taitoja (Saariluoma 1998). Saariluoman (1998; ks. 


myös Saariluoma 2005) mukaan korkean kognitiivisen tason saavuttaminen 

kestää yleensä noin kymmenen vuotta. Tämä johtuu siitä, että taitavat ajatte- 
lijat tarvitsevat hyvin laajan tehtäväspesifin tiedon varaston voidakseen joh- 
taa ja hallita tehtäväänsä ja tehdä sen edellyttämiä päätöksiä. Spesialisti tekee 
paljon harvemmin virheitä kuin aloittelija. Ongelmallista on, että käytännön 
liiketoiminnassa johtajien tehtävien sisällöt voivat muuttua hyvinkin nopeas- 
ti, minkä seurauksena asiantuntijuus tietyllä tehtäväalueella saattaa menet- 
tää merkitystään. Tunnustettu huippuasiantuntija yhdellä yritystoiminnan 
alueella ei siis välttämättä ole ollenkaan asiantuntija toisella alueella. 

Lihayhtiö HKScanin uusi toimitusjohtaja Jari Latvanen on tutki- 

nut yhtiön tilaa ja todennut, että moni asia on pielessä. Hallinnossa 

on liikaa väkeä, organisaatiossa turhia portaita, tuotekehitys liian 

hidasta ja johtoryhmästä puuttuu voittajameininki. Kaikki tämä 

näkyy viime vuoden tuloksessa. Yhtiö ei kasva ja kannattaa heikos- 

ti. Viidestä hallituksen rivijäsenestä neljä menee vaihtoon. Tämäkin 

kuvaa yhtiön valtavaa puserrusta kohti uutta aikakautta. Jari Lat- 

vanen ei lupaa ihmettä yhdessä yössä — eikä edes vuodessa. Etenkin 

viennin avaaminen on herkkää ja hidasta. (Holtari 2017a, 55) 
Riskit ja riskitietoisuus ovat tilannesidonnaisia (esim. Slovic 1987). Nopeasti 
vaihtuvissa tilanteissa harvoin toimitaan analyyttisesti (Peura-Kapanen ym. 
2007). Kiireessä tehdyt päätökset todennäköisesti sisältävät enemmän riskejä 
kuin harkitut, sillä osa riskeistä jää ehkä vaille huomiota. Kovan paineen alla 
ajattelu usein kapenee, ja sen seurauksena stressitilanteissa johtajakaan ei ajat- 
tele niin laaja-alaisesti kuin olisi tarpeen. Siten stressi henkisen kuormituksen 
merkityksessä vinouttaa rationaalista päätöksentekoa ja riskiarvioita (Kamp- 
pinen ym. 1995). Ei ole sattumaa, että osa päätöksenteon kriteereistä saattaa 
unohtua kiireen tai stressin myötä. 

Risto Lähdesmäellä oli samaan aikaan sekä innokas että tyhjä olo. 

”Kun kuuden kuukauden puristus oli ohi, elimistö reagoi niin rajusti, 

että oksensin”, hän sanoo. Lähdesmäen perhe tiesi, että isä oli käynyt 

kotona nukkumassa vain siitä, että yön aikana oli ilmestynyt kuop- 

pa sohvaan. ”Se oli kuin jatkuva tulehdustilanne. Kauppa on totta 

vasta, kun rahat ovat tilillä. Mitä pidemmälle prosessi etenee, sitä 

kauheammalta sen katkeamisen mahdollisuus tuntuu” Lähdesmä- 

ki sanoo Ideanin päämajassa Palo Altossa Kalifornian Piilaaksossa, 

entisessä leipätehtaassa. Lähdesmäki ja muut suunnittelutoimisto 


Ideanin omistajat myivät yhtiönsä ranskalaiselle tietotekniikkajätti 
CapGeminille helmikuussa 2017. (Larsen 2017, 37) 

Henkilökohtaisilla ominaisuuksilla ja iällä on todettu olevan merkitystä riski- 
käyttäytymiseen. Yleisesti ottaen nuoret ovat alttiimpia ottamaan riskejä kuin 
iäkkäämmät henkilöt. Niin ikään miehet ottavat enemmän riskejä kuin naiset. 
Lisäksi taloudelliset resurssit vaikuttavat käyttäytymiseen: mitä suuremmat 
resurssit on käytettävissä, sitä luottavaisemmin riskinottoon suhtaudutaan. 
(Peura-Kapanen & Järvinen 2006.) Edelleen arvot ja terveydentila määrittävät 
myös millainen riskitaso tai riskeiltä suojautumisen tarve on kulloinkin riit- 
tävä (Peura-Kapanen ym. 2007). Kamppinen ym. (1995) liittävät mukaan vielä 
sosiaaliset ja kulttuuriset tekijät. 

Henkilökohtaisten ominaisuuksien lisäksi johdon ja muun henkilökun- 
nan työroolilla ja yksityisroolilla on vaikutusta suhtautumisessa riskeihin, sillä 
esimerkiksi johtajien on todettu ottavan enemmän riskejä työssään kuin mitä 
he ottavat omassa henkilökohtaisessa elämässään. Peura-Kapanen ja Järvinen 
(2006) toteavatkin, että yksityishenkilöille tunnusomainen tapa käsitellä ris- 
kejä ei ole verrattavissa yrityksiin, sillä tavallisten kansalaisten riskitietoisuus 
on suhteellisen selkiintymätöntä, pirstaleista ja kapea-alaista, eivätkä monet 
heistä näe omassa elämässään riskejä lainkaan tai niitä tunnistetaan vain muu- 
tama. Sen sijaan yrityksissä erilaisia riskejä pyritään tunnistamaan ja niihin 
varautumaan systemaattisesti. Kuitenkin tavalliset ihmiset käyvät työssä jul- 
kisissa ja yksityisissä organisaatioissa, joten voidaan olettaa, että heidän riski- 
tietoisuutensa on työssäkin keskimäärin suhteellisen alhaisella tasolla verrat- 
tuna johtotehtävissä toimiviin. Tämän vahvistaa myös Järvisen ja Uuspellon 
(2009) tutkimus. Peura-Kapanen ja Järvinen (2006) arvelevat, että arjen rutii- 
ninomaisuus turruttaa riskiajattelua. On luultavaa, että vastaavaa turtumista 


tapahtuu myös työroolissa ja työolosuhteissa. 


Apuvälineitä johtamisen riskeihin liittyvään päätöksentekoon 
Monen yrityksen johdolle nykytoiminnan hallinta ja akuutit päätöksentekoa 
vaativat toimet ovat jo sinänsä täysmittainen haaste eikä resursseja tunnu riit- 
tävän sen paremmin riskien tunnistamiseen kuin niiden hallintaankaan (esim. 
Erola & Louto 2000). Tästä huolimatta päätöksiä valmisteltaessa pohditaan 
enemmän tai vähemmän tietoisesti millaisia päätösvaihtoehtoja ylipäätään 


on olemassa ja selvitetään niihin liittyviä seurausvaikutuksia (Vartia 2005). 

Tämä kuvaa hyvin nykytilannetta: Riskitietoisuus sinänsä ei ehkä ole kovin 
korkealla tasolla, mutta riski ja epävarmuus ovat silti olennaisia päätöksenteon 
ominaisuuksia, kuten Kamppinen ym. (1995) myös toteavat, vaikka todennä- 
köisesti ne ovat usein tiedostamattomia osia päätöksentekoprosessissa. 
Yritysjohdon kokemuksen mukaan päätösten pohjaksi vaaditaan rationaa- 
lisuutta lukujen ja faktojen muodossa. Gigerenzerin (2015) tutkimuksessa yksi 
johtaja jopa väitti, että päätöksen on perustuttava 200-prosenttisesti tosiasioi- 
hin. Toisaalta johtajat kokevat suurta huolta, että jokin asia jää huomiotta ja 
sen vuoksi he etsivät lisää faktoja sen sijaan, että yksikertaisesti päättäisivät. 
Tämä siitäkin huolimatta, että ei ole olemassa algoritmia, joka kaikissa tilan- 
teissa laskee parhaan päätöksen käytettävissä olevasta aineistosta (Gigerenzer 
2015). Lisäksi monet päätökset tehdään kollektiivisesti erilaisissa johto- ja pro- 
jektiryhmissä, joissa muut osanottajat edellyttävät vankkoja perusteluja pää- 
tösten tueksi. Ryhmäpäätökset ovat usein myös kompromisseja: yksikään pää- 
tösehdotus ei voita, vaan useasta ehdotuksesta muokataan vaihtoehto, jonka 


taakse useimmat ryhmän jäsenet katsovat voivansa asettua. 


Vaikka yritysten koko ja toimialat eroavat, Gargotecissa ja Kempissä 

hallitukset pohtivat samanlaisia ydinkysymyksiä: kasvun hakemista, 

digitalisaatiota ja automatisaatiota. Molemmat yritykset muuntau- 

tuvat perinteisistä laitevalmistajista kokonaisratkaisujen toimitta- 

jiksi. Varsinkin alkuvaiheessa hallitustyö vaatii paljon opiskelua ja 

omaksumista. Kokouksiin valmistaudutaan lukemalla monta sataa 

sivua. (Koho 2017, 10) 
Gigerenzerin (2015) havaintojen mukaan perheyrityksissä päätöksenteko on 
erilaista kuin suurissa pörssiyrityksissä. Virheitä ei piiloteta työpöydän laati- 
kon pohjalle, vaan niistä puhutaan useammin ja nimenomaan oppimismie- 
lessä. Suunnitelmia tehdään tavallisesti pitkälle tulevaisuuteen ja hyvä suo- 
riutuminen on tärkeämpää kuin muodolliset proseduurit. Perusteluna tälle 
toiminnalle on, että yritysjohdon ja omistajien tavoitteena ei ole maksimoida 
voittoa mahdollisimman nopeasti vaan kehittää yhtiötä siten, että se voidaan 
siirtää seuraavalle sukupolvelle paremmassa kunnossa kuin missä nykysuku- 


polvi on sen ottanut vastuulleen. 


Pauligin kassa pullistelee rahaa, jota se voisi käyttää yritysostoihin. 
Perheyhtiön tyyliin eivät kuitenkaan sovi valtaukset, vaan yhtiö 


58 AARNO AHTEENSIVU, LASSE KOSKINEN, JARNA KULMALA & 
PAULIINA HAVAKKA (TOIM.) 


Riskitietoisuus johtamiseen liittyvässä päätöksenteossa 


etenee hitaasti ja ostettavan yrityksen omistajia kunnioittaen. Tällä 
taktiikalla se nappasi vuosien kuluessa ruotsalaisen Santa Marian, 
joka nyt on konsernin etnisen ruuan ja mausteiden koti. Perheyhtiön 
aikajänne on toisenlainen kuin pörssiyhtiön, ja Pauligin kohdalla se 
pitää paikkansa harvinaisen hyvin. Yhtiö on osannut pitää näppinsä 
erossa kulahtaneista brändeistä ja se kehitti pitkäjänteisesti vanhaa 
tehdasaluettaan Helsingin Vuosaaressa. Paulig pystyy kuitenkin no- 
peaan toimintaan, esimerkiksi viemään läpi yrityskaupan muuta- 
massa viikossa. Paulig Groupin vahvuus on jatkuva tuotteiden ja tuo- 
teryhmien kehittäminen. Esimerkiksi kahveissa yritys toi myyntiin 
eri maiden kahvimakuja kuvaavat kaupunkikahvit ja mausteisiin 
luomutuotetut ja ekomerkityt mausteet. Näin yhtiö pitää vakiintu- 
neetkin tuoteryhmät virkeinä. (Holtari 2017c, 35) 


Riskien ja epävarmuuden arviointiin on kehitetty lukuisia menetelmiä (ks. 
tarkemmin esimerkiksi Kamppinen ym. 1995). Niitä ovat muun muassa päätö- 
sanalyysi, todennäköisyysteoria, riskianalyysi, heuristiikka ja intuitio. Näistä 
johtamisen kannalta ehkä yksi käyttökelpoisimmista on päätösanalyysi, jossa 
päätöksiä puretaan pienempiin, helpommin hallittaviin osiin ja selvitetään 
näiden osien keskinäisiä suhteita. Tällöin eri vaihtoehtojen hyödyt, haitat ja 
riskit kirjataan ja ne järjestetään hierarkkiseksi malliksi (Karjalainen & Hä- 
mäläinen 1989). Päätösanalyysit toimivat päätöksenteon apuvälineinä, joissa 
arvioita ja arvostuksia käsitellään avoimesti ja tarkemmin kuin perinteisessä 
hyötyjen ja haittojen menetelmässä. Muun muassa käytössä voi olla omat mit- 
ta-asteikot kullekin muuttujalle, eikä eri muuttujien arvioinnissa edellytetä 
täydellistä vertailukelpoisuutta. Menetelmän heikkoutena on, että se ei kerro 
millainen riskitaso on hyväksyttävä, vaan kunkin päätöksentekijän on osatta- 
va tulkita analyysin tulokset ja määritellä riskitasot tilannekohtaisesti. 
Tilastojen käyttö riskien ja epävarmuuden hallinnassa päätösten pohjana 
on välttämätöntä ja järkevää, mutta niiden uskottavuutta heikentävät mahdol- 
liset puutteellisuudet ja muutosten epälineaarisuus. Tilastot eivät myöskään 
yleensä sisällä tietoja uusista tai harvinaisista tapahtumista, eikä todennäköi- 
syyden tunteminen välttämättä ohjaa oikeiden toimenpiteiden suunnitteluun 
(ks. tarkemmin Kamppinen ym. 1995). Etenkin tilastotieteisiin ja matema- 
tiikkaan perustuvassa päätöksenteossa todennäköisyyksien ymmärtäminen 


on tärkeää. Urbaaniksi legendaksi muodostunut Yhdysvaltain television tun- 

temattomaksi jääneen meteorologin kerrotaan ennustaneen viikonlopun säätä 


seuraavasti: 


Sateen todennäköisyys lauantaina so prosenttia. Sateen todennäköi- 

syys sunnuntaina on myös so prosenttia. Niinpä todennäköisyys sille, 

että viikonloppuna sataa, on 100 prosenttia. 
Todennäköisyysteoria antaa parhaan vastauksen silloin, kun pelin säännöt 
ovat varmat ja toistuvat täsmälleen samanlaisina: kun kaikki vaihtoehdot, 
seuraukset tai todennäköisyydet tunnetaan tai ne voidaan laskea (Gigerenzer 
2015). Todennäköisyydelle voidaan esittää kaksi tulkintaa: objektiivinen ja 
subjektiivinen. Objektiivisen tulkinnan mukaan todennäköisyys on tapahtu- 
mien ja olioiden ominaisuus, kun taas subjektiivisen tulkinnan mukaan to- 
dennäköisyys on uskomusten ominaisuus, eräänlainen varmuusaste. Objektii- 
vinen tulkinta on tapana jakaa edelleen kahteen alalajiin: frekvenssitulkintaan 
ja propensiteettitulkintaan. Frekvenssitulkinnan mukaan todennäköisyys on 
äärettömän pitkien tapahtumasarjojen ominaisuus ja propensiteettitulkinnan 
mukaan todennäköisyys on yksittäisen tapahtuman tai tilanteen ominaisuus. 
(Kamppinen ym. 1995.) Tieliikenteen onnettomuusriskit edustavat frekvens- 
situlkintaa, vastaavasti esimerkiksi yhden yksittäisen ydinvoimalan rakenta- 
misriskit edustavat propensiteettitulkintaa. 

Kamppinen ym. (1995) ihmettelevät todennäköisyyslaskennan nykyisin 
saamaa valta-asemaa, kun aiemmin ihmiskunta pärjäsi vuosituhannet ilman 
sitä. Epävarmuutta on niin paljon, että elämässä on vain vähän tilanteita, jol- 
loin riski voidaan laskea tarkasti. Laskentaa vaikeuttaa tosiseikka, että usein 
riskit ovat yhdistelmä enemmän tai vähemmän tunnetuista asioista. Tämä pä- 
tee myös johtamiseen liittyvään päätöksentekoon: tilastolliset laskelmat eivät 
yksin riitä tai niitä ei edes ole saatavilla. Ehkä neutraalimpi tapa suhtautua eri 
menetelmiin on, että jokaisella niistä on aikansa ja paikkansa ja usein niiden 
yhdistelmät tuottavat parhaan lopputuloksen. 

Suominen (2003) ehdottaa riskitietoisuuden ja päätöksenteon tueksi yri- 
tysjohdon toimesta laadittua koko riskikenttää koskevaa systemaattista ris- 
kianalyysia, jossa voidaan käyttää apuna erilaisia asiantuntijahaastatteluja sekä 
kysymys- ja arviointilomakkeita. Niin ikään Suominen edellyttää, että ana- 


lyysiin sisällytetään myös yrityksen koko liiketoimintaverkosto. Kamppinen 

ym. (1995) esittelevät havaitun riskin menetelmää (risk perception method). 
Havaitun riskin ajatellaan olevan muunnos todellisesta riskistä. Olennaista 
on riskien sijoittuminen aikaan, riskien pelottavuus, riskien kohdentuminen, 
tieto riskistä, vaihtoehdot riskille ja katastrofin mahdollisuus. 

Gigerenzer (2015) puolestaan uskoo, että ”yähemmän on enemmän”. Täl- 
lä hän tarkoittaa, että monimutkaiseen ongelmaan etsitään usein liian mo- 
nimutkaista ratkaisua. Ja kun se ei toimi, etsitään vielä monimutkaisempaa. 
Monimutkaisia kokonaisuuksia on vaikea ymmärtää, helppo käyttää väärin ja 
ne ovat mahdollisesti vaarallisia. Siksi epävarmassa maailmassa monimutkai- 
set ongelmat eivät aina edellytä monimutkaisia ratkaisuja. Monimutkaisuutta 
hallitaan usein luokittelemalla, mutta Talebin (2007) mukaan siinäkin on vaa- 
ransa: luokittelu johtaa aina todellisuuden yksinkertaistamiseen, joka puoles- 
taan saattaa johtaa olennaisten rakenteiden väärin ymmärrykseen. 

Heuristiikan avulla voidaan käsitellä epävarmuutta nokkelilla nyrkki- 
säännöillä. Nyrkkisääntöjen eli heuristiikan ansiosta päätöksenteko nopeu- 
tuu lähes ilman lisäinformaatiota. Yhdellä nyrkkisäännöllä ei voida ratkaista 
kaikkia ongelmia ja sen vuoksi nyrkkisääntöjä käytetään joustavasti ja tilanne- 
kohtaisesti sääntöjen ”työkalupakista”. Nyrkkisäännöt erilaisten tarkistuslis- 
tojen muodossa ovat yksinkertainen ja halpa keino parantaa turvallisuutta ja 
pelastaa ihmishenkiä. Ne sopivat hyvin tilanteisiin, joissa on tarvetta reagoida 
nopeasti. (Heuristiikasta tarkemmin ks. Gigerenzer & Todd 1999; Kamppi- 
nen ym. 1995.) Yksi tärkeimmistä yritystoiminnan nyrkkisäännöistä on tun- 
nistaa yrityksen ydinosaaminen ja pitää se tiukasti omissa käsissä (Erola & 
Louto 2000). 

Nyrkkisääntöjä voidaan käyttää tietoisesti tai tiedostamatta. Jos niitä käy- 
tetään tiedostamatta, syntyvää arviota sanotaan intuitioksi eli aavistukseksi. 
Intuitio on arvio a) joka ilmaantuu nopeasti tietoisuuteen, b) jonka taustalla 
olevista syistä ei ole täyttä tietoisuutta, vaikka c) se on niin vahva, että se johtaa 
toimintaan (Gigerenzer 2015). Intuitio ei ole kuudes aisti, ei selvänäköä eikä 
myöskään Jumalan ääni, vaan tiedostamattoman älykkyyden muoto. Vais- 
tomainen tunne johdattaa siihen, että johtaja tietää mitä on tehtävä, muttei 
pysty selittämään miksi. Toisin sanoen, intuitio edustaa tiedostamatonta tie- 


toa, mutta tiedon lähdettä on mahdoton tunnistaa. Huippujohtajien käyttä- 

mät nyrkkisäännöt ovat usein tiedostamattomia, joten ne ovat intuition mää- 
ritelmän mukaisia. Tällaisia ovat muun muassa ”Pa/kkaa aina hyviä ihmisiä ja 
anna heidän tehdä työnsä (rauhassa) (Maidigue 2012). 

Suuri tiedon määrä ei välttämättä paranna päätöksentekoa. Tosiasiassa 
epävarmassa maailmassa enemmän informaatiota ja laskentaa sisältävät mo- 
nimutkaiset päätöksenteon menetelmät voivat olla huonoja ja ne saattavat ai- 
heuttaa vahinkoja herättämällä perusteetonta varmuutta. Muun muassa Taleb 
(2007) on huolissaan, että yksityiskohtainen tieto empiirisestä todellisuudesta 
sisältää ”kohinaa”, joka sekoittuu todellisen informaatioon. Taleb (2007) myös 
ihmettelee, miten siirtyä erikoistapauksista loogisesti yleisiin päätelmiin. 
Mistä tietää, että havainnot tietyistä asioista ja tapahtumista riittävät niiden 
muiden ominaisuuksien päättelemiseen? Miten huomioida havaintoihin pe- 
rustuvassa tiedossa mahdollisesti piileviä sisäänrakennettuja ansoja? Kamppi- 
nen ym. (1995) vahvistavat, että todellisuudessa johtajat ottavat päätöksissään 
huomioon useita erilaisia seikkoja kuten esimerkiksi informaation keräämi- 
seen käytettävissä olevan ajan ja muut resurssit tai vaihtoehtoisesti tyytyvät 
rationaaliseen ja vähemmän resursseja vaativaan ratkaisuun. 

Aina ei ole aikaa turvautua tilastoihin, laskelmiin tai tietokonemalleihin, 
joiden tavoitteena on alentaa epävarmuutta. Gigerenzerin (2015) tutkimuk- 
sissa johtajat vahvistivat, että monesti riskejä ei yksinkertaisesti ole voinut 
laskea tai aikaa ei ole ollut riittävästi tausta-aineiston kokoamiseen. Lisäksi 
Gigerenzerin (2015) johtajatutkimukset viittaavat siihen, että mitä korkeam- 
malla hierarkiassa johtajat ovat, sitä enemmän he luottavat vaistoonsa tilas- 
tojen ja laskentamallien sijaan tai ohella. Perusteluksi intuition käyttöön ra- 
tionaalisen päätöksenteon sijaan saattaakin muodostua ongelma luotettavien 
arvioiden, laskelmien ja ennusteiden saatavuudesta. Siten ennusteiden epävar- 
muus onkin usein syy välttää asioihin puuttumista ja siirtää seurauksiltaan 
epävarmoja päätöksiä myöhempään ajankohtaan. (Vartia 2005.) 

Yrityksen johtamiseen ja päätöksentekoon on myös tarjolla kosolti kon- 
sulttiapua. On kuitenkin runsaasti todisteita, että monet konsulttien antamat 
ns. asiantuntijaneuvot voivat olla vaarallisia, sillä edes riskin asiantuntijat ei- 


vät aina itsekään ymmärrä riskejä tai eivät osaa kertoa niistä ymmärrettävästi. 

Asiantuntijoilla voi myös olla aiempia sitoumuksia tai eturistiriitoja, joista he 


eivät välttämättä kerro toimeksiantajilleen. (Vrt. Gigerenzer 2015.) 


Riskitietoisuus tulevaisuuden ennustamisessa 


Kaikkeen yritystoimintaan liittyy huomattavan paljon tulevaisuuteen koh- 
distuvaa epävarmuutta sekä tulevaisuuteen liitettyjä odotuksia ja uskomuksia. 
Lukuisat yrityskuolemat, konkurssit ja saneerausratkaisut sisältävät viestejä 
toteutumattomista odotuksista. Tällöin yrityksessä tai sen ympäristössä on ta- 
pahtunut jotain sellaista, minkä olemassaoloon tai esiintymisen todennäköi- 
syyteen yrityksen johto ei ole varautunut tai heillä on ollut tapahtuneesta vain 
vajavainen kuva (Suominen 2003). 

Suominen (2005) uskoo, että riskit voivat ”hiipiä” yritykseen lähes huo- 
maamatta. Tähän viittaa myös Järvisen ja Juvosen (2010) tutkimus, jossa sekä 
johtajat että henkilökunta katsovat, että yrityksen riskikenttä ei ole juurikaan 
muuttumassa tulevaisuudessa. Nämä tulokset ovat huolestuttavia, sillä tosi- 
asiassa riskikenttä on jatkuvassa muutoksessa; uusia riskejä syntyy koko ajan 
ja ne pitäisi pystyä tunnistamaan, jotta niihin voisi varautua. Samaan aikaan 
jo tunnettujen riskien painoarvo muuttuu ajan kuluessa. Selitys saattaa löytyä 
Pöyryn (2008) tutkimuksesta, jonka mukaan riskit ja riskienhallinta toimin- 
toina etsivät vielä paikkaansa liikeyritysten rakenteissa ja prosesseissa. 

Erityisesti taloudellinen toiminta edellyttää käsitystä toimintaympäristön 
tulevista tapahtumista. Liian myöhään toteutetut toimenpiteet eivät enää auta 
ja siksi tulevaisuutta on pohdittava tässä hetkessä. Yritysjohto joutuu tulevai- 
suutta suunnitellessaan arvioimaan investointiprojekteja ja työvoimatarpeita, 
mutta sen lisäksi myös asiakkaitaan, talouden suhdanteita, lainsäädännön ja 
verojärjestelmien muutoksia sekä poliittista ilmapiiriä ja päätöksentekoa. (Vrt. 
Vartia 2005.) 

Ruokayhtiö Fazer porskuttaa iloisesti investoiden. Fazer pysyy kiin- 
ni terveystrendissä, investoi uuteen liiketoimintaan ja odottaa siel- 
tä kasvua. Terveys ja hyvinvointi eivät mene pois muodista, mutta 


kuluttajat ovat ailahtelevaisia sen suhteen, millä milloinkin pitävät 
hyvinvointiaan yllä. (Hakola 2017a, 36) 

Riskitietoisuuden tulisi olla osa jokaisen yrityksen strategista päätöksentekoa 
(strategiaprosessista tarkemmin katso esim. Lindroos & Lohivesi 2004). Tämä 
konkretisoituu erityisesti liiketoiminnan suuntautuessa uusille alueille tai lii- 
ketoimintaa supistettaessa. Jos uusia strategioita ei valmistella huolellisesti, 
riskitietoisuus saattaa hämärtyä. Etenkin yritysostoihin liittyy piileviä riskejä, 
joista ostava yritys ei välttämättä neuvotteluvaiheessa ole tietoinen. (Suominen 
2003.) 

Mehiläisen yksi vahvuus on ostettujen yritysten haltuunotto, eikä 

se ole tehnyt kaupoissa isoja virheitä. Vuonna 2016 Mehiläinen osti 

hoivayhtiö Mainio Vireen. Sen jälkeen Mehiläinen luopui ostamansa 

yrityksen brändistä ja hoiti sulautumisen emoyhtiöön alle vuodessa. 

Mehiläinen näyttää osaavan sote-pelin ja se osaa myös laskea, mil- 

laisin ehdoin toiminta kannattaa ja milloin ehdot ovat liian huonot. 

Yhtiö on tehnyt tähän mennessä jo kymmeniä yrityskauppoja ja se 

aikoo jatkaa samaan tahtiin. Niinpä Mehiläinen onkin sotepalvelu- 

jen markkinaykkönen, jonka asiakkaina on yli miljoona suomalaista 

työterveyshuollon, kuntien rahoittamien palvelujen ja itse maksettu- 

jen palvelujen kautta. (Holtari, 2017b, 43) 
Czerlinski ym. (1999) vertasivat 20 ennustemenetelmää arvioivaa tutkimus- 
ta. Käytetyt menetelmät olivat moniulotteinen regressio, ”ota paras? ja tukki- 
miehen kirjanpito. Moniulotteinen regressio perustuu kaikkien vaihtoehtojen 
mukaan ottamiseen ja niiden painottamiseen eri tavoin. Tukkimiehen kirjan- 
pito asettaa kaikki vaihtoehdot samanarvoiseen asemaan. ”Ota paras” vaih- 
toehdossa päätöksentekijä valitsee parhaan ”vihjeen” tai parhaalta tuntuvan 
vaihtoehdon ja jättää muut huomiotta. Tukkimiehen kirjanpito osoittautui 
parhaaksi ennustemenetelmäksi ja moniulotteinen regressio huonoimmaksi. 
Sen sijaan tilanteissa, jossa kaikki vaihtoehdot ja niiden muuttujat tunnetaan 
hyvin, moniulotteinen regressio on tuloksiltaan paras menetelmä. Siten mo- 
nimutkaiset mallit toimivatkin parhaiten menneisyyden selittämisessä, mutta 
ne eivät toimi ennustamisessa, koska tällöin suuri osa muuttujista on tunte- 
mattomia. 

Tulevaisuuden ennakointi on yksi tärkeimmistä riskienhallintakeinoista 

(vrt. Flin 1998; Flin ym. 2000). Erityisen hyvin tämä pätee asiakkaiden ai- 
heuttamiin riskeihin ja uhkatekijöihin (Järvinen & Uuspelto 2009). Järvisen 


ja Juvosen (2010) tutkimus antaa viitteitä, että tulevaisuudessa yritysjohdon 

näkökulmasta riskit kulminoituvat yrityksen asiakassuhteisiin, verkostoihin, 
henkilöstön osaamiseen ja johtamistaitoihin. Palvelun merkitys korostuu 
riskitietoisuuden myötä (vrt. Järvinen & Uuspelto 2009). Hyvän palvelu eh- 
käisee riskien toteutumista, tai palvelun avulla voidaan ratkaista jo syntyneitä 
yrityksen sisäisiä ja ulkoisia uhkatilanteita, tai ainakin rajoittaa jo aiheutunei- 
ta vahinkoja. Riskitietoisuutta voidaan kasvattaa muun muassa negatiivisia 
asiakaskohtaamisia harjoittelemalla, kriisiviestintään perehtymällä ja henki- 
lökunnan keskinäistä kommunikaatiota lisäämällä. 

Tieteellisten keksintöjen hyödyntäminen yritysten käyttöön tapahtuu 
vaihtelevalla viiveellä. Käytännön sovellutuksia hidastavat muun muassa mah- 
dolliset suuret fyysiset ja henkiset investoinnit sekä sosiaalisten muutosten hi- 
taus innovaatioiden hyväksymisessä (Vartia 2005). Valitettavasti ennustajat 
ovat usein epäonnistuneet surkeasti odottamattomien keksintöjen aiheut- 
tamien suurten muutosten ennakoinnissa, mutta myös vähäinen muutos on 
yleensä ollut hitaampaa kuin he ovat odottaneet. Kun uusi teknologia ilmaan- 
tuu, se joko karkeasti aliarvioidaan tai vakavasti yliarvioidaan väittää Taleb 
(2007). 


Bensakauppias Stz on omalla tekniikallaan kehittänyt etanolin, jota 
tuotetaan jo nyt ruoantähteistä ja jatkossa myös sahanpurusta. On- 
gelmaksi ovat muodostuneet etanolilla toimivat autot, joiden määrä 
on laskenut, koska ne eivät noudata uusimpien päästönormien ala- 
rajoja. Stı on kuitenkin viestinnässään onnistunut korostamaan bio- 
etanolihankkeitaan ja siten pitämään ympäristöimagonsa kunnossa. 
(Virta 2017b, 45) 


Kaikesta varautumisesta ja ennakoinnista huolimatta poikkeusolot saattavat 
romahduttaa yrityksen liiketoiminnan yhdessä yössä (Suominen 2003). Sen 
seurauksena yritysjohto voi vain todeta sarkastisesti, että tilastollisesti edisty- 
neet tai monimutkaiset menetelmät eivät tuottaneet sen parempia ennusteita 
kuin yksinkertaisemmat menetelmät (vrt. Makridakis & Hibon 2000). Itse 
asiassa poikkeusoloja harvoin pysytään ennustamaan mitenkään. 

Venäjän asettamat elintarvikkeiden tuontikiellot ovat yhä voimassa 

ja Euroopan lihamarkkinoilla vallitsee ylituotanto. Lihaa on myyty 


halvalla, mikä näkyy tuottajahinnoissa ja lihanjalostajien katteissa. 
(Hakola 2017b, 37) 

Gigerenzer (2015) väittää, että yritysjohtajien, poliitikkojen, median ja kansa- 
laisten halu tietää ja ymmärtää tulevaisuutta ylläpitää miljardiluokan bisnestä, 
jonka perustana ovat tietokonemallit, jotka tuottavat vuodesta toiseen joh- 
donmukaisesti virheellisiä ennusteita. Toisin sanoen, asiantuntijat tarjoavat 
yritysjohtajille varmuuden harhaa. 

Helsingin Sanomissa yhtenä hyvänä ennusmerkkinä on perinteisesti 

pidetty työpaikkailmoitusten määrää. Se on usein ollut HS:n sisällä 

ensimmäisten mittareiden joukossa näyttämässä, että nousukausi tai 

taantuma tekee tuloaan. Vastaavia mittareita löytää sieltä, missä ta- 

loudellisen toimeliaisuuden kasvu tai hiipuminen näkyy välittömäs- 

ti, kuten taksin käytössä... [Sen sijaan] erilaiset samppanja-, huuli- 

puna- ja suklaaindeksit sekä hameen pituus -indeksi ovat hauskoja, 

mutta ei niihin oikeasti voi luottaa. (Raeste 2017, Ag) 
Gigerenzer (2015) tarjoaa lähihistoriasta osuvan esimerkin väärästä varmuu- 
desta. Hänen mielestään kyvyttömyys ennakoida rahoituskriisejä liittyy käy- 
tettyihin teoreettisiin malleihin, jotka saattavat toimia lyhyellä aikavälillä, 
mutta ne eivät pysty ennustamaan edessä häämöttävää tuhoa. 

Yhdysvaltain asuntomarkkinoiden riskien arviointi perustui histo- 

rialliseen aineistoon ja malleihin, jotka olivat hengeltään samanlai- 

sia kuin seuraantosääntö. Kun asuntojen hinnat jatkoivat nousuaan, 

riski näytti pienenevän. Luottamus vakauteen oli korkeimmillaan 

juuri ennen subprime -lainakriisin käynnistymistä keväällä 2008. 

Luomalla virheellisen varmuuden tunteen tunnetun riskin mallit 

pikemminkin edistävät tuhoa kuin estävät sen. Mallit tuottavat täs- 

mällisiä lukuarvoja epävarmoille riskeille ja siten luovat harhaista 

varmuutta. Tämän vuoksi mallien mahdottomaksi arvioima tapah- 

tuma saattaa tapahtua täysin ennakoimattomasti. (Gigerenzer 2015, 

48-49) 
Rahoituskriiseja voitaisiin ehkä pehmentää ottamalla malleihin mukaan ta- 
loustieteilijä Hyram Minskyn (1982) arvio talouden riskinoton syklisyydestä. 
Minsky nimittäin väittää, että vakaus ja kriisien puuttuminen rohkaisevat 
riskinottoon, omahyväisyyteen ja alentuneeseen tietoisuuteen ongelmien 
mahdollisuudesta, ja kun vakautta seuraa kriisi, ihmiset ovat järkyttyneitä ja 
pelkäävät varallisuutensa investoimista. Gigerenzerin (2015) mielestä on para- 
doksaalista, että edelleen maailman rahojen hoitaminen on pankkien analyy- 


tikoiden ja varainhoitajien vastuulla. Osaavatko he ennustaa tulevaisuudessa 

paremmin valuutta- ja osakekurssit? Todennäköisesti eivät osaa. Sijoittajat ha- 
luavat kuitenkin uskoa, että he osaavat, ja pankit tekevät parhaansa pitääkseen 
tätä harhaa yllä. Väärä varmuus voi aiheuttaa valtavia vahinkoja (Gigerenzer 
2015). Taleb (2007) jakaa tämän mielipiteen ja lisää, että ihmisen mieli on ih- 
meellinen selityskone, joka pystyy rakentamaan selityksen kaikenlaisille ilmi- 


öille, mutta ei yleensä pysty hyväksymään ennustamattomuuden ajatusta. 


Luottamus ja tunteet osana riskitietoisuutta ja johtamista 


Ilman riskiä ja epävarmuutta ei ole luottamusta. Luottamus toisen osapuolen 
toimiin tai lupauksiin sisältää aina sekä onnistumisen että epäonnistumi- 
sen riskin, joka on kunkin johtajan omista teoista tai tahdosta riippumaton 
(Castelfranchi & Falcone 2010). Luottamus on konteksti- ja tilannespesifi 
käsite ja siten sen sisältö vaihtelee olennaisesti toimialakohtaisesti (Blomqvist 
1997; 2002). Useimmiten luottamusta kuvataan seuraavilla adjektiiveilla: re- 
hellisyys, luotettavuus, uskottavuus, hyväntahtoisuus, tavoitteiden toteutta- 
minen ja kompetenssi (Kantsberger & Kunz 2010). Epäluottamus puolestaan 
voi olla myös merkki ylireagoinnista mahdollisiin riskeihin ja epävarmuuste- 
kijöihin sen sijaan, että sillä olisi liittymäpintaa todellisuuteen tai aiempiin 
kokemuksiin. 


Elisa on mennyt pitkälle työnteon vapaudessa. Ihmisillä ei ole omia 
työpisteitä. He voivat istua missä tahansa tai sitten kotona, jos se työ- 
tehtävien puolesta onnistuu. ”Omassa tiimissäni on ihmisiä, joiden 
työ tapahtuu usealla paikkakunnalla. En suoraan sanottuna tiedä 
missä he työnsä tekevät. Luotan siihen, että he toimivat fiksusti”, sa- 
noo Elisan henkilöstöjohtaja Merja Ranta-aho. Ranta-aho kuljettaa 
tarjottimensa rauhalliseen pöytäryhmään Elisan uudessa ruokalassa 
ja toteaa: "Monet tulevat tänne tekemään töitä, aamu- tai iltapäivä- 
kahville. Tuntuu melkein kuin ei töissä olisikaan, kun voi olla tällai- 
sessa kahvilaympäristössä”. (Lähteenmäki 2017, 29) 


Castelfranchi ja Falcone (2010) nimeävät luottamukseen sisältyvät riskit seu- 
raavasti: a) epäonnistumisen riski, b) tappion riski ja c) odottamaton vahinko- 
riski. Epäonnistuminen saattaa aiheuttaa turhautumista, tappiot voivat olla 


rahallisia, aikaan sidottuja, turhaa vaivannäköä tai muuta vastaavaa ja vahin- 

koriski saattaa toteutuessaan aiheuttaa paitsi aineellisia ja aineettomia resurs- 
sitappioita, myös pettymyksiä. 

Erityisesti finanssialalla riski ja luottamus on kytketty toisiinsa siten, että 
luottamuksen määrä riippuu riskistä (Gundlach & Cannon 2010; Kantsberger 
& Kunz 2010). Järvisen (2014) mukaan tämä toteutuu erityisesti pitkäaikaisis- 
sa sopimuksissa. Toisaalta luottamusta on myös kuvattu turvallisuuteen liitty- 
vien tunteiden kautta (Kumra & Mittal 2004). Lisäksi finanssialalla korostuu 
lainsäädännön ja säännösten sekä yleisen yhteiskunnallisen edun noudattami- 
nen osana toimialakohtaista luottamusta. Luottamukseen vaikuttavat myös 
ulkoiset tekijät. Tästä esimerkkinä on vuonna 2008 alkaneen finanssikriisin 
aiheuttama yleinen luottamuspula pankkitoimintaa kohtaan, joskaan luotta- 
mus ei horjunut kaikissa tutkituissa maissa samaan tahtiin ja joissain maissa 
luottamus säilyi kriisistä huolimatta korkealla tasolla. Tästä voi päätellä, että 
luottamuksen määrään kansallisella tasolla vaikuttavat pankkitoiminnan 
maakohtaiset rakenteet ja todennäköisesti myös kansallinen kulttuuri. (Ks. 
Järvinen 2014.) 

Luottamus yhdistetään usein johtamiseen. Gigerenzer (2015) pitää luot- 
tamuksen ensimmäisenä ehtona pätevyyttä ja heti sen jälkeen motivaatiota. 
Johtajan tehtävä vaatii paljon: kykyä rakentaa luottamusta, rehellisyyttä, kes- 
tävyyttä, empatiaa ja kykyä asettua toisen asemaan. Myös johtajan on voita- 
va luottaa henkilökuntaansa. Luottamus henkilökuntaa kohtaan kuvastuu 
työrauhana ja työn tekemisen puitteista huolehtimisena (vrt. Kulmala 2005). 
Luottamus voi olla intuitiivista koskien sekä päätettäviä asioita että niihin liit- 
tyviä muita ihmisiä, jotta tietää mihin ja kehen voi luottaa. 

Yritystoiminnassa kuten muussakin elämässä syntyy erimielisyyttä ja aika 
ajoin törmätään eturistiriitoihin. Organisaatio saattaa kohdata ennakoimat- 
toman kriisin tai kriisiytyä ajan myötä. ”Hyvä johtaja ei saa mennä mukaan 
pahimpaan tunnekuohuun, vaan häneen pitää voida luottaa, vaikka kaikki olisi 
palanut maan tasalle” pohtii johtaja Jari Kostamo (Jämsä 2005, 40). Jos järki 
on ristiriidassa vahvan tunteen kanssa, perusteleminen on turhaa, väittää puo- 
lestaan Gigerenzer (2015). Luottamus punnitaan usein kriiseissä ja jos ne rat- 
kaistaan asianmukaisesti, luottamus osapuolten välillä yleensä kasvaa. Johtajat 


ja johtaminen ovat avainasemassa kriisiytyneessä organisaatiossa ja aloite on- 

gelmien ratkaisemiseksi pitää tulla johdon taholta. Tässä pätee Jämsän (2005) 
oivallus hyvästä johtajuudesta: "ei tukahduta ja nujerra organisaatiotaan, vaan 
saa ihmiset tekemään töitä niin, että syntyy hyvää jälkeä ja asiat kehittyvät. 
Tehtävässään johtajan on syytä osoittaa henkistä itsenäisyyttä. Pitää osata seistä 
omilla jaloillaan, vaikka ympärillä puhaltaisi millainen myrsky”. (Jämsä 2005, 
34, 37.) 


Yhteenvetoa ja johtopäätöksiä 


Artikkelin tavoitteena oli nostaa riskitietoisuus johtamiseen liittyvän päätök- 
senteon keskiöön ja osoittaa, että riskitietoisuutta kasvattamalla voidaan tehdä 
luotettavampia päätöksiä ja paremmin varautua epävarmaan tulevaisuuteen. 

Artikkelissa käsitellään riskitietoisuutta ulottuvuuksien kautta. Yritysjoh- 
don päätöksenteko käsittää sekä tietoisia että tiedostamattomia riskejä. Kaik- 
kien tietoisten riskien todennäköisyyttä voidaan arvioida eri menetelmin, 
mutta lähes mahdottoman tehtävän edessä yritysjohto on pyrkiessään varau- 
tumaan myös tiedostamattomiin riskeihin. Tietoiset riskit voidaan edelleen 
jakaa ulkoisiin ja sisäisiin riskeihin, jotka molemmat puolestaan voidaan jakaa 
välillisin ja välittömiin riskeihin. Riskien tiedostaminen ei välttämättä muutu 
toiminnaksi. Huolestuneisuus erilaisista uhkakuvista voi olla suuri, mutta toi- 
menpiteisiin näiden riskien hallitsemiseksi ei useinkaan ryhdytä (Peura-Kapa- 
nen ym. 2007). 

Yritysjohdon kokemuksen mukaan päätösten pohjaksi vaaditaan ratio- 
naalisuutta lukujen ja faktojen muodossa sekä intuitiota. Rationaaliseen pää- 
töksentekoon liittyvät muun muassa päätösanalyysi, todennäköisyysteoria ja 
riskianalyysi. Gigerenzerin (2015) tutkimukset vahvistavat, että hyvä johta- 
juus sisältää myös heuristiikkaa eli nyrkkisääntöjä ja intuitiivista kykyä nähdä, 
mikä sääntö sopii missäkin asiayhteydessä. Toisaalta on syytä korostaa, että 
kaikkien työkalujen tapaan yksikään menetelmä ei ole aina paras tai huonoin, 
vaan niiden soveltuvuus riippuu ratkaistavasta ongelmasta. 

Jaan Saariluoman (1998) käsityksen, että johtajan tehtävä on ajatella. Silti 
ajattelu yksin ei riitä, vaan johtajan toinen yhtä tärkeä tehtävä on tehdä päätök- 
siä. Itse asiassa oman kokemukseni nojalla tiedän, että johtajan päivä koostuu 


mitä moninaisimmista (rutiini)päätöksistä: päätöksistä hyväksyä ostolaskuja, 

päätöksistä allekirjoittaa hakemuksia, sopimuksia ja muita asiakirjoja, ko- 
kouksissa tehtävistä päätöksistä, investointipäätöksistä, projektien perusta- 
mispäätöksistä jne. Lisäksi johtotehtävissä oleva ohjaa muun henkilökunnan 
työskentelyä, vastaa oman työnsä lomassa mitä moninaisimpiin kysymyksiin 
ja tiedottaa yrityksen toiminnasta. Kaikki edellä mainitut tehtävät muistut- 
tavat luonteeltaan päätöksentekoa ja ohjaavat organisaatiota kohden johdon 
asettamia tavoitteita. Ajattelun ohella päätöksenteko ja toiminta viitoittavat 
tietä yrityksen tulevaisuuteen. 

Artikkelin esimerkit kuvaavat mitä moninaisempia yritysjohdon teke- 
miä päätöksiä. Useat niistä ovat luonteeltaan strategisia ja niiden vaikutus 
ulottuu useita vuosia tai jopa vuosikymmeniä eteenpäin. Päätökset koskevat 
muun muassa tehdas- ja muita toimitilainvestointeja, uusien tuotteiden, tek- 
niikan ja toimintaprosessien kehittämistä, automatisaatiota, digitalisaatiota, 
uusia markkinoita ja toimintoja, yritysostoja, pääomien varmistamista, ul- 
koista rahoitusta, erilaisia kumppanuuksia, organisaation rakennetta, henki- 
löstöresursseja, henkilöstön työoloja ja työsopimuksia, liiketoimintalogiikan 
muutoksia, hinnoittelua sekä brändien tunnettuutta. Muuttuva toimintaym- 
päristö ja lainsäädäntö edellyttävät jatkuvia päätöksiä yrityksen menestyksen 
turvaamiseksi. Päätösten motiivina toimivat tavallisimmin kovat bisnesarvot 
kuten liikevaihdon ja/tai liikevoiton kasvattaminen, kustannustehokkuuden 
parantaminen, tuottavuuden lisääminen ja kansainvälistyminen. Motiivina 
voivat tietenkin olla myös pehmeät arvot, esimerkiksi hyvä yrityskansalai- 
suus ja yhteiskunnallisen hyvinvoinnin lisääminen. Todennäköisesti päätös- 
ten tueksi kootaan monipuolisesti erilaisia laskelmia, tilastoja, tutkimuksia, 
markkina-analyysejä, raportteja, lainsäädäntöä ja muuta kirjallista materiaalia 
kuten asiakaskuuntelu tai henkilökunnan tekemät aloitteet. Lopulta myös 
johdon kokemus, toisin sanoen intuitio, vaikuttaa osaltaan tehtävään päätök- 
seen, minkä Gigerenzerkin (2015) vahvistaa. 

Johdon riskitietoisuus edellyttää rohkeutta kohdata epävarma tulevaisuus. 
Viitala (2005) korostaa, että kehittymisen avaintekijä on johtaja itse. Tällöin 
johtajuus muodostuu sellaiseksi, kuin johtaja roolinsa, tavoitteensa ja mahdol- 


liset keinot määrittelee. Paras resepti johtamiseen liittyvien paineiden kestä- 


70 AARNO AHTEENSIVU, LASSE KOSKINEN, JARNA KULMALA & 
PAULIINA HAVAKKA (TOIM.) 


Riskitietoisuus johtamiseen liittyvässä päätöksenteossa 


miseen on oman elämän tärkeiden elementtien, kuten perhesuhteiden, harras- 
tusten, ystävien ja liikunnan, vaaliminen (Jämsä 2005). 

On syytä painottaa, että riskitietoisuus ei tarkoita riskien ylikorostamis- 
ta, koska se johtaa helposti ylivarovaisuuteen ja riskien välttämiseen. Sen si- 
jaan riskitietoisuuteen liittyy relevanttien riskien tunnistaminen ja niiden 
huomioon ottaminen käytettävissä olevin aineistoin ja menetelmin. Oma 
johtajakokemukseni eri esimiestehtävissä ja hallitustyössä on opettanut, että 
päätökset on tehtävä ajallaan kulloinkin saatavilla olevia laskelmia ja muuta 
informaatiota sekä eri menetelmiä apuna käyttäen. Kokemus opettaa paitsi eri 
päätöksentekomenetelmien yhdistämistä, myös päätöksenteossa tarvittavaa 
laaja-alaisuutta ja eri näkökulmien huomioon ottamista. Riskejä ei tarvitse 
pelätä, ne ovat tiedostettu tai tiedostamaton osa jokapäiväistä päätöksentekoa 
niin johtajien kuin muidenkin ihmisten elämässä. Silti jokaisen johtajan työu- 
ralla on tilanteita, jolloin päätöksentekoa on syytä viivyttää ja pyytää lisää pe- 
rusteluja tausta-aineiston tai muun materiaalin muodossa paremman päätök- 
senteon pohjaksi. Kielteinenkin päätös on päätös ja se vaatii paitsi rohkeutta 
myös asiallisia perusteluja. 

Summa summarum, riskitietoisuus on jatkuvaa toimintaa, ei kertaluontoi- 
sia pyrähdyksiä. Sitä voidaan kasvattaa ennakointia ja suunnittelua kehittä- 
mällä. 

Edesmennyttä presidentti Mauno Koivistoa lainaten riskitietoisuuteen 
voidaan yhdistää myös optimismia: 

Yleensä elämässä on viisasta luottaa siihen, että kaikki menee hyvin. 
Yleensä se kannattaa siinäkin tapauksessa, ettei itse siihen edes uskoi- 


si. Sillä usein on käynyt niin, että uhkakuvat alkavat toteutua juuri 
sen takia, että niihin varaudutaan. (Malkavaara 2017, B6) 

Tämän artikkelin tarkoitus on arvioida maineriskin käsitettä riskin ja ris- 
kienhallinnan määritelmien ja teorioiden näkökulmasta. Tavoitteena on 
muodostaa käsitys siitä, minkälaisia ominaisuuksia ja syntymekanisme- 
ja maineriskiin liittyy ja onko maineriskiä olemassa sellaisenaan — ns. 
puhtaana riskinä — vai onko kysymys siitä, että muut riskit toteutuessaan 
voivat aiheuttaa haittaa myös maineelle. Tässä artikkelissa tutkitaan 
myös maineriskin käytännön vaikutuksia yritysten liiketoimintaan. Näitä 
vaikutuksia arvioidaan kahden case-yrityksen Nokian Renkaat Oyj:n ja 
Volkswagen AG:n tapauksia analysoimalla. Tässä empiriaosuudessa 
pureudutaan case-yritysten maineriskien syihin ja maineriskien toteutu- 
misen vaikutuksiin yritysten liikevaihtoon, osakekurssiin, henkilöstöön ja 
vahingonkorvausvastuisiin. Näitä empiriaosuuden tuloksia reflektoidaan 
maineriskin ja maineenhallinnan teorioihin. Tämän artikkelin johtopäätök- 
sissä esitetään arvio maineriskin toteutumisen todellisista vaikutuksista. 


Johdanto ja taustatietoa 


Maineriski on noussut esille useina vuosina erilaisissa kyselyissä ja tutkimuksis- 
sa yhtenä merkittävistä liiketoimintariskeistä. Esimerkiksi saksalaisen vakuu- 
tusjätin Allianzin julkaisussa ”Allianz Risk Barometer Top 10 global Business 
Risks 2016” on ”Loss of reputation or brand value” -riski sijalla 7 (edellisenä 
vuotena sijoitus oli 6.). Tämä ”Risk Barometer” on julkaistu viidennen ker- 
ran ja siihen on listattu liiketoiminnan riskien Top 10 -riskit ja tätä varten on 
kerätty vastauksia yli 800 riskiasiantuntijalta yli 40 eri maasta maailmanlaa- 
juisesti. Jo aiemmin vuonna 2007 arvostetun Economist Intelligence Unitin 
(EIU) tekemän tutkimuksen mukaan johtajat eurooppalaisen liike-elämän 
huipulta pitivät maineriskiä yritysten liiketoiminnan ja markkina-arvon yk- 
kösuhkana (Economic Intelligence Unit (EIU): Corporate Reputation — Not 
Worth Risking AON 2007). Tätä tendenssiä on vahvistanut AONin 2017 

Global Risk Management survey, jossa ”Damage to reputation/brand” riski 
oli ensimmäisenä top 10 -listalla (www.aon.com. 2017). 

Maineriskin merkittävyys näkyy myös siinä, että pörssiyritykset ovat omis- 
sa vuosikertomuksissaan ja vastuullisuusraporteissaan — esimerkiksi Sampo 
ja Neste — alkaneet kertoa maineriskistä. Esimerkiksi Sampo (2016) toteaa, 
että ”Maineriskillä tarkoitetaan riskiä siitä, että aiheellinen tai aiheeton yhtiön 
liiketoimiin tai suhteisiin liittyvä epäsuotuisa julkisuus heikentää luottamusta 
yhtiötä kohtaan. Maineriski on usein seurausta toteutuneesta operatiivisesta tai 
compliance-riskistä ja sen seurauksena maine heikkenee asiakkaiden ja muiden 
sidosryhmien keskuudessa”. Neste (2017) puolestaan esittelee nettisivuillaan 
laajasti liiketoiminnan vastuullisuutta ja sen liiketoiminnalle tuomia mahdol- 
lisuuksia mutta myös riskejä ja he toteavat tässä yhteydessä yhdeksi riskiksi: 
”Jalostuksessa käytettävien raaka-aineiden hankinnan ja palmuöljyyn liittyvän 
maineriskin”. Myös maailman suurimpiin vaatteiden vähittäismyyjiin kuuluva 
H&M eli Hennes & Mauriz Group kertoo riskienhallinnastaan verkkosivuil- 
laan (www.hm.com.2017) sekä taloudellisista riskeistään vuosiraportissaan ja 
osana operatiivisia riskejä mainitaan maineeseen liittyvät riskit. 

Vaikka maineriski on siis jo pitkään tunnistettu merkittäväksi riskiksi, 
niin yhä edelleen maineriskiä verhoaa jonkinlainen epämääräisyyden verho 
riskin näkökulmasta. Tämä liittyy yhtäältä siihen, että maineriski ei ole kä- 
sitteenä sisällöllisesti täsmällinen, kuten vaikka paloriski, yrityksen vahingon- 
korvausvelvollisuus tai yrityksen toiminnan keskeytyminen. Toinen merkittä- 
vä seikka on, että maineriskin toteutuminen ja siitä aiheutuneet vahingot ovat 
vaikeasti määriteltävissä ja mitattavissa. Voidaan ehkä todeta, että maine on 
heikentynyt, kun tehdään vaikka asiakastyytyväisyyskysely tai brändin arvon 
mittaus kyselyllä. Mutta mitä tämä maineen heikentyminen oikein tarkoittaa? 
Mainetta koskevan kyselyn tuloksena on usein se, että yrityksen maineran- 
king esimerkiksi edelliseen vuoteen verrattuna on pudonnut joitakin sijalu- 
kuja. Tällöin mitta-asteikko on tietyssä mielessä suhteellinen, koska siinä ver- 
rataan mainesijoitusta suhteessa muihin yrityksiin, eikä näin ollen kysymys 
ole absoluuttisesta suureesta. Maineranking sijoituksia verrattaessa sijalukuun 
vaikuttavia muuttujia on lukuisia kuin vain yhden yrityksen julkisuudessa esil- 
lä olleet toimet. Yhden yrityksen sijaluvun negatiiviseen muutokseen voivat 
vaikuttaa myös — ainakin osaksi — muiden yritysten positiiviset tapahtumat 


76 AARNO AHTEENSIVU, LASSE KOSKINEN, JARNA KULMALA & 
PAULIINA HAVAKKA (TOIM.) 


Maine, maineriski ja sen vaikutukset 


ja teot vastaavana ajankohtana tai koko toimialaan liittyvät negatiiviset tai 
positiiviset asiat. Toinen dilemma piilee myös siinä, että näiden mainekysely- 
tulosten perusteella on usein hyvin vaikeaa eksaktisti määritellä sitä, milloin 
vahinko on tapahtunut ja mikä on aiheutunut vahinko? Nämä ovat kuitenkin 
riskienhallinnan kannalta tärkeimpiä asioita, silloin kun riskiä arvioidaan tai 
kun sen toteutumisesta aiheutuneita menetyksiä lasketaan. 

Tässä artikkelissa on keskeisenä tavoitteena tutkia maineriskin syntyme- 
kanismeja, kuinka maineriski on määritelty käsitteenä, kuinka maineriskiä 
voidaan arvioida ja hallita sekä kuinka maineriskin toteutuminen vaikuttaa 
yritykseen ja sen toimintaan. Näitä vaikutuksia tullaan arvioimaan kahden 
case-yrityksen VW:n ja Nokian Renkaat Oyj:n maineriskien tapauksia ana- 
lysoimalla. 


Riskinkäsitteen yleisiä periaatteita 

Keskeinen riskin käsitteeseen liittyvä yleinen periaate on, että riskejä arvioi- 
taessa on pystyttävä jollakin tasolla etukäteen määrittelemään riskin toden- 
näköisyys ja riskin vakavuus. Mikäli näitä ei pystytä määrittelemään voidaan 
riski-käsitteen sijaan puhua jonkin tapahtuman tai ilmiön aiheuttamasta 
epävarmuudesta. Esimerkiksi yritysten liiketoiminnassa joudutaan usein te- 
kemään päätöksiä, joiden seurauksia ei päätöshetkellä täysin varmasti tunne- 
ta. Päätökseen sisältyy joko riskiä tai epävarmuutta. Kreps (1990) on erotellut 
käsitteet riskiin ja epävarmuuteen sen mukaisesti, ovatko päätökseen liittyvät 
todennäköisyydet tunnettuja vai eivät. Mikäli todennäköisyys on etukäteen 
tunnettu, niin kyseessä on riski. Mikäli todennäköisyys on etukäteen tunte- 
maton, kyseessä on päätöksenteko epävarmuuden vallitessa. (Kahra ym. 2005, 
72.) Riskin ja epävarmuuden käsitteet ovat samankaltaisen luonteensa vuoksi 
häilyviä ja varsinkin arkikielessä usein päällekkäisiä termejä tai toistensa kor- 
vaavia synonyymeja. Rejda ja McNamara (2014) ovat puolestaan modernissa 
riskiteoriassa luokitelleet riskin useisiin erilaisiin kategorioihin, kuten esimer- 
kiksi puhtaisiin ja spekulatiivisiin riskeihin sekä epäsystemaattiseen riskiin ja 
systemaattiseen riskiin. 

Riskin ja epävarmuuden käsitteiden välistä suhdetta ja eroa on analysoinut 


myös Knight (1921) ja hänen näkemyksensä on pelkistetysti se, että riski viit- 

taa objektiivisiin todennäköisyyksiin ja epävarmuus puolestaan subjektiivisiin 
todennäköisyyksiin. Riskin olennainen tunnusmerkki on sen mitattavuus 
ja tähän perustuva todennäköisyyksien arviointi. Myöhemmin esimerkiksi 
Di Mauro ja Maffioletti (2001) ovat artikkelissaan esittäneet lähes identtisen 
määritelmän, jossa he toteavat muun muassa "While risk refers to a situation 
in which probabilities assigned to outcomes are precisely stated, uncertainty con- 
cerns those situations in which probabilities are either unknown or vague”. Eli 
toisin sanoen riski viittaa sellaisiin tilanteisiin, joissa todennäköisyydet riskin 
seurauksille ovat melko tarkasti määriteltävissä, kun taas epävarmuus koskee 
sellaisia tapahtumia, joissa todennäköisyyksiä ei joko tiedetä lainkaan tai ne 
ovat hyvin epämääräisiä. Edellä mainitut riskin fundamentaalit määrittelyt 
ovat erittäin tärkeitä, kun pohditaan maineriskiä käsitteenä myöhemmin tässä 
artikkelissa. 

Fdellä mainitun riskin teoreettisen tarkastelun valossa maineriski on erit- 
täin mielenkiintoinen ilmiö ja voidaan ehkä ajatella, että onko maineriskiä 
sellaisenaan olemassa vai onko olemassa joukko erilaisia yrityksen toimintoja, 
tekoja, tapahtumia ja/tai yrityksen yksittäisten työntekijöiden tai sidosryh- 
mien suorittamia erilaisia aktiviteetteja, jotka voivat aiheuttaa epävarmuutta 
yrityksen olemassa olevalle maineelle ja johtaa erilaisiin taloudellisiin tai im- 
materiaalisiin vahinkoihin. Edellä olevan perusteella voidaan esittää kysymys, 
että onko maineriski niin sanottu välillinen riski? Esimerkkinä voidaan aja- 
tella vaikkapa Marimekon kankaiden julkisuuteen tulleita plagiointikohuja 
keväällä ja kesällä 2013. Ensimmäisessä tapauksessa Marimekko myönsi pla- 
gioinnin ja toisessa tapauksessa, jossa kyse oli valokuvan käytöstä inspiraati- 
on lähteenä, immateriaalioikeuden asiantuntijat puolestaan totesivat, ettei 
tällaiselle menettelylle ollut esteitä. Edellä mainitut uutisoinnit kuitenkin 
vaikuttivat Marimekon maineeseen negatiivisesti tehtyjen mainetutkimusten 
perusteella, muun muassa Pohjoisranta Burson-Marstellerin ja Arvopaperi- ja 
Tietoviikkolehtien vuotuisessa mainetutkimuksessa Marimekon sijoitus oli las- 
kenut reippaasti. (www.marmai.fi 2013; www.iltalehti.fi 2013a.) Näissä Mari- 
mekon tapauksissa kysymys on plagioinnista ja plagiointiepäilystä, jotka ovat 
selkeitä tekijänoikeuslain piiriin kuluvia rikkomuksia ja tällöin primäärinen 


riski on puhtaasti juridinen. Ja nämä juridiset rikkeet aiheuttivat Marimekol- 

le ensisijaisesti juridisia seuraamuksia kuten mahdollisesti vahingonkorvaus- 
velvollisuuden ja kustannuksia oikeudenkäynnistä. Edelleen näistä juridisista 
rikkomuksista tai niiden epäilyistä aiheutuu myös muunlaisia vaikutuksia yri- 
tykselle kuten esimerkiksi negatiivinen julkisuus lehdissä ja muussa mediassa, 
mistä puolestaan voi olla muita haitallisia seurauksia, kuten vaikka maineen 
heikentyminen tai sitten ei tule minkäänlaisia vaikutuksia. Maineen heiken- 
tyminen puolestaan saattaa heikentää liiketoimintamahdollisuuksia ja lisäksi 
voi tulla ylimääräisiä kuluja maineen palauttamiseksi tehdyistä toimenpiteis- 
tä, kuten mainoskampanjoista tai erityisistä myynti- ja markkinointiponniste- 
luista. Tässä esimerkissä tulee mielestäni hyvin esille maineriskin syntymisen 
välillinen luonne. 

Tämä maineriskin käsitteen tietynlainen epämääräisyys ja välillinen syn- 
tymekanismi näyttäisi korreloivan myös sen kanssa, että maineriski on hyvin 
rajoitetusti vakuutettavissa, tosin Allianz Global Corporate & Specialty on 
laatinut erityisen vakuutusratkaisun Allianz Reputation Protect (www.agcs. 
allianz.com 2012), jolla voidaan tietyissä ennalta määritellyissä tapauksissa 
kattaa maineriskin hallinnasta aiheutuneita kustannuksia. Myös AIG kyber- 
vakuutus sisältää jossain määrin turvaa maineriskin varalle ”Kybervakuutus 
yhdistää vakuutusturvan ja riskienhallinnan ratkaisut tarjoamalla asiakkaille 
perinteisen vakuutusturvan lisäksi asiantuntijapalveluita niin forensiikan, ju- 
ridiikan kuin maineriskien hallintaan liittyen” (www.aig.fi 2017). Kuitenkin 
maineriskin pääasialliset hallintakeinot ovat yleensä erilaisia markkinoin- 
tiviestintään tai kriisiviestintään liittyviä suosituksia. Sen sijaan perinteiset 
riskienhallinnan keinot riskin kontrollointi ja rahoittaminen sekä konkreet- 
tisemmat riskienhallinnan keinot kuten riskin välttäminen/poistaminen, 
pienentäminen, jakaminen ja siirtäminen eivät yleensä ole olleet maineriski- 
en hallinnan keinoina mainittuja. Lisäksi nämä perinteiset riskienhallinnan 
keinot eivät välttämättä ole kovin käyttökelpoisia tai hyödynnettävissä mai- 
neriskien hallinnassa, koska maineriskien syntymekanismit ovat hyvin moni- 
muotoisia ja ennalta-arvaamattomia. Lisäksi perinteiset riskienhallintakeinot 
kuten riskin välttäminen tai poistaminen voisivat pitkälle vietyinä johtaa tie- 
tynlaiseen ylivarovaisuuteen kaikessa liiketoiminnassa, mikä voisi lamauttaa 


jo normaaliakin liiketoimintaa. 

Monissa mainetta koskevissa kirjoissa ja artikkeleissa on mainetta määritel- 
täessä usein käytetty lähtökohtana ja eräänlaisena kiteytyksenä Warren Buf- 
fetin sanontaa: it takes 20 years to build a reputation and five minutes to ruin 
it. If you think about that, you'll do things differently”. Tässä ”sloganissa? on 
tuotu hyvin esille maineen kaksi keskeistä ominaisuutta, ensinnäkin maine — 
etenkin hyvä — yleensä muodostuu pitkän ajan kuluessa ja toisaalta maine on 
koko ajan tietynlaisen menettämisen uhan ja epävarmuuden alaisena ja sen voi 
menettää hyvinkin nopeasti. Tämä Warren Buffetin sinällään hyvä kiteytys 
ei kuitenkaan vielä anna kovinkaan syvällistä ja riittävää käsitystä siitä, mitä 
maine on ja kuinka se rakentuu varsinkin yritysten kontekstissa, sillä yritysten 
maineen tarkastelussa on lukuisia muuttujia ja useita näkökulmia. Maineen 
arviointiin liittyy kansanomaisesti ja pelkistetysti ajateltuna kaksi ominai- 
suutta tai ääripäätä, toisin sanoen maine on joko hyvä tai huono ja harvemmin 
sanotaan, että maine olisi kohtalainen tai keskimääräinen. Edellä mainittu 
tulee esille esimerkiksi silloin kun arvioidaan jonkun henkilön ammattitai- 
toa tai osaamista, hyvä/huono hammaslääkäri tai putkimies (Aula & Heino- 
nen 2002, 14-15). Varsin usein yleisessä keskustelussa maine voidaan yhdistää 
johonkin adjektiiviin, kun arvioidaan esimerkiksi yritystä tai sen tuotteita. 
Tällaisia adjektiiveja ovat esimerkiksi kallis, halpa, edullinen, ylellinen, luo- 
tettava, kestävä jne. Toisaalta voidaan kysyä liittyvätkö adjektiivit enemmän 
Brändi-käsitteeseen, jolla on tarkoitettu myös sitä, että jonkun tavaramerkin 
ympärille on muodostunut positiivinen maine. Huomionarvoista tässä on 
brändin käsitteen linkittyminen maine -käsitteeseen. Brändi, imago ja maine 
ovat kaikki kohderyhmän mielikuvia tai mielipiteitä yrityksestä. Usein imago 
määritellään visuaalisemmaksi mielikuvaksi, kun taas esimerkiksi maine käsi- 
tetään kokemukseen perustuvammaksi. (Pohjola 2003, 25.) 

Maineeseen vaikuttavat periaatteessa kaikki ne asiat, joita organisaatio 
kertoo itsestään ja joita siitä puhutaan tai tiedetään. Maine syntyy yrityksen 
ja sen sidosryhmien välisissä suorissa tai välillisissä vuorovaikutustilanteissa 
(Aula & Heinonen 2011, 12). Yleisesti vallitseva käsitys eri määritelmissä on, 
että maine ei muodostu nopealla aikavälillä, vaan varsinkin hyvän maineen 


muodostumiseen kuuluu aikaa. Yleinen käsitys on myös se, että maine on alati 

kehittyvä eikä pysy samalla tasolla kovinkaan pitkää aikaa, ellei siihen kiin- 
nitetä jatkuvasti huomiota. Tähän liittyy olennaisesti myös se, että maineen 
kehitys voi olla positiivista tai negatiivista ja muutokset voivat alkaa organisaa- 
tion toimintaympäristöstä. (Aula & Heinonen 2011, 14-16.) Usein organisaa- 
tiolta vaaditaankin ketteryyttä reagoida ja mukauttaa toimintaansa vallitse- 
viin olosuhteisiin niin, että hyvä maine onnistutaan ylläpitämään asiakkaiden 
ja muidenkin sidosryhmien piirissä, varsinkin silloin kun toimintaympäristö 
muuttuu. 

Maineen abstraktia luonnetta kuvastaa siis hyvin se, että maineen määritel- 
miä on useita ja kun vielä yritysten sisäinen ja ulkoinen toimintaympäristö voi- 
vat olla hyvinkin erilaisia, niin voidaan todeta, että maine muodostuu monilla 
eri tavoilla. Tarkasteltaessa mainetta ilmiönä, on melko selvää, että eri toimi- 
aloilla maine voi olla jo lähtökohtaisesti positiivisempi tai negatiivisempi. Esi- 
merkiksi lääketeollisuudella ja tupakkateollisuudella on varmasti toimialoina 
hyvin erilainen maine, mikä puolestaan vaikuttaa näillä aloilla toimivien yri- 
tysten maineeseen. Myös toimialan merkitys yhteiskunnassa luo puitteita mai- 
neen muodostumiselle. Tästä esimerkkinä voidaan mainita finanssiala, jossa 
pankit ja vakuutusyhtiöt toimivat monin tavoin säännellyillä markkinoilla ja 
koko toiminta perustuu luottamukseen, jolloin maineen rakentuminen saa 
ominaispiirteensä toimialalle tyypillisten tehtävien ja niiden merkityksien pe- 
rusteella. Tyypillistä on, että yksittäisen finanssialan yrityksen maineella on 
usein suuri vaikutus myös koko toimialan maineeseen ja voidaan riskimielessä 
puhua eräänlaisesta ”tartuntariskistä”, jossa yhden toimijan aiheuttama huono 
maine saattaa levitä koko toimialalle. Aika yleinen esimerkki tästä lienee se, 
että jos vakuutuksenottajalla on erimielisyyttä vakuutuskorvauksesta oman 
vakuutusyhtiönsä kanssa, niin asia helposti yleistetään koskemaan kaikkia 
vakuutusyhtiöitä, vaikka kyse olisi yksittäistapauksesta. Näin on usein käy- 
nyt esimerkiksi vakuutuslääkäreiden toimintaa koskevissa asioissa (www.yle. 
fi 20136). 

Toisenlaisesta maineen rakentumisesta voisi olla esimerkkinä globaalisti 
toimiva kaupan alan yritys tai teollisuusyritys, jonka maine saattaa olla eri- 
lainen esimerkiksi kotimaassa, kansainvälisesti arvioituna — esimerkiksi si- 


joituskohteena — tai täysin uudessa kohdemaassa, jonne toimintaa on juuri 

laajennettu. Maineen muodostumiseen tuo aivan uuden lisän kansainvälisten 
yhteistyökumppaneiden ja alihankkijoiden kanssa toimiminen tai laajen- 
tuminen uuteen maahan tai maanosaan. Vaikka yrityksen maine ydinliike- 
toiminnan harjoittamisessa kotimassa on kunnossa saattaa yrityksen maine 
kokonaisuutena arvioiden muuttua negatiiviseen suuntaan. Huomionarvois- 
ta on kuitenkin se, että muutos voi olla myös positiivinen. Tästä esimerkki- 
nä voidaan pitää vaikkapa edellä mainittua globaalisti toimivaa Hennes & 
Mauritz -vaatemyyntiketjua, jolla on hyvä maine sijoituskohteena ja menesty- 
vänä liikeyrityksenä, mutta maineeseen on tullut ainakin tahroja lapsi- ja hal- 
patyövoiman käyttämisestä vaatteiden valmistuksessa. Suomessa esimerkiksi 
Finwacth-kansalaisuusjärjestö on kiinnittänyt kovasti huomiota vaate ja kan- 
gasvalmistajien toimintaan ulkomailla, niin että alihankkijat noudattaisivat 
kansainvälisiä ihmisoikeussopimuksia lapsityövoiman käytöstä ja työoloista 
yleisesti. Tämä vuoksi ovat monet yritykset alkaneet kiinnittää näihin asioi- 


hin entistä enemmän huomiota, juuri negatiivisen julkisuuden välttämiseksi. 


Maineen luokitteluja yritysten näkökulmasta 


Maineesta on monenlaisia luokitteluja erilaisissa tieteellisissä artikkeleissa 
muun muassa Aulalta. Maine on yleisesti luokiteltu yritysten aineettomaksi 
pääomaksi, mutta vaikka tämä määrittely on yleisesti hyväksytty, niin tässä 
on yhtenä käytännön ongelmana se, kuinka ja minkälaisilla talouden mitta- 
reilla mainetta voidaan arvioida? Erityisesti juuri tuo maineen aineettomuus 
— aineeton pääoma — aiheuttaa tulkinnallisia vaikeuksia ja lisäksi asiaan liit- 
tyy myös mittaamisongelma, mikä osaltaan johtuu puutteellisista mittareista 
ja osittain myös epäyhtenäistä käsitteistä. (Chun 2005, 91.) Käsite aineeton 
pääoma on määritelty melko yleisesti ja yleensä aineettomaksi pääomaksi on 
luokiteltu kaikenlainen organisaatiota hyödyttävä toiminta, kuten esimerkiksi 
työntekijöiden tieto ja osaaminen, sidosryhmäsuhteet, maine ja luottamus. Li- 
säksi Lehtonen (2000, 188, 208; 2002, 44) määrittelee asian niin, että aineeton 
pääoma on organisaation henkinen resurssi, jota ei ole olemassa ilman henki- 
löstöä tai yhteistyökumppaneita. Näiden määritelmien lisäksi aineetonta pää- 
omaa ovat kaikki yrityksen immateriaalioikeudet, joihin sisältyvät esimerkiksi 


sen tavaramerkit ja tekijänoikeudet — tai laajemmassa mielessä yrityksen brän- 


82 AARNO AHTEENSIVU, LASSE KOSKINEN, JARNA KULMALA & 
PAULIINA HAVAKKA (TOIM.) 


Maine, maineriski ja sen vaikutukset 


di. Lehtosen (2000, 188) mukaan aineeton pääoma eri muodoissaan vaikuttaa 
niin yksilön, yrityksen kuin koko yhteiskunnan menestykseen ja muovaa sen 
tulevaisuutta. Aineetonta pääomaa ei voi liikutella pääomamarkkinoilla, eikä 
sille voi laskea tuottoa yhtä suoraviivaisesti kuin taloudelliselle pääomalle. Ai- 
neeton pääoma käyttäytyy silti muutoin samalla tavalla kuin aineellinen pää- 
oma, ja organisaatio tarvitsee sitä toimiakseen. 

Maine on yleensä mainittu merkittäväksi osatekijäksi organisaation ai- 
neettomassa pääomassa ja täsmennetyimmissä määritelmissä puhutaan myös 
käsitteestä suhteellinen pääoma. Suhteellisella pääomalla tai suhdepääomalla 
tarkoitetaan organisaation ja sen sidosryhmien välisiä suhteita. Tähän ryh- 
mään kuuluvat esimerkiksi asiakassuhteet, suhteet sidosryhmiin, tuotanto- tai 
tuotekehityssuhteet, positiivinen maine ja brändi. Toisin sanoen suhdepääoma 
koostuu kaikista organisaation ulkoisista suhteista, jotka vaikuttavat arvon 
luontiin. Suhdepääoma on siis tavallaan organisaation omistamaa, mutta on 
kuitenkin tärkeätä huomata, että monet suhdepääomaan liittyvät aineettomat 
tekijät ovat lisäksi sidoksissa luojaansa, kuten esimerkiksi yksittäisen työnteki- 
jän luoma maine tai asiakassuhde. Nämä ovat usein varsin kiinnittyneitä tä- 
hän yksittäiseen henkilöön, jopa niin, että hyvä maine ja asiakassuhde voivat 
helposti seurata työntekijää, jos hän esimerkiksi vaihtaa työpaikkaa. (Lönn- 
gvist, Kujansivu & Antola 2005, 31.) 

Suhteellisen pääoman tekijöistä organisaation maine nousee usein yh- 
deksi suurimmaksi aineettomaksi resurssiksi. Hyvä maine tuo yritykselle 
yleensä merkittäviä strategisia ja taloudellisia etuja, kuten mahdollisuuden 
tuotteiden ja palveluiden korkeampaan hinnoitteluun, yrityksen vetovoima- 
uus työnantajana on kilpailijoita parempi ja työvoimaan vaihtuvuus on pieni. 
Organisaation hyvä maine toimii myös eräänlaisena ”puskurina” ja asiakkaat 
antavat hyvämaineiselle yritykselle helpommin anteeksi pienet virheet kuin 
huonompimaineiselle yritykselle. (Lönnqvist, Kujansivu & Antola 2005, 69- 
70.) Edellä olevan perusteella voidaan todeta, että erinomaisella maineella voi 
yritys saada merkittäviä — ehkä jopa kyseenalaisia — etuja. Tuotteiden ja palve- 
luiden korkeampi hinnoittelu tai se, että yritys voi saada helpommin anteeksi 
pienet virheet on aikamoinen valtti lyhyellä tähtäimellä. Mielenkiintoinen 


pohdinta on kuitenkin siinä, että voiko näissä edellä mainituissa — ”hyvällä 

maineella saavutetuissa eduissa” — piillä myös alusta maineriskille, jos ne tu- 
levat joskus myöhemmin esille yrityksen tietoisena toimintana ja asiakkaiden 
lojaliteetin hyväksikäyttämisenä? Esimerkkinä tästä voidaan mielestäni näh- 
dä Nokian Renkaat Oyj:n toiminta, josta muun muassa Aamulehti kirjoitti 
seuraavasti: ”Nokian Renkaat on vuosien ajan myynyt samalla reseptillä val- 
mistettuja renkaita Pohjoismaissa ja Keski-Euroopassa huomattavan erilaisil- 
la hinnoilla, yhtiö on saanut tästä suurta taloudellista hyötyä, koska kuluttaja 
on maksanut rengassarjasta Suomessa ja Pohjoismaissa satoja euroja enemmän 
kuin keskieurooppalainen kuluttaja”. (ww w.aamulehti.fi 2016a.) Toisin sanoen 
onko Nokian Renkaat käyttänyt tässä tapauksessa hyvää mainettaan väärin ja 
rahastanut suomalaisia asiakkaitaan, mistä on ollut sitten seurauksena negatii- 


vinen uutisointi ja maineriski? 


Maineen rakentuminen ja siihen vaikuttavat tekijät 


Kuten edellä jo mainittiin, niin yritysten maineen tarkasteluun on monta 
näkökulmaa ja erilaisia määritelmiä. Esimerkiksi Gotsi ja Wilson (2001, 24) 
toteavatkin, että vaikka mainetta on tutkittu varsin paljon niin, maine-käsit- 
teelle ei ole löytynyt yleisesti hyväksyttyä ja yksiselitteistä määritelmää. Gotsi 
ja Wilson ovat analysoineet rinnakkain käsitteitä maine ja imago ja heidän kä- 
sityksenä oli, että maine ja imago nähdään joko synonyymeinä tai sitten kah- 
tena eri käsitteenä. Fombrun (1996) puolestaan määrittelee maineen niin, että 
kysymys on tulevaisuuden odotusten ja menneisyyden tekojen muodostamas- 
ta kokonaisuudesta, joka määrittelee yrityksen houkuttelevuutta sen kilpaili- 
joihin verrattuna. Tässä määritelmässä maine on liitetty vahvasti aikaan (vrt. 
Warren Buffet) ja siinä yhdistyvät menneet ja nykyiset mielikuvat. Fombrun 
ym. (2000, 87) ovat myöhemmin täsmentäneet asiaa niin, että ovat alkaneet 
puhua maineen sijasta mainepääomasta, joka konkretisoituu sidosryhmien 
luottamuksessa ja sitoutuneisuuden asteessa yritykseen. Barnett, Jermier ja 
Lafferty (2006, 34) puolestaan määrittelevät maineen havainnoijien yhteisek- 
si kuvaksi yrityksestä, jossa kuva perustuu ajan myötä yritykseen liitettyihin 
arvioihin sen taloudellisista, sosiaalisista ja ympäristövaikutuksista. Tässä 
määritelmässä huomionarvoista on se, että siinä keskeistä on havainnoijien — 


keitä siten ovatkin — muodostama yhteinen kuva yrityksestä. Tässä voidaan 

esittää kritiikkiä siihen keitä nuo havainnoitsijat ovat ja onko olemassa yhteis- 
tä kuvaa? Havainnoitsijat voitaisiin kai rinnastaa sidosryhmiin yleisessä mie- 
lessä, mutta sitten tuo yhteinen kuva edellyttäisi kai jonkinlaista konsensusta 
asiasta? Ja voidaan kai perustellusti sanoa, että eri sidosryhmien käsitys jonkin 
yrityksen hyvästä maineesta vaihtelee; esimerkiksi osakkeenomistajat voivat 
pitää yritystä maineeltaan hyvänä ja luotettavana, kun se saneeraa henkilös- 
töä ja siirtää toimintoja halvemman työvoimakustannuksen maahan. Nämä 
samat toimenpiteet voivat puolestaan työntekijöiden ja kuluttaja-asiakkaiden 
silmissä näyttää negatiivisilta toimenpiteiltä ja heikentää yrityksen mainetta 
hyvänä työnantajana ja vastuullisena yhteiskunnan toimijana. 

Edelleen tarkasteltaessa kirjallisuudessa esitettyjä maineen määrittelyjä 
voidaan löytää lähestymistapoja, joissa on lähdetty määrittelemään maineen 
ominaisuuksia ja syntymekanismeja. Hyvin yleinen käsitys on, että maine 
on joko myönteinen tai kielteinen arviointi jostakin asiasta, tapahtumasta 
tai toiminnasta. Lisäksi maineen muodostumisessa on nähty tärkeäksi omi- 
naisuudeksi, että maine muodostuu sosiaalisessa kanssakäymisessä joidenkin 
toisten kanssa eli tässä voidaan ajatella niin, että on tärkeää jakaa jonkinlai- 
nen laajempi yhteinen käsitys asiasta, kuin että vain joku yksin — kuten yritys 
itse tai yksittäinen asiakas — on jotain mieltä maineesta. Viime vuosina tätä 
kanssakäymistä toisten kanssa ovat helpottaneet suunnattomasti erilaiset 
sosiaalisen median muodot, joissa on varsin helppo saada jaettua omia nä- 
kemyksiään muille, minkä perusteella voi sitten muodostua samanmielisten 
ryhmä, jolla on yhteinen mielipide maineesta. Toinen asia sitten on, kuinka 
aito ja todellinen näin muodostunut mainekäsitys on. Ainakin tämä on koh- 
deyritykselle tärkeä asia ottaa huomioon, vaikka oman äänen kuuluville saa- 
minen voi olla vaikeaa. Hyvin tyypillistä nykyajassa on, että yrityksen omalla 
arviolla maineestaan ei ole juuri minkäänlaista arvoa, vaikka sitä pyrittäisiin 
vahvistamaan faktoilla omasta toiminnasta. Tästä esimerkkinä voidaan nähdä 
Särkänniemi Oy:n ”delfiini-case”, jossa oikeastaan prosessin kaikissa vaiheissa 
tuli voimakasta negatiivista julkisuutta eri tahoilta kuten eläinsuojelijoilta, ta- 
vallisilta ihmisiltä, medialta ja jopa esiintymisboikotti Särkänniemen kesäkau- 
den päättäjäiskonserttiin viihdemusiikin esittäjiltä. (www.aamulehti.fi 2016b: 


www.aamulehti.fi 2016c.) 

Yhtenä maineen rakentumisen määritelmänä on esitetty, että maine on so- 
siaalinen konstruktio eli yrityksen maine syntyy vuorovaikutuksessa, kun yri- 
tystä tai sen toimintaa tarkastellaan ja tulkitaan sosiaalisessa kanssakäymises- 
sä muiden ihmisten kanssa. Yksikertaisimmillaan maine on määritelty niin, 
että se muotoutuu erilaisissa suorissa ja välillisissä vuorovaikutustilanteissa 
yrityksen ja sen sidosryhmien välillä. (Aula & Heinonen 2011, 12.) Tässä näke- 
myksessä tulee esille käsite ”maineen kaksi koulukuntaa”, jonka mukaan mai- 
ne on joko tulos yrityksen menestyksestä sen ydinliiketoiminnassa tai sitten 
sidosryhmät muodostavat käsityksensä yrityksen maineesta toissijaisten läh- 
teiden kautta ilman, että heillä on välttämättä ollut mitään suoraa yhteyttä yri- 
tykseen (Schanz 2006). Nämä kaksi ääripäätä kuvaavat varsin hyvin maineen 
moniulotteista luonnetta ja vaikeaa hallittavuutta. Varsinkin tämä toissijaisten 
lähteiden vaikutusmahdollisuus sidosryhmien mielipiteeseen maineesta on 
mielenkiintoinen piirre ja muodostaa yrityksille tietynlaisen hankaluuden vai- 
kuttaa omaan maineeseensa. Jos yrityksellä ei ole ollut tai ei ole minkäänlaista 
suoraa yhteyttä sidosryhmään, mutta sidosryhmällä kuitenkin on jo negatii- 
vinen mielipide yrityksen maineesta, niin yrityksen vaikutusmahdollisuudet 
positiivisen maineen luomiselle ovat lähtökohdiltaan melko huonot. Tässä on 
yhtenä vaarana, että hyvin helposti yrityksessä voidaan ajautua selittelylinjalle 
ja pitkälliseen viestittelyyn ja keskusteluun esimerkiksi sosiaalisessa mediassa 
tai lehtien palstoilla. Hyvin hoidettuna tämä voi toimia parhain päin, mutta 
on myös mahdollista, että tilanne hankaloituu entisestään. 

Kuviossa 1 on esitelty ”maineen kuusi dimensiota”. Kuvio on mukailtu 
www.theharrispoll.com julkaiseman ”Six Dimensions of Reputation” kuvion 
pohjalta. Harris Poll Reputation Ouotient -tutkimus on vuodesta 1999 arvi- 
oinut yleisiä mielipiteitä maineen ominaisuuksista ja tältä pohjalta päätynyt 
luokittelussaan kuviossa oleviin kuuteen maineen ulottuvuuteen. Nämä mai- 
neen kuusi ulottuvuutta ovat 1) tuotteet ja palvelut, 2) tunteeseen vetoaminen, 
3) työpaikan olosuhteet, 4) taloudellinen menestys, 5) visio ja johtaminen ja 6) 
sosiaalinen vastuullisuus. Näitä maineeseen vaikuttavia dimensioita voidaan 
hyödyntää, kun arvioidaan ajan kuluessa esimerkiksi yrityksen maineen kehi- 


tyssuuntia ja niihin erityisesti vaikuttavia tekijöitä. 

Kuvio 1. Maineen kuusi ulottuvuutta (mukaellen The Harris Poll Reputation 1999) 


Maineriskin olemus ja syntymekanismit 


Pelkistetysti ilmaistuna maineriski on yleensä määritelty maineen menettämi- 
sen mahdollisuutena tai vaarana (Aula 2009, 61). Laajemmin ja hyvin yleisel- 
lä tasolla määriteltynä maineriskillä on tarkoitettu uhkaa, joka voi heikentää 
yrityksen liiketoimintamahdollisuuksia sekä sen asemaa toimintaympäristös- 
sään ja yhteiskunnassa (O’Callaghan 2007, 109). Gatzertin (2015, 492) mu- 
kaan maineriski voidaan syntymekanismiltaan ymmärtää välillisenä riskinä, 
koska se toteutuu hyvin usein muiden riskien toteutumisen seurauksena. 
Tässä yhteydessä on maineriskistä käytetty myös luonnehdintaa ”riskien ris- 
ki”. Esimerkiksi Talvivaaran kipsisakka-altaan vuodosta aiheutui aluksi ym- 
päristövahinko, josta muodostui myöhemmin Talvivaaralle laaja negatiivinen 
julkisuus, joka puolestaan heikensi Talvivaaran mainetta vastuullisena kaivos- 
alan yrityksenä. Maineriskin voidaan sanoa myös olevan riski siitä, että jonkin 
tapahtuman tai yrityksen toiminnan seurauksena yritykseen liitetään nega- 


tiivisia mielikuvia, jotka voivat vaikuttaa laajemmin ihmisten arvostuksiin ja 

siten yrityksen olemassaolon edellytyksiin (Scott & Walsham 2005, 311). Ky- 
symys voi olla myös siitä, että yrityksen/organisaation sanat ja teot eivät vastaa 
tai tue toisiaan. 

Maineriski voidaan määritellä myös mahdollisuudeksi menettää tai kas- 
vattaa mainepääomaa ja tämä vastaa nykyisin vallalla olevaa modernia riski 
ja riskienhallinta käsitystä, jossa riskillä — varsinkin liiketoimintariskillä — on 
sekä negatiivisen että positiivisen lopputuloksen mahdollisuus (Fombrun ym. 
2000, 88; Dorfman & Cather 2013, 4-5). Myös Jenny Rayner (2003, 19-20) 
kuvaa maineriskia mina tahansa toimintana, jolla voi olla joko haitallisia tai 
myönteisiä vaikutuksia yrityksen tai organisaation maineelle. Rayner tekee 
myös mielenkiintoisen täsmennyksen mainitessaan, että “ei ole olemassa mai- 
neriskiä, vaan riskejä itse maineelle”, mikä on sisällöllisesti hyvin lähellä aiem- 
min mainittua määritelmää "riskien riski”. Varsin yleisluonteinen ja hieman 
suppeahko määritelmä maineriskille on Lönngvistin, Kujansivun ja Antolan 
(2005, 69-70) kuvaus, jossa maineriskillä tarkoitetaan riskiä, jossa organisaa- 
tion edustaja tekee päätöksen tai käyttäytyy tavalla, joka ei vastaa organisaa- 
tion tai sidosryhmien arvoja ja odotuksia. 

Riskeistä on olemassa sekä teoreettisia että käytännön ryhmittelyjä. Yk- 
sinkertaisimmillaan riskit jaetaan usein liike- ja vahinkoriskeihin (Engblom 
2003, 23—25). Riskiluokitteluissa maineriski on luettu liiketoimintariskiksi ja 
edelleen strategiseksi riskiksi ja näin ollen siihen sisältyy myös tuo positiivinen 
dimensio eli maineriski voi olla myös mahdollisuus kasvattaa mainetta (Ilmo- 
nen ym. 2016, 76-77). Tästä on esimerkkinä niin sanotut selviytymistarinat, 
jolloin yritys onnistuu kääntämään negatiivisen maineen positiivisemmaksi. 
Usein mainitaan esimerkkinä autoteollisuus ja yksityisautoilun tuottamat 
saasteet. Tämän koko alaa koskeneen negatiivisen maineen vuoksi, autonval- 
mistajat alkoivat kehittää vähäpäästöisiä ja pienikulutuksisia autoja, joilla voi- 
tiin osoittaa voitavan parantaa ilmanlaatua vähentämällä autojen aiheuttamia 
päästöjä. Tämä loi positiivista mainetta tietyille automerkeille ja autoteolli- 
suudelle yleisesti vastuullisena ympäristöasioiden toimijana. Tosin nyt aivan 
viime vuosina VW:n ja muutamien muiden automerkkien suoranaiset pääs- 
tömittausten huijaukset ovat vaikuttaneet koko toimialan maineeseen nega- 


tiivisesti. 

Toinen tapa saada negatiivisesta julkisuudesta positiivinen tulos on yri- 
tysten — mielestäni — hieman kaksinaismoralistinen käyttäytyminen, kun 
esimerkiksi yrityksen sponsoroima ja mainoksissaan hyödyntämä urheilija tai 
muu julkisuuden henkilön jää kiinni vilpistä, kuten vaikka dopingista. Täl- 
löin yleensä hyvin nopeasti yritys varsin näyttävästi irtisanoo yhteistyösopi- 
muksensa. Tämä menettely on varsin ymmärrettävä negatiivisen maineriskin 
välttämiseksi, mutta samalla yritys itse asettautuu ikään kuin moraalisesti 
korkealle tasolle ja voi saada tästä negatiivisesta asiasta suuremman positiivi- 
sen julkisuuden kuin mitä varsinainen sponsorointi tai yhteistyösopimus sai 
aikaan. Tällöin voidaan jopa hieman opportunistisesti esittää kysymys, että 
onko yritykselle lopulta positiivisen maineen rakentamisen kannalta parem- 
pi tilanne se, että urheilija esimerkiksi jää kiinni vilpistä ja yhteistyö voidaan 
päättää näyttävästi kuin että sopimus jatkuu normaalisti. Tämäntyyppisiä 
pohdintoja tapaa hyvin vähän, jos ollenkaan mainetta ja maineriskiä käsitte- 
levissä kirjoituksissa. Yleisenä havaintona voidaankin todeta, että maineriskiä 
tutkittaessa kiinnitetään enemmän huomiota maineriskin kielteisiin vaiku- 
tuksiin liiketoiminnassa. 

Edelleen tarkasteltaessa maineriskin syntymekanismeja ja ominaisuuk- 
sia voidaan todeta, että maineriski on yleensä luokiteltu kuuluvaksi operatii- 
visiin riskeihin (esim. Aula 2009, 61), mutta toisaalta se on luokiteltu myös 
osaksi strategisia riskejä (Ilmonen ym. 2016, 75) ja Sampo-konsernin vuosi- 
kertomuksessa (2016) mainitaan, että maineriski syntyy usein operatiivisen 
ja compliance-riskin toteutumisesta. Edellä mainituissa luokitteluissa näkyy 
hyvin maineriskin monimuotoisuus ja toisaalta sen käsitteen vakiintumatto- 
muus. Riskien luokittelu on erittäin olennainen osa riskienhallintaprosessia, 
koska juuri riskien luokittelun avulla voidaan riskejä tunnistaa parhaalla mah- 
dollisella tavalla laaja-alaisesti sekä samalla voidaan arvioida niiden toteutu- 
misen todennäköisyyksiä ja vaikutuksia. 

Maineriskien syntymekanismit ovat hyvin monenlaisia, mutta pääsääntöi- 
sesti voidaan todeta, että monet liiketoimintariskit voivat saada aikaan mai- 
neriskin. Tämänkaltaiset riskit liittyvät muun muassa petoksiin, lahjontaan, 
korruptioon, turvallisuuteen, terveellisyyteen ja ympäristöön (www.Deloitte. 


com 2014). Kuten edellä mainittiin, niin maineriski kuuluu operatiivisiin ris- 

keihin ja näin ollen maineriskit ovat usein seurausta organisaation riittämättö- 
mistä tai epäonnistuneista sisäisistä prosesseista, henkilöstöstä, järjestelmistä 
tai ulkoisista tapahtumista (Ilmonen ym. 2016, 77-78). Maineriskin syntyyn 
vaikuttavat luonnollisesti sekä yrityksen sisäiset, että ulkoiset tekijät. Viime 
vuosina maineriskin uutena kasvualustana on ollut entistä useammin sosiaa- 
linen media. Tämä johtuu siitä, että maine rakentuu niistä mielikuvista ja 
kokemuksista, joita syntyy organisaation ja sidosryhmien välisissä kohtaami- 
sissa ja näitä mielikuvia on varsin helppoa jakaa edelleen sosiaalisessa medias- 
sa (Aula & Heinonen 2011, 12; 2002, 174-175). Tieto jostakin yksittäisestä 
tapauksesta leviää nopeasti ja yritysten kannalta on hankalaa, kuinka näihin 
some-keskusteluihin tulisi ylipäänsä osallistua. Varsinkin, jos tiedot eivät vas- 
taa todellisuutta tai ovat suorastaan virheellisiä, niin niiden oikaiseminen voi 


olla vaikeaa, vaikka se pitää tietysti tehdä. 


Käytännön esimerkkejä maineriskin syntymisestä 


Kun ajatellaan käytännön esimerkkien valossa, kuinka maineriski voi syntyä 
niin voidaan havaita joitakin päätyyppejä. Ensinnäkin yrityksen perustoimin- 
nassa sattunut virhe voi olla hyvin merkittävä sekä yrityksen että myös koko 
toimialan kannalta. Tästä on hyvä esimerkki Talvivaaran kipsisakka-altaan 
vuoto ja tuotantoprosessissa syntyneiden jätevesien laskeminen lähivesis- 
töihin, mistä Talvivaara sai todella paljon negatiivista julkisuutta ja selkeän 
kolhun maineeseen. (www.yle.fi 2014a.) Toinen esimerkki on, että yritys ei 
ole sinällään tehnyt mitään laitonta, mutta vuosikymmenten aikana yleinen 
mielipide on kääntynyt tätä toimintaa vastaan. Tästä voidaan ottaa esimer- 
kiksi Särkänniemi Oy:n delfinaario. Toiminnalle oli viranomaisten lupa, 
mutta niin sanottu yleinen mielipide kääntyi vahvasti delfinaariota vastaan 
ja näin ollen toiminnasta päätettiin luopua, mutta sekään ei täysin auttanut 
Särkänniemi Oy:tä, vaan negatiivinen julkisuus ja keskustelu jatkuivat myös 
siitä, minne delfiinit tultaisiin sijoittamaan. Kun sitten delfiineille löytyi si- 
joituspaikka, niin myös se prosessi aiheutti edelleen negatiivista julkisuutta 
muun muassa sijoituspaikka kyseenalaistettiin laatunsa puolesta ja myös sitä 
arvosteltiin voimakkaasti, että Särkänniemi ei tiedottanut, milloin delfiinien 


kuljetus tapahtui. (www.uusisuomi.fi 2016a.) 

Kolmas esimerkki on yksittäisen henkilön toiminta tai julkisuuteen an- 
nettu haastattelu. Tästä voidaan ottaa esimerkiksi niin sanotun ”Audi-mie- 
hen” Esko Kiesin antama haastattelu Anna-lehden erikoisnumerossa vuonna 
2009. VW-Auto Groupin Audi-osaston myyntijohtaja Esko Kiesi kohahdutti 
Suomea sovinistisilla naislausunnoillaan, jotka tuomittiin niin kansalaisten 
keskuudessa kuin tasa-arvoministeriössä. Tutkija ja viestinnän ammattilai- 
nen pitivät lausuntoja niin yhteiskunnan kuin yrityselämänkin kannalta va- 
hingollisina (www.yle.fi 2014b). Tämän seurauksena Esko Kiesi irtisanoutui 
tehtävästään eli konkreettinen välitön vaikutus kohdistui tähän yksittäiseen 
henkilöön ja hänen edustamansa yritys sanoutui tällä tavoin irti asiasta ja hal- 
litsi näin aiheutunutta maineriskiä. Hieman edellisen kaltainen maineriskin 
syntymekanismi ja riskin hallinta ovat hyvin tyypillisiä myös politiikassa, 
mitä voidaan pitää neljäntenä maineriskin syntymisen perustyyppinä. Esi- 
merkiksi Heidi Hautala ja Ilkka Kanerva ovat joutuneet eroamaan ministe- 
rin tehtävistään jouduttuaan kiusalliseen julkisuuskäsittelyyn sinänsä ehkä 
pienistä virheistä. Ilkka Kanerva lähetti lukuisia henkilökohtaisia eroottissä- 
vyisiä tekstiviestejä naistuttavalleen, jotka johtivat sellaiseen kielteiseen mai- 
nekohuun, että hänen oli erottava ministerin tehtävästään (www.is.fi 2008a). 
Valtionyhtiöiden omistajaohjauksesta vastaava ministeri Heidi Hautala joutui 
mediamyrskyn keskipisteeseen Iltalehden kerrottua, että hän oli puuttunut 
valtionyhtiö Arctia Shippingin aikeisiin tehdä rikosilmoitus ympäristöjärjestö 
Greenpeacesta. Heidi Hautala kertoi tiedotustilaisuudessaan kokevansa, ”että 
hänen olisi hyvin hankala jatkaa tehtävässään kohun jälkeen ja näen parhaaksi 
ratkaisuksi, että eroan”. Näistä kummastakin tapauksesta muodostui erittäin 
laaja julkinen keskustelu ja politiikan uskottavuuden takia kyseiset ministerit 
joutuivat kantamaan tekemisistään poliittisen vastuun ja eroamaan tehtävis- 
tään. (www.uusisuomi.fi 2013b.) 

Viidentenä maineriskin syntymekanismina voidaan nähdä case ”urhei- 
lijan doping käry ja sponsorin asema”. Näitä on vuosien saatossa tapahtunut 
lukuisia niin Suomessa kuin ulkomailla (Martti Vainio, Ben Johnson, Tiger 
Woods, Lance Armstrong jne.). Näistä tapauksista omanlaisensa ääriesimerk- 
ki on vuoden 2001 Lahden MM-hiihtojen suomalaisten huippuhiihtäjien 


kiinnijääminen dopingtestissä hemohes-aineen käytöstä. Tästä tapauksesta 

teki ainulaatuisen se, että kyse ei ollut yksittäisen urheilijan toiminnasta, vaan 
siihen liittyi useita maamme huippuhiihtäjiä sekä olennaisesti Suomen hiihto- 
liiton valmennus ja johto. Näiden Lahden ”käryjen” seurauksena maineriskin 
näkökulmasta suurimman negatiivisen menetyksen kokivat nämä yksittäiset 
hiihtäjät, Suomen hiihtourheilu ja hiihtoliitto. Nämä vaikutukset näkyivät 
laajalti kansainvälisesti ja hyvänä esimerkkinä negatiivisen maineen pitkästä 
vaikutuksesta on, että vielä vuonna 2017, kun Lahdessa järjestettiin MM-hiih- 
dot, niin tähän doping-skandaaliin palattiin useassa eri yhteydessä. 

Lahden 2001 doping-skandaalista oli maineriskin toteutumisen seurauk- 
sena myös suuria taloudellisia vaikutuksia. Merkille pantavaa maineen ja 
maineriskin hallinnan kannalta tässä Lahden doping-skandaalissa oli se, että 
valtaosa sponsoreista katosi saman tien, mutta yksi sponsori St1 polttoainei- 
den jakelufirma pysyi sponsorina. Tämä on erittäin mielenkiintoinen tapaus 
maineriskin ja maineenhallinnan teorian kannalta, sillä varmasti ne firmat, 
jotka lopettivat hiihtoliiton kanssa sponsorisopimuksensa, kokivat, että halua- 
vat kaikin tavoin välttää tämän negatiivisen julkisuuden ja ehkä jopa näkivät 
mahdollisuuden parantaa omaa mainettaan rehteinä ja vastuullisina toimijoi- 
na. Mutta entä sitten Stı? Ottiko se tietoisen maineriskin jäädessään spon- 
soroimaan hiihtoliittoa? Vai näkikö se tässä mahdollisuuden kohentaa omaa 
mainettaan reiluna ja ymmärtäväisenä sponsorina, joka ei hylkää yhteistyö- 
kumppaniaan vaikealla hetkellä. Vai onko kysymys lopultakin siitä, että spon- 
sorit ovat arvioineet täysin väärin sen negatiivisen julkisuuden aiheuttaman 
maineriskin merkityksen, minkä dopingissa kärynnyt urheilija yritykselle 
aiheuttaa. Voisiko olla niin, että riskienhallinnallisesti yritykset täysin ylirea- 
goivat koko tapahtumaan rangaistessaan urheiluorganisaatiota tai seuraa, kos- 
ka kuitenkin primääristi kysymys on itse urheilijasta ja hänen tekemisistään. 
Käytännössä niin sponsorilla kuin urheiluorganisaatiolla on yleensä varsin ra- 
jallinen mahdollisuus täysin ehkäistä urheilijan dopingin käyttämistä ilman, 
että asiasta on maininta yhteistyösopimuksessa. Viime kädessä kyse on yleensä 
kuitenkin urheilijan omasta ratkaisusta, mikä seikka on myös varsin hyvin 
suuren yleisön tiedossa ja dopingista kärynneen urheilijan vaikutus sponsorin 
maineeseen voi olla loppujen lopuksi aika pieni. On kuitenkin hyvä muistaa, 


että dopingtapauksissa on myös vahva moraalinen aspekti. 

Kaiken kaikkiaan nämä doping-sotkut ovat vähentäneet rajusti urheilun 
sponsorointia ja voidaan sanoa, että suurin häviäjä tässä on varmasti ollut ur- 
heilu kokonaisuudessaan. Nyt yrityksiä kiinnostaa muun muassa kulttuuri- ja 
nuorisotoiminnan tukeminen, mitkä sinällään ovat tietysti hyviä kohteita. 
Opetusministeriön laskelmien mukaan lajiliitot ovat menettäneet 16 miljoo- 
naa euroa yritysten tukea vuoden 2001 Lahden doping-skandaalin jälkeen. 
Edelleen Helsingin Sanomien mukaan pudotus on heikentänyt raskaasti liit- 
tojen taloutta. Yritykset hakevat nykyisin kohteikseen mieluummin yksittäisiä 
tapahtumia kuin tiettyjä urheilulajeja. Lajeista jääkiekko on tällä hetkellä yri- 
tysten selvä suosikki. Puolet sponsoreista tukee sitä eri muodoissa. (www.hs.fi 
20044; www.mtv.fi 20042.) 

Huomionarvoista maineriskin kannalta on ollut St1-polttoainejakeluyri- 
tyksen täysin erilainen suhtautuminen tähän dopingin aiheuttamaan maine- 
riskiin. St1 on kertonut muun muassa, että ”St1 hakee näkyvyyttä, ei kisame- 
nestysta” ja se on ollut maastohiihdon päätukija vuodesta 2001 lähtien. Kun 
muut sponsorit skandaalin seurauksena kaikkosivat, Stı pysyi. (www.hs.fi 
2017b.) Tämä St1-sponsorointistrategia on erittäin mielenkiintoinen mai- 


neenhallinnan ja siihen liittyvän viestinnän kannalta. 


”Meidän kulmamme kumppanuuteen on suomalaisen maastohiih- 
don, erityisesti nuorten hiihdon tukeminen. Toki olemme kilpailu- 
toiminnassakin mukana, mutta me emme ole hakemassa ensi sijassa 
kisamenestystä”, sanoo Stz:n markkinointijohtaja Harri Tuomaala. 
(www.marmai.fi 2010b) 


Maineriskin mittaaminen ja hallinta 


Riskienhallintaprosessi yleisesti 


Kun puhutaan riskienhallinnasta, niin on syytä huomata, että tämän voi 
ymmärtää käsitteellisesti ja teoreettisesti kahdesta eri osa-alueesta. Voidaan 
ajatella, että riskienhallinta on laaja kokonaisuus — prosessi — jossa on selkeät 
toisiaan seuraavat vaiheet. Suppeammin ajateltuna voidaan ajatella, että kysy- 
mys on yksittäisen riskin hallinnasta, jollakin riskienhallinnan keinolla, ku- 


ten vaikka lakisääteisellä liikennevakuutuksella. Varsin yleisesti on käytössä 

käsite ”riskienhallintaprosessi”, kuten esimerkiksi Dorfman ja Cather (2013, 
8) määrittelevät. ”Risk management process is a systematic approach by which an 
organization can identify and manage its exposures to risk in ways that best fit its 
strategic goals”. Ilmosen ym. (2016, 222) kirjassa riskienhallinta on määritelty 
puolestaan niin, että riskienhallinta on ”johtamisperiaatteiden, menettelyta- 
pojen ja käytäntöjen järjestelmällistä hyväksikäyttämistä riskien analysoimi- 
seksi, merkitysten arvioimiseksi ja valvomiseksi”. Perinteisesti riskienhallin- 
nalla on tarkoitettu prosessia, jonka avulla yritystä uhkaavia vaaroja voidaan 
torjua ja niistä aiheutuvia menetyksiä minimoida (Suominen 2000, 26). Varsin 
hyvän ja monipuolisen kuvan riskienhallinnasta antaa Heilmannin riskien- 
hallinnan prosessimalli, joka on esitelty seuraavaksi. 

Kuviosta 2 voidaan nähdä riskienhallinnan prosessin keskeiset vaiheet; 


riskin tunnistaminen, riskianalyysi, arviointi sekä näiden jälkeen riskien kä- 


RISKIENHALLINTA 


1. Riskien tunnistaminen 2. Riskianalyysi 3. Riskien arviointi 


Riskien 
käsittely 


Riskien 
kontrollointi 
Tes a RR : Riskien 
Omalla vastuulla 
pitäminen 
Vastuista Vakuutus- Suuri Korvaus- Captive- 
vapautuinen sopimukset omavastuu rahasto yhtiö 


Kuvio 2. Riskienhallinnan prosessimalli Heilmannin mukaan (Suominen 1994; Juvonen ym. 2014) 

sittely. Riskien käsittely pääluokat ovat riskien kontrollointi ja riskien rahoi- 
tus, joidenka alla on sitten erilaisia riskienhallinnan keinoja. Kuvion mukaan 
voidaan havaita viisi riskienhallinnan keinoa: 1) riskin välttäminen, 2) riskin 
pienentäminen, 3) riskin jakaminen, 4) riskin siirtäminen ja 5) riskin pitämi- 
nen omalla vastuulla. Riskin siirtäminen voi tapahtua vakuutussopimuksel- 
la tai muun kaltaisella sopimuksella. Omalla vastuulla pitäminen tarkoittaa 
joko suurta omavastuuta, korvausrahastoa tai captive-yhtiötä. Riskien hallin- 
nan prosessimallin soveltamisessa on tärkeä huomata, että päälinjat riskien 
kontrollointi ja riskin rahoitus eivät ole toistensa vaihtoehtoja eivätkä toisiaan 
poissulkevia, vaan käytännössä optimaalisessa riskienhallinnassa sovelletaan 
molempia rinnakkain samoin kuin riskienhallinnan eri keinoja. Riskien- 
hallinnan tavoitteena on löytää optimaalinen yhdistelmä eri riskienhallin- 
takeinoista, jolloin otetaan huomioon riskin toteutumisesta mahdollisesti 
aiheutuvat vahinkokustannukset sekä lisäksi riskienhallinnan kustannukset. 
Teoreettinen tavoitetila on, että riskienhallinnan kustannukset eivät ylittäisi 
vahinkokustannuksia, koska tällöin riskienhallinta ei ole kustannustehokasta. 
On kuitenkin hyvä huomata, että on olemassa joukko riskejä, kuten esimer- 
kiksi henkilövahingot, jotka ovat seurauksiltaan siinä määrin vakavia ja koh- 
talokkaita, että niiden riskienhallintatoimenpiteissä ei yleensä tätä kustannus- 
tehokkuutta nähdä tärkeimpänä tavoitteena, jos käytettävissä on tehokkaita 
riskienhallinnan keinoja. (Juvonen ym. 2014, 25—28.) 

Arvioitaessa riskienhallintaa toimintana voidaan todeta, että se suuntau- 
tuu tulevaisuuteen ja aikajänne voi vaihdella hyvin paljon. Tämän tulevaisuu- 
teen suuntautumisen vuoksi voidaan perustellusti sanoa, että riskienhallinta 
on luonteeltaan jonkinasteista ennustamista. Varsinkin yritysten kannalta on 
kysymys erilaisten haitallisten tapahtumien ja ilmiöiden todennäköisyyksien 
ja vaikutuksien arvioimisesta ja ennakoimisesta erilaisin menetelmin. Lisäk- 
si on syytä korostaa, että käytännössä riskienhallinta vaatii erityisosaamista, 
vaikka edellä esitellyt riskienhallinnan prosessit vaikuttavat yksinkertaisilta 
paperilla tarkasteltuna. (Flink, Reiman & Hiltunen 2007, 10-11.) 

Kun tarkastellaan maineriskien hallintaa ja hallintakeinoja ollaan riskin 
käsitteen ja riskienhallinnan kannalta varsin erityislaatuisessa asetelmassa. 


Kuten jo on mainittu, niin maineriski on määritelmällisesti erityinen käsite, 

koska sitä on vaikea tunnistaa yksittäisenä riskinä. Maineriskiin voivat johtaa 
hyvin monenlaiset eri syyt, minkä vuoksi maineriskin hallitsemista ei pystytä 
määrittelemään tarkasti juuri tietynlaisilla toimilla hallittavaksi. Voidaan esi- 
merkiksi todeta, että negatiivinen julkisuus voi heikentää yrityksen mainetta 
jolloin riskienhallintakeinona tulisi olla, että yrityksen tulee välttää kaiken- 
laista negatiivista julkisuutta. Tehokkaan ja optimaalisen riskienhallinnan nä- 
kökulmasta riskin käsittely jää tällöin kuitenkin varsin yleiselle tasolle ja edel- 
lä mainitun optimaalisen riskienhallinnan toteuttaminen ei onnistu. Lisäksi 
on merkittävää, että maineriskin olemassaolo ja toteutuminen ovat yleensä 
seurausta jonkun muun riskin toteutumisesta, mutta ei kuitenkaan voida tar- 
kalleen tietää, milloin ja minkälaisissa tilanteissa tällainen maineriskivaiku- 
tus syntyy. Voidaan ajatella, että ympäristöriskin toteutuminen on haitallista 
yrityksen maineelle, mutta voidaanko aukottomasti sanoa, että näin tapahtuu 
aina? Tuskinpa vaan, sillä varmasti kysymys on hyvin paljon siitä, minkälai- 
nen ympäristövahinko sattui, mitkä olivat aiheutuneet haitat ja mitkä olivat 
vahinkotapahtuman syyt. Samoin vakava työtapaturma voi johtaa maineris- 
kin syntymiseen yritykselle, mutta riippuu varmasti onnettomuuden syystä, 
olosuhteista ja mahdollisista laiminlyönneistä, minkä kaltaisen julkisuuden 


tapaturma synnyttää. 


Maineriskin mittaaminen ja arviointi 


Maineriskin arvioinnin yhtenä keskeisenä hankaluutena on sen heikoh- 
ko mitattavuus, mikä johtuu suurelta osin siitä, että maine on luonteeltaan 
abstrakti käsite. Jos verrataan maineriskin mitattavuutta, vaikka puhtaaseen 
vahinkoriskiin niin ero on hyvin selvä. Vahinkoriskissä on yleensä varsin sel- 
keätä määritellä riskin todennäköisyys, koska esimerkiksi vakuutusyhtiöillä 
on pitkän ajan tilastoja vakuutettavista riskeistä, kuten tulipalot, tapaturmat, 
liikennevahingot jne. Lisäksi vahinkoriskeissä potentiaalinen vahingonmäärä 
tai ainakin sen suuruusluokka pystytään määrittämään melko tarkasti. Esi- 
merkiksi kiinteistön palovahingon määrää voidaan arvioida EML (Estimated 
Maximum Loss) -menetelmällä (Pellikka, Peilimö, Puntari & Vaitomaa 2011, 
448). Tällöin tiedetään rakennuksen hinta ja voidaan myös määritellä niin 


sanottu jälleenhankintahinta, minkä lisäksi voidaan määrittää todennäköi- 

syydet sille, että jos tulipalo syttyy, niin kuinka suurelta osin, vaihteluvälillä 
0—100 %, kiinteistö vaurioituu. 

Sen sijaan maineriskiä arvioitaessa/mitattaessa varsinkin etukäteen, pitäisi 
ensin määritellä käsite maine ja sille arvo. Toisin sanoen pitäisi tietää, mistä eri 
osa-alueista juuri tämän yrityksen maine muodostuu ja tämän jälkeen pitäisi 
antaa maineelle mahdollisimman eksakti konkreettinen, mielellään euromää- 
räinen arvo. Voidaan kyllä sanoa, että maineella on selkeä rahallinen vaikutus 
yrityksen liiketoimintaan ja jopa tulokseen, mutta siitä huolimatta mainetta 
on vaikea arvioida rahallisesti, minkä vuoksi myös maineriskin systemaatti- 
nen mittaaminen on hyvin vaikeaa (Honey 2009, 9-10). Lisäksi erityisen han- 
kalaa, ellei lähes mahdotonta, on määritellä etukäteen todennäköisyyttä mai- 
neriskin toteutumiselle. Kuten edellä tässä artikkelissa esitettiin, niin voidaan 
tunnistaa, että maineeseen ja sen kehittymiseen liittyy aina jonkinlaista epä- 
varmuutta, mutta missä yrityksen toiminnassa ja milloin se ilmenee samoin 
kuin mikä on todennäköisyys ja vakavuus tällaisille tapahtumille ovat hyvin 
vaikeita määritellä etukäteen. 

Maineriskiä voidaan kuitenkin pyrkiä mittaamaan ja ainakin arvioimaan. 
Tällöin joudutaan kuitenkin ottamaan huomioon monia muuttujia. Maine- 
riskin tapahtuminen voi aiheuttaa yritykselle monenlaisia suoria tai epäsuo- 
ria kustannuksia kuten nykyisten tai potentiaalisten asiakkaiden menetyksiä, 
ylimääräisiä markkinointikustannuksia, avainhenkilöiden irtisanomisia, irti- 
sanoutumisia tai uusien työntekijöiden palkkaamisen vaikeutumisen. Lisäksi 
maineriskin seurauksena voi olla rahoituksen saatavuuden ja kustannusten 
nouseminen tai mahdolliset juridiset seuraukset esimerkiksi vahingonkor- 
vauksina (Perry & de Fontnouvelle 2005). Eli lopullisen arvion tekeminen 
maineriskin rahallisesta arvosta edellyttäisi näiden kaikkien edellä mainittu- 
jen tekijöiden arvon määrittämisen ja yhteenlaskemisen. 

Maineriski-tapahtuman vakavuutta voidaan arvioida myös sillä perusteel- 
la, kuinka vakavasti ja/tai lopullisesti eri sidosryhmien luottamus on mene- 
tetty ja kuinka massiivisia toimenpiteitä luottamuksen palautus vaati. Tästä 
on hyvänä esimerkkinä VW:n päästöhuijausskandaali, jota käsitellään tässä 
artikkelissa myöhemmin. Yhtenä mittarina on usein käytetty osakekurssin 


laskua, joka on tietysti varsin konkreettinen rahamääräinen mittari. Muita 

konkreettisia lyhyen aikavälin mittareita ovat menetetyt kaupat, poislähteneet 
asiakkaat, maksetut vahingonkorvaukset tai tuotteiden takaisinostot sekä li- 
sääntyneet pr-kustannukset. Sen sijaan huomattavasti vaikeampaa on arvioida 
maineriskin toteutumisesta aiheutuneiden vaikutusten kestoa, kuten kuinka 
kauan liiketoiminta on juuri maineriskin vuoksi vähäisempää ja milloin mai- 
neriski ei enää vaikuta liiketoimintaan (Honey 2009, 17-19). 

Yhteenvetona maineriskin mittaamisesta voidaan todeta, että eksaktia 
euromäärää maineriskin suuruudesta on lähes mahdotonta antaa. Kuten mai- 
neriskin ominaisuuksista on todettu niin ”maineriski syntyy yrityksen todel- 
lisen toiminnan ja sidosryhmien odotuksien välisestä erosta” ja maineriski 
realisoituu, kun jokin tapahtuma paljastaa tämän kuilun julkisuudelle. Mai- 
neriskin mittaamisessa on hyvin pitkälti kysymys juuri tämän eron mittaami- 


sesta. (Honey 2009, 30; Eccles, Newguist & Schatz 2007.) 


Maineriskin hallinta 


Maineriskin hallinta on aikaisemmin nähty usein hieman erillisenä toimin- 
tana yrityksen muusta riskienhallinnasta. Nykyään varsinkin suuremmissa 
yrityksissä, kuten pörssiyhtiöt, on käytössä kokonaisvaltaisen riskienhallin- 
nan teoreettiset viitekehykset kuten COSO ERM tai ISO 31000 -standardi ja 
tällöin myös maineriskien hallinta on tai ainakin sen tulisi olla intregroituna 
yrityksen kokonaisvaltaiseen riskienhallintaan. Varsin usein yhä edelleenkin 
käytännössä maineriskienhallinnassa korostetaan, kuten Honey (2009, 32), 
sidosryhmien merkitystä, jossa lähtökohtana olisi sidosryhmien arvottami- 
nen sen mukaan kuinka kiinnostuneita ne ovat yrityksestä ja mikä on niiden 
kyky vaikuttaa yrityksen toimintaan. Tällöin yrityksen pyrkiessä hallitsemaan 
maineriskiä keskeisessä roolissa on sidosryhmäsuhteiden hallinta, jossa tavoit- 
teena on, että sidosryhmien odotusten/panostusten ja yrityksen toimintojen/ 
tuotosten välillä oleva kuilu olisi mahdollisimman pieni. Koska yritysten si- 
dosryhmien määrä on suuri ja heterogeeninen, niin tässä on välttämätöntä 
tehdä jonkinasteista priorisointia sidosryhmien suhteen. Toisin sanoen yrityk- 
sen on jossain määrin tiedostettava ja valittava ne sidosryhmät, joiden suhteen 
maineriskin toteutumisen potentiaali on erityisen merkittävä. Näitä erityisen 


tärkeitä sidosryhmiä ovat etenkin tärkeimmät asiakkaat, sijoittajat, työnteki- 

jät ja alihankkijat (Honey 2009, 32-33). Tämä lähestymistapa ei kuitenkaan 
saa merkitä sitä, etteikö yrityksen tulisi olla erityisen huolellinen maineriskin 
toteutumisen mahdollisuudesta kaikkien sidosryhmien kanssa toimittaessa. 

Kuten jo aiemmin tässä luvussa mainittiin, niin maineriskin hallinnas- 
sa on tärkeätä muistaa, että ollakseen tehokasta, sen tulee olla osa yrityksen 
kokonaisvaltaista riskienhallintaa. Tällöin suuremmissa yrityksissä — kuten 
pörssiyhtiöt — kysymys on yleensä COSO ERM -viitekehyksen ja/tai ISO 
31000 -standardin soveltamisesta. Näissä viitekehyksissä on merkittävää se, 
että riskienhallinta on yrityksen kaikki toiminnot käsittävä prosessi, jossa läh- 
detään liikkeelle yrityksen sisäisen ja ulkoisen toimintaympäristön määritte- 
lemisestä, riskienhallinnan viitekehyksen ja varsinaisen riskienhallintaproses- 
sin implementoinnista osaksi yrityksen kaikkea toimintaa. Lähtökohtana on 
yrityksen hallituksen ja ylimmän johdon määrittelemät linjaukset siitä, mikä 
on yrityksen riskienhallintapolitiikka ja samalla luodaan myös perusteet yri- 
tyksen riskienhallintakulttuurille. Lisäksi varsinkin pörssiyhtiöissä on yleensä 
riskienhallinnan ohjausryhmä ja Risk Manager, kuten esimerkiksi Finnairilla 
(www.finnair.com). Kansainvälisissä yrityksissä on usein päätoiminen CRO 
(chief risk officer), jonka vastuulla on huolehtia, että riskienhallinnan käytän- 
nöt ja periaatteet ovat kaikkien yrityksen tai konsernin yksiköiden tiedossa 
globaalisti. Huomionarvoista on, että CRO ei tee yksittäisiä riskienhallinnan 
toimenpiteitä, kuten esimerkiksi riskien kartoituksia ja arviointeja, vaan yk- 
sittäiset riskit ”omistetaan” ja hallitaan tytäryhtiö, liiketoimintayksikkö- tai 
osastotasolla niin, että kyseisen yksikön johtaja vastaa kokonaisuudesta, mutta 
kaikki työntekijät käytännössä osallistuvat omissa tehtävissään riskienhal- 
linnan toteuttamiseen. (Frazer & Simkins 2010, 97—103; Dorfman & Cather 
2013, 11-13; Ilmonen ym. 2016, 46-55.) 

Viime kädessä kokonaisvaltaisen riskienhallinnan — kuten esimerkiksi 
COSO ERM- tai ISO 31000 -viitekehykset — tarkoituksena on tuottaa si- 
dosryhmilleen (omistajat, asiakkaat, viranomaiset yms.) arvoa. Koska kaikki 
organisaatiot joutuvat toimimaan epävarmuudessa, niin kokonaisvaltaisen 
riskienhallinnan avulla yrityksen tai organisaation johto voi paremmin hal- 
lita toimintaan liittyviä riskejä ja samalla kasvattaa kykyään arvon kasvatta- 


miseen. Usein johdon haasteena onkin päättää, kuinka paljon epävarmuutta 

siedetään ja mikä on yrityksen riskinottohalu ja riskinkantokyky pyrittäessä 
kasvattamaan sidosryhmäarvoa. Epävarmuus on sekä riski että mahdollisuus, 
koska se voi sekä vähentää että kasvattaa arvoa. Kuten aiemmin mainittiin, 
niin maineriskin hallinnassa on hyvin keskeistä sidosryhmäsuhteiden hallinta 
ja tästä näkökulmasta COSO ERM -viitekehys ja ISO 31000 -standardi luovat 
puitteet myös maineriskin huomioon ottamiselle riskienhallinnassa. (Ilmo- 
nen ym. 2016, 46-47.) 

Käytännön riskienhallintaprosessissa on tärkeä lähtökohta riskien luokit- 
telu, niin että riskit tulevat konkreettisesti esille ja ne saadaan yhteismitallisik- 
si. Tällöin riskien vertailu ja priorisointi ovat helpompaa. Ilmonen ym. (2016, 
76-81) jakavat riskit neljään pääluokkaan 1) strategiset riskit, 2) operatiiviset 
riskit, 3) taloudelliset riskit ja 4) vahinkoriskit. Tämä luokittelu on hyvin käyt- 
tökelpoinen lähtökohta aloittaa riskienhallintaprosessi, joka koostuu pääpiir- 
teissään kuviossa 3 esitellyistä vaiheista: 1) Riskienhallinnan tavoitteiden mää- 
rittely, 2) Riskien tunnistaminen ja arviointi, 3) Riskienhallintatoimenpiteet, 
4) Riskiraportointi ja seuranta ja 5) Riskienhallintaprosessin ja sen toteutuk- 
sen arviointi ja jatkuva parantaminen (Ilmonen ym. 2016, 95). Näissä malleissa 
maineriskien hallinta tulisi ottaa huomioon ensinnäkin jo siinä vaiheessa, kun 
riskit on jaoteltu karkealla tasolla edellä mainittuihin neljään pääluokkaan. 
Tämän jälkeen itse riskienhallintaprosessissa tulisi maineriski tai maineenhal- 
linta ottaa huomioon ja erityisen tärkeää on jatkuva parantaminen ja auditoin- 
ti. Varsinaisesti tämä riskienhallintaprosessi aika harvoin voi aivan suoraan 
tunnistaa yksittäisiä maineriskejä, muutoin kuin yleisellä tasolla, koska syitä 
maineriskin syntymiselle on niin monia, mutta on kuitenkin tärkeää tietoises- 
ti pyrkiä kartoittamaan potentiaalisia uhkia maineen menettämiselle. Kuvios- 
sa 3 on Ilmosen ym. mukaan mukailtu riskienhallinnan perusmalli, jossa on 
esitetty riskienhallinnan tietyssä järjestyksessä etenevät päävaiheet sekä otettu 
huomioon riskienhallinnan kokonaisuuden muodostavat keskeiset osa-alueet. 
Kuvio on jalostetumpi versio Heilmannin perinteisestä riskienhallinnan pro- 
sessimallista, joka esiteltiin sivulla 95. Ilmosen riskienhallinnan prosessissa on 
huomionarvoista, että riskin lisäksi otetaan huomioon mahdollisuudet. Lisäk- 
si visuaalisessa esityksessä korostuu prosessin jatkuvuus sekä riskienhallinnan 


arviointi ja jatkuva parantaminen sekä raportoinnin ja seurannan merkitys. 

Jos tarkastellaan mitä maineriskien hallinnasta on kirjoitettu riskienhal- 
linnan kirjallisuudessa, niin lopulta varsin vähän, jos ollenkaan on käsitelty 
suoranaisesti maineriskien hallintaa, mutta varsin paljon on käsitelty mai- 
neenhallintaa. Maineriski kyllä esiintyy kirjallisuudessa terminä ja samoin on 
kirjoitettu tieteellisiä artikkeleita maineriskin hallinnasta. Esimerkiksi Jenny 
Rayner (2003) on kirjoittanut kirjan ”Managing Reputational Risk; curbing 
threats, leveraging opportunities”, jossa käsitellään erilaisia maineriskin hal- 
lintakeinoja. Suomessa Aula ja Mantere (2005) ovat käsitelleet maineenhal- 
lintaa strategisesta näkökulmasta. Lisäksi Pekka Aula (2009) on käsitellyt 
organisaatioiden maineriskejä erityisesti sosiaalisessa mediassa, jolloin tämä 


konteksti luo aivan omanlaisensa tarpeet ja mahdollisuudet maineriskien hal- 


lintaan. Pekka Aula on suomalainen professori ja organisaatioviestinnän tut- 


RISKIENHALLINTAPROSESSIN VAIHEET 
(Ilmonen ym. 2010) 


1 
Riskienhallinnan 


tavoitteiden määrittely 


5. 
Arviointi ja jatkuva 
parantaminen 


Riskit & 
mahdollisuudet 


N Operatiiviset Taloudelliset J 


4. 3: 
Riskiraportointi Riskienhallinta- 


ja seuranta toimenpiteet 


Kuvio 3. Riskienhallintaprosessin vaiheet (mukaillen Ilmonen ym. 2016, 95) 

kija ja hän tarkastelee maineriskien hallintaa paljolti viestinnän näkökulmasta 


eikä niinkään puhdasoppisen riskienhallinnan perusteista käsin. 


Maineenhallinta riskienhallintakeinona 


Maineriskin hallinnan sijaan tai rinnalla on yleisesti käsite maineenhallinta, 
joka voidaan nähdä strategisena työkaluna, jolla maineriskiä voidaan hallita. 
Kyse on nimenomaan eräänlaisesta ”ennakoivasta vahingontorjunnasta” tai 
riskienhallintakeinona voitaisiin kai puhua riskin välttämisestä. Tämän li- 
säksi maineenhallinta voi kohdistua myös huonon maineen parantamiseen, 
jolloin voidaan riskienhallinnan termein puhua vahingontorjunnasta ja eri- 
tyisesti rajoittavasta vahingontorjunnasta ja/tai jälkivahinkojen torjumisesta 
(Juvonen ym. 2014, 25). Lehtonen (2002) on käyttänyt maineenhallinnasta 
myös termejä maineen suojelu tai sen palauttaminen ja on määritellyt nämä 
osaksi kriisiviestintää ja sen keskeisiksi tavoitteiksi. Toisaalta Aula ja Heinonen 
(2002, 212) korostavat, että ”maineenhallinta ei ole vain viestintää”. Konkreet- 
tisemmin Aula ja Heinonen (2002, 212) ovat määritelleet maineenhallinnan 
strategiseksi toiminnaksi, jonka tavoitteena on ohjata yrityksen omaa toimin- 
taa ja pyrkiä vaikuttamaan tärkeimpien sidosryhmien, kuten esimerkiksi hen- 
kilökunnan, asiakkaiden, sijoittajien ja viranomaisten, yrityksestä rakentuviin 
mielikuviin ja tulkintoihin. Lisäksi maineenhallinnalla pyritään ohjaamaan 
tulevaisuutta koskevia odotuksia yritykselle myönteiseen suuntaan. Aulan ja 
Heinosen (2011, 189) mukaan maineenhallinta perustuu tietoon ja taitoon, 
mutta on ensisijaisesti osaamista ja vaikuttamista. Edellä mainitut maineen- 
hallintakeinot vaikuttavat hieman yleisiltä ja niiden vaikutusten tehokkuuden 
mittaaminen voi olla hankalaa. Maine, maineenhallinta ja yrityksen menestys 
linkitetään usein toisiinsa ja esimerkiksi Fombrun (1996, 18) on todennut, että 
yritykselle hyvä maine on menestymisen edellytys ja tämän vuoksi maineen- 
hallinta on tärkeää. Edellä mainittu kuulostaa lähes itsestään selvältä, muuta 
toisaalta voidaan varmaan perustellusti pohtia mikä on menestyksen ja mai- 
neen välinen korrelaatio eli onko menestys seurausta hyvästä maineesta vai 
päinvastoin. Voiko esimerkiksi yritys jonka maine on huono, tehdä siitä huo- 


limatta hyvää tulosta ja menestyä? Tähän kysymykseen palataan case-osiossa 


Nokian Renkaiden ja VW:n osalta. 

Mitä sitten maineenhallinta on erityisesti riskienhallinnan näkökulmasta. 
Maineenhallinta on usein mielletty yrityksen tiedottamiseksi tai kokonais- 
viestinnäksi, mutta tässä tulisi ymmärtää, että maineenhallinta on yrityksen 
kaikkien yksikköjen tehtävä, eikä pelkästään viestinnän (Aula & Heinonen 
2002, 212). Tämä edellä mainittu on riskienhallinnallisesti tärkeä seikka ja 
linkittyy hyvin kokonaisvaltaisen riskienhallinnan viitekehykseen. Keskeisinä 
maineenhallinnan periaatteina on mainittu seuraavat seikat: 1) yrityksen on 
toimittava arvojensa mukaisesti. Yrityksen hyvät käytöstavat luovat edellytyk- 
set hyvälle viestinnälle 2) yrityksen vuorovaikutuksen sidosryhmien kanssa 
tulee olla proaktiivista reaktiivisuuden sijaan 3) yrityksen maineenhallinnan 
tulee perustua yrityksen todellisuuteen, sillä väärillä mielikuvilla tai pelkäs- 
tään imagoon kohdistuvilla toimenpiteillä mainetta on vaikea hallita ja 4) 
maine tulisi mieltää osaksi johtamisen ydintoimintoja. (Smythe, Dorward & 
Reback 1992, 3-9.) Nämä maineenhallinnan periaatteet voidaan nähdä yri- 


tyksen kannalta osana strategisten ja operatiivisten riskien hallintaa. 


CASE: Nokian Renkaat Oyj:n ja V W:n 


maineriskit ja niiden vaikutukset 


Case 1: Nokian Renkaat Oyj 


Nokian Renkaat Oyj on vuonna 1988 perustettu yhtiö. Yhtiön juuret ulot- 
tuvat vuoteen 1898, jolloin perustettiin Suomen Gummitehdas Oy. Henki- 
löautojen renkaiden valmistus alkoi vuonna 1932 ja maailman ensimmäinen 
talvirengas valmistui vuonna 1934. Nokian renkaat on maailman pohjoisin 
rengasvalmistaja, joka edistää ja helpottaa turvallista liikkumista vaativissa 
olosuhteissa. Innovatiivisia renkaita henkilö- ja kuorma-autoihin sekä ras- 
kaisiin työkoneisiin markkinoidaan pääosin alueilla, joissa on lunta, metsää 
ja vuodenaikojen vaihtelusta johtuvat haastavat ajo-olosuhteet. Yhtiö kehittää 
tuotteitaan tavoitteenaan kestävä turvallisuus ja ympäristöystävällisyys tuot- 
teen koko elinkaaren ajan. Nokian Renkaat omistaa Vianor-rengasketjun, jo- 
hon kuuluu 1 501 myyntipistettä 27 maassa. Yhtiön liikevaihto vuonna 2016 
oli noin 1,4 miljardia euroa ja henkilöstömäärä noin 4 400. Nokian Renkaiden 


osake on listattu Nasdag Helsinki Oy:ssä. (www.nokianrenkaat.fi 2016a.) 

Vuonna 2016 Nokian Renkaat Oyj joutui kahden maineriskin aiheutta- 
neen kohun keskelle. Ensimmäinen lähti liikkeelle Kauppalehden uutisoinnis- 
ta 26.2.2016, jonka mukaan Nokian Renkaat oli lähettänyt autolehtien teke- 
miin rengastesteihin tätä tarkoitusta varten modifioituja renkaita jo vuosien 
ajan. Näitä renkaita ei muutoin valmistettu myyntiin ja ne tehtiin paremmista 
materiaaleista ja niiden pintarakenteista tehtiin kestävämpiä. Kauppalehden 
uutisointi perustui sen haltuunsa saamiin sähköpostiviesteihin, joissa asiasta 
keskusteltiin. Tämän rengasmanipuloinnin perimmäisenä tarkoituksena oli 
harhauttaa kuluttajia, jotta optiot tuottaisivat rahaa haltijoilleen. Tämä tuli 
ilmi yhdestä sähköpostista, jossa luki ”Hallituksen kanssa on sovittu lisäop- 
tioista, jos menestystä rengastesteissä tulee”, kirjoitti Olli Herrala Kauppaleh- 
dessä (www.tekniikkatalous.fi 2016). Tämä autolehtien rengastesteissä huijaa- 
minen oli ilmeisesti jatkunut jo vuosia ja oli todennäköisesti alkanut entisen 
toimitusjohtaja Kim Granin aikana jo vuonna 2005, eikä se Kauppalehden 
tietojen mukaan ole loppunut uuden toimitusjohtajan Ari Lehtorannan aika- 
na. Gran jätti toimitusjohtajan paikan syyskuussa 2014. (www.kauppalehti.fi 
20164.) 

Toinen maineriskikohu tuli julkisuuteen 6.10.2016, kun Aamulehti paljasti 
haltuunsa saamien salaisten rengasreseptien perusteella, että Nokian Renkaat 
myi täsmälleen samoja renkaita eri markkina-alueilla, Pohjoismaissa ja Kes- 
ki-Euroopassa, huomattavasti erilaisilla hinnoilla. Aamulehden (6.10.2016) 
uutisen mukaan renkaat oli nimetty erimerkkisiksi, mutta ne oli valmistettu 
samalla kulutuspintareseptillä. Asia käsiteltäessä tultiin myös käsitteen mark- 
kinasegmentti tulkintaan, jonka mukaan on siis täysin laillista, että yrityk- 
set liiketoimintaansa harjoittaessaan voivat jakaa markkinat esimerkiksi iän, 
sukupuolen tai asuinpaikan perusteella, ja velottaa eri hinnan eri segmenteil- 
tä. Nyt oli kuitenkin kysymys siitä, että Nokian Renkaat oli systemaattisesti 
markkinoinut saman kulutuspinnan kumisekoituksen ja jopa samalla pinta- 
kuvioinnilla valmistettuja renkaita eri tuotteina. Joka tapauksessa myös tätä 
asiaa käsiteltiin laajasti esimerkiksi Aamulehdessä: ”Renkaiden hintaero Kes- 
ki-Euroopan ja Pohjoismaiden välillä oli jopa satoja euroja, vaikka renkaat oli 
valmistettu samalla reseptillä. Suomalaiset ovat joutuneet maksamaan kalliim- 
pia hintoja. Kauppaoikeuden yliopistonlehtori Klaus Viitanen Helsingin yliopis- 

tosta pitää Nokian Renkaiden markkinointitapaa ongelmallisena, mikäli yhtiö 
on väittänyt tiettyjen renkaiden olevan pelkästään Pohjoismaita varten suun- 
niteltuja ja valmistettuja”. (ww w.aamulehti.fi 2016a.) Näitä kumpaakin mai- 
neriskikohua käsiteltiin varsin laajasti mediassa ja myös Nokian Renkaiden 
johto joutui selittelemään näitä tapauksia. Rengastestauksen vilppi ihmetytti 
suuresti sekä asiakkaita että renkaiden jälleenmyyjiä (www.yle.fi 2016c). No- 
kian Renkaat myönsi heti tuoreeltaan rengasvilpin, mutta kiistää kannustin- 
järjestelmän: Otsikko ”Pyydämme anteeksi”. Nokian Renkaiden mukaan se 
ei enää valmista renkaita erikseen testitarkoituksiin, ja se pahoittelee aiempaa 
toimintaansa. ”Tuotteiden korkea laatu on Nokian Renkaiden toiminnan läh- 


tökohta”, toimitusjohtaja Lehtoranta toteaa. (www. iltalehti.fi 2016 b.) 


Vaikutukset Nokian Renkaat Oyj:n tunnuslukuihin ja osakekurssiin 


Seuraavaksi pureudutaan näiden maineriskien toteutumisesta aiheutuneiden 
vaikutusten arviointiin. Arviossa analysoidaan Nokian Renkaiden osakekurs- 
sia, liikevaihtoa, maineen mittareita sekä mahdollisia muita vaikutuksia ku- 
ten henkilövaihdoksia ja mahdollisia viestintään liittyviä asioita. Nämä edellä 
mainitut seikat on yleensä mainittu sellaisina tekijöinä, joihin maineriski to- 
teutuessaan eniten vaikuttaa. 

Ensimmäiseksi analysoidaan näiden kahden maineriskin vaikutuksia No- 


kian Renkaat Oyj:n osakekurssiin. 


Taulukko 1. Ensimmäisen maineriskin (26.2.2016) vaikutus Nokian 
Renkaiden osakekurssiin (www.nokianrenkaat.fi 2016b) 


Ennen uutista | Heti uutisen 11.3.2016 19.4.2016 14.7.2016 
19.2.2016 jälkeen 
26.2.2016 
Osakekurssi, 33,34 29,79 28,70 32,16 33,47 
euroa 

Taulukosta 1 voidaan havaita ensimmäisen maineriskin osalta, että osakekurs- 
si laski heti uutisen julkistamisen (26.2) jälkeen hyvin voimakkaasti ja osa- 
kekurssin lasku jatkui 11.3.2016 saakka. Tämän jälkeen osakekurssi vaihteli, 
mutta jo 19.4.2016 kurssi oli palautunut tasolle 32,16 ja heinäkuussa oltiin jo 
samalla tasolla (33,47) kuin ennen kohua ja kurssi asettui kesän 2016 kulues- 
sa testihuijausta edeltäneelle tasolle. Osakekurssin kehitys vaikuttaa eniten 
sijoittajien asemaan ja heidän luottamukseensa yhtiöön. Merkittävä kurssin 


lasku luonnollisesti koituu sijoittajan tappioksi, jos hän realisoi osakkeitaan. 


Taulukko 2. Toisen maineriskin (6.10.2016) vaikutus Nokian 
Renkaiden osakekurssiin (www.nokianrenkaat.fi 2016c) 


Ennen uutista | 6.10.2016 uutis- 13.10.2016 3.11.2016 
29.9.2016 päivänä 
Osakekurssi, 32,11 31,01 30,15 32,35 
euroa 


Tarkasteltaessa toisen maineriskin vaikutuksia Nokian Renkaiden osakekurs- 
siin niin taulukosta 2 voidaan havaita, että vaikutus kurssiin oli varsin pieni 
noin 3 prosentin luokkaa ja jo marraskuun alussa — hieman yli kuukauden ku- 
luttua — osakekurssi oli palannut kohua edeltäneelle tasolle. 

Kaiken kaikkiaan tarkasteltaessa Nokian Renkaiden osakekurssin kehitys- 
tä vuona 2016 niin voidaan havaita, että näistä kahdesta maineriskikohusta 
huolimatta osakekurssin nousu vahvistui vuoden loppua kohden ja vuoden 
lopussa kurssi oli 35,42 euroa, mikä oli 7 prosenttia enemmän kuin edellisen 
vuoden (2015) päätöskurssi. Vuoden 2016 aikana Nokian Renkaiden korkein 
noteeraus oli 36,74 euroa ja alin 27,48 euroa. (Nokian Renkaat taloudellinen 
katsaus 2016 pdf.d.) Edellä olevan perusteella voidaan vetää se johtopäätös, 
että maineriskin toteutumisen vaikutukset Nokian Renkaiden osakekurssiin 
olivat ensimmäisen maineriskin (26.2.201) jälkeen aluksi hyvin merkittävät ja 
kurssi laski noin 10 %-13 %, mutta palautui parissa kuukaudessa ennalleen 
ja toisen maineriskin (6.10.201) vaikutukset osakekurssiin olivat ylisummaan 
varsin vähäiset ja hyvin lyhytkestoiset. 

Tarkasteltaessa maineriskin vaikutuksia Nokian Renkaiden varsinaiseen 


liiketoimintaan vuonna 2016 ei voida havaita oikeastaan minkäänlaisia vai- 

kutuksia. Nokian Renkaat -konsernin liikevaihto kasvoi 2,3 % ja oli 1 391,2 
MEUR. Liikevoitto kasvoi 4,9 % ja oli 310,55 MEUR (296,0 edellinen vuosi). 
Liikevoittoprosentti oli 22,3 % (21,8 % edellinen vuosi). Tilikauden voitto 
kasvoi 4,6 % ja oli 251,8 MEUR (240,7 edellinen vuosi). (Nokian Renkaat ta- 
loudellinenkatsaus-2016. pdf. 17.5.2016d.) Lisäksi merkittävä seikka maineris- 
kin ja maineenhallinnan kannalta on, että Nokian Renkaat ei ole joutunut 
maksamaan minkäänlaisia vahingonkorvauksia tai sakkoja menettelyistään 
ainakaan tähän päivään mennessä. Tosin kuluttaja-asiamies on ilmoittanut 
harkitsevansa ryhmäkannetta Nokian Renkaita vastaan. Ryhmäkanne olisi 
toteutuessaan ensimmäinen Suomessa. Lännen Media on kertonut, että yli 
300 Nokian Renkaiden asiakasta vaatii yhteensä noin 67 500 euron korvauksia 
rengasvalmistajalta yrityksen testivilpin takia. Nokian Renkaat pitää hinnan- 
alennusvaatimuksia perusteettomina. (www.kaleva.fi 2016.) 

Ainoa konkreettisempi seuraus näistä maineriskeistä oli, että Nokian Ren- 
kaat Oyj:n brändiranking heikkeni merkittävästi. Kun aiempi sijoitus oli ollut 
39., niin Nokian Renkaat putosi kokonaan pois 200 arvostetuimman brändin 
listalta vuodelta 2016, kertoi Markkinointi ja Mainonta 23.9.2016 julkaise- 
massaan tutkimuksessa. Nokian Renkaiden ja sen Hakkapeliitta-renkaiden 
arvostus oli noussut tutkimuksessa viisi vuotta peräjälkeen. Tässä on kuiten- 
kin erittäin merkittävää huomioida, että tämä maineen raju romahdus ei vai- 
kuttanut myyntiin ja yhtiön tulokseen, kuten edellä olevat Nokian Renkaiden 
tunnusluvut osoittavat. Näin ollen tämän artikkelin alussa esitetyt pohdinnat 
siitä, että onko maineriskin vaikutuksia jossain määrin liioiteltu saavat tämän 
yksittäistapauksen johdosta vahvistusta, mutta johtopäätöksen yleistäminen 
voi olla liian varhaista. Jos ajatellaan mitä Nokian Renkaat Oyj teki, niin se 
myönsi rengastestivilpin, pyysi sitä anteeksi ja eipä paljon muuta. 

Muina maineriskin suorina tai epäsuorina vaikutuksina voidaan pitää sitä, 
että Nokian Renkaiden johdossa on tapahtunut merkittävä vaihdos. Nokian 
pitkäaikaista — 14 vuotta — toimitusjohtajaa Kim Grania vuonna 2014 seuran- 
nut Ari Lehtoranta siirtyi 1.1.2017 Caverion Oyj:n’ toimitusjohtajaksi. (www. 


1 Caverion suunnittelee, toteuttaa, huoltaa ja ylläpitää käyttäjäystävällisiä ja energia- 


tehokkaita teknisiä ratkaisuja kiinteistöille, teollisuudelle ja infrastruktuurille Pohjois-, 
Keski- ja Itä-Euroopassa. Caverionin vuoden 2016 liikevaihto oli noin 2,4 miljardia euroa 

caverion.fi/pörssitiedote 2016.) Lehtoranta irtisanoutui Nokian Renkaiden 
palveluksesta syyskuussa 2016 ja on julkisuudessa kertonut, ettei hänen läh- 
tönsä johtunut rengasvilpistä (www.hs.fi 2016c). Nokian Renkaiden uudeksi 
toimitusjohtajaksi on myöhemmin keväällä 2017 valittu tekniikan lisensiaat- 
ti Hillevi Korhonen, joka toimi Alkon toimitusjohtajana ja Korhonen aloitti 
tehtävässään 1.6.2017. Korhonen on toiminut Nokian Renkaat Oyj:n halli- 
tuksen jäsenenä vuodesta 2006. (www.nokianrenkaat.fi 2017e.) Tämän ren- 
gasvilpin paljastumisen jälkeen varsin nopeasti tapahtuneen toimitusjohtajan 
vaihdoksen voi hyvällä syyllä arvella liittyvän ainakin jossain määrin Nokian 
Renkaat Oyj:n toiminnasta käytyjen useiden maineriskikohujen seuraukseksi. 
Kuten tämän artikkelin aiemmissa esimerkeissä on kerrottu, usein yhtenä to- 
teutuneen maineriskin jälkihoitokeinona ovat henkilövaihdokset, jolloin voi- 
daan paremmin jatkaa ikään kuin puhtaalta pöydältä. (Vrt. Ilkka Kanervan, 
Heidi Hautalan, Esko Kiesin tapaukset.) 

Kun pohditaan näitä Nokian Renkaiden ”rengaskohuja” puhtaina maine- 
riskeinä, niin merkillepantavaa on, että kysymys on selkeästi vilpillisestä toi- 
minnasta ja asiakkaiden huijaamisesta. Tämä on varsin mielenkiintoista sikä- 
li, että maineen muodostumisen teorioissa korostetaan juuri rehellisyyttä ja 
luottamuksen suurta merkitystä sidosryhmien kanssa toimittaessa. Nyt näyttä 
kuitenkin vahvasti siltä, että Nokian Renkaiden johto ei ole tästä maineriskis- 
tä pahemmin piitannut tai halunnut ottaa maineriskiä kovinkaan vakavasti 
ainakaan julkisesti. Esimerkiksi sijoittajille, jotka ovat erittäin merkittävä si- 
dosryhmä varsinkin maineenhallinnan teorian mukaan, kerrotaan hyvin ta- 
vanomaista viestiä, eikä esimerkiksi mitään erityistä mainintaa mainekohuista 
ja vilpeistä ole viestinnässä käytetty. Sijoittajasuhteista Nokian Renkaat ker- 
too omilla sivuillaan varsin perustietoa mm. seuraavasti: 

Sijoittajat Strategiset päätavoitteemme ovat: 

Markkinajohtajuus ja alan parhaat prosessit 

Markkinoita nopeampi kannattava kasvu 

Tyytyväiset sidosryhmät 
Lisäksi Nokian Renkailla on määritelty Vastuullisuus (2016) ja sille erilaisia 
osa-alueita, kuten ” Vastuullisuuden raportointi”. Näissä missään ei mainita tai 


oteta mitenkään kantaa vuoden 2016 rengastestivilppiin, rengasreseptikohuun 

tai sisäpiirikauppoihin. Tämä on varmasti tietoinen päätös hallita näitä tapah- 
tuneita maineriskejä eikä niihin selvästikään haluta enää palata. Ehkä tietyn- 
lainen asenne asiaan kiteytyi MTV:n 2.3.2016 uutisessa (www.mtv.fi 2016b), 
jossa toimitusjohtaja Ari Lehtoranta kertoi, että ei nähnyt mitään perusteita 
vahingonkorvauksille, vaikka näkee kuitenkin Nokian Renkaiden menette- 
lyn ”täysin kiellettävänä toimintana”. Toimitusjohtaja Ari Lehtoranta sanoo 
pitävänsä testihuijauksista syntynyttä kolhua Nokian Renkaiden maineelle ja 
brändille erittäin vakavana. Lehtoranta uskoo, että Nokian Renkaiden ulos- 
tulo omien testihuijausten kanssa tervehdyttää alan teollisuutta entisestään. 
Yhteenvetona voisi todeta, että Nokian Renkaat näkee tämän kohun ikävänä, 
mutta melko pienenä episodina, josta ovat hieman pahoillaan, mutta mitään 
järjestelmällistä maineen palautuskampanjaa ei ole katsottu tarpeelliseksi. 
Tämä Nokian Renkaiden rengastestivilpin aiheuttama maineriskikohu 
on saanut uusimman käänteen 18.5.2017, kun Finanssivalvonta teki tutkinta- 
pyynnön Keskusrikospoliisille, joka alkaa tutkia Nokian Renkaiden johdon 
sisäpiiririkosepäilyjä. Tämä liittyy siihen, että Nokian Renkaat tunnusti vii- 
me vuoden helmikuussa manipuloineensa rengastestien tuloksia vuosien ajan. 
HS selvitti, että Nokian Renkaiden johto oli myynyt optioitaan pian sisäisen 
tutkinnan alkamisen jälkeen (www.hs.fi 2017d). Näin ollen tämän asian kä- 
sittely tulee edelleen jatkumaan Nokian Renkaat Oyj:n kannalta hieman va- 
kavimmissa merkeissä, koska nyt tutkitaan rikosepäilyjä, jotka ovat luonnol- 
lisesti jo selvästi vakavampi asia kuin pelkkä rengastestivilppi. Lisäksi Nokian 
Renkaiden kannalta on maineriskimielessä kiusallista, että tämä keskustelu 


asian tiimoilta jatkuu, kävi sitten KRP:n tutkinnassa kuinka hyvänsä. 


CASE 2: Volkswagen AG (VW) 


Volkswagen AG on perinteikäs saksalainen autoteollisuuskonserni ja Euroo- 
pan suurin autonvalmistaja. Vuonna 2016 VW toimitti maailmanlaajuisesti 
yli 10 miljoonaa ajoneuvoa ja yhtiön markkinaosuus oli 11,9 prosenttia. Yh- 
tiön palveluksessa on maailmanlaajuisesti yli 620 000 työntekijää ja yhtiön lii- 
kevaihto vuonna 2016 oli 217.3 miljardia euroa ja liikevoittoa verojen jälkeen 


muodostui 5,4 miljardia euroa. (www.volkswagenag.com 20174.) 

Volkswagenin ongelmat maineriskistä käynnistyivät 18.9.2015. Tämä ta- 
paus sai alkunsa siitä, että USA:n ympäristöviranomainen (EPA) antoi julki- 
sen tiedonannon, jonka mukaan Volkswagenin ”Clean Diesel” -autot rikkoi- 
vat yhdysvaltalaista päästölakia Clean Air Actia. Vastauksessaan VW joutui 
myöntämään, että se oli tietoisesti asentanut suoraruiskutuksella varustettui- 
hin dieselmoottoreihinsa huijausohjelman, joka pystyi tunnistamaan päästö- 
testaustilanteen ja siinä yhteydessä ohjelma laski moottorin tuottamia päästö- 
jä niin, että päästölain mukaiset rajat alitettiin. Normaaliajossa päästöt olivat 
jopa 40-kertaiset rajoituksiin verrattuna. (Blackwelder ym. 2016, 1; ICCT 
2016a, 5.) Tämä päästöhuijausohjelma oli asennettu useisiin VW Groupin au- 
tomerkkeihin ja kaikkiaan tämä päästöskandaali koski yhteensä 11 miljoonaa 
autoa maailmanlaajuisesti (Blacwelder ym. 2016, 1-2). 

Tämän päästöhuijauksen jälkeen käynnistyi valtaisa maailmanlaajuinen 
julkisuus ja seuraavaksi on esitelty joitakin otsikoita ja uutisia, mitä Suomessa 


oli esillä. 


Takaisinveto! Volkswagenia epäillään rikkomuksista — joutui vetä- 
mään takaisin melkein 500 000 autoa. (Talouselämä 18.9.2015 päi- 
vitetty 29.9.2015) 


Yhdysvaltain presidentin Barack Obaman hallinto määräsi Volk- 
swagenin vetämään liki 500 000 autoa pois teiltä. 


Hallinnon mukaan autovalmistaja käytti ohjelmistoa, joka on tar- 
koituksella suunniteltu kiertämään vaadittuja ympäristöstandarde- 
ja savusumun pienentämiseksi, kertoo New York Times. 


Ympäristönsuojeluvirasto antoi saksalaiselle autovalmistajalle huo- 
mautuksen ja syytti sitä lain rikkomisesta, sillä yhtiö oli asentanut 
4-sylinterisiin Volkswagen ja Audi-ajoneuvojen vuosien 2009-2015 
malleihin huijauslaitteen. 


Laite oli ohjelmoitu havaitsemaan, milloin auto käy läpi virallisen 
päästötarkastuksen ja laittamaan päästönestojärjestelmät täysillä 
päälle testauksen ajaksi. (ww w.talouselama.fi 2015) 


Volkswagen-konsernin autojen toimitukset vähenivät maailmanlaa- 
juisesti 3,5 prosenttia lokakuussa 2015. Lokakuu oli ensimmäinen tay- 
si myyntikuukausi syyskuussa paljastuneen päästöhuijauksen jälkeen. 
Konsernin automerkeistä Volkswagenin, Skodan ja Seatin myynti 
väheni. Porschen ja Audin myyntimäärät kasvoivat. Pahiten myyn- 
nin heikkeneminen iski konsernin ydinmerkkiin Volkswageniin, sen 

myynti putosi peräti 5,3 prosenttia, yhtiö kertoi. Väheneminen johtui 
pääasiassa siitä, että dieselautojen myynti pysäytettiin kokonaan joil- 
lakin markkina-alueilla. (ww w.kauppalehti.fi 2015d) 


Päästöhuijaus alkaa käydä Volkswagenille todella kalliiksi. Yhtiö 
on sopinut USA:n oikeusministeriön ja kuluttajasuojaa valvovan 
Federal Trade Comissionin kanssa yhteensä 14,7 miljardin korvauk- 
sista siltä osin, kun asia koskee kaksilitraisia dieseleitä Volkswagen 
Golfeissa, Jetoissa, Passateissa, Beetleissä ja Audi A3:ssa. (www. 
tekniikanmaailma.fi 26.10.2016) 


Saksalainen autojätti Volkswagen irtisanoo Reutersin mukaan 
30 000 työntekijäänsä maailmanlaajuisesti vuoteen 2020 mennessä. 
Irtisanomisten myötä valmistaja pyrkii 3,7 miljardin euron vuosittai- 
siin säästöihin. (www.mtv.fi 2016c) 


Saksalainen autojätti Volkswagen ilmoittaa tekevänsä 16,2 miljar- 

din varaukset päästöskandaalin aiheuttamien kulujen kattamiseksi. 

Varausten summa on jupakan aikana paisunut alati suuremmak- 

si. Volkswagen ilmoitti samalla, että sen liiketappio viime vuodelta 

(2015) kasvoi 4,1 miljardiin euroon. Edellisenä vuonna yhtiö oli 12,7 

miljardia voitolla. (www.aamulehti.fi 2016d) 
Seuraavaksi analysoidaan tämän VW:n päästöhuijauksen aiheuttaman mai- 
neriskin käytännön vaikutuksia erilaisia V W-Groupin talouden tunnuslukuja 
tarkastelemalla sekä havainnoimalla mitä muita mahdollisia seurauksia tämän 
maineriskin toteutumisesta tuli. Taulukossa 3 esitellään osakekurssin kehitys 


päästöhuijauksen julkitulon jälkeen. 


Taulukko 3. VW:n osakekurssin kehitys päästöskandaalin julkitulon jälkeen 
Xetra Börse Frankfurtissa (www.volkswagenag.com 2017b) 


18.9.2015 ennen | 21.9.2105 | 2.10.2015 | 30.11.2015 | 31.12.2015 | 24.1.2017 
päästöhuijauksen 
julkituloa 


Osakekurssi, 162,40 132,20 92,36 131,75 133,75 153,60 
euroa 


Taulukosta 3 voidaan havaita, että osakekurssi putosi välittömästi lähes 20 % ja 
kahdessa viikossa pudotus oli raju 40 % eli 18.9. päivän kurssista 162,40 euroa 
arvoon 92,36 euroa 2.10. Tämän jälkeen osakekurssi alkoi kuitenkin toipua jo 
loppuvuoden 2015 aikana niin, että vuoden lopussa kurssi oli 133,75, mikä oli 
kuitenkin 20 % alempi kuin ennen päästöhuijauksen julkituloa. Osakekurssi 

on hiljalleen noussut ja kuriositeettina voidaan todeta, että tammikuussa 2017 
kurssi oli 24.1. 153,60 euroa. Taulukko osoittaa, että päästöskandaalin vaiku- 
tus osakekurssiin on ollut erittäin voimakas ja varsin pitkäkestoinen ja tyystin 
toisenlainen kuin Nokian Renkaiden tapauksessa. 

Osakekurssivaikutuksen lisäksi päästöhuijauksesta oli VW:lle myös muita 
merkittäviä taloudellisia seurauksia. Varsin nopeasti päästöskandaali vaikutti 
myös V W:n tulokseen ja esimerkiksi Arvopaperi uutisoi 28.10.2015 seuraavas- 
ti: ”Saksalaisen autojätti Volkswagenin heinä-syyskuun liiketulos painui tappi- 
olle ensimmäisen kerran yli 15 vuoteen. Kolmannen neljänneksen liiketappio oli 
3,48 miljardia euroa. Bloombergin 11 analyytikolta saama ennuste odotti 3,27 
miljardin euron tappiota. Vertailukaudella kertyi liikevoittoa 3,85 miljardia eu- 
roa. Tappio johtui päästöskandaalin heinä-syyskuussa aiheuttamista 6,7 miljar- 
din dollarin kuluista”. (www.arvopaperi.fi) 

Päästöhuijauksen kokonaiskuluista on esitetty monenlaisia arvioita ja las- 
kun tämän hetkinen loppusumma on 22,4 miljardia euroa, joka muodostuu 


seuraavasti: 


VW:n päästöskandaalin lasku (https://www.kauppalehti.fi 20170), 
22,4 miljardia euroa yhteensä 

1,1 miljardia euroa vahingonkorvausta USA:n autokauppiaille 

15 miljardia euroa vahingonkorvauksia kaksilitraisten diesel-auto- 
jen omistajille Kanadassa 

2,0 miljardia euroa vahingonkorvauksia kaksilitraisten diesel-auto- 
jen omistajille USA:ssa 

13,7 miljardia euroa vahingonkorvauksia kolmelitraisten diesel-auto- 
jen omistajille USA:ssa 

4,1 miljardia euroa sakkoja USA:n valtiolle 


Tämä kokonaissumma on historiallisen suuri, vaikka otetaan huomioon 
VW-konsernin koko ja liikevaihto. Lisäksi vielä on keskeneräisenä se, että si- 
joittajat vaativat Volkswagenilta miljardeja! Volkswagenin institutionaaliset 
ja piensijoittajat ovat jättäneet Braunschweigin oikeusviranomaisille 14 000 
kannetta, joiden yhteismäärä on 8,2 miljardia euroa, oikeusistuin kertoo tie- 
dotteessaan. Kanteet koskevat autojätin päästöhuijausta, jonka vuoksi Volks- 
wagenin osakkeen arvo on laskenut ja yhtiön asema heikentynyt. Sijoittajien 
mukaan he ovat kärsineet tappioita, koska Volkswagen tiedotti päästöskan- 


daalista liian myöhään. (ww w.is.fi/taloussanomat 2016.) Tämä asia ei ole rat- 

kennut, mutta se voi vielä aiheuttaa monenlaisia ongelmia VW-konsernille 
etenkin maineenhallinnan kannalta. 

Päästöhuijauksesta on ollut VW:lle myös lukuisia muita suoraan liike- 
toimintaan ja henkilöstöön vaikuttaneita seurauksia. Tuulilasi-lehti uuti- 
soi 23.9.2015, että VW-konserni on antanut tiedotteen, joka kertoo yhtiön 
toimitusjohtajan Martin Winterkornin pyytäneen eroa Volkswagen AG:n 
hallitukselta (www.tuulilasi.fi.2015). Lisäksi Kauppalehti kertoi uutisessaan 
10.3.2016, että ”Volkswagen Group of American pääjohtaja Michael Horn 
jättää paikkansa kuusi kuukautta sitten paljastuneen päästöhuijauksen seu- 
rauksena, kertoo Reuters”. Nämä aivan ylemmän johtotason henkilöiden eroa- 
miset tehtävistään ovat näiden henkilöiden ja osin VW-konsernin kannalta 
seurauksia toteutuneesta päästöhuijauksesta ja sen aiheuttamasta maineriskin 
toteutumisesta. Lisäksi nämä johtohenkilöiden vaihdokset/irtisanomiset ovat 
myös osaksi selkeitä riskinhallintatoimenpiteitä maineriskin vaikutusten jäl- 
kihoitamiseksi. Tällä tavoin yhtiö ja sen hallitus voivat osoittaa reagoivansa 
tapahtuneeseen lainrikkomukseen ja vilpilliseen toimintaan ja kantavansa 
jonkinlaista moraalista vastuuta aiheuttamastaan vahingosta. 

Tarkasteltaessa V W:n päästöhuijauksesta aiheutuneen maineriskin synty- 
mekanismia ja ominaisuuksia voidaan havaita mielenkiintoisia seikkoja. En- 
sinnäkin päästöhuijausohjelman asentaminen autoihin oli selkeästi tietoinen 
vilpillinen teko ja toisaalta myös rikollinen teko, koska sillä harhautettiin eri 
maiden viranomaisia ja rikottiin pakokaasupäästöjä säätelevää lainsäädäntöä. 
Riskin syntymekanismin kannalta kyse oli vilpin ja rikollisen toiminnan seu- 
rauksena syntyneestä maineriskistä, joka realisoitui vasta siinä vaiheessa, kun 
VW joutui itse myöntämään vilpillisen toiminnan. Näin ollen maineriski oli 
välillinen riski. VW:n näkökulmasta siis realisoitui yhdellä kertaa kaksi eri 
riskiä. 

Varsinaisen maineriskin vaikutukset kohdistuivat selvästi konkreettisem- 
min sijoittajiin, kun VW:n osakekurssi romahti merkittävästi. Sinällään mai- 
neriski tai vilpistä kiinnijääminen eivät vaikuttaneet kovinkaan paljon autojen 
myyntiin muuta kuin lyhytaikaisesti syksyllä 2015. Kokonaisuudessaan vuon- 
na 2015 Volkswagenin uusien autojen myynti maailmanlaajuisesti jäi 6,4 mil- 


joonaan autoon, jossa oli laskua edelliseen vuoteen 2,7 prosenttia ja Golf-malli 

oli kaikesta huolimatta vuonna 2015 maailman toiseksi myydyin (www.is.f, 
20.2.2016b). Tämä havainto on merkittävä, koska maineen yhtenä keskeisenä 
elementtinä mainitaan yleensä yrityksen ja sidosryhmien välinen luottamus. 
Tässä VW:n tapauksessa näyttäisi siltä, että kuluttajien luottamus V W:n val- 
mistamiin autoihin on säilynyt hyvänä eikä luottamus itse yhtiöönkään tästä 
näkökulmasta ole ostajien keskuudessa romahtanut. Voidaankin pohtia, min- 
kälainen merkitys ajoneuvon päästöillä lopulta on asiakkaan arvostuksissa vai 
onko tärkeämpää, että itse ajoneuvo on laadukas, kestävä, luotettava ja arvos- 
tettu? Tässä on erittäin mielenkiintoinen asetelma pohtia ja analysoida miksi 
VW:n päästöhuijaus ja auton ilmoitettua selvästi suuremmat päästöt eivät vai- 
kuttaneet juuri lainkaan ajoneuvojen myyntiin? Kun toisaalta autoja on viime 
vuosina markkinoitu todella vahvasti juuri vihreillä arvoilla, kuten polttoai- 
neen pieni kulutus ja vähäiset pakokaasupäästöt. Varsin mielenkiintoista olisi 
tietää kuinka joku psykologi tulkitsisi kuluttajien suhtautumista ja voidaanko 


asia rinnastaa esimerkiksi kognitiivisen dissonanssin käsitteeseen? 


Yhteenveto ja johtopäätökset 


Tämän artikkelin tavoitteena oli tutkia maineriskin syntymekanismeja, kuin- 
ka maineriski on määritelty käsitteenä, kuinka maineriskiä voidaan arvioida 
ja hallita sekä kuinka maineriskin toteutuminen vaikuttaa yritykseen ja sen 
toimintaan. Erityisenä painopisteenä oli testata teoriaa ja käytäntöä kahden 
case-yrityksen osalta. Näitä maineriskien toteutumisen käytännön vaikutuk- 
sia arvioitiin kahden case-yrityksen VW:n ja Nokian Renkaat Oyj:n tunnus- 
lukuja ja liiketoimintaan analysoimalla. 

Tämä artikkelin empiirinen osio oli varsin suppea, joten kovin pitkälle me- 
neviä yleistyksiä ei välttämättä voida tehdä, mutta varmasti jonkinlaisia mer- 
kittäviäkin tuloksia voidaan havaita. Lisäksi tuloksia analysoitaessa on syytä 
huomata, että Nokian Renkaiden tapaus oli puhtaasti täällä Suomessa, kun 
taas VW:n maineriski oli maailmanlaajuinen ja sitä käsiteltiin hyvin laajasti 
kaikkialla maailmassa. Yhteinen piirre molemmissa maineriskitapauksissa oli 
se, että niissä oli kysymys tietoisesta vilpillisestä toiminnasta. VW:n toimin- 


ta kohdistui sekä viranomaisiin että kuluttajiin ja Nokian Renkaiden vilppi 

kohdistui puolestaan ensisijaisesti kuluttajiin ja rengastestin suorittaneeseen 
lehteen, toisin sanoen mediaan. 

Yhteistä molemmissa tapauksissa oli pitkään jatkunut vilpillinen toiminta, 
joka olisi kenties jatkunut edelleen, elleivät kyseiset yritykset olisi jääneet siitä 
kiinni ulkopuoliselle taholle. Lisäksi merkittävää oli, että vilpillisen toimin- 
nan toteutuksessa oli mukana yhtiöiden ylin johto ja näillä vilpeillä oli mitä 
luultavammin yhteys myös johdon optioihin ja palkitsemiseen. Riskienhallin- 
takeinona oli molemmissa tapauksissa se, että kun näyttö vilpistä oli kiistaton, 
niin vilppi myönnettiin ja sitä pyydettiin anteeksi. 

Nokian Renkaiden osalta, voidaan todeta, että maineriskin vaikutukset 
jäivät suhteellisen pieniksi. Osakekurssi laski, mutta varsin lyhytaikaisesti, 
brändin arvo romahti maineranking mittauksessa. Sinällään Nokian Renkai- 
den liiketoimintaan ei maineriskeillä ollut vaikutuksia yhtiön tunnuslukujen 
perustella. Merkille pantavaa on myös se, että Nokian Renkaat ei ainakaan 
vielä ole joutunut maksamaan mitään vahingonkorvauksia kenelläkään. Tosin 
18.5.2017 Finanssivalvonta jätti Keskusrikospoliisille tutkintapyynnön ren- 
gastestien vilpin ja Nokian Renkaiden johdon sisäpiirikauppojen epäilystä, jo- 
ten täysin loppuun käsitelty tämä Nokian Renkaiden rengastestivilppi tapaus 
ei vielä ole. Maineriskiä arvioitaessa voi kuitenkin vetää sen johtopäätöksen, 
että vaikutukset Nokian Renkaat Oyj:lle olivat erittäin pienet. Periaatteessa 
maineenhallinnan ja maineriskin teorioiden pohjalta tämän Nokian Renkai- 
den tapauksen olisi pitänyt olla seurauksiltaan lähes katastrofiluokkaa. Tietoi- 
nen vilpillinen toiminta, kuluttajien harhautus ja luottamuksen pettäminen, 
johdon mahdollinen epäeettinen toiminta osakekurssin ja optioiden myynnin 
hyödyntämisessä. Näin ollen voidaan esittää perusteltu kysymys, että onko 
maineriski lopulta kovin merkittävä riski yritykselle, jos sen perusliiketoimin- 
ta on kunnossa ja asiakkaiden luottamus on jo aiemmin hyvin korkea yhtiöön 
ja sen tuotteisiin? Tämä tapaus antaa paljoin pohdiskeltavaa ja perusteita tut- 
kia lisää maineriskiä ja sen vaikutuksia. 

VW:n maineriskitapaus on monilta osin yhteneväinen Nokian Renkaiden 
kanssa eli tietoinen vilpillinen toiminta. Oikeastaan vain VW:n tapauksen 
mittasuhteet ovat huomattavasti suuremmat ja vilpillinen toiminta oli erit- 


täin häikäilemätöntä. Kysymys on maailmanlaajuisesta huijauksesta, jonka 

taloudellinen merkitys on erittäin suuri ja myös ympäristövaikutus on valta- 
va, kun päästöt eivät todellisuudessa pienentyneet lainkaan, vaikka näin piti 
nimenomaan tapahtua. Tapauksen merkittävyyttä lisää huomattavasti myös 
se, että vilppi paljastui Yhdysvalloissa, jossa tämäntapaisessa yrityksen vilpil- 
lisessä toiminnassa sanktiot ovat rankat ja juridinen prosessi on mittava. Toi- 
sin kuin Nokian Renkaille niin VW:lle aiheutui vilpistä valtavat taloudelliset 
sanktiot arvioiden mukaan yli 22 mrd. euroa. Merkille pantavaa on, että nämä 
ovat nimenomaan erilaisia sanktioita ja perusteiltaan juridisia, eikä niitä voida 
luokitella maineriskin toteutumisen seurauksiksi. Kun tarkastellaan maine- 
riskin toteutumisen vaikutuksia, niin voidaan havaita, että VW:n osakekurssi 
romahti pitkäksi aikaa, mutta autojen myynti notkahti vain hetkellisesti syk- 
syllä 2015. Sen sijaan tarkasteltaessa V W:n liikevaihtoa ja ajoneuvojen myyn- 
nin volyymia seuraavana vuonna 2016, niin niissä ei ole mitään laskua vaan 
pikemminkin pientä kasvua. 

Johtopäätöksenä myös V W:n osalta voidaan todeta, että vilpistä kiinnijää- 
minen aiheutti juridisia seurauksia ja valtavat vahingonkorvaukset, mutta yri- 
tyksen maineeseen vaikutukset näyttävät jääneen varsin pieniksi. Osakekurssi 
kyllä romahti ja se koskee erityisesti sijoittajia, mutta ajoneuvojen myynti su- 
jui hyvin ja liikevaihto ja kannattavuuden tunnusluvut säilyivät hyvinä, mikä 
osoittaa, että asiakkaiden luottamus yhtiöön ja sen tuotteisiin säilyi hyvänä. 
Tämä on varsin merkittävä havainto, sillä maineriskin pitäisi teorioiden mu- 
kaan vaikuttaa juuri kaikkein rankimmin tähän sidosryhmien luottamukseen 
ja niin sanottuun mainepääomaan, mutta nyt näyttäisi siltä, että näin ei ole 
käynyt. Toisaalta kysymys voi olla myös siitä, että VW on onnistunut erityisen 
hyvin ja nopeasti toimenpiteissään palauttaa asiakkaiden luottamus yhtiöön ja 
sen tuotteisiin. On myös syytä huomata, että päästöskandaali koski vain tiet- 
tyjä VW:n diesel autoja eikä lainkaan bensakäyttöisiä autoja. Tämän vuok- 
si bensakäyttöisten autojen omistajat eivät ole välttämättä kokeneet vilppiä 
merkittävänä, koska se ei ole suoranaisesti koskenut heitä. Yhtenä selityksenä 
Volkswagen Groupin mainiolle selviytymiselle päästöhuijauksen aiheutta- 
masta maineriskistä on yleisesti pidetty VW:n vahvaa brändiä. Kuten esimer- 


kiksi Vaasan yliopiston kuluttajamarkkinointiin perehtynyt professori Pirjo 

Laaksonen toteaa VW:n tapauksesta: ”Mitä vahvempi on brändi, sitä kovem- 
pia kolauksia se kestää” (www.yle.fi, 2015d). 

Lisäksi voidaan todeta, että maineriskien vaikutukset ja seuraukset ovat 
yleensä suurimmat ja usein jopa aika kohtalokkaita henkilötasolla ja myös 
VW:lla johtajia joutui eroamaan. Tämä voidaan rinnastaa aiemmin tässä 
artikkelissa mainittuihin esimerkkeihin, joissa politiikkojen maineriskit 
johtivat eroihin ministerin tehtävistä, kuten kävi Ilkka Kanervalle ja Heidi 
Hautalalle. Samoin dopingtapauksissa yhteistyö urheilijan ja sponsorin välillä 
päättyy yleensä välittömästi. Toisaalta poliitikkojen osalta voidaan vielä tode- 
ta pienenä yksityiskohtana, että maineriskin vaikutus ei välttämättä ole kovin 
pitkä, sillä sekä Ilkka Kanerva ja Heidi Hautala ovat voineet jatkaa poliittista 
uraansa varsin hyvin valtakunnan politiikassa ja EU-parlamentissa. 

Näiden case-yritysten analyysien perusteella voidaan todeta, että maineris- 
ki nimenomaan puhtaana riskinä ja riskienhallinnan prosessin näkökulmasta 
vaatii yhä enemmän tieteellistä tutkimusta ja analyysiä. Erityisesti maineriskin 
välittömät ja välilliset vaikutukset sekä syy-seuraussuhteet ovat asioita, joita 
olisi tarpeen tutkia nimenomaan maineriskin merkityksen ja mitattavuuden 
kannalta. Samoin maineranking-tilastot ja niissä saadut sijoitukset ovat mie- 
lenkiintoinen tutkimuskohde sekä näiden korrelaatio yrityksen menestykseen 
ja liiketoiminnan onnistumiseen. Koska maineriskin varalle on jo kehitetty 
vakuutuksia, niin voisi olettaa, että riskin todennäköisyyden ja vakavuuden 
arviointiin tullaan panostamaan jatkossa entistä enemmän. Ehkä maineen 
merkityksen ja vaikutusten monimuotoisuuden tietyllä tavalla kiteyttää sa- 
nonta: ”Reputation is the sum of stories told about an organization”; eli maine 
on organisaatiosta kerrottujen tarinoiden summa. Ja onko lopulta merkitystä 
sillä, ovatko tarinat” hyviä tai huonoja (Smythe, Dorward & Reback 1992, 
19)? 

Sosiaalisten riskien käsite on usein määritelty suppeasti. Sosiaalisten 
riskien hallintaan käytetään suomalaisessa sosiaaliturvassa vuosittain 
lähes 70 miljardia euroa, ja sosiaalivakuutusjärjestelmissä lähes 40 
miljardia euroa. Sosiaaliset riskit sijoittuvat koko elämänkaarelle, joten 
niiden merkitys on suuri yksilön toimeentulolle. Sosiaalisiin riskeihin ja 
niiden syntymiseen vaikuttavat useat tekijät. Artikkelissa kootaan yhteen 
sosiaalisen riskin määritelmiä ja analysoidaan sosiaalisen riskin käsitet- 
tä niiden pohjalta. Lisäksi artikkelissa määritellään erikseen kukin riski 
sosiaalisten riskien määritelmien avulla, jonka jälkeen tutkitaan tilasto- 
aineiston avulla sosiaalisten riskien merkitystä yhteiskunnassa ja iän ja 
sukupuolen näkökulmista. 


Johdanto 


Sosiaalisten riskien käsite ei ole täysin vakiintunut. Yleisemmin sosiaalisilla 
riskeillä tarkoitetaan esimerkiksi elämänkaareen tai terveyteen liittyviä ris- 
kejä, jotka toteutuessaan vaikuttavat negatiivisesti yksilön toimeentuloon. 
Sosiaaliset riskit ovat näkyvillä kaikkialla yhteiskunnassa. Yksilöille on kes- 
keistä oma ja perheen toimeentulo ja hyvinvointi, työnantaja pohtii esimerkik- 
si, miten se voisi hallita työkyvyttömyyden riskiä ja poliitikot nostavat esille 
esimerkiksi työttömyyteen ja eläkkeisiin liittyviä kysymyksiä niiden ollessa 
tärkeitä puheenaiheita heidän äänestäjilleen. Sosiaalivakuutusorganisaatioissa 
taas pohditaan esimerkiksi, miten eläkejärjestelmän sosiaalinen ja taloudelli- 
nen kestävyys turvataan tai miten työttömyyden riskiä voidaan vähentää sekä 
vakuutus- ja finanssialla mietitään, millaisia tuotteita heillä on tulevaisuudessa 


esimerkiksi sairauden riskin varalta. (Ks. esim. Sorsa 2011, 11.) 

Sosiaalisten riskien merkitys yksilöille ja yhteiskunnalle on suuri moder- 
neissa hyvinvointivaltioissa. Sosiaaliset riskit ajoittuvat koko ihmisen elin- 
kaarelle ja niiden toteutumisella on suuri merkitys ihmisten hyvinvoinnille 
ja toimeentulolle. Esimerkiksi vanhuuden riski ajoittuu työuran jälkeen koko 
loppuelämän ajalle, jolloin vakuutettava aika voi olla hyvin pitkä ja myös van- 
huuseläkettä voidaan maksaa jopa useiden vuosikymmenien ajan. Sosiaaliset 
riskit aiheuttavat toteutuessaan merkittäviä kustannuksia koko yhteiskun- 
nalle: sosiaalisten riskien aiheuttamien toimeentulomenetysten tai niiden 
kustannusten korvaaminen ja esimerkiksi työkyvyttömien henkilöiden siir- 
tyminen työntekijästä eläkkeensaajaksi aiheuttavat haasteita hyvinvointival- 
tion ja sosiaaliturvajärjestelmien taloudelliselle ja sosiaaliselle kestävyydelle. 
Suomen sosiaaliturvan menot vuonna 2015 olivat 66,3 miljardia euroa, joka 
on suhteessa bruttokansantuotteeseen 31,6 prosenttia. Vanhuuteen liittyvät 
eläkkeet ja palvelut muodostivat lähes 40 prosenttia sosiaalimenoista, ja toi- 
seksi eniten sosiaalimenoja käytettiin sairauteen ja terveyteen. Toimeentulo- 
turvan osuus menoista oli 61,5 ja palvelujen 38,5 prosenttia. (THL 2017, 1, 2, 
4.) Tilastokeskuksen mukaan vuonna 2015 taloudellinen huoltosuhde oli 143, 
joka tarkoittaa sataa työssäkäyvää henkilöä kohti 143 ei-työssäkäyvää henkilöä 
(Findikaattori 2017). Suhdeluvun ennakoidaan tulevaisuudessa heikentyvän 
entisestään väestön ikääntyessä. Sosiaalivakuutuksen menot vuonna 2015 oli- 
vat noin 38 miljardia euroa, joka oli noin 18 prosenttia suhteessa bruttokan- 
santuotteeseen (Vanne 2017, 227). 

Sosiaaliset riskit hyvinvointivaltion kontekstissa voidaan jaotella perintei- 
siin ja uusiin sosiaalisiin riskeihin. Perinteiset sosiaaliset riskit ovat olleet ole- 
massa jo ennen nykyaikaisten sosiaaliturvamuotojen syntymistä, ja nykyiset 
sosiaaliturvajärjestelmät onkin rakennettu näiden riskien pohjalta. Perinteisiä 
sosiaalisia riskejä ovat sairauden, työkyvyttömyyden, työtapaturman, työt- 
tömyyden, vanhuuden ja kuoleman riskit, joten ne ajoittuvat ihmisen koko 
elämänkaarelle. Sotien jälkeinen yhteiskunta pystyi vähentämään useimpia 
sosiaalisia riskejä, ja perinteisen teollisuusyhteiskunnan riskien uskottiin jo 
tulleen vähemmän tärkeiksi tai jopa poistuneen. Jälkiteollinen yhteiskunta 
on kuitenkin muuttanut merkittävästi tilannetta ja uusia riskejä on syntynyt. 


(Esping-Andersen 1999, 32.) Riskit ovat muodostuneet muun muassa per- 

he-elämän, työmarkkinoiden, globalisaation, teknologisten uudistusten ja de- 
mografisten muutosten seurauksena. (Ks. esim. Timonen 2003; Bonoli 2006.) 
Perinteiset sosiaaliset riskit eivät ole kuitenkaan poistuneet vaan ne ovat edel- 
leen olemassa. 

Sosiaalisen riskin käsite on määritelty usein suppeasti hyvinvointivaltion 
kontekstissa. Tämän vuoksi sosiaalisen riskin määrittely aiemmin esitetty- 
jä määrittelyjä hyödyntäen tuo oman panoksensa tieteelliseen keskusteluun. 
Sosiaalisen riskin käsitteellä on myös toisenlaisia merkityksiä kuin millaisen 
merkityksen käsite on hyvinvointivaltion yhteydessä saanut. Lisäksi sosiaa- 
lisen riskin käsitteellä on synonyymejä, jotka voivat käytännössä tarkoittaa 
samaa kuin sosiaalinen riski hyvinvointivaltiossa. Tämän artikkelin ensim- 
mäisenä tavoitteena on tutkia, miten sosiaalisen riskin käsitettä on määritelty 
hyvinvointivaltion kontekstissa ja analysoida näiden määritelmien pohjalta 
käsitettä. Lisäksi tarkoituksena on analysoida muita sosiaalisen riskin määri- 
telmiä tai sosiaalisen riskin synonyymejä etsien niistä riskin käsitettä avaavia 
tunnuspiirteitä. 

Perinteisiä sosiaalisia riskejä on myös määritelty suhteellisen vähän ja li- 
säksi määrittelyt esitetään usein hajanaisesti akateemisessa kirjallisuudessa. 
Artikkelin toisena tavoitteena on määritellä, millaisia sosiaalisia riskejä tut- 
kimuskohteiksi valitut sosiaaliset riskit ovat sekä avata kunkin riskin ominai- 
suuksia sosiaalisen riskin käsitteen avulla. Tarkastelussa keskitytään perin- 
teisiin sosiaalisiin riskeihin. Uusia sosiaalisia riskejä tarkastellaan siltä osin, 
kun ne liittyvät perinteisiin sosiaalisiin riskeihin eikä niitä välttämättä voida 
erotella kuuluvaksi puhtaasti kumpaankaan kategoriaan. Artikkelissa käsitel- 
lään sen vuoksi myös väestön ikääntymistä ja pitkäaikaistyöttömyyttä, jotka 
voidaan luokitella sekä perinteisiksi että uusiksi sosiaalisiksi riskeiksi. Sosiaa- 
listen riskien merkitystä yhteiskunnassa analysoidaan valmiiden tilastoaineis- 
tojen avulla sekä riskien volyymien että iän ja sukupuolen merkityksen osalta. 
Tilastoaineisto on rajattu Suomeen, sillä Suomi pohjoismaisena hyvinvointi- 


valtiona on kiinnostava tutkimuksen kohde. 

Sosiaalisen riskin käsitteen määrittelyä 


Miten ja milloin riskistä tuli sosiaalinen? 


Riskillä tarkoitetaan vaaraa, uhkaa tai epäedullista tapahtumaa, joka voi koh- 
distua keneen tahansa (Ewald 2004, 23). Riski voidaan määritellä esimerkiksi 
seuraavasti: ”jossakin määrin enemmän tai vähemmän todennäköistä vaaraa 
tai haittaa henkilölle, joka on sille alttiina” (Albert 2004, 23). Riski tarkoittaa 
epävarmuutta jonkin tapahtuman sattumisesta, ja näistä tapahtumista vähin- 
tään yksi tai useampi on ei-toivottu. Riskin käsitteeseen liittyy siis keskeisesti 
epävarmuuden käsite. (Merkhofer 1987, 1-2; ks. myös Macgill & Siu 2004, 
315—316; Aven & Renn 2009, 1-2.) Riskillä voi olla tappion lisäksi myös voiton 
mahdollisuus (ks. esim. Rantala & Kivisaari 2014, 65). Riski voidaan käsit- 
teellistää kahdella tavalla: riskinä jostain ja riskinä jollekin. Ensimmäisellä vii- 
tataan tietyn tapahtuman sattumiseen ja sen todennäköisyyteen. Jälkimmäi- 
sellä tarkoitetaan tapahtumaa, joka muuttaa odotettua tapahtuman kulkua. 
Tällöin korostuu kyseisen tapahtuman merkitys ja tärkeys suhteessa nykyiseen 
tilanteeseen. (Sorsa 2011, 15—16.) 

Vakuutuksessa riskillä ei tarkoiteta tapahtumaa eikä tietynlaista tapahtu- 
maa. Sen sijaan riskillä tarkoitetaan erityistä tapaa käsitellä tiettyjä tapahtu- 
mia, jotka voivat kohdentua jollekin ihmisjoukolle. (Ewald 2004, 45.) Ewaldin 
mukaan riskit ovat aina kollektiivisia, vain onnettomuudet ovat henkilökoh- 
taisia (Ewald 1991, 199). Riskit ovat näkyvissä kaikkialla modernissa yhteis- 
kunnassa. Beck on esittänyt teorian maailmasta riskiyhteiskuntana, jonka kes- 
kiössä ovat riskit mikrotasolta makrotasolle ja paikallisesta globaaliin tasoon. 
(Beck 1999; ks. esim. Sorsa 2011, 11.) Riskeihin liittyy laaja joukko tulevaisuu- 
den tapahtumia, jotka ovat usein monimutkaisia ja hyvin erilaisia (Kemshall 
2002, 3). Riskit voivat olla luonnollisia (esimerkiksi luonnonkatastrofit) tai ne 
voivat olla ihmisen toiminnan aiheuttamia (esimerkiksi talouspolitiikasta joh- 
tuva inflaatio). Riskit voivat olla riippumattomia toisista riskeistä (esimerkiksi 
yksittäinen sairastuminen) tai ne voivat korreloida yksilöiden tai ajan (mak- 
rotyyppiset riskit) kanssa. Riskit voivat olla kotitaloudelle harvinaisia, mutta 
ne voivat aiheuttaa vakavia hyvinvointivaikutuksia tai vastaavasti riskit voivat 


olla yleisiä, mutta niiden hyvinvointivaikutukset voivat olla lieviä. Harvinai- 

sesta riskistä esimerkkinä on pysyvä työttömyys ja työtapaturma sekä yleises- 
tä riskistä tilapäinen työttömyys ja sairastuminen. (Holzmann & Jorgensen 
2001, 539; 1999, 1011—1012; World Bank 2003, 5-6.) Riskillä voidaan tarkoit- 
taa eri asioita eri yhteyksissä. Riskejä voidaan luokitella riskien ominaisuuksien 
mukaan esimerkiksi sosiaalisiin riskeihin, sijoitusriskeihin, taloudellisiin ja 
poliittisiin riskeihin. (Merkhofer 1987, 1.) Riskiin voi liittyä toisaalta yksilöl- 
listä pelkoa ja toisaalta sosiaalisia oikeuksia. Riskiä voidaan hallita esimerkiksi 
vakuuttamalla, mutta toisaalta kaikkia riskejä ei voida hallita. Yhteiskunnasta 
riippuu se, miten määritellään yksilöllisesti ja toisaalta kollektiivisesti hallitta- 
va riski. (Culpitt 1999, 9-10.) 

Myös Helne toteaa, että sosiaalisen riskin käsite on määritelty usein hy- 
vin lakonisesti. Helnen mukaan pisimmälle riskien sosiaalisuuden ymmär- 
tämisessä mennään Albertin (2004) artikkelissa, jossa hän Duverger'n (1950) 
ajatusta lainaten oikeuttaa vakuutuksen sen moraalisen muutoksen kautta. 
Tätä muutosta kutsutaan riskin sosiaalistamiseksi. Riski siis siirretään yksilöl- 
lisen varautumisen sijaan kollektiivin kannettavaksi. Sosiaalisen riskin käsite 
mahdollistaa vakuutusteknologian soveltamisen sosiaalisiin ongelmiin sekä 
sosiaalista oikeudenmukaisuutta että solidaarisuutta luomalla. (Helne 2004, 
235—236; Albert 2004, 32; Gordon 1991, 40.) Pat O'Malleyn mukaan sosiaa- 
lisen riskien käsite tekee tämän mahdolliseksi, mutta ei välttämättömäksi 
(O'Malley 1992, 268). 

Sosiaalinen on usein koettu ongelmalliseksi käsitteeksi, koska sosiaalinen 
on jotain, joka on olemassa, mutta mitä kukaan ei voi koskea (Helne 2004, 
235). Käsitteellä sosiaalinen voidaan viitata siihen, että riskit ovat syntyneet so- 
siaalisessa kanssakäymisessä eikä siis yksittäisten yksilöiden toimesta. Lisäksi 
sosiaalinen tarkoittaa asioita, jotka voivat kohdistua kenelle tahansa. Ewaldin 
(1991, 210) mukaan ihmisten yhteiselämästä aiheutuu väistämättä ongelmia 
ja onnettomuuksia. Koska riskit ovat sosiaalisia, on niitä myös korjattava so- 
siaalisesti. (Helne 2004, 227—228.) Sosiaalisen voi tulkita myös viittaavaan 
sosiaalipolitiikkaan, sillä sosiaalisten riskien keskeinen hallintakeino on sosi- 
aalivakuutus, joka on sosiaalipolitiikan yksi väline. Lisäksi sosiaalivakuutusta 
harjoitetaan julkisen vallan toimesta, joten sosiaalista turvallisuutta toteu- 


tetaan julkisen vallan toimenpiteillä muun muassa sosiaalivakuutusjärjestel- 

mien avulla. (Helne 2004, 228.) Yksilöllisestä riskistä muodostuu sosiaalinen 
riski, kun 1) yksilöön kohdistuvalla riskillä on laajempia yhteiskunnallisia 
seurauksia, 2) yhteiskunta tunnistaa riskit sosiaaliseksi, jotka tarvitsevat yh- 
teiskunnan puuttumista ja 3) yhteiskunnan kompleksisuus aiheuttaa sen, että 
riskit eivät ole enää yksilöiden itsensä hallinnassa. Riskien yleistyminen ai- 
heuttaa myös sen, etteivät ne ole yksilöiden lisäksi myöskään perheen ja mark- 
kinoiden hallittavissa. (Esping-Andersen 1999, 37.) Sosiaalisen riskin käsitettä 
voisi myös johtaa sosiaalivakuutuksen käsitteestä. Riskit ovat syntyneet sosiaa- 
lisessa kanssakäymisessä ja ne voivat kohdata kenet tahansa eli sosiaaliset riskit 
ovat kattavia. Sosiaalisen riskin käsite mahdollistaa myös sen, että sosiaaliset 
ongelmat voidaan vakuuttaa lakisääteisellä vakuutuksella. (Helne 2004, 236.) 
Sosiaaliset riskit ovat usein monimutkaisia, jonka vuoksi koko yhteiskuntaa 
voidaan pitää vastuullisena ja myös korvausvelvollisena (Fross, Kalimo & Pu- 
rola 2004, 344). Hyvinvointivaltion antama turva tarkoittaa, että yhteiskunta 
on halunnut tietoisesti toimia tietyllä tavalla, vaikka toimintaan liittyy riskejä 
(Denney 2005, 9). 

Sosiaalivakuutuksen ja sosiaalisen riskin käsite kytkeytyvät ajallisesti toi- 
siinsa, sillä molemmat vakiintuivat käyttöön teollistumisen myötä 1800-lu- 
vulla. Teollistuminen aiheutti tuona aikana uusia toimeentulon riskejä, kun 
esimerkiksi sattui työtapaturmia tai työttömiä oli aiempaa enemmän. Edellä 
mainittuja teollistumisen aiheuttamia riskejä varten luotiin sosiaalivakuutus. 
(Huhtanen 2017, 58.) Nykyisiin sosiaalisiin riskitilanteisiin varauduttiin siten 
hyvinvointivaltion perustamisesta alkaen. Sosiaalisten riskien turvaaminen 
lakisääteisellä vakuutusturvalla ajoittuu kuitenkin ajallisesti hyvinkin erilai- 
siin vaiheisiin ja eri aikoihin maasta riippuen. Lisäksi sosiaaliset riskit muut- 


tuvat ajan kuluessa. 


Sosiaalisen riskien käsite hyvinvointivaltion kontekstissa 


Hyvinvointivaltion kontekstissa sosiaalisilla riskeillä tarkoitetaan yhteiskun- 
nallisesti merkittäviä toimeentuloa uhkaavia riskejä (ks. esim. Andersen & 
Ringdal 2012, 19). Toimeentuloriskit voivat kohdistua yksilöihin tai kotitalou- 
teen esimerkiksi sairauden seurauksena tai laajemmin tiettyyn yhteisöön tai 


jopa tiettyyn valtioon esimerkiksi epidemian, luonnonkatastrofin tai inflaa- 

tion seurauksena (Holzmann & Jorgensen 1999, 1012). Sosiaalisen riskin 
suppeammat määritelmät ovat: henkilövahingon vaara sosiaalivakuutuksessa 
(Rantala & Kivisaari 2014, 65) ja lainsäädännössä henkilöriskeiksi luokiteltu 
riski (Kangas & Niemelä 2017, 18), joilla tarkoitetaan perinteisiä sosiaalisia ris- 
kejä. 

Sosiaalisia riskejä voidaan jaotella eri tavoilla. Yleisin akateemisessa kirjal- 
lisuudessa esitetty jaottelu on sosiaalisten riskien jaottelu perinteisiin ja uu- 
siin sosiaalisiin riskeihin. Perinteiset ja uudet sosiaaliset riskit määritellään 
myöhemmin. McKinnon ym. jaottelevat sosiaaliset riskit työmarkkinoihin 
ja elämänkaareen liittyviin riskeihin, terveyteen liittyviin riskeihin, työhön 
liittyviin onnettomuuksiin ja sairauksiin ja työttömyyteen liittyviin riskeihin 
(ks. McKinnon ym. 2014, 24-25). Esping-Andersen taas jaottelee sosiaaliset 
riskit kolmeen luokkaan: eri yhteiskuntaluokkiin, elämänkulkuun ja suku- 
polviin liittyviin sosiaalisiin riskeihin. Esping-Andersenin mukaan eri yh- 
teiskuntaluokilla on osittain erilainen sosiaalisen riskin taso, koska sosiaaliset 
riskit ovat jakaantuneet epätasaisesti eri sosiaaliluokissa. Sosiaaliset riskit ovat 
myös jakaantuneet epätasaisesti elinkaaren aikana. Lapsuuden ja vanhuuden 
ajat ovat passiivisempia aikoja, joihin myös kohdistuvat suurimmat köyhyys- 
riskit. Jälkiteollisessa yhteiskunnassa suurimmat riskit kohdistuvat nuoruu- 
teen ja aikuisuuteen. Eri sukupolvien välisiin eroihin sosiaalisissa riskeissä 
Esping-Andersen toteaa, että köyhyys ja eriarvoisuus voivat myös periytyä. 
(Esping-Andersen 1999, 40-43.) 

Vaikka määritelmät ja jaottelut eroavat hyvinvointivaltion kontekstissa 
jonkin verran, on sosiaalisilla riskeillä myös yhteisiä ominaisuuksia. Sosiaaliset 
riskit kohdistuvat henkilöihin, joten omaisuuteen kohdistuvia riskejä ei luoki- 
tella sosiaalisiksi riskeiksi (Kangas & Niemelä 2017, 18). Tulot ja omaisuus ovat 
taloudellisina resursseina erilaisia suhteessa sosiaalisiin riskeihin. Yksilöllisten 
sosiaalisten riskien toteutuminen tarkoittaa yleensä ansiotulojen vähenemistä 
tai päättymistä, kun taas omaisuus voi joissain tapauksissa toimia eräänlaisena 
vakuutuksena riskitilanteissa korvaten siten ansiotulojen menetystä. (Hiilamo 
& Saari 2007, 257—258.) Sosiaalisia riskejä voidaan pitää yhteiskunnassa välttä- 


mättöminä seurauksina eli niitä ei ole mahdollista täysin välttää. 

Sosiaaliset riskit ajoittuvat eri tavalla ihmisen elämänkaarella (Esping- 
Andersen 1999, 36), sillä eri elämänvaiheissa on erilaisia sosiaalisia riskejä. So- 
siaalisten riskien ajoittuminen voidaan jakaa elämänkaaren vaiheiden mukaan 
esimerkiksi: syntymään, lapsuuteen, nuoruuteen, aikuisuuteen, vanhuuteen ja 
kuolemaan. Esimerkiksi ihmiset voivat kuolla elämänkaaren eri vaiheilla, kun 
taas työttömyyden riski ajoittuu työikäiseen väestöön. Sosiaaliset riskit siis 
vaikuttavat ihmisiin vahvemmin tietyissä elämänvaiheissa ja ryhmissä, vaikka 
ne jakautuvat koko elämänkaarelle ja koskevat jollain tavalla kaikkia ihmisiä. 
Sosiaaliset riskit liittyvät erityisesti siirtymiseen elämänkaaren eri vaiheiden 
välillä kuten siirtymiseen nuoruudesta työmarkkinoille ja työmarkkinoilta 
eläkkeelle. Nykyään elämäntilanteiden nopeat muutokset, muutosten en- 
nustamattomuus ja vaihtelevuus aiheuttavat hyvinvoinnin vajeisiin aiempaa 
enemmän erilaisten tekijöiden yhdistelmiä. (Hellsten 2004, 138; 2000, 88.) 
Sosiaalisia riskejä voidaan arvioida myös esimerkiksi eri ikäisten ihmisten osal- 
ta eli lasten, nuorten, aikuisten ja vanhusten näkökulmista (Sorsa 2011, 25). 

Osa sosiaalisista riskeistä on jatkuvia, jopa ikuisia, toiset ovat taas muut- 
tuvia riskejä, jotka ”tulevat ja menevät” historian mukana. (Esping-Andersen 
1999, 36-37.) Tänä päivänä perinteisiksi katsottavat sosiaaliset riskit ovat to- 
dennäköisesti tulevaisuudessakin jatkuvia, mutta sen sijaan osa uusista sosiaa- 
lista riskeistä saattaa olla muuttuvia tai osasta voi tulla jopa perinteisiä sosiaali- 
sia riskejä ajan kuluessa. Todennäköisesti ajan kuluessa nousee uusia sosiaalisia 
riskejä, joita ei tällä hetkellä ole edes mahdollista ennakoida. Esimerkiksi 
sairastumisen ja kuoleman riskit ovat olleet olemassa modernin sivilisaation 
aikana, mutta työttömyyden riski on uudempi riski. Edellä mainitut kaksi pe- 
rinteistä sosiaalista riskiä ovat luonteeltaan yleisiä, jotka kohdentuvat kaikkiin 
ihmisiin. Sen sijaan osa riskeistä on ainakin osittain sosiaalisesti strafikoitu- 
neita, koska ne ovat todennäköisempiä tietyillä sosiaalisilla ryhmillä. Tällaisia 
riskejä ovat muun muassa työttömyyden ja köyhyyden riskit. Sosiaalisten ris- 
kien jakaantumiseen ihmisten välillä vaikuttavat siten esimerkiksi sukupuoli, 
sukupolvi, ikä ja sosiaaliluokka. (Esping-Andersen 1999, 32, 36—37.) Työttö- 
myyden riski voidaan nostaa esille esimerkkinä riskistä, joka on yleisempi riski 
matalammin koulutetuilla kuin korkeammin koulutetuilla. Rawlsin oikeu- 


denmukaisuusperiaatteisiin liittyy teoria päätöksenteosta tietämättömyyden 

verhon takana. Tämän periaatteen mukaan voidaan ajatella sosiaalisten ris- 
kien jakautuvan sattumanvaraisesti, jolloin tietämättömyyden verhon takana 
toimivat vakuutusjärjestelmät jakavat riskin. Tällöin sosiaalisen riskin toteu- 
tuminen ei merkitse yksilön kannalta niin suurta taloudellista menetystä kuin 
se muuten aiheuttaisi. (Rawls 1972; Hagfors, Kajanoja & Kangas 2004, 302.) 
Sosiaaliset riskit sisältävät yksilöllisiä riskejä ja makrotason yhteisöllisiä 
riskejä. Lisäksi ne voivat sisältää makrotasolla järjestelmäriskejä, jotka aiheut- 
tavat taloudellisia kustannuksia yksilöille ja yhteiskunnalle. Makrotason jär- 
jestelmäriskeinä voidaan pitää väestörakenteen muutokseen liittyviä ilmiöitä. 
Monet sosiaalista riskeistä ovat sellaisia, etteivät ne sovellu kaupallisesti hallit- 
tavaksi. Tätä selittää riskienhallintaan ja vakuuttamiseen liittyvät vakuutuk- 
senantajan ja — ottajan väliset kustannus-hyötyarviot sekä vastuunvalinnan 
ja moraalikadon ongelmat. Lisäksi monet sosiaaliset riskit voivat myös koh- 
distua yksilöön ennen kuin yksilön on ollut mahdollista ottaa vakuutusta tai 
maksaa vakuutusmaksua. On myös olemassa riskejä, joista yksilö ei ole edes 
tietoinen ja siten riskiä varten ei ole myöskään osattu varautua. Joitain sosi- 
aalisia riskejä leimaa se, että henkilö voi itse vaikuttaa riskien toteutumiseen 
kuten esimerkiksi aloittamalla opiskelun tai jäämällä hoitamaan lasta kotona. 
Sosiaalisiin riskeihin luetaan siten sekä otetut että pakotetut riskit. Yksilöl- 
lisen riskin toteutumiselta edellytetään vakuutuskontekstissa vakuutetulle 
aiheutunutta vahinkoa, joka on objektiivisesti eri tahojen todettavissa ja hy- 
väksyttävissä. Tosin sosiaaliturvan hyväksyttävyys saattaa joissain yksittäista- 
pauksessa jäädä ristiriitaiseksi kuten esimerkiksi työttömyysturvassa. Etukä- 
teen tarkasteluna lähes kaikki sosiaaliset riskit voivat periaatteessa kohdistua 
kaikkiin ihmisiin, jolloin riskeistä tulee yhteisöllisiä ja syntyy kollektiivinen 
intressi suojautua niitä vastaan. Sosiaalista riskiä ei voida määritellä tai laskea 
ainoastaan yksilöllisen riskin avulla, jolloin tarvitaan riskin kollektiivista tai 
yleistä määrittelyä tai laskemista. Sosiaaliturva vaikuttaa sosiaalisiin riskeihin 
ennalta ehkäisemällä sosiaalisten riskien toteutumista tai alentamalla riskien 
aiheuttamia menetyksiä. Toisaalta taas sosiaaliturva voi myös aiheuttaa joi- 
denkin sosiaalisten riskien syntymistä tai niiden pahenemista. (Forss, Kalimo 


& Purola 2004, 341—344.) 

Riskin käsite ei ole staattinen, joten sosiaaliset riskit muuttavat muotoaan 
ajan kuluessa ja taloudellisen kasvun myötä (Albert 2004, 30). Ihmisten elini- 
kä on pidentynyt esimerkiksi lääketieteen, hygienian parantumisen ja parem- 
man ravinnon myötä. Nuorena kuolemisen riski on siten pienentynyt ja myös 
ennenaikaiseen kuolemaan liittyvä epävarmuus on vähentynyt. Odotettavissa 
olevan eliniän kasvu on tuonut esille uudeksi riskiksi vanhaksi elämisen ris- 
kin. Tällöin syntyy eläkkeiden epävarmaan rahoitukseen liittyvä toimeentu- 
lon riski, riippuvuuden riski ja sairastumisen riski. Sosiaaliset riskit ovat siten 
vaihtaneet paikkaa ihmisen elinkaarella. (Albert 2004, 31.) Myös Kuusela ja 
Ollikainen tuovat esille sosiaalisten riskien muutoksen terveydenhoidon ja ra- 
vitsemuksen, tiedon lisääntymisen ja yleisen elintason nousun vuoksi. Sosiaali- 
set riskit ovat muuttaneet paikkaansa ihmisen elinkaarella sitten 1800-luvun, 
sillä riskit painottuvat nykyään elämän alun sijaan sen loppupuolelle väestön 


eliniän nousemisen myötä. (Kuusela & Ollikainen 2005, 40-41.) 


Muita sosiaalisen riskin määritelmiä 


Holzman ja Jorgensen tarkastelevat artikkeleissaan (1999; 2001; ks. myös 
McKinnon 2004) sosiaalisten riskien hallintaa Maailmanpankin kehittämän 
sosiaaliturvan käsitteellisen lähestymistavan yhteiskunnallisen riskien hallin- 
ta (SRM) avulla. He eivät kuitenkaan määrittele artikkeleissaan sosiaalisen 
riskin käsitettä vaan sosiaalisen riskien hallintaa käsitellään social protection 
käsitteen ympärillä. Social protection eli sosiaalinen suojelu tarkoittaa perin- 
teisesti sosiaaliturvaa ja -palveluita. Holzmann ja Jorgensen määrittelevät kui- 
tenkin käsitteen toisin ja he tarkastelevat riskejä laajempina yhteiskunnallisi- 
na riskeinä. Holzmann ja Jorgensen jaottelevat riskien ulottuvuudet ja lähteet 
luonnollisiin, terveyteen, elämänkaareen, yhteiskunnalliseen, taloudelliseen, 
poliittisiin ja ympäristöön liittyviin riskeihin (Holzmann & Jorgensen 2001, 
539). Taulukossa 1 esitetään yhteiskunnallisiin riskeihin liittyvät ulottuvuudet 
siltä osin, kun ne viittaavat suoraan sosiaalisen riskin käsitteeseen. Luokittelu 
sisältää myös esimerkiksi luonnollisina riskeinä maanjäristyksen tai ympäris- 
töön liittyvänä riskinä ydinvahingot, jotka voivat aiheuttaa tai vaikuttaa alla 


oleviin sosiaalisiin riskeihin välittömästi tai välillisesti. 


RISKIENHALLINNAN AJANKOHTAISIA TEEMOJA 133 


Pauliina Havakka 


Taulukko 1. Yhteiskunnallisten riskien ulottuvuudet sosiaalisten riskien 
näkökulmasta (muokattu Holzmann & Jorgensen 2001, 539) 


Terveyteen liittyvät riskit Sairaus, tapaturma ja työkyvyttömyys 
Elinkaareen liittyvät riskit Syntymä, vanhuus ja kuolema 
Taloudelliset riskit Työttömyys 


Sorsa on määritellyt sosiaalisen riskin tapahtumiksi, jotka liittyvät ihmisten 
välisiin suhteisiin. Sosiaalisia riskejä ei kuitenkaan pitäisi rajata ainoastaan 
yksilöiden välisiin tapahtumiin vaan myös organisaatioiden, ryhmien ja ins- 
tituutioiden väliset suhteet pitäisi liittää riskin käsitteeseen niiden liittyessä 
yhtä lailla yhteiskuntaan. Sosiaaliset riskit voidaan siten määritellä tapahtu- 
miksi, jotka muuttavat erilaisten yhteiskunnallisten toimijoiden, rakenteiden 
tai käytäntöjen sosiaalisia positioita tai niiden välisiä suhteita. (Sorsa 2011, 
16.) Sorsan esittämä sosiaalisen riskin määritelmä on siten varsin laaja, vaikka 
tekstissä painopiste onkin institutionalisoituneissa sosiaalisissa riskeissä, joi- 
hin voidaan keskittyä yhteiskuntapolitiikassa. Sosiaalisen riskin voidaan myös 
nähdä ulottuvan sosiaaliturvan lisäksi laajemmin erilaisiin sosiaalisiin ongel- 
miin kuten esimerkiksi tiettyihin sairauksiin tai päihteiden väärinkäyttöön. 
D'Addio ja Whiteford käyttävät taloudellisen ja sosiaalisen elämän riskien kä- 
sitettä (D'Addio & Whiteford 2008, 13). Käsitettä ei määritellä tarkemmin, 
mutta kirjan sisällön perusteella sillä tarkoitettaneen ainakin sosiaaliturvan 
kattamia riskejä. Kamppinen ja Raivola jaottelevat riskit sen mukaan, min- 
kä elämänalueen toimintaan ne vaikuttavat. Tämän jaottelun mukaan riskit 
voivat olla terveydellisiä, ekologisia, taloudellisia, poliittisia, sosiaalisia tai psy- 
kologisia. Esimerkkinä sosiaalisesta riskistä he mainitsevat asuinalueen tur- 
vattomuuden, joka viittaa laajempaan käsitteeseen kuin perinteiset sosiaaliset 
riskit. Psykologinen riski voisi olla esimerkiksi hyvinvoinnin väheneminen tai 
toimintakyvyn lasku, jotka molemmat liittyvät perinteisiin sosiaalisiin riskei- 
hin. (Kamppinen & Raivola 1995, 16.) 

Sosiaalisia riskejä vastaava käsite on henkilöriskin tai henkilökohtaisen 
riskin käsite (ks. esim. Skipper & Kwon 2007, 21-22; Kuusela & Ollikainen 
2005, 34). Kuuselan ja Ollikaisen (2005, 34) mukaan henkilökohtaiset riskit 
liittyvät henkilöiden kykyyn ansaita oma elanto. Yksityishenkilön henkilö- 


riskit kattavat myös muita riskejä kuin lakisääteisen sosiaaliturvan kattavia 

riskejä, joten sosiaalisten riskien ja henkilöriskien käsitteet eivät täysin vastaa 
toisiaan. Jokela ym. jaottelevat henkilöriskit ennalta arvaamattomiin ja ei-toi- 
vottuihin sekä väistämättömiin ja elämänkulkuun liittyviin riskeihin (Jokela 
ym. 2013, 51). Henkilöriskejä voidaan tarkastella myös yrityksen henkilöris- 
keinä, jolloin niihin luetaan kuuluvaksi myös useita riskejä, joiden varalta la- 
kisääteistä vakuutusturvaa ei ole saatavilla eivätkä ne siten kuulu perinteisiin 
sosiaalisiin riskeihin (Jokela ym. 2013, 52). Vakuutuskontekstissa sosiaalisten 
riskien käsite voitaisiin luokitella eräänlaiseksi henkilöriskien alakäsitteeksi. 
Riskienhallinta — kirjallisuudessa henkilöriskit luokitellaan usein kuuluviksi 
operationaalisiin riskeihin. Operationaalinen riski viittaa kuitenkin yrityksen 
toimintaan, joten työhön liittymättömät riskit eivät kuulu näihin riskeihin. 
(Ks. esim. Skipper & Kwon 2007, 21-22.) Kuusela ja Ollikainen tuovat kir- 
jassaan (2005, 40—41) esille myös hyvinvointi- ja toimeentuloriskien käsitteen, 
jonka voidaan katsoa kattavan sosiaaliset riskit myös hyvinvointivaltion kon- 
tekstissä. 

Tietyt koulukunnat erottelevat fysikaaliset/empiiriset riskit teoreettisem- 
mista riskeistä. Lisäksi yritykset ym. vastaavat toimijat voivat nähdä sosiaa- 
listen riskien olevan heidän liiketoiminnastaan aiheutuvia sosiaalisia riskejä. 
(Graetz & Franks 2016.) Graetz ja Franks jaottelevat sosiaaliset riskit sosiaa- 
listaloudellisiin, sosiaalisympäristöllisiin, kulttuurisiin, ihmisoikeuksiin, ter- 
veyteen ja turvallisuuteen sekä toimeentuloon liittyviin riskeihin (Graetz & 
Franks 2016, 587). Taulukossa 2 kuvataan perinteisiin sosiaalisiin riskeihin 


soveltuvia sosiaalisten riskin luokitteluja Graetzin ja Frankin luokittelun poh- 


jalta. 
Taulukko 2. Sosiaalisten riskien tyypit ja esimerkit (Graetz & Franks 2016, 587) 
Sosiaalistaloudelliset riskit Uhka toimeentulon menetyksestä ja riski 
sosiaalisesta eriarvoisuudesta 
Terveyteen ja turvallisuuteen liittyvät riskit Esimerkiksi sairastumisen ja kuoleman riskit 
Toimeentuloriskit Esimerkiksi työllistymiseen liittyvä toimeen- 
tulon riski 


Graetz ja Frank näkevät yhtenä liiketoimintaan liittyvänä riskinä sosiaalisen 


riskin. Tässä yhteydessä sosiaalisilla riskeillä tarkoitetaan sosiaalisia häiriöitä 

kuten esimerkiksi lakkoja ja mielenosoituksia. (Graetz & Franks 2016, 587, 
589.) Franks ym. korostavat, että sosiaaliset riskit ovat riskejä yhteiskunnal- 
le, sosiaalisille ryhmille tai yksilöille, kun taas liiketoimintaan liittyvät riskit 
ovat riskejä liiketoiminnalle (Franks ym. 2014, 7577). Kuusela ja Ollikainen 
käyttävät sosiaalisen riskin käsitettä yhtenä ostopäätökseen liittyvänä riskinä. 
Sosiaalisella riskillä tarkoitetaan tässä määritelmässä tietyn ostoksen aiheutta- 


maa reaktiota ihmisissä. (Kuusela & Ollikainen 2005, 32.) 


Perinteiset sosiaaliset riskit 


Teollistuneessa yhteiskunnassa hyvinvointivaltion tärkein tehtävä oli tyydyt- 
tää niitä tarpeita, joita markkinat eivät pystyneet riittävästi tyydyttämään. 
Tämä tarkoitti ansiotulojen katkeamista sosiaalisen riskin tilanteessa tai 
tulojen ja tarpeiden epätasapainoa. Lisäksi tehtävänä oli huolehtia sellais- 
ten tarpeiden tyydyttämisestä, joissa julkiset palvelut koettiin toivottavina. 
(Hellsten 2004, 137; Taylor-Gooby 20044, 45-47; Andersen & Ringdal 2012, 
19.) Perinteisten sosiaalisten riskien varalta luotiin siten sosiaalivakuutusjar- 
jestelmiä, jotka keskittyvät turvaamaan ansiosidonnaisen turvan työelämässä 
oleville ja myös monissa maissa asumisperusteisen sosiaaliturvan työelämän 
ulkopuolella oleville. Joidenkin tulkintojen mukaan tyypillinen perinteisten 
sosiaalisten riskien varalta vakuutettu oli alun perin työväestöön kuuluva 
mieshenkilö, joka vastasi perheen elatuksesta (Armingeon 2006, 101). Perheen 
turva perustui perheenelättäjän työskentelyyn ns. johdettuna oikeutena. Pe- 
rinteisten sosiaalisten riskien keskeisenä riskinä on pidetty vanhuuden riskiä 
(Armingeon 2006, 101), mutta myös esimerkiksi työttömyyden ja sairastumi- 
sen riskit heijastelevat hyvin työmarkkinoille osallistumiseen liittyviä riskejä 
(Pintelon 2013, 54). Lisäksi monissa maissa tapaturman riski oli ensimmäinen 
riski, jonka varalle järjestettiin lakisääteistä vakuutusturvaa (ks. esim. Kangas 
& Niemelä 2017, 37). Vanhat, perinteiset sosiaaliset riskit ovat hyvin määritel- 
tyjä (Pintelon 2013, 55), koska ne on määritelty lainsäädännössä. Perinteisten 
sosiaalisten riskien käsitteen sijaan voidaan käyttää esimerkiksi taloudellisen 
toimeentulon riskin käsitettä. Näiden riskien voidaan havaita vaihtelevan eri 
elämänvaiheissa, jotka voidaan jaotella esimerkiksi seuraavasti: lapsuus, nuo- 


ruus, lapsiperhe, tyhjä pesä ja vanhuus. (Esping-Andersen 1999, 41.) Perinteiset 

sosiaaliset riskit ovat usein ennalta arvaamattomia ja ei-toivottuja, vaikka ne 
kuuluvatkin normaalin elämänkulkuun. Näitä riskejä voisi luonnehtia myös 
niin, että ne ovat teollisuusmaan kansalaisen tyypillisen elämänkaaren riskien 
varalle. Perinteiset riskit ovat yhteistä koko työväestölle tai kaikille kansalai- 
sille. Perinteisten sosiaalisten riskien varalta rakennettujen järjestelmien kan- 
natus on laajaa. (Ks. esim. Huber & Stephens 2006, 143.) 

Suomessa keskeisimmät sosiaalisiksi riskeiksi ymmärrettävät tilanteet lue- 
tellaan perustuslaissa. Perustuslain mukaan ”lailla taataan jokaiselle oikeus 
perustoimeentulon turvaan työttömyyden, sairauden, työkyvyttömyyden ja 
vanhuuden aikana sekä lapsen syntymän ja huoltajan menetyksen perusteel- 
la? (Perustuslaki 19 $ 2 mom.). Perustuslakia säädettäessä on katsottu edellä 
mainittujen riskien olevan tyypillisesti tilanteita, joissa yksilön toimeentulo 
on merkittävästi heikentynyt (HE 309/93, 83). Perustuslaissa ei kuitenkaan 
ole turvattu oikeutta perustoimeentulon turvaan työtapaturman ja ammat- 
titaudin eikä puolison kuoleman riskien perusteella. Tosin työtapaturma ja 
ammattitauti voivat aiheuttaa sairauden ja työkyvyttömyyden, joten perustus- 
lain säännöksen voidaan katsoa ulottuvan myös edellä mainittuihin riskeihin. 
Perustoimeentulon turvan sisällöstä ja järjestämisestä säädetään tarkemmin 
esimerkiksi sosiaalivakuutusta koskevissa laeissa (Huhtanen 2017, 58), joissa 
on myös turvattu puolison kuoleman sekä työtapaturman ja ammattitaudin 


aiheuttamat riskit. 


Uudet sosiaaliset riskit 


Perinteisten ja uusien sosiaalisten riskien jaottelu on suhteellisen väljä, jonka 
tarkoituksena on auttaa kuvaamaan yhteiskunnallisia muutoksia eri aikoina 
(Bonoli 2006, 4; Andersen & Ringdal 2012, 19). Monet uudet sosiaaliset ris- 
kit voidaan määritellä Pohjoismaissa perinteisiksi sosiaalisiksi riskeiksi, sillä 
riskien uutuus tai vanhuus määräytyy kunkin yhteiskunnan kehityksen ja ko- 
kemuksen mukaan. Sama riski voi siten olla toisessa maassa vanha ja toisessa 
maassa uusi. (Timonen 2003, 23—24.) 

Timosen mukaan uudet sosiaaliset riskit syntyvät kolmessa talouteen ja 
yhteiskuntaan liittyvässä muutosprosessissa: perhe-elämän monimuotoistu- 


misessa ja erityisesti naisten työssäkäynnin yleistymisessä, työelämän lisään- 


RISKIENHALLINNAN AJANKOHTAISIA TEEMOJA 137 


Pauliina Havakka 


tyneessä epävakaisuudessa ja sosiaaliturvan suuntautumisessa aiempaa enem- 
män markkinoille (Timonen 2003, 19). Uudet sosiaaliset riskit tarkoittavat 
riskejä, jotka ovat aiheutuneet erityisesti työmarkkinoiden ja perhe-elämän 
muutoksista. Riskit liittyvät erityisesti työmarkkinoille pääsemiseen ja siellä 
pysymiseen sekä työn ja perheen yhdistämisen aiheuttamiin ongelmiin lap- 
sista ja vanhuksista huolehtimisessa. Kahden tulonsaajan perhemalli on siten 
aiheuttanut muutoksia lasten ja vanhusten hoidolle. Uutena sosiaalisena riski- 
nä on pidetty myös riskiä puuttuvista taidoista ja koulutuksesta, jotka vaikeut- 
tavat työmarkkinoille pääsemistä sekä hyvin palkatun työn saamista. Työstä 
saatavat ansiotulot eivät siten enää suojaa kaikkia työntekijöitä köyhyydeltä. 
Puutteellista ammattitaitoa ja koulutusta ei ole aina myöskään mahdollista 
parantaa. Teknologiset muutokset voivat myös merkitä sitä, että vakaa työ esi- 
merkiksi teollisuudessa ei ole enää samalla tavalla mahdollista kuin aiemmin. 
(Ks. esim. Taylor-Gooby 2004b, 2-5; Andersen & Ringdal 2012, 19; Hellsten 
2004, 138; Timonen 2003, 21; Bonoli 2006, 5-8.) Lisäksi uusiin sosiaalisiin 
riskeihin voidaan lukea väestörakenteen muutokset (ks. esim. Hellsten 2004, 
138), vaikka osassa kirjallisuudesta ne luokitellaankin perinteisiin sosiaalisiin 
riskeihin. Perinteiset sosiaaliset riskit eivät ole kuitenkaan vähentyneet, joten 
sosiaaliset uhat ylipäätään ovat lisääntyneet. Uudet uhkatekijät liittyvät usein 
tiettyyn elämänvaiheeseen ja esimerkiksi palkkatyön ja perheen yhdistämi- 
seen eivätkä välttämättä perinteisten sosiaalisten riskien tapaan toimeentulon 
turvaamiseen sosiaaliturvaetuuksilla. 

Uusia sosiaalisia riskejä ei ole usein määritelty kovinkaan tarkasti. Uudet 
sosiaaliset riskit (NSR) voidaan määritellä tilanteiksi, joissa yksilöt kokevat hy- 
vinvointitappioita, jotka ovat syntyneet jälkiteollistumiseen liittyvien sosiaa- 
listaloudellisten muutosten seurauksena viimeisten vuosikymmenten aikana. 
(Bonoli 2006, 5; 2007, 498.) Pohjoismaissa uudet sosiaaliset riskit tulivat esille 
aiemmin kuin monissa muissa maissa (Bonoli 2007, 505), ja uusia ja kasvavia 
riskejä varten on suunniteltu myös tehokkaita institutionaalisia uudistuksia 
(Sorsa 2011, 13). Ainakin Pohjoismaissa uudet sosiaaliset riskit voidaan jaotella 
edelleen vanhempiin ja tuoreisiin sosiaalisiin riskeihin. Vanhempia sosiaalisia 
riskejä ovat esimerkiksi väestön ikärakenteen muutokseen, naisten lisäänty- 


neeseen työssäkäyntiin ja perhemuotojen muuttumiseen liittyvät riskit. Tuo- 

reempia sosiaalisia riskejä ovat esimerkkejä työmarkkinoiden epävarmuuteen 
ja pienpalkka-aloihin liittyvät riskit. (Timonen 2003, 27-39.) Esimerkiksi 
Bonoli luokittelee uudet sosiaaliset riskit kolmeen eri luokkaan: 1) työn ja per- 
heen yhdistämisen ongelmat, 2) työttömyys, epävakaa työmarkkina-asema ja 
työntekijöiden köyhyys ja 3) riittämätön sosiaaliturva (Ebbinghaus 2006, 124). 
Timonen yhdistää uusien sosiaalisten riskien luokitteluja ja jakaa riskit kol- 
meen luokkaan: perherakenteiden ja sukupolviroolien muutokset, työmarkki- 
noiden muutokset ja markkinoiden kasvava rooli (Timonen 2003, 23). 

Joissain määritelmissä uusien sosiaalisten riskien on määritelty olevan 
köyhyysriskejä, joita sosiaalinen modernisaatio on aiheuttanut (ks. esim. 
Armingeon 2006, 101). Modernin hyvinvointivaltion haasteena on se, miten 
se pystyy sopeutumaan ja tarjoamaan kansalaisille turvaa uusien riskien varal- 
ta (Andersen & Ringdal 2012, 17). Uusia sosiaalisia riskejä esiintyy aiempaa 
enemmän ja taloudelliset, demografiset ja sosiaaliset rakenteet ovat lisänneet 
sosiaalisten riskiryhmien määrää ja/tai näiden ryhmien ajautumista köyhyy- 
teen (Huber & Stephens 2006, 145). Lisäksi hyvinvointivaltion reformit voivat 
synnyttää uusia tarpeita ja riskejä sosiaaliturvan heikentyessä sekä yksityisten 
palvelujen ja yksityistämisen lisääntyessä (Hellsten 2004, 138—139). 

Uudet sosiaaliset riskit kohdistuvat pieniin ja hyvin erilaisiin ryhmiin 
kuten esimerkiksi nuoriin työttömiin ja työntekijöihin, lapsiperheisiin, maa- 
han muuttajiin ja työskenteleviin naisiin (Timonen 2003, 21; Bonoli 2006, 8; 
Armingeon 2006, 101; Rovny 2014, 407). Nämä riskit voivat kohdentua myös 
ihmisiin, joilla ei ole omaa edunvalvontaa. Uusia sosiaalisia riskejä yritetään 
hallita useammin palveluilla kuin tulonsiirroilla. Esimerkkinä tästä on työnte- 
kijöiden pitäminen työmarkkinoilla tai pääseminen takaisin työmarkkinoille 
erilaisten palveluiden avulla tulonsiirtojen sijaan (kuten perinteisten riskien 
kohdalla). (Timonen 2003, 22; Huber & Stephens 2006, 143; Häusermann 


2012, 113-115.) 


Sosiaalisten riskien kehitys yhteiskunnassa 


Sotien jälkeinen hyvinvointivaltio onnistui vähentämään monia perinteisiä 
sosiaalisia riskejä, erityisesti vanhuuteen liittyviä riskejä (Esping-Andersen 


1999, 32—33). Perinteiseen teollisuusyhteiskuntaan liittyvien sosiaalisten riski- 

en uskottiin olevan vähemmän tärkeitä tai osittain jopa poistuneen (Hellsten 
2004, 137). Jälkiteollinen murros, taloudellinen globalisaatio sekä työmarkki- 
noiden muutokset ja demografiset muutokset nostivat esille uudet sosiaaliset 
riskit (Taylor-Gooby 2004a, 45-47). Uusia riskejä on myös nimitetty jälki- 
teollisiksi sosiaalisiksi riskeiksi (Pintelon 2013, 54). Jälkiteollinen yhteiskunta 
on siten muuttanut perinteisten hyvinvointivaltioiden riskirakennetta, joka 
on aiheuttanut aiempaa suurempaa eriarvoisuutta. Talouden ja työmarkkinoi- 
den muutokset globalisaation ja nousevan koulutustason vuoksi, demografiset 
muutokset ja muutokset sukupuolten roolijaoissa haastavat hyvinvointivalti- 
on alkuperäisiä tavoitteita. (Esping-Andersen 1999, 32-33; Bonoli 2006, 3.) 
Aiempaa suurempaa eriarvoisuutta selittää se, että uudet riskit eivät kuulu- 
neet perinteisessä hyvinvointivaltiossa tunnistettuihin riskeihin (Armingeon 
& Bonoli, 3). Perinteinen hyvinvointivaltio oli suunniteltu homogeenisiin ja 
kasvaviin yhteiskuntiin, joissa sosiaalisen riskien jakaminen oli mahdollista ja 
joissa suurin osa ihmisistä oli työelämässä (Hellsten 2004, 138). Uudet sosiaa- 
liset riskit ovat aiheuttaneet paineita sosiaaliturvaan kuuluville etuuksille ja 
palveluille (Taylor-Gooby 2004b, 1). Hyvinvointivaltion onkin sopeuduttava 
kasvaviin uusiin sosiaalisiin riskeihin (Bonoli 2006, 4). 

Jälkiteollisessa yhteiskunnassa talouskasvu on hidastunut ja siitä on tullut 
aiempaa epävarmempaa. Lisäksi jälkiteolliseen vaiheeseen liittyvät sosiaaliset 
muutokset aiheuttavat uusia tarpeita ja riskejä. (Hellsten 2004, 138; Andersen 
& Ringdal 2012, 17.) Riskit yhteiskunnassa eivät liity enää ulkoisiin uhkiin 
vaan myös sosiaalisen muutoksen, taloudellisten voimien, tieteellisen kehityk- 
sen ja teknologisen muutoksen aiheuttamiin riskeihin (Kemshall 2002, 10). 
Teknologisen kehityksen ja nopean sosiaalisen muutoksen aiheuttamat sivu- 
vaikutukset ovat lisänneet tilanteen haastavuutta, koska sivuvaikutukset ovat 
olleet ennustamattomia, ei-vältettävissä olevia ja valvomattomia. Samanaikai- 
sesti on myös yksilöllistäminen noussut vahvemmin esille eli yksilön pitäisi 
olla itse vastuussa aiempaa enemmän riskeistä (Andersen & Ringdal 2012, 17- 
18; Kemshall 2002, 111- 131). Riskiin on aina liittynyt epävarmuus. Riski on 
ollut aina osa ihmiselämää ja sosiaalista kehitystä, mutta nyt voidaan pohtia, 
onko riskeistä tullut jotain ulkoa tulevaa, jota on vaikeaa hallita. (Andersen 


& Ringdal 2012, 18; ks. myös Taylor-Gooby & Zinn 2006.) Culpitt tuo esille 

myös sen, että tiettyjen maiden siirtyminen hyvinvointivaltiosta hyvinvoin- 
tiyhteiskuntaan on aiheuttanut sen, että myös sosiaalisen riskin käsitettä on 
määritelty uudelleen (Culpitt 1999, 32). 

Perinteiset ja uudet sosiaaliset riskit ovat siis samanaikaisesti läsnä moder- 
nissa hyvinvointivaltiossa (Hellsten 2004, 139; Armingeon 2006, 100). Perin- 
teiset sosiaaliset riskit koskevat laajaa joukkoa, erityisesti kasvavaa eläkeläisten 
joukkoa (Hellsten 2004, 139). Taylor-Goobyn vuonna 2004 esittämät kysy- 
mykset ovat edelleen ajankohtaisia: miten perinteisiin riskeihin kohdistuva 
politiikka voisi toimia tehokkaasti taloudellisessa ja demografisessa paineessa 
sekä miten voidaan kehittää uusien sosiaalisten riskien edellyttämää uuden- 
laista politiikkaa. Perinteisten sosiaalisten riskien on ennakoitu kasvavan 
edelleen, mutta joidenkin arvioiden mukaan uusien sosiaalisten riskien on 
ennakoitu kasvavan vieläkin nopeammin (Armingeon 2006, 106). Eri maat 
ovat varautuneet uusiin sosiaalisiin riskeihin hyvin eri tavalla, joka johtuu eri- 
laisista tarpeista ja sopeutumiskeinoista (Andersen & Ringdal 2012, 19). Voi- 
daan kysyä, liittyvätkö sosiaaliset riskit ja niiden hallinta vielä vahvasti sosiaa- 
lisiin jaotteluihin kuten esimerkiksi sosiaaliluokkaan vai onko riskeistä tulla 
enemmän yksilöllisiä (Andersen & Ringdal 2012, 18). Akateemisessa kirjalli- 
suudessa on kuitenkin arvioitu sosiaalisten riskien sekä jakaantuvan epäoikeu- 
denmukaisesti, että niiden hallinnassa olevan erilaisia resursseja (Andersen & 
Ringdal 2012, 22; ks. esim. Pintelon 2013). 

Riskiyhteiskunnassa vastuullisuus ja valinnat korostuvat (Kemshall 2002, 
1). Beckin (1999, 48, 135) mukaan modernisaatio ja etuudet aiheuttavat itse ris- 
kejä, jolloin painopiste riskeissä on siirtynyt ulkoisista uhkista teollistumisen 
ja modernisaation aiheuttamiin uhkiin. Riskiyhteiskunnassa ei ole enää kyse 
niinkään hyvinvoinnin jakautumisesta kuin riskien jakautumisesta. Huo- 
no-osaisimmalla on usein korkeimmat riskit ja heikoimmat mahdollisuudet 
hallita riskejä, mutta riskiyhteiskunnassa riskit kohdistuvat kaikkiin jossain 
määrin. Henkilön elämänkulkua ei kuitenkaan voida arvioida enää samalla 
tavalla luokka-aseman perusteella. (Kemshall 2002, 5-7; ks. myös Zinn 2008, 
22; Denney 2005, 45.) Myös Beckin esittämää näkemystä moderneista ja pe- 
rinteisestä riskeistä on kritisoitu. Kritiikeissä on käytetty esimerkkinä vakavaa 


sairautta, joita on aina ollut, mutta nykyinen lääketiede löytää sairauksia aiem- 

paa paremmin. (Kemshall 2002, 8; ks. myös Culpitt 1999, 117.) Beck kysyy, 
että eikö riskiyhteiskunta ole ollut aina olemassa ja eivätkö kaikki riskit ole 
yhtä vanhoja kuin teollinen yhteiskunta. On vaikea sanoa, ovatko riskit li- 
sääntyneet, mutta riskeillä on ainakin uusia piirteitä. (Kemshall 2002, 8.) Ny- 
kyinen hyvinvointivaltio ei kuitenkaan kata riittävästi riskejä eikä siten uusia 
sosiaalisia riskejä ole mahdollista täysin hallita (Kemshall 2002, 19). Riskiyh- 
teiskunta kuitenkin korostaa riskin kollektiivisuutta (Culpitt 1999, 43). Toi- 
saalta Culpitt tuo myös esille, että kirjallisuudessa tuodaan paljon myös esille 
sosiaalisuuden katoamista (Culpitt 1999, 81) tai sen heikentymistä (Helne 
2004, 229—230). 

Modernia hyvinvointivaltiota pitäisi tarkastella suhteessa riskeihin, jotka 
liittyvät ihmisen elinkaareen, työhön ja työmarkkinoihin (Hellsten 2004, 
137). Riski ja epävarmuus ovat modernin yhteiskunnan tunnuspiirteitä (Hell 
sten 2004, 138). Joidenkin näkemysten mukaan kaikki riskit ovat vältettävis- 
sä, mutta tämä näkemys ei sovellu perinteisiin sosiaalisiin riskeihin (ks. esim. 
Kemshall 2002, 1). Sen sijaan osa uusista sosiaalista riskeistä voi olla poistetta- 
vissa tai ainakin niiden merkitystä voidaan vähentää (ks. esim. Bonoli 2006, 
23—24). 

Sosiaaliturvajärjestelmät ovat kattaneet ja vakuuttaneet vuosikymmenien 
ajan tietyn suhteellisen pienen määrän hyvin määriteltyjä sosiaalisia riskejä 
kuten esimerkiksi lyhytkestoisen työttömyyden, työkyvyttömyyden aktiivi- 
vuosien aikana ja riittämättömän toimeentulon vanhuuden aikana. Osa järjes- 
telmistä on perustunut joukkoon oletuksia kuten esimerkiksi selkeään rajauk- 
seen yksilön eri elämänvaiheiden välillä, miesten ja naisten välisiin rooleihin 
perheessä, ydinperheen vahvoihin siteisiin ja kokoaikaisiin pitkiin työsuhtei- 
siin. Uusia taloudellisia ja sosiaalisen elämän riskejä on kuitenkin ilmestynyt 
ja ne usein vahvistavat toinen toisiaan. Nämä riskit voivat vaikuttaa yksilöiden 
ja perheen toimeentuloon, mutta myös esimerkiksi ajankäyttöön. Riskit myös 
pakottavat yksilöitä siirtämään rahaa ja/tai aikaa elämänkaaren aikana, johon 
vaikuttaa muun muassa elämänvaihe. Tämä voidaan tehdä usealla tavalla. 
(D'Addio & Whiteford 2008, 14.) Ihmisten elämänkulut ovat tulleet myös 
yhä heterogeenisimmiksi. Sosiaaliset riskit, ainakin sosiaalivakuutuksessa, 


painottuvat yhä vahvemmin työhön ja työllistymiseen. Riskejä siis jaetaan yhä 

enemmän työllistymisen perusteella. On hyvä kysyä, millainen on hyvä yhteis- 
kunta? Tällöin voidaan myös kysyä, miten täystyöllisyys saadaan turvattua vai 


pitäisikö yksilöiden kantaa itse vastuu työllistymisestä. (Sorsa 2011, 32.) 


Erilaiset sosiaaliset riskit ja niiden merkitys yhteiskunnassa 


Tässä luvussa tutkitaan perinteisiä sosiaalisia riskejä: sairaus/sairastuminen, 
työkyvyttömyys, työtapaturma ja ammattitauti, työttömyys, vanhuus ja kuo- 
lema. Lisäksi edellä mainittujen riskien yhteydessä tarkastellaan pitkäaikais- 
työttömyyttä ja ikääntymistä, jotka voidaan luokitella sekä perinteisiksi että 
uusiksi sosiaalisiksi riskeiksi. Kukin sosiaalinen riski määritellään hyödyntäen 
myös yleisiä sosiaalisiin riskeihin liittyviä tunnuspiirteitä, joita on kuvattu 
edellä. Sosiaalisten riskien merkitystä yhteiskunnassa analysoidaan kuvaamal- 
la niiden volyymia yhteiskunnassa muutaman keskeisen tunnusluvun avulla 
sekä tutkimalla kutakin sosiaalista riskiä iän ja sukupuolen näkökulmasta. 
Tämä tehdään analysoimalla valmiita tilastoaineistoja, joista tutkitaan riskin 
esiintyvyyttä eri ikäisillä ja eri sukupuolilla. Artikkelissa olevat kuvat ovat val- 
miita tilastokuvia, kun taas taulukot on muokattu valmiiden tilastoaineistojen 
pohjalta. Luku on jaoteltu eri riskien mukaan alalukuihin, joissa määritellään 
ensin riski, sen jälkeen pohditaan riskien merkitystä yhteiskunnassa ja riskin 
merkitystä iän ja sukupuolen mukaan. Joidenkin riskien osalta riskien mer- 
kitys yhteiskunnassa ja riskin merkitys iän ja sukupuolen mukaan -luvut on 
yhdistetty yhdeksi alaluvuksi. Perinteiset sosiaaliset riskit ovat erilaisia, jonka 


vuoksi analysoitavat tilastoaineistot eivät ole täysin identtisiä. 


Sairauden/sairastumisen riski 


Määritelmä 


Maailman terveysjärjestö, WHO, määrittelee terveyden täydellisen fyysisen, 
psyykkisen ja sosiaalisen hyvinvoinnin tilaksi. Sairaus taas määritellään usein 
poikkeavuudeksi normaalista, tunnistettavaksi häiriöksi elimistön toiminnas- 
sa. Terveyden ja myös sairauden määritelmät eivät kuitenkaan ole yksiselittei- 
siä vaan niihin sisältyy tulkinnanvaraisuutta. Sairaudet ovat hyvin yksilöllisiä, 


ja ne syntyvät usean tekijän yhteisvaikutuksesta. (Duodecim terveyskirjasto.) 

Sairaus voi olla poikkeavuutta ihmisen fyysisessä, psyykkisessä tai sosiaalisessa 
toiminnassa, joka aiheuttaa tilapäistä tai pysyvää haittaa tai toiminnanvajaut- 
ta (MOT Kielitoimiston sanakirja). Sairauden riski on väestön keskuudessa 
yleinen riski, koska siihen voidaan katsoa kuuluvan hyvin laajasti erilaisia sai- 
rauksia ja siten riski kohdistuu periaatteessa koko väestöön. Riski voi olla lievä 
tai vakava sairauden tilan mukaan, jolloin myös riskin aiheuttamat seuraukset 
yksilölle ja myös yhteiskunnalle vaihtelevat. Sairauden riski on useimmiten 
mikrotason riski, mutta se voitaisiin luokitella myös makrotason riskiksi esi- 
merkiksi pandemiatilanteissa. 

Sairaus voi aiheuttaa työkyvyttömyyden tai sairastunut henkilö voi olla 
täysin tai osittain työkykyinen. Sosiaalivakuutuksen kontekstissa sairauden 
riskillä tarkoitetaan työkyvyttömyyden näkökulmasta lyhytaikaisempaa ris- 
kia — muutaman päivän sairastumisesta aina noin vuoden jatkuvan sairastu- 
miseen saakka. (Ks. esim. Sairausvakuutuslaki 2004/1224.) Sairauden aiheut- 
tama työkyvyttömyys aiheuttaa toimeentulon menetystä ja sairastumisen 
voidaan katsoa olevan yksi keskeisimmistä työpanoksen menettämisen syistä. 
Heikentynyt työkyvyttömyys voi myös alentaa henkilön työkykyä, jolloin 
voidaan puhua presenteismin aiheuttamista kustannuksista. Lisäksi sairaus 
voi aiheuttaa sairastuneelle kustannuksia esimerkiksi sairauden hoitoon käy- 
tettävinä lääkekustannuksina, joiden osalta ei ole asetettu sairauden kestoon 
liittyviä enimmäisrajoituksia. Sairausvakuutuksen piiriin luetaan myös Suo- 
messa vanhemmuus tiettyjen edellytysten täyttyessä. Sairaus voi jatkua myös 
vuoden ajanjakson jälkeen, jolloin eläkejärjestelmässä voidaan ratkaista, onko 
henkilö työkyvytön vai työkyinen. Sairauden riski tarkoittaa siis vakuutuksen 
kontekstissa lyhytaikaisempaa riskiä kuin työkyvyttömyys, joka on pääsään- 
töisesti pidempikestoinen riski. Lisäksi sairauden riski ei välttämättä aiheuta 
työkyvyttömyyttä vaan esimerkiksi lääkekustannuksia, ja tällöin kyse voi olla 
hyvinkin pitkäkestoisesta riskitilanteesta. Sairauden riski on siis toimeentulo- 
riski ja myös riski sairauden aiheuttamien kustannusten hallinnasta. Lisäksi 
sairauden riski voidaan luokitella terveyteen liittyväksi riskiksi. Ihminen voi 
sairastua missä tahansa iässä elinkaaren aikana, mutta työkyvyttömyys on 


työikäiseen väestöön liittyvä riski. Riskissä on myös hieman taloudellisen ris- 

kin piirteitä, koska taloussuhdanteilla on osoitettu olevan jonkin verran vai- 
kutusta riskin todennäköisyyteen. 


Riskin merkitys yhteiskunnassa 


Vuonna 2016 Suomessa maksettiin sairausvakuutuskorvauksia 3,7 miljardia 
euroa, josta sairauspäivärahojen osuus oli noin 819 miljoonaa euroa eli 22 
prosenttia kaikista sairausvakuutuskorvauksista. Vuonna 2016 sairauspäivä- 
rahansaajia oli noin 313 000 ja sairaanhoitokorvauksia maksettiin vuonna 2015 
noin 4,2 miljoonalle henkilölle. (Kela 2017b, 12.) Kuvio 1 kuvaa sairauspäivä- 
rahansaajien määrän kehitystä vuosina 1968-2016. Kuviosta voidaan päätel- 
lä, että 1990-luvun taantuman aikana tehdyn työn määrän väheneminen on 
myös vähentänyt päivärahansaajien määrää. Taloudellisessa laskusuhdantees- 
sa myös osa työntekijöistä saattaa irtisanomisen pelossa välttää sairauslomalle 
jäämistä. Sairauspäivänsaajien määrä nousee vastaavasti taloudellisesti hyvänä 
kautena. Vastaava kehitys ei näy yhtä selkeästi 2000-luvun lopulla alkaneen 
taantuman osalta lukuun ottamatta taantuman alkua. (Ks. esim. Blomgren, 
Mikkola, Hiilamo & Järvisalo 2011, 32.) 

Sairastavuuden riskin eroja yksilöiden välillä selittävät useat tekijät kuten 
esimerkiksi elintavat, ikä ja väestön ikärakenne, työllisyystilanne, koulutus- ja 

Kuvio 1. Sairaus- ja vanhempainpäivärahaa saaneet vuosina 1968-2016 (Kela 2017b) 

tulotaso ja sukupuoli (ks. esim. THL 2015, 1). Seuraavaksi tarkastellaan iän ja 


sukupuolen merkitystä sairastumisen riskissä. 


Riskin merkitys yhteiskunnassa iän ja sukupuolen mukaan 


Taulukko 3 kuvaa sairauspäivärahaa saavien osuutta väestöstä ja vastaavan 
ikäisistä. Taulukon perusteella voidaan päätellä, että sairastumisen riski kas- 
vaa iän noustessa. Kasvu on tasaista lukuun ottamatta vanhinta ikäluokkaa, 
jossa osuus väestöstä on hieman alempi ja osuus vastaavan ikäisistä vain hie- 
man korkeampi edeltävään ikäluokkaan verrattuna. Korkeimman ikäluokan, 
55-67 vuotta, sairauspäivärahojen pienempää osuutta selittää se, että osa ikä- 
luokasta on jo eläkkeellä tai saa jotain muuta etuutta. Miesten osuus väestöstä 
on naisten osuutta pienempi kaikissa ikäluokissa. Väestöosuuksien perusteella 
sairauden riski ei ole erityisen merkittävä riski, mutta toisaalta yli 10 prosen- 
tin osuudet ovat jo huomionarvoisia. Lisäksi sairastuminen voi jatkua myös 


pidemmän ajan, ja se voi myös toistua samoilla henkilöillä useamman kerran. 


Taulukko 3. Sairauspäivärahaa saaneiden osuus väestöstä ja 
vastaavan ikäisistä vuonna 2016 (Kela 2017d)* 


Osuus väestöstä/vastaavan 16—24 25-34 35-44 45-54 55-67 
ikaisista 

Miehet 2,4/4,3 5,2/10,5 6,7/13,4 8,8/17,5 7,4/19,5 
Naiset 3,5/6,3 8,3/16,5 | 10,3/20,6 | 12,9/25,7 | 10,0/26,6 


* 


Tiedot on poimittu Kelan sairausvakuutustilastosta 


Taulukossa 4 on verrattu sairauspäivärahapäiviä niiden keston mukaan mie- 
hillä ja naisilla. Vertailun perusteella naisilla on enemmän lyhyempiä sairaus- 
päivärahajaksoja ja miehillä vastaavasti hieman enemmän pidempiä jaksoja. 
Aiemmin on ajateltu, että miehet kuolevat aikaisemmin ja naiset sairastavat 
enemmän. Tutkimustulosten mukaan naisilla ei kuitenkaan ole miehiä juu- 
rikaan korkeampi sairastumisen riski. Naiset ovat kuitenkin Suomessa kes- 
kimäärin pidemmän ajan sairaana, mutta miehillä on enemmän vakavia sai- 
rauksia. (Ks. esim. Lahelma, Manderbacka, Martikainen & Rahkonen 2003; 


21—32.) 

Taulukko 4. Sairauspäivärahan kesto sukupuolen mukaan vuonna 2016 (Kela 2017d)* 


Sairauspäiväraha- 1-6 7-42 | 13-30 | 31-60 | 61-90 | 91-180 | 181- 
päivien kesto suku- 
puolen mukaan 


Miehet 24,5 13,7 23,5 14,7 6,9 6,9 9,7 
Naiset 28,9 14,9 24,1 14,0 5,5 5,6 6,9 


* 


Tiedot on poimittu Kelan sairausvakuutustilastosta (tiedot ovat vuodelta 2014) 

Taulukossa 5 kuvataan sairausrahapäiviä suhteutettuna vastaavan ikäistä koh- 
ti. Taulukosta voidaan päätellä, että sairauspäivärahapäivien määrä nousee ta- 
kaisesti iän noustessa lukuun ottamatta vanhinta ikäluokkaa. Tätä selittää se, 


että vanhimmassa ikäluokassa on myös vanhuuseläkeiässä olevia. 


Taulukko 5. Sairauspäivärahapäivät vastaavan ikäistä kohti vuonna 2016 (Kela 2017d)* 


Sairauspäivärahapäivät vastaavan 16-24 | 25-34 | 35-44 | 45-54 | 55-67 
ikaista kohti 

Miehet 1,4 2,4 3,0 4,6 47 
Naiset 1,9 3,3 4,2 5,7 5,2 


* 


Tiedot on poimittu Kelan sairausvakuutustilastosta 


Työkyvyttömyyden riski 


Määritelmä 

Työkyvyttömyyden riski voidaan määritellä kykenemättömyydeksi tehdä työ- 
tä, erityisesti ansiotyötä (MOT Kielitoimiston sanakirja). Työkyvyttömyys 
voi vakuutuskontekstissa tarkasteltuna aiheutua sairaudesta, ammattitaudista 
tai työtapaturmasta. Työkyvyttömyyden riski on hyvin lähellä sairauden/sai- 
rastumisen riskin käsitettä siinä mielessä, että molemmissa voi olla kyse työ- 
kyvyttömyydestä ja riski kohdistuu työikäiseen väestöön. Työkyvyttömyys voi 
olla tilapäistä tai pysyvää, mutta lähtökohtaisesti työkyvyttömyys katsotaan 
sosiaalivakuutuksen kontekstissa pidempikestoiseksi riskiksi sairastumisen 
riskin aiheuttamaan työkyvyttömyyteen verrattuna. Lisäksi työkyvyttömyys 
voi olla täyttä tai osittaista. Työkyvyttömyyden riski voidaan luokitella toi- 


meentuloriskiksi sekä terveyteen liittyväksi riskiksi. Riskissä on lievästi talou- 

dellisen riskin piirteitä, koska talouden kehitys voi hieman vaikuttaa työky- 


vyttömyysriskin toteutumiseen. 


Riskin merkitys yhteiskunnassa 


Kivekkään mukaan työkyvyttömyys aiheuttaa sosiaalivakuutusjärjestelmään 
vuosittain noin 3,7 miljardin euron kustannukset (2018). Vuonna 2016 eläke- 
järjestelmistä maksettiin työkyvyttömyyseläkkeitä noin 2,7 miljardia euroa ja 
työkyvyttömyyseläkkeensaajia oli lähes 214 000 henkilöä (Eläketurvakeskus 
2017b, 24). Kuviossa 2 tarkastellaan kaikkien eläkkeensaajien määrää Suomes- 
sa eläkelajeittain vuosina 2000-2016. Työkyvyttömyyseläkkeensaajien määrä 
oli korkea 1990- ja 2000-luvuilla, mutta niiden määrä on laskenut selvästi vii- 
me vuosina. (Eläketurvakeskus 2017b, 26.) Työkyvyttömyyseläkkeiden vähe- 
nemistä selittävät muuan muassa kuntoutus, onnistunut työterveyshuolto ja 
henkilöstöjohtaminen. Lisäksi myös heikommassa taloussuhdanteessa eläk- 
keensaajien määrä voi hieman vähentyä työn määrän vähentyessä (Blomgren 


ym. 2011, 33). 


Riskin merkitys yhteiskunnassa iän ja sukupuolen mukaan 


Työkyvyttömyyden eroja selittävät useat tekijät kuten esimerkiksi elintavat, 


ikä ja väestön ikärakenne, työllisyystilanne, koulutus- ja tulotaso ja sukupuoli 

Kuvio 2. Elakkeensaajien maarat Suomessa elakelajeittain vuosina 2000-2016 (Kela 2017a) 

(ks. esim. THL 2015, 1). Seuraavaksi tarkastellaan iän ja sukupuolen merkitys- 
tä työkyvyttömyyden riskissä. 

Kuviossa 3 on vertailtu työkyvyttömyyseläkkeensaajien määrän kehitystä 
ikäluokittain vuosina 1990-2016. Kuviosta voidaan havaita eläkkeensaajien 
määrän vähentyneen erityisesti ikäluokassa 55—64, jonka lisäksi myös keskim- 
mäisissä ikäluokissa on vähennystä. Sen sijaan nuoremman ikäluokan työ- 
kyvyttömyys on viime vuosina pysynyt suurin piirtein ennallaan tai hieman 


noussut. (Eläketurvakeskus 2017b, 27.) 

Kuvio 3. Työkyvyttömyyseläkkeensaajat ikäluokan mukaan 
vuosina 1990-2016 (Eläketurvakeskus 2017b, 27) 


Kuviossa 4 tarkastellaan työeläkejärjestelmän työkyvyttömyyseläkkeensaa- 
jien ja työkyvyttömyyseläkkeelle vuoden aikana siirtyneiden eläkkeensaajien 
määriä sukupuolen mukaan vuosina 2000-2016. Kuviosta voidaan havaita, 
että työkyvyttömyyseläke on ollut miehillä hieman yleisempi kuin naisilla. 
Sukupuolten välinen ero on kuitenkin pienentynyt viime vuosina, ja vuonna 
2016 miesten ja naisten osuudet olivat suurin piirtein yhtä suuret. (Eläketur- 
vakeskus 2017a, 26.) 

Taulukossa 6 verrataan työkyvyttömyyseläkkeensaajien osuutta tietyissä 
ikäluokissa ja sukupuolen mukaan. Taulukosta voidaan havaita työkyvyttö- 


myyden riskin nousevan tasaisesti iän mukana. Naisten ja miesten osuudet 

Työkyvyttömyyseläkkeensaajat Työkyvyttömyyseläkkeelle vuoden 
vuoden lopussa aikana siirtyneet 


MW miehet MN Naiset 


Kuvio 4. Työkyvyttömyyseläkkeensaajien ja työkyvyttömyyseläkkeelle 
vuoden aikana siirtyneiden määrä sukupuolen mukaan (vain 
työeläkkeensaajat) 2000-2016 (Eläketurvakeskus 2017a, 26) 


ovat hyvin tasaisia eri ikäluokissa. Omaa eläkettä saavien väestöosuuksien 
tilastot kuvaavat myös hyvin työkyvyttömyyseläkkeensaajien määrää nuo- 
remmissa ikäluokissa. Myös tässä tarkastelussa väestöosuudet nousevat iän 
mukana, ja esimerkiksi nuoremman ikäluokan osuus on vain parin prosentin 


luokkaa. (Eläketurvakeskus 2017b.) 


Taulukko 6. Työkyvyttömyyseläkkeensaajien osuus ikäluokittain 
ja sukupuolen mukaan (Eläketurvakeskus 2017b)* 


Osuus väestöstä 16-64 16-54 55-64 55-59 60-64 
Miehet 6,2 3,5 16,3 13,0 19,6 
Naiset 6,1 3,3 16,0 12,7 19,1 


* Tiedot on poimittu Eläketurvakeskuksen tilastosta 

Työtapaturman ja ammattitaudin riski 


Määritelmä 


Tapaturman riskillä tarkoitetaan ihmistä koskevaa vahingossa sattunutta on- 
nettomuutta (MOT Kielitoimiston sanakirja). Tapaturma voidaan määritellä 
esimerkiksi seuraavasti: tapaturman aiheuttaa ulkoinen tekijä, tapaturma on 
ennalta arvaamaton eli odottamaton ja äkillinen, tahdosta riippumaton sekä 
tapaturman seurauksena aiheutuu vamma tai sairaus (Työtapaturma- ja am- 
mattitautilaki 459/2015; ks. myös Furostat 2013). Tapaturma voi sattua työ- tai 
vapaa-ajalla, ja tapaturmat voidaan jaotella koti- ja vapaa-ajan tapaturmiksi, 
liikennetapaturmiksi ja työtapaturmiksi. Suomessa sattuu noin miljoona tapa- 
turmaa vuosittain, joista noin 800 000 sattuu koti- ja vapaa-ajalla (Finanssiala 
2017). Vuonna 2015 kuolemaan johtaneista tapaturmista 88 prosenttia sattui 
kotona tai vapaa-ajalla, 11 prosenttia liikenteessä ja yksi prosentti työpaikal- 
la. THL:n mukaan tapaturmakuolleisuus on Suomessa selvästi korkeam- 
pi kuin muissa Pohjoismaissa ja lähes kaksinkertainen EU:n keskiarvoon. 
(THL 2018.) Vuonna 2016 tapaturmat aiheuttivat neljä prosenttia kuoleman- 
tapauksista. Nuoremmissa ikäluokissa tapaturmien ja itsemurhien osuus on 
jopa 70-80 prosenttia kuolemansyistä, jota selittää vähäinen tautikuolleisuus. 
(Tilastokeskus 2017c.) 

Työtapaturman käsite viittaa siihen, että tapaturman pitää sattua työssä 
tai siihen pitää liittyä työ jollain tavalla. Työtapaturman pitää siis aiheuttaa 
henkilölle vamma tai sairaus tai ne voivat aiheuttaa henkilön kuoleman (ks. 
esim. OECD). Edellä olevasta kuvauksesta voidaan johtaa, että tapaturma sat- 
tuu pääsääntöisesti hyvin yllättäen ja nopeastikin. Vakuutuskontekstissa työ- 
tapaturmaa ei kuitenkaan tunneta kaikissa maissa erillisenä riskinä vaan se 
voidaan lukea sairastumisen tai työkyvyttömyyden riskiksi (ks. esim. Havak- 
ka 2017, 181). Työperäisestä sairastumisesta on kyse, kun henkilö on altistunut 
pidemmän aikaa jollekin tai joillekin työhön liittyville riskitekijöille. Osassa 
maissa voidaan tällöin erottaa ammattitaudin riski, kun taas toisissa maissa 
tämäriskiluetaan sairastumisen tai työkyvyttömyyden riskiksi eikä sitä vakuu- 
tuskontekstissa eroteta erillisenä sosiaalisena riskinä (ks. esim. Havakka 2017, 


181). Työtapaturman ja ammattitaudin riskit kohdistuvat ainoastaan työtä 

tekevään väestöön, jotka rajaavat tämän riskin kohdejoukkoa suppeammaksi. 
Esimerkiksi suomalaisessa tapaturmavakuutuksessa ei ole varsinaista ylä- tai 
alaikärajaa, joten riski voi kohdistua nuorempaan tai vanhempaan väestöön 
kuin muussa sosiaalivakuutuksessa. Työtapaturman riski on toimeentuloriski, 
ja riski voidaan luokitella myös esimerkiksi terveyteen ja turvallisuuteen liit- 
tyväksi riskiksi. Ammattitaudin riski on myös toimeentuloriski, johon liittyy 
terveydellinen riski. Riski on tapaturmien osalta myös taloudellinen riski, kos- 
ka taloudellisessa laskusuhdanteessa tapaturman riski vähenee työn määrän 
vähetessä. Vuonna 2014 tapaturmavakuutuksesta maksettiin korvauksia noin 


587 miljoonaa euroa (Tapaturmavakuutuskeskus 20174). 


Riskin merkitys yhteiskunnassa 


Tapaturmien esiintyvyyden eroja selittävät useat tekijät kuten esimerkiksi ikä, 
työllisyystilanne, toimiala ja koulutus- ja tulotaso (Tapaturmavakuutuskeskus 
2017b). Seuraavaksi tarkastellaan iän ja sukupuolen merkitystä tapaturmien 
riskissä, jonka lisäksi tarkastellaan riskin merkitystä yhteiskunnassa. 
Kuviossa 5 tarkastellaan palkansaajien ja yrittäjien työpaikka- ja työmat- 
katapaturmia Suomessa. Työtapaturmien määrä on vaihdellut vuosien 2005- 
2015 välillä noin 100 000-120 ooo työtapaturman välillä. Tapaturmien mää- 
rän vaihtelua selittää parhaiten työllisten määrä. Työmatkatapaturmien osuus 
on työtapaturmista vaihdellut noin 18 000—-23 ooo välillä. Ammattitauteja 


rekisteröidään noin 2000 vuosittain. (Tapaturmavakuutuskeskus 2017b; ks. 


Palkansaajien ja yrittäjien korvatut työpaikkatapaturmat ja työmatkatapaturmat 

Kuvio 5. Palkansaajien ja yrittäjien työpaikkaturmat ja työmatkatapaturmat 
vuosina 2005-2015 (Tapaturmavakuutuskeskus 2017b) 

myös Havakka 2017, 190, 193.) Miesten työtapaturmariski on moninkertainen 
naisiin verrattuna, sillä esimerkiksi vuonna 2015 sattuneista työtapaturmista 
noin 65 prosenttia sattui miehille. Miesten työtapaturmien esiintyvyys oli 
korkeampi kaikissa ikäluokissa naisiin verrattuna. Miesten työtapaturmariski 
on työtapaturmien määrissä mitattuna korkeimmillaan ikäluokissa 25—34 ja 
45-54, kun taas naisilla riski nousee iän mukana lukuun ottamatta ikäluokkaa 
55—64. (Tilastokeskus 2017¢.) 

Työtapaturman riski aiheuttaa toteutuessaan useimmiten lyhytkestoista 
työkyvyttömyyttä, kun taas ammattitauti aiheuttaa enemmän pidempikes- 
toista työkyvyttömyyttä. Työtapaturma tai ammattitauti eivät kuitenkaan 
välttämättä aiheuta lainkaan työkyvyttömyyttä. Kuviossa 6 tarkastellaan 
palkansaajien työpaikkatapaturmia työkyvyttömyyden keston mukaan Suo- 
messa. Kuviosta voidaan havaita lyhytkestoisten työtapaturmien (alle 4 päivän 
työkyvyttömyys) määrän nousseen. Sen sijaan 4-30 päivää kestäneiden työta- 
paturmien ja vakavampien tapaturmien (yli 30 päivän työkyvyttömyys) määrä 


on laskenut. Vuonna 2014 lievien tapaturmien osuus oli seitsemän prosenttia, 

Kuvio 6. Palkansaajien työpaikkatapaturmat työkyvyttömyyden keston 
mukaan vuosina 2005—2014 (Tapaturmavakuutuskeskus 2017b) 

vakavampien noin 61 prosenttia ja 4-30 päivää kestäneiden työtapaturmien 
noin 32 prosenttia kaikista työtapaturmista. Työkyvyttömyys kestää työtapa- 
turmissa keskimäärin noin 15 päivää. Työpaikkaturmissa kuolee noin 20-25 
ja työmatkaturmissa noin 10-25 henkilöä vuosittain. Työmatkaturmien kuol- 
leisuuteen vaikuttaa eniten sääolosuhteet talvisin. (Tapaturmavakuutuskeskus 
2017b; Havakka 2017, 193.) 

Taulukossa 7 on verrattu eri ikäluokkien vähintään neljän päivän työky- 
vyttömyyteen johtaneiden työtapaturmien määrää vuonna 2014. Kuviossa ei 
ole esitetty nuorimman ikäluokan (0—14) tapaturmien määrää, koska tilastoi- 
hin on kirjattu vain yksi kriteerit täyttävä työtapaturma. Kuviosta voidaan 
havaita, että nuorimmassa ja vanhimmassa ikäluokassa sattuu vähiten työta- 
paturmia. Molemmissa ikäluokissa työllisten määrä on kuitenkin muita ikä- 


luokkia pienempi, joka hieman vääristää tulosta. 


Taulukko 7. Vähintään neljä päivää kestäneen työkyvyttömyyteen johtaneet palkansaajien 
työtapaturmat ikäluokittain vuonna 2014 (Tapaturmavakuutuskeskus 2017b)* 


Ikaluokat 15-24 | 25-34 | 35-44 | 45-54 | 55-64 64- 
Tapaturmien maara 5733 9992 9221 11370 8288 472 


Tiedot on poimittu Tapaturmavakuutuskeskuksen tilastosta. Kaksi ikaluokkaa on yh- 
distetty lukuun ottamatta vanhinta ikaluokkaa. 


Lakisääteisessä tapaturmavakuutuksessa tapaturmien esiintyvyyttä arvioi- 
daan tapaturmien taajuudella. Vuonna 2015 kaikkien toimialojen tapaturma- 
taajuus oli 28,8 työpaikkatapaturmaa miljoonaa työtuntia kohti, joka tar- 
koittaa, että jokaista noin 22 palkansaajaa kohti sattui keskimäärin yksi 
työpaikkatapaturma. Työpaikkatapaturmien taajuudet vaihtelevat toimialan 


mukaan. (Tapaturmavakuutuskeskus 2017b.) 


Työttömyyden riski 


Määritelmä 


Työttömyyden riski tarkoittaa työkykyisten palkkatyöläisten työn puutetta 
(MOT Kielitoimiston sanakirja). Työttömyyden riski on toimeentuloriski, 
ja lisäksi riski on taloudellinen riski työttömyyden riskin liittyessä keskeises- 
ti talouden kehitykseen. Yleensä työttömyyden riski on lyhytaikainen riski, 

mutta kyse voi olla myös pitkäaikaisesta riskistä työttömyyden pitkittyessä. 
Työttömyys voi olla täyttä tai osittaista. Työttömyys voi olla myös tahatonta 
tai vapaaehtoista, joka tekee siitä jossain määrin erilaisen riskin kuin muut pe- 
rinteiset sosiaaliset riskit. Työttömyyden riski kohdistuu työikäiseen väestöön. 

Keskeiset työttömyyttä kuvaavat tilastot ovat Suomessa Tilastokeskuk- 
sen ja työ- ja elinkeinoministeriön työttömyystilastot, joiden työttömyyslu- 
vuissa on eroja. Tilastokeskuksen työttömyysluvut ovat otospohjaisesta työ- 
voimatutkimuksesta, kun taas työ- ja elinkeinoministeriön luvut perustuvat 
TE-toimistojen asiakasrekisterin pohjalta laadittuun työnvälitystilastoon. 
Työttömyyslukujen erot johtuvat pääosin erilaisesta työttömän käsittees- 
tä. Tilastokeskuksen tilastoissa työtön on henkilö, joka on tutkimusviikolla 
työtä vailla, on etsinyt työtä viimeisten neljän viikon aikana ja voisi aloittaa 
työt kahden viikon kuluessa. Työ- ja elinkeinoministeriön tilastoissa työtön 
on TE-toimistossa työnhakijaksi rekisteröitynyt, joka ei ole työsuhteessa eikä 
työllisty päätoimisesti yritystoiminnassa tai omassa työssään. Tilastokeskuk- 
sen työttömyystilastot ovat kansainvälisesti vertailukelpoisia, ja ne sisältävät 
myös yhtenäisen työttömän käsitteen. Sen sijaan työ- ja elinkeinoministeriön 
luvut ovat lähempänä työttömyysetuuksien saajien määrää (Tilastokeskus 
2016). Kuviossa 7 on kuvattu Tilastokeskuksen ja työ- ja elinkeinoministeriön 
työttömien määrän kehitystä vuosina 1997—2014. Kuviosta voidaan havaita 
Tilastokeskuksen työttömyyslukujen olevan pienempiä. Eroa selittää pääosin 
edellä mainittu ero työttömän käsitteessä eli ns. piilotyöttömänä olevat hen- 
kilöt eivät näy Tilastokeskuksen luvuissa (ks. esim. Tilastokeskus 2016). Työt- 
tömyyden riskin merkityksestä yhteiskunnassa voi siten saada hieman erilai- 
sen kuvan riippuen, mitä tilastoja merkityksen analysoinnissa hyödynnetään. 
Artikkelissa käytetään molempia edellä mainittuja tilastoja kattavan kuvan 


saamiseksi työttömyyden riskistä. 

Kuvio 7. Tilastokeskuksen ja työ- ja elinkeinoministeriön työttömät 
vuosina 1997—2014 (vuosikeskiarvot) (Tilastokeskus 2016) 


Riskin merkitys yhteiskunnassa 


Kuviossa 8 on tarkasteltu Suomen työttömyysasteen ja työttömyysasteen tren- 
din kehitystä vuosina 1989-2017. Työttömyys oli ainakin Suomessa 1990-lu- 
vun lamaan asti pitkälti kausi- ja suhdanneluonteista. Työttömyyden riski siis 
nousi taloudellisen laskukauden aikana ja vastaavasti laski nousukauden aika- 
na. Lisäksi työttömyyden riskiin vaikuttivat tietyt kalenterikuukaudet vuoden 
aikana työn tarjonnan ja kysynnän mukaisesti. Työttömyys aleni Suomessa 
1990-luvun jälkeen, mutta se ei ole laskenut lamaa edeltävien vuosien tasolle. 
Vuonna 2009 alkanut taloudellinen taantuma on nostanut uudelleen työttö- 
mien määrää. Työttömyyden riskistä tulee yhteiskunnallinen ongelma, kun 
työttömyydestä tulee rakenteellista. Rakennetyöttömyys tarkoittaa, että työt- 
tömyys ei ole ainoastaan kitkanomaista eli lyhytaikaista työttömyyttä. Tällöin 
työttömät henkilöt eivät työllisty avoimille työmarkkinoille ja työttömyys 
pitkittyy. (Ylikann6 2017, 155.) Rakennetyöttömyysriskin tasosta tai kehitys- 
suunnasta ei kuitenkaan ole yksimielistä näkemystä (ks. esim. Obstabaum & 


Tuomala 2015, 7). 

Kuvio 8. Työttömyysaste ja työttömyysasteen trendi 1989 (01) 
— 2017 (12), 15-74-vuotiaat (Tilastokeskus 20179) 


Kuviosta voidaan havaita, että taloudellinen taantuma on vaikuttanut työt- 
tömyysasteen kehitykseen Suomessa myös 2000-luvun lopulta alkaneen taan- 
tuman jälkeen. Taantuma ei ole nostanut työttömyysastetta yhtä korkealle 
kuin 1990-luvun alun taantumassa. Tilastokeskuksen mukaan joulukuussa 
2017 työttömiä oli 227 000, joka on 20 000 vähemmän kuin joulukuussa 2016. 
Työ- ja elinkeinoministeriön tilastoissa vastaava luku oli 295 500, joka on 
62 600 vähemmän kuin vuosi sitten. Molemmissa tilastoissa työttömyys on 
siten vähentynyt. Joulukuussa 2016 työttömyysetuuksien saajia oli Suomessa 
noin 386 587 henkilöä, ja myös tämä luku on alempi kuin edellisenä vuotena. 
Työttömyysturvaetuuksia maksettiin yhteensä hieman alle viisi miljardia eu- 
roa (Kela 20170). 


Riskin merkitys yhteiskunnassa iän ja sukupuolen mukaan 


Työttömyyden riskin eroja selittävät useat tekijät kuten esimerkiksi ikä, työl- 
lisyystilanne, koulutustaso ja ammattiasema sekä sukupuoli. Seuraavaksi tar- 


kastellaan iän ja sukupuolen merkitystä työttömyyden riskissä. 

Taulukossa 8 tarkastellaan työttömyysasteita sukupuolen ja iän mukaan 
joulukuussa 2017. Tilastokeskuksen mukaan työttömyysaste oli 8,4 koko työ- 
ikäisellä väestöllä, miehillä 8,9 ja naisilla 7,9. Taulukosta voidaan havaita, että 
miesten työttömyysaste on naisia matalampi ikäluokissa 25—34 ja 55—64. Ti- 
lastoluvut vaihtelivat vuoden aikana niin, että esimerkiksi huhtikuussa 2017 
nuorimman ikäluokan työttömyysasteet iän mukaan tarkasteltuina olivat 
miehillä 31,9 ja naisilla 23,3 prosenttia (Tilastokeskus 2017f). Tilastokeskuk- 
sen työttömyysaste on korkein nuorimmalla ikäluokalla, mutta tilastoa voi- 
daan pitää nuorten osalta myös vääristyneenä riippuen siitä, miten työttömän 
käsite halutaan määritellä. Tilastokeskuksen käyttämä työttömyysaste mit- 
taa työttömien henkilöiden osuutta työvoimasta, johon kuuluvat työttömät 
ja työlliset. Työttömyysaste mittaa siten kyselyhetkellä itsensä työttömäksi 
tuntevien henkilöiden osuutta työvoimasta. Työttömien nuorten määrä voi 
sisältää myös opiskelijoita ja lisäksi työttömyysaste kuvaa työttömien osuut- 
ta kyseisen ikäryhmän työvoimasta. Työttömyysasteen jakajassa on siten vain 
pieni joukko nuoria. Hämäläinen ja Tuomala ovat arvioineet ei-opiskelevien 
nuorten työttömien osuuden olevan ikäryhmän väestöstä alle kaksi prosenttia 
alle 20-vuotiailla ja 20—24-vuotiailla kuusi prosenttia. Nuorilla on kuitenkin 
työttömyyskokemuksia kaikista ikäryhmistä suhteellisesti eniten. (Hämäläi- 
nen & Tuomala 2013, 1, 3—4.) 


Taulukko 8. Työttömyysasteet sukupuolen ja iän mukaan joulukuussa 2017 (Tilastokeskus 20179) 


Työttömyysasteet iän mukaan 15—24 25-34 35-44 45-54 55-64 
Miehet 18,4 7,3 7,0 8,8 8,9 
Naiset 13,0 9,1 4,6 6,6 9,5 


Työttömyyden riskiin liittyy keskeisesti työllisyystilanne. Kuviossa 9 verrataan 
työllisyysasteen kehitystä ikäryhmittäin vuosina 1992-2016. Kuviosta havai- 
taan, että eri ikäluokkien työllisyysasteen kehityksessä on eroja. Työllisyysaste 
on noussut viimeisen 20 vuoden aikana yli 25 prosentilla 55—64-vuotiaiden 
ikäluokassa. Myös vanhimman ikäluokan työllisyysaste on kolminkertaista- 
nut 20 vuodessa. Taloudellisen taantuman alkuvaiheen aikana tapahtuneen 
notkahduksen jälkeen myös nuorimman ikäluokan työllisyysaste on noussut 
jonkin verran viime vuosina. (Tilastokeskus 2017d.) 

Kuvio 9. Työllisyysasteen kehitys ikäryhmittäin vuosina 1992-2016 (Tilastokeskus 2017d) 


Kuviossa 10 on kuvattu työllisten määrän muutosta edellisestä vuodesta suku- 
puolen mukaan vuosina 2002-2016. Kuviosta voidaan päätellä, että miesten 
työllisyysaste reagoi vahvasti suhdanteiden muutoksiin. Tämä johtuu siitä, 
että miehiä työskentelee enemmän suhdanneherkillä aloilla. Naisten työlli- 
syys on taas heikentynyt neljä vuotta peräkkäin, jota selittää osaltaan se, että 
julkisen sektorin työllisyys reagoi suhdanteisiin hitaammin. (Ks. Tilastokes- 
kus 2017d.) 

Kuviossa 11 on tarkasteltu työttömyysturvan saajien määrän kehitystä vuo- 
sina 1985—2016. Kuviosta voidaan päätellä taloudellisen taantuman merkitys 
työttömien määrää lisäävänä tekijänä. Tämä näkyy erityisen hyvin 1990-lu- 
vun alun taantumassa, mutta myös 2000-luvun lopun taantumassa vaikutus 
näkyy. 

Taulukossa 9 on vertailtu kunkin ikäluokan työttömyysetuuksien prosen- 
tuaalista osuutta kaikista työttömyysetuuksien saajista 31.12.2016. Taulukosta 
voidaan päätellä, että nuorin ikäryhmä saa kaikista vähiten prosentuaalisesti 
työttömyysetuuksia. Tilaston perusteella työttömyysetuuksien saajien määrä 


jakaantuu muissa ikäluokissa suhteellisen tasaisesti. Naisia on kaikissa ikä- 


RISKIENHALLINNAN AJANKOHTAISIA TEEMOJA 159 


Pauliina Havakka 


1 000 henkeä 


80 —_—______ | * — 
m Miehet m Naiset 


60 


40 


20 


2002 2004 2006 2008 2010 2012 2014 2016 


Kuvio 10. Työllisten määrä edellisestä vuodesta sukupuolen 
mukaan vuosina 2002-2016 (Tilastokeskus 2017d) 


luokissa etuudensaajina hieman miehiä vähemmän lukuun ottamatta keskim- 
mäistä ikäluokkaa. Tässä ikäluokassa miesten osuus on yllättävänkin matala 


verrattuna naisten osuuteen ja muihin ikäluokkiin. Mielenkiintoista sukupol- 

Kuvio 11. Työttömyysturvan saajat kuukauden lopussa vuosina 1985-2016 (Kela 2017c) 

vien välisessä erossa on se, että ero syntyy lähinnä ansiosidonnaisen päivära- 


han määristä. 


Taulukko 9. Työttömyysetuuksiensaajat kaikista etuuksien saajista (Kela 2017e)* 


Työttömyysetuuksiensaajat 17-24 25-34 35-44 45-54 55-64 
kaikista etuuksien saajista, % 

Miehet 61 12,3 9,9 11,1 11,7 
Naiset 4,6 11,6 10,7 10,8 11,3 


* 


Luvut on poimittu Kelan työttömyystilastoista. 


Taulukossa 10 on jaoteltu työttömyysetuuksien saajat työttömyyden keston 
mukaan. Taulukosta voidaan päätellä, että kahden nuorimman ikäluokan 
työttömyys kestää pääsääntöisesti lyhyemmän ajan. Vastaavasti vanhemmil- 
la ikäluokilla työttömyysetuuksien kesto on pääosin nouseva. Vanhemmalla 
ikäluokalla keston painottumista suurimpaan luokkaan selittää osittain ns. 


jatkettu päiväraha. 


Taulukko 10. Työttömyysetuuksien kesto prosentteina ikäluokittain (Kela 2017e)* 


Työttömyysetuuksien 17-24 25-34 35-44 45-54 55-64 
kesto prosentteina 

0-4 viikkoa 29,1 14,0 12,9 12,3 7,6 
5-12 viikkoa 26,9 15,7 14,0 13,9 9,8 
13—26 viikkoa 22,7 22,3 19,0 18,0 13,0 
21-52 viikkoa 12,8 18,7 18,7 18,2 15,4 
53-104 viikkoa 7,0 20,6 22,8 22,0 23,0 
105—/105—156 ja 157- 1,1/1,2 5,0/11,3 6,2/19,7 6,7/26,9 | 16,2/44,7 


Luvut on poimittu Kelan työttömyystilastoista. Yhdistetty kaksi ikäluokkaa ja lasket- 
tu keskiarvot kullekin ikäluokalle laskemalla yhteen eri työttömyysetuudet. Työmark- 
kinatuen osalta on laskettu erikseen 105—156 päivät ja päivät 157 päivän jälkeiseltä ajal- 
ta. 

Vanhuuden riski 


Määritelmä 


Vanhuuden riski liittyy keski-ikää seuraavaan ihmisen viimeiseen ikäkau- 
teen, jolloin fyysiset ja henkiset voimavarat heikentyvät (MOT Kielitoimis- 
ton sanakirja). Usein ja myös tietyissä kansainvälisissä yhteyksissä ajatellaan 
vanhuuden liittyvän 65 vuoden iän täyttämiseen, mutta Suomessa vanhuksen 
käsitteellä ei ole kuitenkaan virallista ikämääritelmää. Vuosikymmeniä sitten 
65-vuotiaat kuvastivat vanhusväestöä, mutta ihmisten eliniän piteneminen ja 
työolojen paraneminen on muuttanut tilanteen. Vanhuuden riski kohdistuu 
vain tietyn ikäiseen väestöön, joten kyse on paljon rajatummasta riskistä kuin 
esimerkiksi sairastumisen tai työkyvyttömyyden riskit. Vanhuuden riskin 
todennäköisyys on suuri kaikilla vanhuuseläkeikää lähestyvillä, sillä vakuu- 
tuskontekstissa riski liittyy tietyn iän täyttämiseen. Kyse on myös varautumi- 
sesta pitkäikäisyyden riskiin. Vanhuuden riski on siten pysyvä, kaikkia van- 
huuseläkeiässä koskeva riski, jota ei voi välttää. Jokelainen kytkee vanhuuden 
riskin myös työkyvyttömyyden riskiin vanhuuseläkkeen liittyessä oletettuun 
työkyvyttömyyteen tietyssä iässä (Jokelainen 2004, 154). Vanhuuden riskin 
voi kuvata myös olevan prototyyppi perinteisestä sosiaalisesta riskistä (Huber 
& Stephens 2006, 146). Vanhuuden riski on toimeentuloriski, ja lisäksi riski 
voidaan luokitella elämänkaareen liittyväksi riskiksi. Vanhuuden riski voi olla 
täyttä tai osittaista siinä mielessä, että esimerkiksi suomalaisessa eläkejärjestel- 
mässä voi valita, ottaako työeläkkeen täytenä vai osittaisena. 

Vanhuuden riskiin liittyy myös keskeisesti ikääntymisen riskin käsite. 
Väestön ikääntyminen on globaali demografinen trendi, jota esiintyy lähes 
kaikkialla maailmassa. Väestön ikääntyminen liittyy sekä pidentyneeseen 
elinikään että matalampaan syntyvyyteen. (Ks. esim. Vaittinen 2016, 26.) 
Ikääntyminen voidaan luokitella myös uudeksi sosiaaliseksi riskiksi, sillä van- 
huuden aikainen toimeentulo, hoiva ja sairastuminen muodostavat aiempaa 
suuremman riskin yksilölle ja myös koko yhteiskunnalle (Kuusela & Ollikai- 
nen 2005, 40—41). Ikääntymiseen liittyvissä sosiaalisissa riskeissä hoivan puute 
on esimerkki uudesta ja eläkkeen riittämätön taso perinteisestä riskistä (Ti- 


monen 2003, 41). Ikääntyminen vaikuttaa monelle osa-alueelle kuten esimer- 

kiksi sairausmenoihin, eläkemenoihin, erilaisiin palveluihin, asumismenoihin 
ym. Vaikutukset ovat siten laaja-alaisia eivätkä ulotu vain eläke- ja sairausme- 


noihin. 


Riskin merkitys yhteiskunnassa 


Vuonna 2016 vanhuuseläkkeitä maksettiin lähes 24 miljardia euroa ja etuu- 
densaajia oli yli 1,2 miljoonaa henkilöä (Eläketurvakeskus 2017b, 24). Van- 
huuden riskillä on siten suuri merkitys yhteiskunnalle. Kuviosta 2 nähtiin, 
että vanhuuseläkkeensaajien määrä on noussut viime vuonna selvästi joh- 
tuen muun muassa suurten ikäluokkien tulemisesta vanhuuseläkeikään (Kela 
2017a). Kuviossa 12 tarkastellaan väestöllisen huoltosuhteen kehitystä Suo- 
messa. Kuviosta voidaan havaita sekä syntyvyyden että kuolevuuden kehitys 
tai ennakoitu kehitys vuosina 1865—2065. Syntyvyys on laskenut eikä sen en- 
nakoida nousevan lähivuosikymmeninä juurikaan. Sen sijaan elinikä pitenee 
lähivuosikymmeninä selvästi. Vuonna 1912 lapsia ja eläkeikäisiä 100 työikäistä 
kohden oli 70,8, ja vuonna 2050 suhteen ennakoivaan olevan lähes sama, 72,0. 
Vuoden 1912 luvuissa alle 15-vuotiaiden osuus oli selvästi merkittävämpi, kos- 
ka elinikä oli matala ja syntyvyys korkea. Sen sijaan vuoden 2050 ennusteessa 

Kuvio 12. Väestöllinen huoltosuhde 1865-2065 (Tilastokeskus 2015a) 

eliniän nousun ja syntyvyyden pysyessä ennallaan, ovat lasten ja eläkeläisten 
osuudet 100 työikäistä kohden hyvin erilaisia. (Tilastokeskus 2015a.) 


Riskin merkitys yhteiskunnassa iän ja sukupuolen mukaan 


Vanhuuden riskin eroja ei voida arvioida samalla tavalla kuin muita sosiaalisia 
riskejä, sillä eläkejärjestelmässä eläkeikä on tietty eläkeikä, vaikka eläkeikään 
hieman valintaa liittyykin. 

Kuviossa 13 kuvataan työeläkejärjestelmästä vanhuuseläkkeelle siirtyneitä 
iän ja sukupuolen mukaan vuonna 2016. Kuviosta voidaan havaita, että van- 
huuden riski on toteutunut useimmilla vanhuuseläkkeensaajista 63 vuoden 
ikäisenä. Miesten ja naisten eläköitymisessä on vain pieniä eroja (naisia 55 %), 
joten vanhuusriskin ajoittuminen on suurin piirtein samanlainen. (Elake- 
turvakeskus 2017a, 24-25.) Vanhuusriskin ajoittuminen on kuitenkin ollut 
suurimmalla osalla eläkkeensaajista valittavissa, koska eläkeikä on ollut voi- 
massa olleen eläkelainsäädännön mukaan joustava. Osalla julkisen sektorin 
työntekijöistä eläkeikä on kuitenkin ollut tietty tarkka eläkeikä ja osalla eläk- 
keensaajista on ollut muita selvästi alempi eläkeikä kuten esimerkiksi armeijan 
palveluksessa olleilla. 

Kuvio 13. Vanhuuseläkkeelle siirtyneet iän ja sukupuolen mukaan vuonna 
2016 (vain työeläkkeensaajat) (Eläketurvakeskus 2017a, 2) 

Koska naiset elävät keskimäärin miehiä pidempään, niin naisilla vanhuu- 
den riski on keskimäärin pitkäkestoisempi. Vuonna 2016 kaikista vanhuus- 
eläkkeensaajista miesten osuus oli noin 44 prosenttia, mutta yli 80-vuotiaiden 
ikäluokassa miesten osuus oli alentunut 35 prosenttiin (Eläketurvakeskus 
2017b). 

Taulukossa 11 on vertailtu varsinaista vanhuuseläkettä saavien väestö- 
osuuksia ikäluokkien 55-59 ja 60—64 osalta. Taulukosta voidaan havaita van- 


huuseläkettä saavien väestöosuuden olevan jo lähellä 30 prosenttia. 


Taulukko 11. Varsinaista vanhuuseläkettä saavien väestöosuudet 
31.12.2016 (Eläketurvakeskus 2017b)* 


Osuus väestöstä 55-59 60-64 
Miehet 1,4 28,7 
Naiset 0,1 271 


* Tiedoton poimittu Elaketurvakeskuksen tilastosta. 


Kuoleman riski 


Määritelmä ja riskin merkitys yhteiskunnassa 

Kuolema tarkoittaa elämän päättymistä pysyvästi minä tahansa aikana ih- 
misen syntymän jälkeen (OECD). Lähiomaisen kuolema tarkoittaa usein 
toimeentuloriskiä lähiomaisille. Kuolema aiheuttaa myös kustannuksia. Kuo- 
leman riski voidaan luokitella elämänkaareen liittyväksi riskiksi. Riskiin liit- 
tyy oleellisesti myös terveyden riski. Kuolevuuden riskin eroja yhteiskunnassa 
selittävät useat tekijät kuten esimerkiksi elintavat, ikä ja väestön ikärakenne, 
työllisyystilanne, koulutus- ja tulotaso ja sukupuoli (ks. esim. THL 2015, 1). 


Seuraavaksi tarkastellaan iän ja sukupuolen merkitystä kuoleman riskissä. 


Riskin merkitys iän ja sukupuolen mukaan 


Vuonna 2016 Suomessa kuoli 54000 henkilöä, joista noin puolet oli miehiä ja 
puolet naisia. Vuonna 2011 keskimääräinen elinikä (mediaani) oli naisilla 85 
ja miehillä 77 vuotta. (Tilastokeskus 2017a-c.) Kuviosta 14 voidaan havaita, 
että kuoleman riskin todennäköisyys nousee henkilöiden ikääntyessä, mutta 


riski kohdistuu kaikkiin ikäluokkiin ihmisen elämänkaarella. Nuorimmas- 

Kuvio 14. Kuolleet ikäryhmittäin sukupuolen mukaan vuonna 2016 (Tilastokeskus 2017a) 


sa ikäryhmässä naisten ja miesten kuolleisuus on suurin piirtein samaa tasoa. 
Sen sijaan ikäryhmässä 20—39 voidaan havaita miesten osuuden olevan nais- 
ten osuutta noin kolme kertaa suurempi, jota selittää erityisesti miesten suu- 
rempi kuolleisuus erilaisissa onnettomuuksissa ja tapaturmissa. Miesten osuus 
on myös naisten osuutta suurempi 40—59-vuotiaissa ja 60—79-vuotiaissa. Sen 
sijaan naisten osuus on miehiä suurempi vähintään 80 vuotta täyttäneiden 
ryhmässä, jota selittää naisten miehiä keskimäärin korkeampi elinikä. Tilas- 
tokeskuksen vuoden 2014 raportin mukaan lähes joka kolmas työikäisenä, 
15—64-vuotiaana, kuolleista menehtyi tapaturmiin, itsemurhiin ja alkoholi- 
peräisiin syihin. Tästä luvusta lähes 80 prosenttia on miehiä. (Tilastokeskus 
2015b.) Sukupuolten välisiä kuolleisuuseroja selittävät erityisesti terveyskäyt- 
täytymisen erot, tietyt sairaudet, tapaturmat ja väkivalta sekä alkoholikuole- 
maan liittyvät syyt (ks. esim. Koskinen & Martelin 2007). Työikäisten osuus 
oli 15 prosenttia kaikista kuolleista, joista työikäisten miesten osuus oli kak- 
sinkertainen naisten osuuteen verrattuna. Miesten kuolleisuus on kuitenkin 
pienentynyt nopeammin kuin naisten, joten sukupuolten välinen kuolleisuu- 


sero on kaventunut. (Tilastokeskus 2017c.) 

Kuviossa 15 tarkastellaan ikävakioitua kokonaiskuolleisuutta vuosina 
1971-2016. Kuviosta voidaan havaita naisten ja miesten kuolleisuuden pää- 


sääntöisesti alentuneen suhteellisen tasaisesti tarkastelujaksolla. 

Kuvio 15. Ikävakioitu kokonaiskuolleisuus 1971-2016 (Tilastokeskus 2017c) 


Kuviossa 16 on kuvattu vastasyntyneiden elinajanodotetta sukupuolen mu- 
kaan vuosina 1971-2016. Vuonna 2016 vastasyntyneen elinajanodote oli po- 
jilla 78,4 ja tytöillä 84,1. Kuviosta voidaan havaita, että sukupuolten välinen 


ero vastasyntyneiden elinajanodotteissa on kaventunut viime vuosien aikana. 


(Tilastokeskus 2017b.) 

Kuvio 16. Vastasyntyneiden elinajanodote sukupuolen mukaan 
vuosina 1971-2016 (Tilastokeskus 2017b) 


Johtopäätökset ja yhteenveto 


Artikkelin ensimmäisenä tavoitteena oli tutkia, miten sosiaalisen riskin käsi- 
tettä on määritelty ja millaisia merkityksiä käsitteelle on annettu. Sosiaalinen 
riski syntyy, kun yksilöön kohdistuvalla riskillä on laajempia yhteiskunnalli- 
sia seurauksia, yhteiskunta on tunnistanut riskin sosiaaliseksi ja yhteiskunnan 
kompleksisuus edellyttää riskien kollektiivista jakamista. Sosiaalinen riski tar- 
koittaa riskejä, jotka on lainsäädännössä määritelty henkilöriskeiksi. Sosiaa- 
lisia riskejä voidaan jaotella eri tavoin: osa luokitteluista määrittelee riskit so- 
siaalivakuutuksella vakuutettaviin riskeihin ja osa luokitteluista taas laajasti 
hyvinvointivaltioon ja yhteiskuntaan liittyviksi riskeiksi. Yleisin jaottelu on 
jakaa sosiaaliset riskit perinteisiin ja uusiin sosiaalisiin riskeihin. Perinteiset 
sosiaaliset riskit, esimerkiksi tapaturman ja vanhuuden riskit, pohjautuivat 
alun perin teollisuusyhteiskunnan syntyyn. Uudet sosiaaliset riskit ovat muo- 
dostuneet jälkiteollisen yhteiskunnan seurauksena. Uusia riskejä ovat esimer- 
kiksi väestön ikääntyminen ja pitkäaikaistyöttömyys, jotka voidaan luokitel- 
la myös perinteisiksi sosiaalisiksi riskeiksi. Perinteisten ja uusien sosiaalisten 


riskien luokittelu on siten väljä, jonka vuoksi sama riski voidaan luokitella 

toisessa maassa perinteiseksi ja toisessa maassa uudeksi sosiaaliseksi riskiksi. 
Perinteiset ja uudet riskit esiintyvät rinnakkain yhteiskunnassa, sillä perintei- 
set riskit eivät ole kadonneet ja uusia sosiaalisia riskejä on syntynyt. Sosiaali- 
set riskit voidaan jaotella myös esimerkiksi elämänkaareen, työttömyyteen ja 
terveyteen liittyviin riskeihin. Nämä riskit löytyvät useimmista sosiaalisten 
riskien luokitteluista. Elämänkaarella olevat sosiaaliset riskit voidaan jaotella 
eri vaiheisiin. Sosiaaliset riskit voivat ajoittua koko elämänkaaren ajalle syn- 
tymästä kuolemaan tai tiettyyn vaiheeseen elämänkaarella kuten esimerkiksi 
vanhuuteen. 

Sosiaaliset riskit voivat olla jatkuvia tai jopa pysyviä tai ne voivat olla muut- 
tuvia. Perinteiset sosiaaliset riskit ovat jatkuvia riskejä, mutta myös ne voivat 
muuttua ajan kuluessa, ja talouden kasvaessa. Uudet sosiaaliset riskit voivat 
olla myös muuttuvia ja osa riskeistä voi jopa hävitä. Uudesta sosiaalisesta ris- 
kistä voi tulla myös perinteinen riski ajan kuluessa. Esimerkiksi työttömyy- 
den riski on alun perin ollut uudempi riski kuin tapaturman tai vanhuuden 
riski. Odotettavissa olevan eliniän kasvu on nostanut esille uudeksi riskiksi 
vanhaksi elämisen riskin, johon liittyy myös muita riskejä kuten sairastumisen 
riski. Myös tulevaisuudessa syntyy uusia sosiaalisia riskejä muun muassa tek- 
nologian kehityksen myötä, joita ei tällä hetkellä ole edes mahdollista enna- 
koida. Sosiaaliset riskit sisältävät yksilöllisiä riskejä, makrotason yhteisöllisiä 
riskejä ja makrotason järjestelmäriskejä. Lähes kaikki sosiaaliset riskit voivat 
periaatteessa kohdistua kaikkiin ihmisiin, jolloin niistä tulee makrotasolla 
yhteisöllisiä riskejä. Makrotason järjestelmäriskeillä tarkoitetaan riskejä, jotka 
liittyvät esimerkiksi väestörakenteen muutoksiin. Sosiaaliset riskit voivat olla 
pakotettuja tai otettuja. Esimerkki pakotetusta riskistä on sairastumisen riski 
ja otetusta riskistä esimerkiksi opiskelun aloittaminen. 

Artikkelin toisena tavoitteena oli määritellä, millaisia sosiaalisia riskejä 
tutkimuksen kohteiksi valitut riskit ovat sekä millainen merkitys niillä on yh- 
teiskunnassa. Sairastumisen riski voidaan luokitella toimeentuloon ja tervey- 
teen liittyväksi riskiksi. Riski ajoittuu työkyvyttömyyden osalta työikäiseen 
väestöön ja kustannusten osalta koko väestöön. Lisäksi sairastumisen riskin 
esiintymiseen yhteiskunnassa vaikuttaa talouden kehitys, sillä sairauspäivära- 


hojen määrä alenee taloudellisessa laskusuhdanteessa. Sairastumisen riski on 

lyhytaikainen riski, jos riskiä arvioidaan vakuutuskontekstissa työkyvyttö- 
myyden näkökulmasta. Sairaus voi sen sijaan jatkua pidempään tai se voi joh- 
taa pysyvämpään työkyvyttömyyteen. Sairaus voi aiheuttaa myös riskin sai- 
rastumiseen liittyvistä kustannuksista, ja tältä kannalta tarkasteltuna riski voi 
olla myös pitkäkestoinen. Yksittäisen henkilön vakavaa sairastumista voidaan 
pitää harvinaisena riskinä, mutta lievemmät sairastumiset ovat yleisiä riskejä 
yhteiskunnassa. Sairastuminen on sekä mikrotason riski yksittäisen henkilön 
sairastuttua, että makrotason riski esimerkiksi pandemiatilanteissa. Sairastu- 
misen riski nousee iän mukana lukuun ottamatta vanhinta ikäluokkaa (55- 
67 vuotta), jota selittää se, että osa ikäluokasta on jo eläkkeellä tai saa jotain 
muuta etuutta. Sairastumisen riski on miehillä pienempi kaikissa ikäluokissa, 
mutta ero on suhteellisen pieni. Naiset sairastavat keskimäärin hieman miehiä 
pidempään, mutta miehillä on enemmän vakavia sairauksia. 

Työkyvyttömyyden riski voidaan luokitella toimeentuloriskiksi ja tervey- 
teen liittyväksi riskiksi, joka kohdistuu työikäiselle väestölle. Myös työkyvyt- 
tömyyden esiintyvyys yhteiskunnassa voi vähentyä hieman taloudellisessa 
laskusuhdanteessa. Työkyvyttömyys on pääsääntöisesti pitkäkestoinen riski, 
mutta työkyvyttömyys voi olla myös lyhytaikaisempaa. Yksittäisen henkilön 
pysyvää työkyvyttömyyttä voidaan pitää harvinaisempana riskinä. Työkyvyt- 
tömyyden riski kasvaa iän noustessa, mutta sukupuolella ei ole juurikaan mer- 
kitystä eri ikäluokkien osuuksia verrattaessa. 

Työtapaturman ja ammattitaudin riskit voidaan luokitella toimeentuloris- 
kiksi ja terveyteen ja turvallisuuteen liittyväksi riskiksi. Riski kohdistuu työi- 
käiseen väestöön ja koskee vain työelämässä olevia. Lisäksi työtapaturman riski 
on taloudellinen riski, sillä tapaturmien määrään vaikuttaa voimakkaasti ta- 
louden kehitys tehdyn työn määrän muutosten kautta. Työtapaturma on usein 
lyhytaikainen riski, mutta sen sijaan ammattitauti on yleensä pitkäkestoinen 
riski. Työtapaturma voi olla myös pitkäkestoinen riski, sillä työtapaturma voi 
johtaa myös pysyvään työkyvyttömyyteen. Työtapaturma on harvinaisempi 
riski kuin esimerkiksi sairastumisen riski, jos vuosittaisten työtapaturmien 
määrää verrataan maksettujen sairauspäivärahojen määrään. Ammattitaudin 
riski voidaan luokitella harvinaiseksi riskiksi. Tapaturman riski on suurim- 


millaan ikäluokissa 25-34 ja 45-54 (molemmat sukupuolet), joten riski ei nou- 

se tasaisesti iän noustessa. Tapaturman riski on miehillä korkeampi kaikissa 
ikäluokissa, ja suurin osa tapaturmista sattuu miehille. 

Työttömyyden riski voidaan luokitella toimeentuloriskiksi, joka kohdis- 
tuu työikäiseen väestöön. Työttömyyden riski on myös taloudellinen, sillä 
työttömyysriski nousee taloudellisessa laskusuhdanteessa ja laskee vastaavasti 
noususuhdanteessa. Työttömyyden riski on lyhytkestoinen riski, mutta työt- 
tömyydestä on tullut osalle suomalaisissa pitkäkestoinen riski. Tilapäinen 
työttömyys ei ole yleinen riski, muttei myöskään harvinainen riski. Pysyvampi 
työttömyys on harvinaisempi riski, mutta sen todennäköisyys on ollut viime 
vuosina aiempaa suurempi rakennetyöttömyyden vuoksi. Tällöin puhutaan 
pitkäaikaistyöttömyydestä, joka on luokiteltu uudeksi sosiaaliseksi riskiksi. 
Tilastokeskuksen työvoimatutkimuksen mukaan nuorimmalla ikäluokal- 
la, 17—24 vuotta, on korkein työttömyysaste. Tehdyn tutkimuksen mukaan 
nuorten työttömyysaste on kuitenkin vain muutamia prosentteja, jos työttö- 
myysaste lasketaan ei-opiskelevien nuorten työttömien osuudella ikäluokan 
väestöstä. Miesten työttömyysriski on keskimäärin korkeampi, ja työttömyy- 
den riski reagoi vahvemmin suhdanteisiin. Nuorempien ikäluokkien työttö- 
myys on lyhytaikaisempaa, kun taas vanhempien ikäluokkien työttömyys pit- 
kittyy nuorempia ikäluokkia selvästi enemmän. 

Vanhuuden riski on toimeentuloon ja elämänkaareen liittyvä riski. Riski 
eroaa muista edellä kuvatuista riskeistä, sillä vanhuus liittyy tiettyyn elämän- 
vaiheeseen kaikilla vanhuusiässä olevilla. Riski voi olla lyhyt- tai pitkäkestoi- 
nen, johon vaikuttaa yksilöiden eliniän pituus. Vanhuuden riski on yleisin 
sosiaalista riskeistä (lukuun ottamatta sairauden riskiin kuuluvaa riskiä sai- 
rastumiseen liittyvistä kustannuksista). Vanhuuden riskiin liittyy keskeisesti 
ikääntymisen riski. Väestön ikääntyminen on lisännyt vanhuuden ajan kes- 
toa ja ennusteiden mukaan ihmisten elinikä pitenee tulevaisuudessa edelleen. 
Vanhuuden riski on pitkäkestoisempi riski naisilla korkeamman eliniän vuok- 
si, mutta miesten keskimääräinen elinikä on noussut viime vuosina enemmän 
kuin naisten elinikä. Vanhuuden riski on myös varautumista pitkäikäisyyttä 
varten, joten vakuutettava aika ja eläkkeen maksuaika voivat olla kestoltaan 


useita vuosikymmeniä. 

Kuoleman riski on toimeentuloriski kuolleen henkilön lähiomaisille. Li- 
säksi riski voidaan luokitella elämänkaareen liittyväksi riskiksi, joka voi sattua 
missä tahansa vaiheessa elinkaarta. Kuoleman riski liittyy muihin riskeihin 
siinä mielessä, että sairastuminen, työtapaturma, ammattitauti ja työkyvyttö- 
myys voivat johtaa myös kuoleman riskin toteutumiseen. Kuoleman riskin to- 
dennäköisyys nousee henkilöiden ikääntyessä. Miesten kuolleisuus on naisten 


kuolleisuutta korkeampi vanhinta ikäluokkaa lukuun ottamatta. 

Sosiaalisten riskien hallinta 
— Seurausten minimoinnista 
kokonaisvaltaiseen ymmärrykseen 


Jarna Kulmala 


Artikkelin tavoitteena on ensinnäkin luoda määritelmä ja teoreettinen 
viitekehys käsitteelle "sosiaalisten riskien hallinta”. Toisekseen tavoittee- 
na on asemoida sosiaalisten riskien hallinta osaksi sosiaalipolitiikkaan 
ja organisaatioiden riskienhallintaan liittyvää keskustelua. Sosiaalisten 
riskien hallintaa ei ole Suomessa aiemmin nostettu itsenäiseksi yläkäsit- 
teeksi, mutta yhteiskunnalliset muutokset ovat tuoneet mukanaan uusia 
sosiaalisia riskejä, joiden hallinta edellyttää uudenlaista lähestymistapaa. 
Organisaatioiden riskienhallinnan kehitystyössä on käytetty jo pidemmän 
aikaa kansainvälisiä standardeja ja viitekehyksiä (esim. ISO 31000 -stan- 
dardi ja COSO ERM), jollaisia ei juuri löydy sosiaalisten riskien hallinnan 
puolelta. Yksi harvoista kansainvälisistä käsitteellisistä sosiaaliturvan lä- 
hestymistavoista on Maailmanpankin yhteiskunnallisen riskienhallinnan 
viitekehys (Social Risk Management), jota hyödynnetään tässä artikkelis- 
sa sosiaalisten riskien hallinnan viitekehyksen pohjana. 


Johdanto 


Organisaatioiden riskienhallintaa on kehitetty vuosien saatossa pitkälti 
kansainvälisten standardien ja viitekehysten (esim. ISO 31000 -standardi ja 
COSO ERM!) avulla. Sosiaalisten riskien hallintaa koskevassa kirjallisuudes- 
sa vastaaviin riskienhallinnan viitekehyksiin törmää huomattavasti harvem- 
min, vaikka kokonaisvaltaisen riskienhallinnan tärkeys tunnistetaan nykyisin 


myös yhteiskunnallisten ja sosiaalisten ongelmien yhteydessä. Suomalaisit- 


Committee of Sponsoring Organizations of the Treadway Commission (COSO) 
tuotti julkaisun Enterprise Risk Management — Integrated framework, jonka tarkoituk- 
sena on auttaa organisaatioita arvioimaan ja tehostamaan sisäisiä valvontajärjestelmiään 
sekä kehittämään riskienhallintaprosessiaan aiempaa kokonaisvaltaisemmaksi. (COSO.) 

tain sosiaalisten riskien hallinta on määritelty sosiaalipolitiikan tavoitteeksi 
ja ydintehtäväksi (ks. esim. Sipilä 2004, 304; Palola & Karjalainen 2011, 9), 
mutta käsitettä ei ole sen tarkemmin akateemisessa kirjallisuudessa analysoitu. 
Tämän artikkelin ensisijaisena tavoitteena onkin rakentaa määritelmä ja teo- 
reettinen viitekehys sosiaalisten riskien hallinnan käsitteelle. Lisäksi artikke- 
lissa osoitetaan viitekehyksen tarpeellisuus ja asemoidaan sosiaalisten riskien 
hallinta osaksi sosiaalipolitiikkaan ja riskienhallintaan liittyvää keskustelua. 
Liiketoiminnallinen riskienhallinta-ajattelu ei ole välttämättä aiemmin istu- 
nut sosiaalipoliittiseen keskusteluun, mutta tässä artikkelissa osoitetaan, että 
riskienhallinta-ajattelussa on paikkansa myös ”sosiaalisen”-alueella. 

Sosiaalisten riskien hallinta mielletään yleensä kiinteäksi osaksi sosiaalipo- 
litiikkaa, jolloin riskienhallintatematiikka jää taka-alalle. Termi sosiaalisten 
riskien hallinta määrittyy kuitenkin yhden politiikkalohkon sisältä tarkas- 
teltuna suppeasti, keskittyen puhtaasti esimerkiksi sosiaaliturvaan liittyviin 
kysymyksiin tai köyhien ja huono-osaisten aseman parantamiseen. Lisäksi so- 
siaalipoliittinen tarkastelukulma rajaa sosiaalisten riskien hallintajärjestelmät 
julkisiin järjestelyihin, eikä markkinaehtoisia tai epävirallisia riskienhallinta- 
menetelmiä oteta lainkaan huomioon. Kokonaisvaltainen sosiaalisten riskien 
hallinta edellyttää kuitenkin ymmärrystä eri tasoilla toteutettavista riskien- 
hallintatoimenpiteistä. Käytännössä sosiaalisten riskien hallinta ulottuu niin 
talous-, koulutus- kuin työllisyyspolitiikankin alueille, ja nämä eri politiikka- 
lohkot tulisi huomioida käsitteen määrittelyssä. 

Perinteistä pohjoismaista hyvinvointivaltiota on kritisoitu sosiaalisten ris- 
kien hallintakeinojen niukkuudesta. Kritiikin mukaan sosiaalisten riskien 
hallinta on etenkin aiemmin nojautunut liian vahvasti passiivisiin vakuu- 
tusjärjestelmiin, jotka kompensoivat vahinkotapahtuman seurauksia, mutta 
muut riskienhallintakeinot, kuten riskien laajamittainen ennaltaehkäisy ovat 
jääneet taka-alalle. Parin viime vuosikymmenen aikana sosiaalipolitiikassa on 
kuitenkin tapahtunut selkeä paradigman muutos, joka on merkinnyt sosiaa- 
lipolitiikan painopisteen siirtoa sosiaalisten riskien seurausten lievittämisestä 
kohti niiden ennaltaehkäisyä. Perinteisestä sosiaalisen turvaverkon ajatuksesta 


on siirrytty kohti trampoliiniajattelua, jossa sosiaalipolitiikan tavoitteena on 

pikemminkin mahdollistaa ja investoida kuin korjata sattuneiden vahinkojen 
seurauksia (ks. esim. Korhonen 2004; Hiilamo 2010; Sipilä 2011). 

Tällainen uusi sosiaalisten investointien paradigma on osaltaan laajenta- 
nut ymmärrystä sosiaalisten riskien hallinnasta, mutta samalla se on syrjayt- 
tänyt tulonsiirtojärjestelmiin liittyvää mielenkiintoa ja jopa kyseenalaistanut 
tulonsiirtojärjestelmien merkityksen sosiaalisten riskien hallintajärjestelmä- 
nä. Sosiaalivakuutus on kuitenkin edelleen merkittävä sosiaalipolitiikan kei- 
no, ja sekä tulonsiirtoja että palveluita tarvitaan kokonaisvaltaisen sosiaalisten 
riskien hallinnan toteuttamisessa (ks. esim. Kangas 2017), kuten myös tässä 
artikkelissa osoitetaan. 

Vakuutusperiaatteen lisäksi taka-alalle sosiaalipoliittisessa keskustelussa 
ja tutkimuksessa on jäänyt riskienhallintaretoriikka. Riskienhallinnan käsi- 
tettä käytetään kuitenkin kansainvälisesti yhä enemmän käsiteltäessä yhteis- 
kunnallisia ja sosiaalisia ongelmia (ks. esim. McKinnon 2004). Aikaisempi 
sosiaalisten riskien hallintaan liittyvä kirjallisuus on kohdistettu etupäässä 
sosiaalipolitiikan lukijoille, eikä se näin ollen ole saavuttanut potentiaalisesti 
laajempaa joukkoa riskien ja riskienhallinnan tutkimuksen piirissä. Tämän 
artikkelin yksi tarkoitus onkin tasapainottaa tiedonkulkua tällä monitietei- 
sellä tutkimuskentällä ja kannustaa laajempaan sekä kattavampaan keskus- 
teluun, joka osallistaa myös sosiaalipolitiikan ulkopuolella olevat riskeihin ja 
riskienhallintaan erikoistuneet alat (ks. esim. Hood & Jones 1996, 2). 

Tässä artikkelissa esiteltävän sosiaalisten riskien hallinnan viitekehyksen 
pohjana toimii Maailmanpankin vuonna 2000 kehittämä sosiaaliturvan kä- 
sitteellinen lähestymistapa, Yhteiskunnallinen riskien hallinta (Social Risk 
Management, SRM), jota ei ole aiemmin kattavasti käsitelty suomalaisessa 
akateemisessa kirjallisuudessa. Kyseessä on ensimmäinen yhteiskunnallisten 
riskien hallintaa käsitteellistävä kansainvälinen viitekehys, joka muistuttaa 
monilta osin organisaatioiden riskienhallinnassa käytettyjä mallinnuksia. 
Viitekehys nimittäin laajentaa perinteistä julkisista interventioista koostu- 
vaa sosiaalipolitiikkaa liiketoiminnallisen riskienhallinnan suuntaan ja sa- 
malla se täydentää sosiaalipolitiikkaa proaktiivisilla riskienhallintakeinoilla. 


(Holzmann & Jorgensen 2001.) 

Perimmäisenä tavoitteena SRM-kehikolla on ollut äärimmäisen köyhyy- 
den vähentäminen paremman riskienhallinnan avulla etenkin kehitysmaissa. 
Viitekehystä on kuitenkin käytetty akateemisessa tutkimuksessa myös ke- 
hittyneiden hyvinvointivaltioiden kontekstissa (ks. esim. Asenova ym. 2013; 
Mihalcioiu 2014). Tässä artikkelissa kehikkoa muokataan puhtaasti sosiaalisia 
riskejä koskevaksi sekä paremmin kehittyneisiin maihin soveltuvaksi viiteke- 
hykseksi. 

Aluksi esitellään Maailmanpankin SRM-viitekehys ja sen eri osa-alueet, 
sen jälkeen määritellään sosiaalisten riskien hallinta -käsite ja viitekehys, seu- 
raavaksi asemoidaan sosiaalisten riskien hallinnan viitekehys suhteessa sosi- 
aalipolitiikkaan ja organisaatioiden riskienhallintaan. Artikkelin lopuksi on 
yhteenveto ja johtopäätökset. 


Maailmanpankin Social Risk Management -viitekehys 


Vuonna 2000 Maailmanpankin vuosittaisessa julkaisussa ”Ihe World 
Development Report esiteltiin uudenlainen sosiaalisen suojelun viitekehys 
nimeltään Social Risk Management (SRM), joka laajentaa aiemmin lähinnä 
tulonsiirtoihin perustunutta näkemystä toimeentuloriskien hallinnasta. Vii- 
tekehys ei koske puhtaasti sosiaalisia riskejä, vaan sen kehittäjät Holzmann 
ja Jorgensen viittavat termillä social risk management’ laajempaan kokonai- 
suuteen, eli yhteiskunnalliseen riskienhallintaan (esim. Hoogeveen ym. 2004, 
7; Heltberg ym. 2008, 5). SRM-viitekehys sisältää kuitenkin myös sosiaaliset 
riskit ja toimii pohjana tässä artikkelissa määriteltävälle sosiaalisten riskien 
hallinnan käsitteelle. Tässä luvussa esitellään SRM-viitekehyksen osa-alueet ja 
lopuksi pohditaan siihen liittyviä rajoituksia. 


Riskien tunnistaminen ja arviointi 


SRM-viitekehyksessä huomioidaan riskienhallinnan prosessiluonne, ja sen 
mukainen riskienhallintaprosessi lähtee liikkeelle riskien ja niiden ominai- 
suuksien tunnistamisesta. Viitekehys kattaa perinteisten sosiaalisten riskien 
(sairaus, tapaturma, työkyvyttömyys, vanhuus, kuolema, työttömyys) lisäksi 


huomattavasti laajemman joukon yhteiskunnallisia riskejä. Yhteiskunnallisik- 

si riskeiksi luetaan kaikki sellaiset riskit, jotka toteutuessaan johtavat tulojen 
tai hyvinvoinnin menetykseen. Tällaisia ovat esimerkiksi erilaiset luonnonil- 
miöt, sodat ja terrorismi, talouskriisit sekä ydinvahingot. 

Riskien tunnistamisen lisäksi on tärkeää määrittää myös erilaisten riskien 
ominaisuudet, jotka vaikuttavat optimaalisen riskienhallintakeinon valin- 
taan. Yhteiskunnalliset riskit voidaan jaotella alkuperänsä mukaan luonnolli- 
siin, terveyteen liittyviin, elinkaareen liittyviin, yhteiskunnallisiin, taloudelli- 
siin, poliittisiin ja ympäristöön liittyviin riskeihin. Riskit voidaan jakaa myös 
epäsystemaattisiin (idiosyncratic) ja systemaattisiin (covariant) riskeihin. Epä- 
systemaattiset riskit kohdistuvat yksittäisiin toimijoihin, kuten kotitalouksiin 
ja saavat alkunsa esimerkiksi perheenjäsenen sairastumisesta. Systemaattiset 
riskit taas kohdistuvat samanaikaisesti useisiin toimijoihin ja saavat alkunsa 
esimerkiksi markkinaolosuhteista tai luonnonilmiöistä. Riskit voidaan jakaa 
ulottuvuutensa mukaan myös mikro-, meso- ja makrotason riskeihin. Epä- 
systemaattiset riskit ovat lähtökohtaisesti mikrotason riskejä ja systemaatti- 
set riskit ovat makrotason riskejä. Riskit voivat olla toisistaan riippumatto- 
mia tai ne voivat korreloida joko keskenään, ajassa tai muiden riskien kanssa. 
Näitä riskien ulottuvuuksia ja lähteitä on esitetty taulukossa 1. (Holzmann & 


Jorgensen 2001, 539.) 

Taulukko 1. Yhteiskunnallisten riskien ulottuvuudet ja 
alkulähteet (Holzmann & Jorgensen 2001, 539) 


Mikro Meso Makro 
(Epäsystemaattinen) (Systemaattinen) 
<«<1Zn11-— 
Luonnollinen Vesisade Maanjäristykset 
Maanvyörymät Tulvat 
Tulivuorenpurkaukset Kuivuus 
Voimakkaat tuulet 
Terveyteen liittyvä Sairaus Epidemia 
Tapaturma 
Työkyvyttömyys 
Elinkaareen liittyvä Syntymä 
Vanhuus 
Kuolema 
Yhteiskunnallinen Rikollisuus Terrorismi Sisäiset konfliktit 
Jengit Sota 
Taloudellinen Työttömyys Uudelleensijoittaminen Tuotannon romahtaminen 
Konkurssi Talouskriisi 
Poliittinen Etninen syrjintä Mellakat Vallankumous 
Ympäristöön liittyvä Saastuminen 
Metsien tuhoutuminen 
Ydinvahinko 


Riskienhallinnan tavoiteasetanta 


SRM-viitekehys määrittelee kolme teoreettista riskienhallintatavoitetta, jotka 
on luotu sopiviksi erilaisiin olosuhteisiin. Ensimmäinen ja yksinkertaisin ris- 
kienhallinnan tavoite on minimoida suurin mahdollinen hyvinvointitappio 
eli /min max (loss)]: quantity. Tavoitteena on välttää sellaiset vahinkotapah- 
tumat, jotka aiheuttavat suurimmat mahdolliset tappiot. Tällöin ei tarvita 
tietoja vahinkotapahtumien todennäköisyyksistä, vaan pelkkä tieto vahinko- 
jen seurauksista riittää. Tavoite on ensisijainen ennen kaikkea hyvin köyhille 
ja riskialtteille yksilöille (ja yhteiskunnille), koska heidän kohdallaan suurin 
mahdollinen vahinko johtaa todennäköisesti äärimmäiseen puutteeseen tai 


kuolemaan. Parhaita riskienhallinnan menetelmiä tämän tavoitteen saavutta- 

miseksi ovat esimerkiksi perusterveydenhuollon ja elintarvikeavun toimitta- 
minen. (Holzmann & Jorgensen 2001, 540.) 

Toinen riskienhallintatavoite on minimoida menetyksen todennäköisyys 
tietyn kynnysarvon alapuolella eli /min Prict < cmin}]: probability. Tavoit- 
teena on siis välttää toimia, jotka johtavat ennalta määrätyn kynnysarvon 
alapuolella olevaan odotettuun kulutustasoon. Jotta tavoitteeseen päästään, 
tarvitaan tietoa kynnyskulutuksesta sekä odotetuista tuloista vaihtoehtoisissa 
tilanteissa. Tavoite on erityisen tärkeä henkilöille, jotka elävät köyhyysrajan 
tuntumassa. Holzmannin ja Jorgensenin (2001, 540) mukaan sopivimmat ris- 
kienhallintamenetelmät tavoitteen saavuttamiseksi ovat erilaiset säästämis- ja 
lainainstrumentit, jotka mahdollistavat kulutuksen tasaamisen. 

Kolmas riskienhallintatavoite kannustaa maksimoimaan odotettua tuot- 
toa, tuoton vaihtelun huomioiden eli /max V(u, o)): standard deviation (o). 
Tavoitteena on siis maksimoida odotettu hyötyfunktio, jota rajoittaa päätök- 
sentekoon liittyvien tuottojen vaihtelu. Tavoite on erityisen tärkeä korkean 
tulotason henkilöille, joilla tappioriski ei liity köyhyyteen tai puutteeseen. Ta- 
voitteen toteuttaminen edellyttää tietoa riskipreferensseistä, portfolion odo- 
tetusta tuotosta sekä omaisuuserien tuoton jakautumisesta. Sopivimmat riski- 
enhallintamenetelmät tavoitteen saavuttamiseksi ovat salkun hajauttaminen 
sekä vakuuttaminen. (Holzmann & Jorgensen 2001, 540.) 

Yhteenvetona voidaan todeta, että SRM-kehikon määrittelemät riskien- 
hallintatavoitteet on luotu erilaisia olosuhteita ajatellen. Holzmannin ja 
Jorgensenin (2001) esittämät riskienhallintamenetelmät korostavat valtion ja 
kansainvälisten organisaatioiden roolia kaikkein heikompiosaisten tapaukses- 
sa (esimerkiksi elintarvikeapu), mitä voidaan perustella sekä suojelua tarvit- 
sevien taloudellisen ja inhimillisen pääoman puutteella, että markkinoiden 
kehittymättömyydellä. Köyhyysrajan tuntumassa elävien osalta korostetaan 
yksityisten markkinoiden roolia, sillä tällä tasolla olevat yhteiskunnat eivät 
välttämättä kykene tarjoamaan kattavaa riskienhallintaa esimerkiksi sosiaa- 
livakuutuksen keinoin, mutta toisaalta yksityiset markkinat ovat yleensä ke- 
hittyneet niin, että tarjolla on suojaa erilaisia yhteiskunnallisia riskejä vastaan. 
Korkean tulotason maille sopivimmat riskienhallintakeinot sisältävät erilaisia 


markkinapohjaisia sekä julkisia toimia. SRM-viitekehys korostaa kuitenkin 

markkinapohjaisia ratkaisuja, ja näkee valtion roolin lähinnä minimitoimeen- 


tulon turvaajana. 


Riskienhallintastrategiat ja riskienhallintamenetelmät 


SRM-viitekehys jakaa riskienhallinnan strategiat kolmeen kategoriaan; ennal- 
taehkäisyyn tähtäävät strategiat, seurausten lieventämiseen tähtäävät strate- 
giat ja sopeutumiseen tähtäävät strategiat. Ennaltaehkäisystrategiat pyrkivät 
alentamaan yhteiskunnallisten riskien toteutumisen todennäköisyyttä. Toi- 
meentuloriskien estämiseen tai niiden todennäköisyyden alentamiseen liitty- 
viä riskienhallintamenetelmiä ovat muun muassa koulutus, ennaltaehkäisevät 
terveydenhoidon toimet (kuten rokotukset, tiedotuskampanjat, terveystarkas- 
tukset) ja viranomaisedellytykset (kuten rakennusvaatimukset maanjäristys- 
alueilla). (Holzmann & Jorgensen 2001, 541; Hoogeveen ym. 2004, 8.) 

Seurausten lieventämiseen tähtäävät strategiat pyrkivät alentamaan sosiaa- 
listen riskien vaikutuksia. Seurausten lieventäminen voi tapahtua esimerkiksi 
hajauttamalla portfoliota useisiin omaisuusluokkiin, joiden tuotot eivät mer- 
kittävästi korreloi keskenään. Hajauttaminen toimii parhaiten, kun sijoitta- 
misessa huomioidaan niin fyysinen, taloudellinen, inhimillinen kuin sosiaa- 
linenkin pääoma. Riskien seurauksia voidaan lieventää myös epävirallisten ja 
virallisten vakuutusjärjestelmien avulla sekä suojautumisella (hedging), jota 
käytetään laajalti etenkin finanssimarkkinoilla (esim. valuuttakurssisopi- 
mukset). Lisäksi esimerkiksi erilaiset perhejärjestelyt, kuten avioliitto, ja tie- 
tyt työsopimukset voidaan nähdä suojautumisena. (Holzmann & Jorgensen 
2001, 541.) 

Myös sopeutumisstrategioiden tarkoituksena on helpottaa sosiaalisten 
riskien vaikutuksia vahinkotapahtuman jälkeen. Ne ovat kuitenkin viime- 
sijaisia selviytymiskeinoja, joita ei ole tietoisesti valittu eikä välttämättä ennen 
riskin realisoitumista edes pohdittu. Tässä mielessä ne eroavat selvästi ennal- 
taehkäisy- ja lieventämisstrategioista, jotka suunnitellaan ja toimeenpannaan 
ennen sosiaalisten riskien realisoitumista. Pääasialliset sopeutumisen muodot 
ovat lainaaminen, muuttaminen, työvoiman tarjonnan lisääminen (mukaan 
lukien lapset), ruoan säännöstely sekä julkisiin ja yksityisiin avustuksiin tur- 
vautuminen. (Holzmann & Jorgensen 2001, 542.) 

Riskienhallinnan toteuttamistasot 


SRM-viitekehys jakaa riskienhallintamenetelmät niiden toteuttamistason 
mukaan kolmeen osaan: epäviralliset järjestelyt, markkinapohjaiset järjestelyt 
ja julkiset järjestelyt. Hoogeveenin ym. (2004, 7) mukaan ideaalimaailmassa, 
jossa on täydellinen informaatio ja täydellisesti toimivat markkinat, kaikki ris- 
kienhallintajärjestelyt voivat olla markkinapohjaisia. Epäsymmetrisen infor- 
maation sekä epätäydellisten markkinoiden vuoksi todellisuudessa kuitenkin 
tarvitaan kaikkia kolmea toteuttamistasoa. 

Epävirallisilla järjestelyillä tarkoitetaan esimerkiksi avioliittoa, keskinäistä 
yhteistyötä ja avunantoa sekä investointeja reaaliomaisuuteen kuten karjaan, 
kiinteistöihin tai kultaan. Jos markkinainstituutiot ja julkiset hallintakeinot 
puuttuvat, kotitaloudet varautuvat yhteiskunnallisiin riskeihin henkilökoh- 
taisin järjestelyin, mutta ne eivät yleensä riitä takamaan turvaa meso- tai mak- 
rotason riskeiltä. (Holzmann & Jorgensen 2001, 542). Epäviralliset järjestelyt 
korostuvatkin kehitysmaissa, joissa muita riskienhallintakeinoja ei välttämät- 
tä ole käytettävissä ja epävirallisten keinojen käyttö yleensä vähenee talouden 
kehittyessä. 

Markkinapohjaisiin järjestelyihin kuuluvat esimerkiksi käteinen raha, 
pankkitalletukset, joukkovelkakirjalainat sekä yksityiset vakuutussopimuk- 
set. Markkinapohjaisten järjestelyjen toimivuus edellyttää toimivia finanssi- 
markkinainstituutioita (keskuspankki, pankkijärjestelmä, arvopaperimarkki- 
nat ja vakuutusyhtiöt). Lisäksi yksilöiltä vaaditaan jonkin verran taloudellista 
lukutaitoa, jotta näitä riskienhallintamenetelmiä osataan käyttää hyvinvoin- 
tia lisäävällä tavalla. Markkinapohjaisiin järjestelyihin luetaan kuuluviksi 
myös mikrolainat ja mikrovakuutukset, jotka ovat potentiaalisia riskienhal- 
lintainstrumentteja etenkin kehittyvissä talouksissa. (Holzmann & Jorgensen 
2001, 542; Hoogeveen ym. 2004, 9.) 

Julkisiin järjestelyihin luetaan kuuluviksi paitsi valtion toimeenpanemat, 
myös julkiseen toimeksiantoon perustuvat järjestelyt. Esimerkkejä julkisista 
järjestelyistä ovat sosiaalivakuutus, tulonsiirrot ja subventiot. SRM-viitekehys 
korostaa julkisten järjestelyjen roolia lähinnä markkinahäiriöiden paikkaaja- 
na sekä viimesijaisen turvan varmistajana: ”kun epävirallisia tai markkinapoh- 


jaisia järjestelyitä ei ole, ne kaatuvat tai eivät toimi, valtio voi tarjota sosiaa- 

livakuutusjärjestelmiä esimerkiksi työttömyyttä, vanhuutta, työtapaturmia, 
työkyvyttömyyttä, leskeyttä tai sairautta vastaan”. (Holzmann & Jorgensen 
2001, 542—543.) 

Edellä mainitut julkiset järjestelyt ovat yleensä sidottuja viralliseen työsuh- 
teeseen, minkä vuoksi etenkin kehitysmaissa osallistumisasteet jäävät matalik- 
si. Toisaalta julkisella vallalla on käytössään joukko muitakin keinoja hallita 
toimeentuloriskejä, kuten sosiaalihuolto (tarveharkintaiset rahalliset etuudet 
tai palvelut), peruselintarvikkeiden ja palveluiden jakaminen sekä julkiset työ- 
ohjelmat (Holzmann & Jorgensen 2001, 542). Hoogeveen ym. (2004, 9) nosta- 
vat esille myös valtion kyvyn tarjota ennaltaehkäisevää suojaa riskejä vastaan, 
esimerkiksi terveydenhuollon, koulutuksen ja infrastruktuurin kautta. Tau- 
lukossa 2 esitellään lukuisia yhteiskunnallisten riskien hallinnan menetelmiä 
(kuten finanssilukutaidon kehittäminen, avioliitto ja sosiaalivakuutukset) ja 
jaotellaan ne SRM-viitekehyksen strategioiden sekä toteutustason mukaisesti 


omiin luokkiinsa. 

Taulukko 2. Yhteiskunnallisen riskien hallinnan strategiat ja toteuttamistasot, 
käytännön esimerkkejä (Holzmann & Jorgensen 2001, 544) 


Epäviralliset 


Markkinapohjaiset 


Julkiset 


Riskien 
ennaltaehkäisy 


Seurausten 
lieventäminen 


Portfolion hajaut- 
taminen 


Vakuuttaminen 


Suojautuminen 


Sopeutuminen 


* Sairauksia ennalta- 
ehkäisevät toimet (esim. 
hygienia) 

e Vähemmän riskialtis 
tuotanto 
+ Muuttoliike 


+ Useat työpaikat 
+ Investoinnit inhimilliseen, 
fyysiseen ja reaalipää- 
omaan 
* Investoinnit sosiaaliseen 
pääomaan (rituaalit, vasta- 
vuoroiset lahjoitukset) 


e Avioliitto/perhe 
+ Yhteisölliset järjestelyt 
+ Jaetut vuokrasopimukset 


+ Laajennettu perhe 
e Työsopimukset 


* Reaaliomaisuuden myynti 
+ Tuttavilta lainaaminen 
+ Yhteisön sisäinen hyvän- 
tekeväisyys 
+ Lasten lähettämien töihin 


+ Finanssilukutaidon 
kehittäminen 
e Työpaikkakoulutus 


+ Mikrorahoitus 
e Investoinnit moninaisiin 
sijoituskohteisiin 


+ Annuiteetit vanhuuden 
varalle 
e Työkyvyttömyys-, tapa- 
turma- ja muut henkilöva- 
kuutukset 
+ Sato-, tulipalo- ja muut 
vahinkovakuutukset 


e Rahoitusomaisuuden 
myynti 
+ Pankkilaina 


* Työnormit 
+ Lapsityövoiman vähentä- 
mistoimenpiteet 
+ Työmarkkinasopimukset 
+ Vammaispolitiikka 
+ Vakaa makrotalous- 
politiikka 
+ Sairauksen ehkäisy (esim. 
AIDS) 


* Tulonsiirrot 
e Omistus- ja tekijänoikeuk- 
sien suojelu 


e Sosiaalivakuutukset, 
esim. työttömyys, vanhuus, 
työkyvyttömyys, sairaus 


e Tulonsiirrot/sosiaaliavus- 
tukset 
* Sosiaalihuolto 
* Julkiset työt 


Riskienhallinnan toimijat ja heidän roolinsa 


Yhteiskunnallisten riskien hallinnan kentällä toimivia tahoja on lukematon 


määrä. Holzmann ja Jorgensen (2001) mainitsevat muun muassa yksilöt, ko- 


titaloudet, yhteisöt, kansalaisjärjestöt, markkinainstituutiot (kuten pankit ja 


vakuutusyhtiöt), valtiot ja kansainväliset instituutiot (kuten Kansainvälinen 

valuuttarahasto, Maailmanpankki, Kansainvälinen työjärjestö ja YK). Yh- 
teiskunnallista riskienhallintaa toteutetaan epäsymmetrisen informaation 
vallitessa. Koska yksilöt ja kotitaloudet omaavat lähtökohtaisesti kaiken yk- 
sityisen tiedon, merkittävä osa riskienhallinnasta voi tapahtua kotitalouden 
tasolla. Suuri osa riskeistä voidaan ottaa hallintaan lieventämisstrategioita 
kuten yksityisvakuuttamista tai varojen hajauttamista hyväksi käyttäen tai 
sopeutumisstrategiaan kuuluvan lainaamisen kautta. Mitä enemmän mark- 
kinainstrumentteja on tarjolla, sitä enemmän yhteiskunnallisten riskien hal- 
lintaa voidaan toteuttaa tällä tasolla. (Hoogeveen 2000.) Vastaavasti sopivien 
markkinainstrumenttien puute johtaa tehottomampien ja osaltaan jopa hai- 
tallisten epävirallisten riskienhallintakeinojen käyttöön yksilötasolla (esimer- 
kiksi lapsityövoima) (Holzmann & Jorgensen 2001, 543). 

Myös yhteisöillä on halussaan suuri määrä yksityistä tietoa ja ne ovatkin 
kehittäneet monenlaisia epävirallisia riskien jakamisen mekanismeja etenkin 
kehitysmaissa, joissa markkinapohjaisista instituutioista on pulaa. Esimerkke- 
jä yhteisöjen riskienhallintakeinoista ovat ”susu”-malli? Länsi-Afrikassa, yhtei- 
set tukijärjestelmät juhlinnan ja rituaalien kautta Etelä-Aasiassa ja hautausyh- 
teisöt Andien alueella. (Holzmann & Jorgensen 2001, 543.) Vaikka kyseiset 
mekanismit jakavat riskejä, niillä voi olla myös haitallisia vaikutuksia, kuten 
talouden kehityksen jarruttaminen sekä liiallisen riippuvuuden säilyttäminen 
(Platteau 1996). 

Kansalaisjärjestöillä ei välttämättä ole yhtä paljoa yksityistä informaatiota 
kuin tiiviillä yhteisöllä, mutta ne pystyvät valvomaan yksilöiden käyttäyty- 
mistä paremmin kuin viralliset markkinainstituutiot. Tämä selittää järjestö- 
jen tukemien säästämis- ja mikrolainajärjestelmien olemassaolon ja tärkeyden 
monissa kehitysmaissa. Markkinainstituutioiden, kuten pankkien ja vakuu- 
tusyhtiöiden on luotettava julkiseen informaatioon, jolloin moraalikadon ja 
haitallisen valikoitumisen ongelmat koskevat niitä selvemmin. Toisaalta, jos 


sääntely ja valvonta ovat kunnossa ja instituutiot toimivat läpinäkyvästi ja te- 


: Epävirallista pankkitoimintaa, jossa kukin jäsen osallistuu rahan keräykseen ennalta 


päätetyllä summalla, joista kasaantunut potti annetaan yhdelle jäsenelle kerrallaan. Toi- 
minta pyörii, kunnes kaikki jäsenet ovat saaneet vuoronsa. 

hokkaasti, ne tuottavat kansallisella tasolla yksilöille monenlaisia käyttökel- 
poisia riskienhallintainstrumentteja. (Holzmann & Jorgensen 2001, 544.) 

Julkinen valta on tärkeässä roolissa yhteiskunnallisten riskien hallinnassa. 
Ensinnäkin riskien ennaltaehkäisyyn tähtäävien toimintaohjelmien toimeen- 
pano on yleensä valtion vastuulla. Toisekseen valtion tehtävänä on huolehtia 
suotuisasta oikeudellisesta ympäristöstä sekä markkinainstituutioiden säänte- 
lystä ja valvonnasta ja näin ollen mahdollistaa markkinapohjaisten instituu- 
tioiden luominen ja kehittyminen. Kolmanneksi julkisen vallan pitäisi tarjota 
riskienhallintainstrumentteja tilanteissa, joissa markkinat eivät toimi (esi- 
merkiksi työttömyysvakuutus) tai yksilöt ovat liian lyhytnäköisiä (esimerkiksi 
eläkevakuutus). Neljänneksi valtion tulisi varmistaa viimesijaiset turvaverkot 
esimerkiksi katastrofiriskeistä selviytymiseen ja viidenneksi toteuttaa tulojen 
uudelleenjakoa, mikäli se nähdään tarpeelliseksi yhteisen hyvinvoinnin kan- 
nalta. (Holzmann & Jorgensen 2001, 545.) 

Kansainväliset instituutiot kuten Kansainvälinen valuuttarahasto (Inter- 
national Money Fund, IMF), Maailmanpankki, Kansainvälinen työjärjestö 
(International Labour Organization, ILO) ja YK:n organisaatiot, kahdenvä- 
liset avunantajat sekä maailmanyhteisö ovat keskisiä toimijoita yhteiskunnal- 
listen riskien hallinnan kentällä, joskin niiden roolit ovat joskus ristiriitaisia 
esimerkiksi erilaisten agendojen vuoksi (ks. tarkemmin esim. Deacon ym. 
1997). Mainitut tahot osallistuvat yhteiskunnallisista riskeistä selviytymiseen 
(avustukset erilaisten katastrofiriskien uhreille), riskien ennaltaehkäisyyn 
(kansainvälinen ympäristö- ja työlainsäädäntö) sekä riskien lieventämiseen 
(finanssimarkkinoiden toiminnan parantaminen). (Holzmann & Jorgensen 


2001, 545.) 


SRM-viitekehyksen rajoituksia 


Kuten edellä on esitetty, SRM-viitekehys kokoaa yhteen yhteiskunnallisen 
riskien hallinnan tavoitteet, prosessin, riskienhallinnan menetelmät, riski- 
enhallinnan toteutustasot sekä toimijat. Se rikkoo politiikkalohkojen rajat, 
tunnistaa valtion lisäksi myös muut riskienhallinnan toteutustasot ja koros- 
taa riskienhallintamenetelmien monimuotoisuutta. Monista saavutuksistaan 


huolimatta viitekehys sisältää myös puutteita. Ensinnäkin SRM-viitekehys si- 

sältää muutamia tunnistettavia vaiheita riskienhallintaprosessista, mutta pro- 
sessin kuvaus jää puutteelliseksi. Viitekehys keskittyy lähinnä tavoitteenaset- 
teluun, riskien tunnistamiseen ja arviointiin sekä riskienhallintamenetelmän 
valintaan. Näin ollen organisaatioiden riskienhallintaprosessille ominaiset 
vaiheet kuten toimintaympäristön määrittäminen, riskienhallinnan seuran- 
ta sekä viestintä puuttuvat SRM-viitekehyksestä. Tehokas pitkän tähtäimen 
riskienhallinta vaatii tunnistettujen riskien seurantaa ja säännöllistä uudel- 
leenarviointia, jotta voidaan varmistaa valittujen riskienhallintamenetelmien 
tarkoituksenmukaisuus. Kyseessä on siis pitkäaikainen prosessi, mitä koroste- 
taan selvästi yritysten riskienhallintakirjallisuudessa. Seurantaa ja arviointia 
ei kuitenkaan käsitellä SRM-kirjallisuudessa, mikä on nähty lähestymistavan 
selvänä heikkoutena (esim. McKinnon 2004). 

Lisäksi SRM-viitekehys voidaan nähdä ainakin osin sopimattomaksi ke- 
hittyneiden hyvinvointivaltioiden oloihin. SRM-viitekehys on lähtökohtaises- 
ti kehitetty kroonisesti köyhiä ihmisiä sekä yhteiskuntia ajatellen, mikä näkyy 
ainakin riskienhallintamenetelmissä, valtion roolin rajoittamisessa sekä kan- 
sainvälisten instituutioiden toimijaroolin esille nostamisessa. SRM-viiteke- 
hyksessä esimerkkeinä käytetyt sosiaalisten riskien hallintamenetelmät eivät 
sovellu parhaalla mahdollisella tavalla kehittyneiden valtioiden viitekehyk- 
seen. Etenkin epäviralliset sekä julkiset järjestelyt eroavat osittain Suomessa 
käytössä olevista sosiaalisten riskien hallinnan keinoista (esimerkiksi lapsityö- 
voiman käyttö sekä sairauksien kuten AIDS:in ennaltaehkäisy kansainvälisil- 
lä tiedostuskampanjoilla). 

SRM-viitekehyksen julkilausuttuna tarkoituksena on täydentää olemas- 
sa olevia sosiaalisen suojelun järjestelmiä, mutta käytännössä se kuitenkin 
rajoittaa valtion roolia siitä, mihin länsimaissa on totuttu. Viitekehys uudel- 
leenasemoi julkisen vallan markkinoiden epäonnistumisen paikkaajaksi ja 
viimesijaisten turvaverkkojen rakentajaksi. Tällaisen asemoinnin taustalla 
vaikuttaa Maailmanpankin yleisesti harjoittama uusliberaaliin agendaan 
perustuva politiikka (ks. esim. Cammack 2002; Harvey 2005; Yilmaz-Sener 
2010; Amo-Agyemang 2017). Maailmanpankin entisen pääekonomistin, Jo- 
seph Stiglitzin (2002) mukaan Kansainvälinen valuuttarahasto ja Maailman- 


pankki muuttuivat 1980-luvulla vapaan markkinafundamentalismin toteut- 

tajiksi. Tuolloin kehitysmailta alettiin edellyttää esimerkiksi sosiaalimenojen 
karsimista, joustavampia työmarkkinasäädöksiä sekä yksityistämistoimia niil- 
le myönnettyjen lainojen ehtona. (Harvey 2005.) Maailmanpankkiin liitetty 
uusliberaali ideologia näkyy osin myös SRM-viitekehyksessä. 

On ymmärrettävää, että yhteiskunnallisten riskien hallintaa ei kehitys- 
maissa voida rakentaa puhtaasti julkisen mekanismin varaan, mutta julkisen 
vallan roolin minimoiminen voidaan silti kyseenalaistaa. Koko kansalle tar- 
koitetun julkisen sosiaaliturvan (esimerkiksi sosiaalivakuutuksen) rajoittami- 
nen saattaa johtaa siihen, että yhä useampi yksilö tulee riippuvaiseksi valtion 
viimesijaisista turvaverkoista. Koska viimesijaisen turvan taso on usein hyvin 
alhainen, saatetaan sitä täydentää haitallisilla epävirallisilla ja jopa laittomilla 
keinoilla. Kuten McKinnonkin (2004) toteaa, tehokkaan sosiaalisten riskien 
hallinnan tulisi vähentää tällaisten selviytymiskeinojen tarvetta, ei suinkaan 
lisätä sitä. Valtion roolin liiallinen rajoittaminen johtaa ei-toivottuun loppu- 
tulokseen ja on itse asiassa vastakkainen myös uusliberaalille ajattelulle, jossa 
yksilöiden riippuvuutta valtiosta pyritään vähentämään. Seuraavassa luvussa 
esiteltävä sosiaalisten riskien hallinnan viitekehys huomioi osaltaan edellä esi- 
tetyt SRM-kehikkoon liittyvät rajoitukset ja muokkaa siitä kehittyneille mail- 


le soveltuvamman kehikon. 


Sosiaalisten riskien hallinta -viitekehys 


Tässä luvussa määritellään sosiaalisten riskien hallinnan käsite ja esitellään 
sosiaalisten riskien hallinnan viitekehys. Käsitteen määrittelyn pohjana käyte- 
tään edellisessä luvussa esiteltyä yhteiskunnalliseen riskienhallintaan keskit- 
tyvää SRM-viitekehystä sekä länsimaista käsitystä sosiaaliturvasta sosiaalisten 
riskien hallintajärjestelmänä. Luvun aluksi esitellään sosiaalisten riskien hal- 
linta -käsitteen käyttöä aiemmassa suomalaisessa sekä kansainvälisessä aka- 
teemisessa kirjallisuudessa, minkä pohjalta luodaan määritelmä ja viitekehys 


sosiaalisten riskien hallinnalle. 


Lähtökohtia käsitteen määrittelyyn 


Sosiaalisilla riskeillä tarkoitetaan taloudellista toimeentuloa uhkaavia yksi- 


löön tai kotitalouteen kohdistuvia riskejä. Vakiintuneen luokittelun mukaan 

perinteisiä sosiaalisia riskejä ovat sairaus, työkyvyttömyys, työttömyys, van- 
huus ja perheenhuoltajan kuolema. Nykyisin sosiaalisiin riskeihin luetaan 
kuuluviksi myös niin sanotut uudet sosiaaliset riskit kuten työn ja perhe-elä- 
män yhdistäminen, syrjäytyminen ja yksinhuoltajuus (ks. esim. Taylor-Gooby 
2004). Sosiaalisten riskien hallinta -käsitteellä viitataan suomalaisessa kirjal- 
lisuudessa yleensä edellä mainittujen riskien hallintaan. Sosiaalisten riskien 
hallinta on määritelty sosiaalipolitiikan yhdeksi tehtäväksi ja sanayhdistelmä 
esiintyykin usein sosiaalipolitiikan määritelmissä (ks. esim. Hiilamo & Saari 
2010, 3; Palola & Karjalainen 2011, 9). 

Sosiaalisten riskien hallintajärjestelmällä tarkoitetaan suppeassa merki- 
tyksessä toimeentuloturvan osa-alueita (sosiaalivakuutus, sosiaaliavustus ja 
sosiaalihuolto) ja laajemmassa merkityksessä mukaan otetaan myös sosiaali- 
ja terveyspalvelut (ks. esim. Hiilamo & Saari 2010, 14). Sosiaalisten riskien 
hallintajärjestelmä sisältää tämän näkemyksen mukaisesti siis sosiaaliturvan 
osa-alueet, jolloin sosiaalisten riskien hallinta luetaan kuuluvaksi sosiaalipo- 
litiikan alaisuuteen. Käytännössä sosiaalisia riskejä hallitaan kuitenkin huo- 
mattavasti laajemmalla poliittisella rintamalla (ks. esim. Draxler 2006, 18; 
Hoogeveen ym. 2004, 7). Sosiaalisten riskien hallintaa ei pitäisikään rajoittaa 
ainoastaan sosiaalipolitiikkaan vaan laajemmin yhteiskuntapolitiikkaan kuu- 
luvaksi alueeksi, joka huomioi myös talous-, työllisyys- ja koulutuspolitiikan. 

Aiemmin sosiaaliturvaan nojautuva määritelmä sosiaalisten riskien hal- 
linnasta korosti tulonsiirtoihin perustuvia sosiaalivakuutusjärjestelmiä ja jätti 
taka-alalle muut riskienhallinnan menetelmät kuten sosiaalisten riskien sys- 
temaattisen ennaltaehkäisyn. Sosiaalisten riskien hallinta miellettiin lähinnä 
reaktiiviseksi ja passiiviseksi turvaverkoksi, joka on sokea mahdollisuuksille. 
Hiilamon ja Saaren (2010, 26) mukaan sosiaalisten riskien hallintajärjestel- 
mien tavoitteena on aiemmin ollut vastata riskien aiheuttamiin hyvinvointiva- 
jeisiin palauttamalla ”normaali” (aikaisempi) tai ainakin lähentyä sitä. 

Sosiaalipolitiikan painopiste on kuitenkin siirtynyt viimeisten vuosikym- 
menten aikana sosiaalivakuutusjärjestelmiin keskittyvästä näkökulmasta 
kohti sosiaalipalveluja painottavaa suuntausta. Nykyisin sosiaalipolitiikas- 
sa korostetaan sosiaalisia investointeja, jotka sekä ennaltaehkäisevät riskien 


toteutumista, että luovat mahdollisuuksia. Näin ollen voidaan ajatella, että 

käsitys sosiaalisten riskien hallinnasta on myös muuttunut. Painopiste on 
kuitenkin siirtynyt niin vahvasti ennaltaehkäiseviin sosiaalipalveluihin, että 
tulonsiirtojen rooli akateemisessa tutkimuksessa ja keskustelussa jää helposti 
jo liiankin kapeaksi. Kokonaisvaltainen sosiaalisten riskien hallinta edellyttää 
sekä palveluita että tulonsiirtoja, mikä tulisi huomioida laajemmin myös kä- 
sitteenmäärittelyssä. 

Sosiaalisten riskien hallinnan käsite yhdistetään suomalaisessa akateemi- 
sessa kirjallisuudessa vahvasti julkiseen valtaan (ks. esim. Hiilamo & Saari 
2010). Vaikka julkisella vallalla on merkittävä rooli sosiaalisten riskien hal- 
litsijana, tulisi käsitteen määrittelyssä huomioida myös epäviralliset sekä 
markkinapohjaiset järjestelyt. Yksilöt ja kotitaloudet pystyvät hallitsemaan 
sosiaalisia riskejä myös omilla toimillaan sekä hankkimalla turvaa yksityisil- 
tä markkinoilta, jolloin julkisen vallan luomiin riskienhallintajärjestelmiin 
rajautuva keskustelu ei muodosta kattavaa kokonaiskuvaa sosiaalisten riskien 
hallinnasta. 

Sosiaaliturvaan nojautuva ymmärrys sosiaalisten riskien hallinnasta ei 
riittävästi huomioi riskien hallintakeinojen ja riskienhallintaan osallistuvien 
toimijoiden monimuotoisuutta ja suurin osa edellä mainituista rajoituksista 
liittyy sosiaalisten riskien hallinnan asemaan sosiaalipolitiikan eräänlaisena 
alakäsitteenä. Sosiaalisten riskien hallintaa ei ole Suomessa aiemmin nostettu 
itsenäiseksi yläkäsitteeksi, joka ulottuu useiden eri politiikkalohkojen alueelle, 
sisältää sekä perinteiset että uudet sosiaaliset riskit, preventiiviset sekä reak- 
tiiviset riskienhallinnan menetelmät sekä yhteiskuntaelämän kaikki sektorit 
(julkinen, yksityinen, kolmas ja neljäs sektori). Tällaista lähestymistapaa tarvi- 
taan, jotta ilmiöstä voidaan muodostaa kokonaiskuva, jonka avulla ymmärrys 


sosiaalisten riskien hallinnasta lisääntyy. 


Sosiaalisten riskien hallinta -käsite 


Pohjautuen kaikkeen edellä esitettyyn, esitetään seuraavassa uudenlainen 
määritelmä käsitteelle sosiaalisten riskien hallinta”. Sosiaalisten riskien hal- 
linnalla tarkoitetaan julkisia ja yksityisiä toimenpiteitä, joiden avulla yksilöt, 
kotitaloudet, yhteisöt ja yhteiskunnat voivat hallita taloudelliseen toimeen- 


tuloon liittyviä sosiaalisia riskejä. Sosiaalisten riskien hallinta voidaan nähdä 

prosessina, johon kuuluu eri vaiheita toimintaympäristön kartoittamisesta ris- 
kienhallinnan arviointiin. Tätä prosessia toteutetaan niin yksilön-, yhteisön- 
kuin yhteiskunnankin tasolla, ja eri toimijat suhteuttavat riskienhallinnan 
omiin tavoitteisiinsa sekä riskienottohaluunsa sekä -sietokykyynsä. Sosiaalis- 
ten riskien hallinta kattaa sekä perinteiset että uudet sosiaaliset riskit, joiden 
alkulähteet ovat pääasiallisesti terveyteen, elinkaareen sekä perhe- ja työelä- 
mään liittyviä. 

Sosiaalisia riskejä hallitaan niin epävirallisin, markkinapohjaisin kuin jul- 
kisinkin järjestelyin. Sosiaalisten riskien hallinta on sosiaalipolitiikan rajat 
ylittävä kokonaisuus, joka huomioi sekä proaktiiviset että reaktiiviset riskien- 
hallintamenetelmät. Sosiaalisten riskien hallinta sisältää palvelut ja tulonsiir- 
rot, jotka ensinnäkin suojaavat riskien toteutumisen negatiivisilta vaikutuksil- 
ta kuten työttömyydeltä ja sairastumisilta ja toisekseen mahdollistavat riskien 
ottamiseen kuten kouluttautumisen, työpaikan vaihtamisen ja perheen perus- 
tamisen. Näin ollen sosiaalisten riskien hallinta muodostaa sekä turvaverkon 
että ponnahduslaudan, joka mahdollistaa paremmat olosuhteet tulevaisuudes- 
sa. Seuraavissa alaluvuissa käsitellään tarkemmin sosiaalisten riskien hallinta- 


prosessia, riskienhallintamenetelmiä sekä riskienhallinnan toteuttamistasoja. 


Sosiaalisten riskien hallintaprosessi 


Kuviossa 1 näkyy hiukan muokattu ISO 31000 -standardin mukainen ris- 
kienhallintaprosessi, joka on alun perin järjestelmällinen lähestymistapa or- 
ganisaatioiden riskienhallintaan. Vastaavaa prosessiajattelua hyödynnetään 
osittain myös SRM-viitekehyksessä, mutta prosessia ei siellä painoteta. Tämän 
artikkelin määritelmän mukaan sosiaalisten riskien hallinta ymmärretään 
kuitenkin selkeästi jatkuvana ja kehittyvänä prosessina. Sosiaalisten riskien 
hallintaa toteutetaan yksilön-, yhteisön- kuin koko yhteiskunnan kontekstista 
lähtien. Riskienhallintatyössä tulisi lähteä liikkeelle toimintaympäristön mää- 
rittelystä, jossa huomioidaan vallitsevat sosiaaliset, poliittiset, taloudelliset ja 
lainsäädännölliset seikat. Lisäksi on tärkeä selvittää, millaista vahinkotaajuut- 
ta ja minkä suuruisia riskejä siedetään (riskinsietokyky) ja toisaalta millaisia 


riskejä ollaan valmiita ottamaan tavoitteiden saavuttamiseksi (riskinottoha- 

Toimintaympäristö 


- Tavoitteet 
- Riskinottohalu ja riskinsietokyky 


Riskien arviointi 
Sosiaalisten riskien tunnistaminen 


- Riskien ominaisuudet 
- Riskien alkuperä 
- Riskien kohdentuminen 


Sosiaalisten riskien analysointi 
- Riskien todennäköisyys ja seuraukset 


Seuranta ja arviointi 

Sosiaalisten riskien merkityksen arviointi 
- Riskien suhde riskinottohaluun ja riskinsietokykyyn 


Sosiaalisten riskien hallintamenetelmän valinta 
- Ehkäisystrategia 
- Lieventamisstrategia 
- Sopeutumisstrategia 


Kuvio 1. Sosiaalisten riskien hallintaprosessi ISO 31000 -standardia mukaillen (ISO 31000, 2009) 

lu). Näiden taustatekijöiden kartoittamisen pohjalta voidaan asettaa tavoitteet 
sosiaalisten riskien hallinnalle. 

Toimintaympäristö ja sen ulottuvuudet eroavat toisistaan riippuen siitä, to- 
teutetaanko sosiaalisten riskien hallintaa mikro- vai makrotasolla. Yksilöiden 
välillä on suuria eroja riskinottohalussa sekä riskinsietokyvyssä, minkä lisäksi 
erot näkyvät myös siirryttäessä yksilön tasolta yhteisön ja koko yhteiskunnan 
tasolle. Sosiaalisten riskien hallinnan tavoitteita voivat yhteiskunnan tasolla 
olla esimerkiksi absoluuttisen köyhyyden minimointi, kohtuullisen elintason 
takaaminen kaikille kansalaisille tai saavutetun kulutustason kohtuullinen 
ylläpitäminen sosiaalisten riskien toteuduttua. Esimerkiksi Suomessa sosiaa- 
listen riskien hallinnalla pyritään kaikkiin edellä mainittuihin tavoitteisiin 
toisistaan eroavin riskienhallintamenetelmin. 

Toimintaympäristön ja tavoitteiden määrittelyn jälkeen riskienhallinta- 
prosessi jatkuu riskien arvioinnilla. ISO 31000 -standardin mukainen riskien 
arviointi koostuu kolmesta eri osa-alueesta, jotka ovat riskien tunnistaminen, 
riskien analysointi ja riskien merkityksen arviointi. Riskien tunnistamisen 
vaihe on näistä merkittävin, sillä tunnistamattomiin riskeihin ei voida va- 
rautua etukäteen. (ISO 31000.) Perinteisten sosiaalisten riskien lisäksi viime 
vuosikymmenten aikana on tunnistettu joukko uusia sosiaalisia riskejä ja jäl- 
kiteollisen yhteiskunnan jatkuva kehitys muokkaa sosiaalisten riskien kent- 
tää jatkossakin. Sosiaalisten riskien alkulähteitä ovat terveys (sairastuminen, 
työkyvyttömyys), elämänkaari (vanhuus, kuolema), perhe-elämä (yksinhuol- 
tajuus) sekä työelämä (työttömyys, työtapaturmat, työn ja perhe-elämän yh- 
distäminen). Riskien ominaisuuksien ja alkulähteiden lisäksi on tärkeää ana- 
lysoida riskien kohdentumista, eli muodostaa käsitys riskialttiiden yksilöiden 
tai yhteisöjen ominaisuuksista. 

Sosiaalisten riskien tunnistamisen jälkeen arvioidaan riskien todennä- 
köisyys ja vakavuus. Riskin todennäköisyys on kääntäen verrannollinen ris- 
kin vakavuuteen, eli vakavuusasteen kasvaessa riskin todennäköisyys laskee. 
Sosiaalisen riskin suuruutta (todennäköisyys x vakavuus) määriteltäessä tulee 
painottaa riskin vakavuutta, jolloin päähuomio kiinnittyy merkittävimpiin 
uhkiin. Kun merkittävimmät uhat ovat hallinnassa, voidaan sosiaalisten ris- 


kien hallintaa kehittää alentamalla pienempien vahinkojen todennäköisyyttä. 

Tämän jälkeen suhteutetaan sosiaaliset riskit riskinottohaluun sekä riskinsie- 
tokykyyn, jotta pystytään erottamaan hallintamenetelmiä vaativat riskit mer- 
kityksettömistä riskeistä. (ISO 31000.) 

Riskien arviointivaiheen jälkeen aloitetaan varsinaiset riskienhallintatoi- 
menpiteet, eli valitaan riskienhallintastrategiat sekä riskienhallinnan mene- 
telmät. Tästä kerrotaan lisää seuraavassa alaluvussa. Viimeinen vaihe riskien- 
hallintaprosessissa on koko prosessin seuranta ja katselmointi, joka varmistaa 
käytäntöjen toimeenpanon sekä valittujen riskienhallintamenetelmien sovel- 
tuvuuden. Lisäksi jatkuva seuranta huomioi toimintaympäristön ja sosiaalis- 
ten riskien muutokset sekä mahdollistaa oikea-aikaisen reagoinnin näihin 


muutoksiin. 


Sosiaalisten riskien hallintastrategiat, -menetelmät ja toteuttamistasot 


Sosiaalisten riskien hallinnan menetelmiksi mielletään yleisesti julkiset sosiaa- 
livakuutusjärjestelmät, mutta sosiaalisia riskejä voidaan hallita myös monilla 
muilla keinoilla. Taulukossa 3 on jaoteltu sosiaalisten riskien hallintakeinoja 
SRM-viitekehyksen mukaisesti riskienhallintastrategian sekä toteuttamista- 
son suhteen. Taulukon riskienhallintakeinot soveltuvat SRM-viitekehyksen 
esittelemiä riskienhallintakeinoja paremmin myös kehittyneisiin hyvinvoin- 
tivaltioihin, ja julkiset riskienhallintamenetelmät keskittyvät ennen kaikkea 
Suomen kansalliseen riskienhallintaan. Sosiaalisten riskien hallintastrategiat 
ovat ennaltaehkäisy, lieventäminen ja sopeutuminen ja riskienhallinnan to- 
teuttamistasot ovat epävirallinen, markkinapohjainen ja julkinen. Julkiset ris- 
kienhallintamenetelmät sisältävät niin sosiaali-, talous-, koulutus- kuin työlli- 
syyspoliittisiakin keinoja. 

Riskien ennaltaehkäisystrategian tavoitteena on välttää sosiaalisen riskin 
toteutuminen kokonaan tai pienentää toteutumisen todennäköisyyttä. Epä- 
virallisia ennaltaehkäisymenetelmiä ovat muun muassa hygienia ja terveelliset 
elämäntavat, joiden avulla voidaan vähentää sairastumisen todennäköisyyttä 
sekä inhimillisen ja sosiaalisen pääoman hankkiminen, joiden avulla voidaan 
vähentää esimerkiksi syrjäytymisriskiä. Markkinapohjaisia keinoja sosiaalis- 
ten riskien toteutumistodennäköisyyden pienentämiseksi ovat muun muassa 


erilaiset vakuutus- ja konsulttiyritysten tarjoamat työhyvinvointi- ja työkyky- 

Taulukko 3. Sosiaalisten riskien hallinnan strategiat ja toteuttamistasot, käytännön esimerkkejä 


Epäviralliset 


Markkinapohjaiset 


Julkiset 
sosiaali-, työllisyys-, talous- 
ja koulutuspoliittiset keinot 


Riskien 
ennaltaehkäisy 


* Hygienia 
* Terveelliset elämäntavat 
* Investoinnit inhimilliseen 
ja sosiaaliseen pääomaan 
(esim. kouluttautuminen, 
työkokemuksen ja 
sosiaalisten verkostojen 
hankkiminen) 


Seurausten 
lieventäminen 


* Investoinnit inhimilliseen, 
sosiaaliseen ja taloudelli- 
seen pääomaan 
(esim. osaamisen 
laajentaminen, vastavuo- 
roiset sosiaaliset suhteet, 
reaaliomaisuus) 

* Yhteisölliset järjestelyt 
(esim. vertaisvakuutta- 
minen) 


Sopeutuminen | + Reaaliomaisuuden myynti 
* Yhteisöllinen hyvänteke- 
väisyys ja lainaaminen 


+ Useat työpaikat 


* Työpaikka- ja täydennys- 
koulutus 
* Työhyvinvointi- ja työkyky- 
palvelut 
e Muut henkistä ja fyysistä 
hyvinvointia edistävät 
kaupalliset palvelut 


* Investoinnit finanssipää- 
omaan 
(esim. osakkeet, sijoitus- 
rahastot) 
+ Vapaaehtoiset henkilöva- 
kuutukset 
(esim. työkyvyttömyys-, 
tapaturma- ja henkivakuu- 
tukset) 


e Rahoitusomaisuuden 
myynti 
e Lainaaminen rahoituslai- 
toksilta 


* Työlainsäädäntö 
+ Työmarkkinasopimukset 
+ Peruskoulu 
* Vakaa talouspolitiikka 
* Sote-palveluita 
(esim. neuvolajärjestelmä, 
julkinen terveydenhuolto, 
päivähoito) 
+ Työttömien aktivointi 
* Tukityöllistäminen 
e Nuorisotakuu 
* Sosiaaliavustukset 
(esim. opintotuki, asumis- 
tuki) 

+ Sosiaalivakuutukset 
(esim. työttömyys, 
vanhuus, työkyvyttömyys, 
sairaus, 
perheenhuoltajankuolema) 
* Sote-palveluita 
(esim. päihdehuolto, 
kotihoito- ja palvelut, 
vammaispalvelut) 


* Sote-palveluita 
(esim. sosiaalipäivystys, 
toimeentulotuki) 


palvelut, joiden avulla voidaan alentaa työkyvyttömyyden todennäköisyyttä. 
Julkisiin ennaltaehkäisykeinoihin kuuluu muun muassa sote-palveluita, kuten 
lasten päivähoito, joka helpottaa työn ja perhe-elämän yhdistämistä. Lisäksi 
julkistyölainsäädäntö, jonka avulla pystytään vähentämään esimerkiksi työta- 
paturmien sattumistodennäköisyyttä. 

Sosiaalisten riskien seurauksia lieventäviä epävirallisia keinoja ovat inves- 
toinnit inhimilliseen, sosiaaliseen ja taloudelliseen pääomaan. Monipuolinen 
osaaminen ja kokemus lyhentävät työttömyysaikoja, läheiset ja vastavuoroiset 
sosiaaliset suhteet auttavat lieventämään sosiaalisten riskien realisoitumisen 


aiheuttamaa henkistä ja taloudellista painetta, ja reaaliomaisuudesta saatavia 

tuottoja voidaan hyödyntää toimeentulovajeen paikkaamisessa. Lisäksi eri- 
laiset yhteisölliset järjestelyt ovat lisääntyneet viime vuosien aikana myös ke- 
hittyneissä yhteiskunnissa jakamistalouden myötä. Yksi esimerkki tällaisista 
järjestelyistä on vertaisvakuuttaminen, jossa vakuuttaminen tapahtuu pienen 
joukon kesken ilman vakuutusyhtiötä välikädessä. Korvausratkaisut tehdään 
myös saman joukon kesken. Nykyaikainen vertaisvakuuttaminen tapahtuu 
tosin pääsääntöisesti verkossa, toisilleen entuudestaan tuntemattomien ih- 
misten kesken palveluntarjoajan avulla, jolloin kyse alkaa olla enemmänkin 
markkinapohjaisesta kuin epävirallisesta järjestelystä. 

Muita markkinapohjaisia keinoja seurausten lieventämiseen ovat esi- 
merkiksi vapaaehtoiset henkilövakuutukset, kuten tapaturma-, työkyvyttö- 
myys- ja henkivakuutus, jotka kaikki kompensoivat sosiaalisen riskin reali- 
soitumisen seurauksia taloudellisesti. Samoin toimivat julkisiin järjestelyihin 
kuuluvat sosiaalivakuutukset sekä sosiaaliavustukset. Lieventämisstrategiaan 
kuuluvia julkisia järjestelyitä ovat sosiaalivakuutuksen ja -avustuksen lisäksi 
esimerkiksi työllisyyspoliittiset riskienhallintamenetelmät, kuten työttömi- 
en aktivointitoimenpiteet sekä tukityöllistäminen. Niiden avulla voidaan ly- 
hentää työttömyysaikoja ja toisaalta ehkäistä myös sosiaalista syrjäytymistä. 
Osa sote-palveluista voidaan myös nähdä seurausten lieventämisen strategiaan 
kuuluvina riskienhallintamenetelminä. Esimerkiksi päihdehuolto pyrkii eh- 
käisemään ja vähentämään päihteiden ongelmakäytöstä aiheutuvia sosiaalisia 
ja terveydellisiä haittoja (STM 2006, 22), eli osaltaan lieventämään sosiaalisen 
riskin realisoitumisen vaikutuksia. 

Kolmas riskienhallintastrategia, sopeutuminen, sisältää pääasiassa viime- 
sijaisia keinoja, joiden avulla sosiaalisen riskin realisoiduttua pyritään selviy- 
tymään, ja joita ei välttämättä ole etukäteen suunniteltu. Epävirallisen tason 
selviytymiskeinoja ovat esimerkiksi reaaliomaisuuden kuten asunnon myynti, 
perheeltä tai yhteisöltä lainaaminen ja hyväntekeväisyys sekä useamman työn 
tekeminen. Markkinapohjaisiin ratkaisuihin lukeutuvat erilaiset lainat esi- 
merkiksi pankeilta ja muilta finanssiyhtiöiltä sekä erilaisten pankkitalletusten 
sekä rahasto- ja osakesijoitusten myynti. Julkisia viimesijaisia riskienhallinta- 
menetelmiä ovat esimerkiksi sosiaalipäivystys, joka varmistaa kiireelliset sosi- 


aalipalvelut esimerkiksi päihteisiin tai lasten turvallisuuteen liittyvissä akuu- 

teissa tilanteissa sekä toimeentulotuki, joka on viimesijainen taloudellinen 
tuki niissä tilanteissa, joissa henkilön tai kotitalouden tulot ja varat eivät riitä 
välttämättömiin menoihin (STM 2006, 10). 

Kuten taulukon menetelmät osoittavat, sosiaalisten riskien hallinta sisältää 
niin preventiivisen kuin reaktiivisenkin puolen. Riskien ennaltaehkäisystra- 
tegiaan kuuluvat menetelmät ovat jo lähtökohtaisesti luonteeltaan preventii- 
visiä, mutta reaktiivisiksi keinoiksi mielletyt seurausten lieventämiseen sekä 
sopeutumiseen tähtäävät riskienhallintamenetelmät voidaan nähdä myös 
mahdollistavina, eli osaltaan ennaltaehkäisevinä toimenpiteinä. Työllisyys- 
politiikan tavoitteena on työpaikkojen ja työllisyyden lisääminen sekä työt- 
tömyyden vähentäminen. Tällöin sen piiriin kuuluvat riskienhallintakeinot 
kuten tukityöllistäminen sekä nuorisotakuu tulevat yleensä käyttöön, kun so- 
siaalinen riski (työttömyys) on jo realisoitunut. Näin ollen työllisyyspolitiikan 
keinoin pyritään lieventämään sosiaalisen riskin seurauksia. 

Toisaalta palkkatuki, starttiraha sekä työttömien aktivointi voidaan näh- 
dä pitkäaikaistyöttömyyttä ja syrjäytymistä ehkäisevinä toimina, jolloin ky- 
seessä on sekundääripreventio. Sosiaalivakuutukset on perinteisesti nähty 
passiivisina ja reaktiivisina riskienhallinnan menetelminä, mutta myös niihin 
liittyy olennaisesti ennaltaehkäisy- ja investointiajattelu. Ensinnäkin niiden 
olemassaolo mahdollistaa riskinoton yhteiskunnassa (esimerkiksi työpai- 
kan vaihdokset, kouluttautuminen sekä yrittäjyys). Toisekseen vakuutukset 
voivat alentaa sosiaalisten riskien toteutumistodennäköisyyttä. Esimerkiksi 
TyEL-kuntoutuksen avulla voidaan ennaltaehkäistä pysyvää työkyvyttömyyt- 
tä ja vanhempainvakuutukset ehkäisevät uusiin sosiaalisiin riskeihin luettavaa 
työn ja perhe-elämän yhdistämisen ongelmaa. 

Sosiaalisten riskien hallintaa toteutetaan eri tasoilla, ja yksilön, yhteisöjen 
ja yhteiskunnan onkin huomioitava riskienhallintaa koskevissa ratkaisuis- 
saan myös muilla tasoilla tapahtuva toiminta. Yksilön ja kotitalouksien tulee 
toimintaympäristöä kartoittaessaan ja riskienhallintamenetelmiä valitessaan 
huomioida julkisen riskienhallinnan kattavuus ja taso. Lisäksi tarvitaan tie- 
toa tarjolla olevista markkinapohjaisista riskienhallintamenetelmistä. Tämän 
jälkeen mikrotason toimijoiden on mahdollista valita omaa riskinottohalua ja 


riskinsietokykyä vastaavat epäviralliset sekä markkinapohjaiset riskienhallin- 

tamenetelmät täydentämään julkisia riskienhallinnan keinoja. Yhteiskunnan 
näkökulmasta taas on tärkeä tiedostaa epävirallisten ja markkinapohjaisten 
riskienhallintamenetelmien olemassaolo ja suhteuttaa julkiset toimenpiteet 
asetettuihin tavoitteisiin. Yhteiskunta voi omilla toimillaan myös ohjata yk- 
silöiden ja yhteisöjen riskienhallintakäyttäytymistä kannustamalla toivottui- 
hin epävirallisiin ja markkinapohjaisiin menetelmiin esimerkiksi taloudellisin 
kannustein (esimerkiksi vapaaehtoisten vakuutusten verotusedut) tai pakot- 


tein (esimerkiksi julkisten etuuksien tason tai kattavuuden alentaminen). 


Sosiaalisten riskien hallinta -viitekehyksen asemointi 


Tässä luvussa asemoidaan artikkelissa kehitelty sosiaalisten riskien hallinnan 
viitekehys osaksi yhteiskuntapolitiikkaa ja riskienhallintaa koskevaa keskus- 
telua. Luvun alkupuolella esitellään sosiaalisten riskienhallinnan eroja ja yh- 
täläisyyksiä sosiaalipolitiikkaan ja organisaatioiden riskienhallintaan nähden. 
Tämän jälkeen kootaan havainnot yhteen ja havainnollistetaan sosiaalisten 
riskien hallinnan asemaa näiden kahden välimaastossa. Luvun lopuksi esitel- 
lään sosiaalisten riskien hallinnan suhdetta viimeaikaiseen yhteiskuntapoliit- 


tisen kehitykseen. 


Sosiaalisten riskien hallintaa vai sosiaalipolitiikkaa? 


Sosiaalipolitiikalla tarkoitetaan suppeimmillaan rahallista toimeentulotur- 
vaa, joka sisältää sosiaalivakuutus- (esim. eläkkeet, sairaus-, työttömyys- ja 
tapaturmapäivärahat), sosiaaliavustus- (esim. opintotuki ja lapsilisät) ja sosiaa- 
lihuoltoetuudet (esim. toimeentulotuki). Useimmiten sosiaalipolitiikkaan 
sisällytetään myös julkiset sosiaali- ja terveyspalvelut (esim. päivähoito, las- 
tensuojelu ja vammaispalvelut).? (Kajanoja 2016, 5.) Tällainen käsitteenmää- 


rittely pohjautuu eurooppalaiseen käytäntöön ja vastaa suurin piirtein Ran- 


3 Edellä mainittujen lisäksi sosiaalipolitiikkaan saatetaan sisällyttää esimerkiksi ter- 


veyspolitiikka, aktiivinen työllistämispolitiikka sekä asuntopolitiikka, jolloin taas lähes- 
tytään englannin kielen käsitettä social policy. Käsite social policy’ tosin ymmärretään 
usein vielä laajempana sosiaali-, koulutus- ja talouspolitiikan yhdistelmänä, jota taas Suo- 
messa enneminkin kuvattaisiin yhteiskuntapolitiikkana, joka taas voi meillä sisältää vielä 
muitakin politiikkalohkoja. (Kajanoja 2016, 5.) 

talan ja Kivisaaren (2014, 87) määritelmää sosiaaliturvasta (englanniksi social 
security). 

Sosiaalisten riskien hallinta on aiemmin mielletty sosiaalipolitiikan alaan 
kuuluvaksi kokonaisuudeksi. Tämän artikkelin määritelmän mukaisesti 
sosiaalisten riskien hallinta ei kuitenkaan ole ainoastaan sosiaalipolitiikan 
tehtävä, vaan oma kokonaisuutensa, jota voidaan toteuttaa niin epävirallisin, 
markkinapohjaisin kuin julkisinkin järjestelyin. Lisäksi julkiset järjestelyt 
kattavat niin sosiaali-, talous-, koulutus- kuin työllisyyspoliittisiakin keinoja. 
Tästä huolimatta sosiaalisten riskien hallinnalla ja sosiaalipolitiikalla on mo- 
nia yhtymäkohtia. 

Sekä sosiaalisten riskien hallinta, että sosiaalipolitiikka käsittelevät pääosin 
samoja sosiaalisia riskejä, kuten vanhuutta, sairastumista, työkyvyttömyyttä ja 
syrjäytymistä. Sosiaalipolitiikkaa on kuitenkin kritisoitu työmarkkinariskien 
hallinnan painottamisesta, kun taas sosiaalisten riskien hallinta painottaa laa- 
jasti myös työmarkkinoiden ulkopuolisia riskejä. Lisäksi sosiaalipolitiikka on 
saanut kritiikkiä reaktiivisiin riskienhallintamenetelmiin (kuten sosiaaliva- 
kuutukseen) keskittymisestä, kun taas sosiaalisten riskien hallinta täydentää 
kokonaiskuvaa huomioimalla laajasti myös proaktiiviset menetelmät. Tosin 
sosiaalisiin investointeihin liittyvä viimeaikainen keskustelu on nostanut 
työmarkkinoiden ennaltaehkäisevät toimenpiteet myös sosiaalipolitiikan yti- 
meen, joten nykyisin erot hallittavissa riskeissä sekä riskienhallintamenetel- 
missä ovat pieniä. 

Sekä sosiaalipolitiikka että sosiaalisten riskien hallinta pyrkivät osaltaan 
ennaltaehkäisemään sosiaalisten riskien toteutumista sekä helpottamaan 
vahinkotapahtumista selviytymistä. Sosiaalisten riskien hallinta on kuiten- 
kin keskittynyt puhtaasti tähän tavoitteeseen, kun taas sosiaalipolitiikan ta- 
voitteet ovat huomattavasti laaja-alaisempia sisältäen hyvinvoinnin tasaisen 
jakautumisen, vähempiosaisten suhteellisen aseman parantamisen sekä yh- 
teiskuntapoliittisten uudistusten toteuttamisen (Raunio 1989, 42-47). Vielä 
laajemman määritelmän mukaan sosiaalipolitiikan tavoitteena voidaan nähdä 
yleinen hyvinvointi (Allardt 2000). 

Sosiaalipolitiikka keskittyy julkiseen valtaan, sen väliintuloon ja keinoihin 


puuttua hyvinvointivajeisiin, kun taas sosiaalisten riskien hallinta huomioi 

julkisen sektorin toimenpiteiden lisäksi epäviralliset ja markkinapohjaiset 
järjestelyt. Lisäksi sosiaalisten riskien hallinta hyödyntää erilaista retoriikkaa 
kuin sosiaalipolitiikka. Sosiaalisten riskien hallinta on prosessi, joka sisältää 
erilaisia vaiheita toimintaympäristön määrittämisestä riskien tunnistamiseen, 
arviointiin ja riskienhallintamenetelmän valintaan. Vastaavia riskienhallin- 
nan käsitteitä tai prosessiajattelua ei yleensä sosiaalipolitiikan puolella käytetä. 

Sosiaalipolitiikan, sosiaaliturvan tai sosiaalisen suojelun käsitteiden osit- 
tainen korvaaminen riskienhallinta-termillä saattaa vaikuttaa hyvinvointi- 
politiikan empaattisen puolen poistamiselta. Sosiaalinen vastuu, solidaarisuus 
ja huoli yhteisöstä siivutetaan ja kylmä ”hallinta” ottaa vallan, jolloin jäljelle 
jää talouskasvuun tähtäävä suuntaus. Tässä artikkelissa käsitettä ei kuitenkaan 
nähdä tällä tavalla, vaan sosiaalisten riskien hallinnan käsite pikemminkin 
laajentaa ymmärrystä riskien ennaltaehkäisyn ja sosiaalisten mahdollisuuk- 
sien suuntaan samalla säilyttäen myös perinteisten riskienhallintakeinojen 


merkityksen. 


Sosiaalisten riskien hallintaa vai organisaation riskien hallintaa? 


Artikkelissa hahmoteltu sosiaalisten riskien hallinnan viitekehys muistuttaa 
pitkälti organisaatioiden riskienhallinnan viitekehyksiä kuten COSO ERM 
(COSO 2004). Organisaatioiden riskienhallintaa muistuttavia piirteitä löytyy 
etenkin terminologiasta; puhutaan riskien hallinnan tavoitteista, riskien tun- 
nistamisesta ja arvioinnista sekä erilaisista riskienhallintamenetelmistä. Sosi- 
aalisten riskien hallinnan viitekehys sisältää selkeän riskienhallintaprosessin 
sekä riskienhallintastrategiat erilaisine menetelmineen. Vaikka käytetty ter- 
minologia ja tietyt osa-alueet muistuttavat huomattavasti toisiaan, sosiaalisten 
riskien hallinta eroaa kuitenkin monilta osin organisaatioiden riskienhallin- 
nasta. 

Ensinnäkin organisaatioiden riskienhallinnan taustalla on tavoite tuottaa 
mahdollisimman paljon arvoa sidosryhmille. Riskienhallinnan avulla voidaan 
tehokkaasti hallita epävarmuutta ja siihen liittyviä riskejä ja mahdollisuuksia, 
jolloin myös arvoa voidaan kasvattaa tehokkaammin (COSO 2004, 4). Sosiaa- 
listen riskien hallinnan taustalla taas vaikuttaa vahvasti tuen ja avun tarjoami- 


nen; yksilöitä halutaan auttaa varautumaan sosiaalisiin riskeihin, mikä toki 


204 AARNO AHTEENSIVU, LASSE KOSKINEN, JARNA KULMALA & 
PAULIINA HAVAKKA (TOIM.) 


Sosiaalisten riskien hallinta 


samalla hyödyttää myös yhteiskuntaa. Perimmäisenä tavoitteena on kuitenkin 
taloudellisen toimeentulon varmistaminen, joka saavutetaan kokonaisvaltai- 
sella sosiaalisten riskien hallinnalla. 

Toisekseen liiketoiminnassa riskit on aina nähty sekä uhkana että mahdol- 
lisuutena, sillä liiketoiminnan aloittaminen edellyttää aina tietynlaista riskin- 
ottoa. Sosiaalisia riskejä ei varsinaisesti voi nähdä mahdollisuutena samalla 
tavalla kuin liiketoiminnallisia riskejä, mutta sosiaalisten riskien hallintame- 
netelmät kuten sosiaalivakuutus voidaan nähdä riskinoton ja hyvinvoinnin 
mahdollistavina tekijöinä. Lähtökohtaisesti sosiaaliset riskit ovat kuitenkin 
uhkia. 

Sosiaalisten riskien hallinta keskittyy sananmukaisesti sosiaalisiin ris- 
keihin, kun taas organisaation riskilajien kirjo on monimuotoisempi. Or- 
ganisaation riskilajien yläluokkia ovat muun muassa liiketoimintariskit, 
henkilöstöriskit, omaisuusriskit, keskeytysriskit, vastuuriskit, ympäristöris- 
kit, kuljetusriskit ja tietoriskit (Juvonen ym. 2014). Sekä sosiaalisten riskien 
hallinta, että organisaatioiden riskien hallinta sisältävät proaktiivisia ja re- 
aktiivisia riskienhallinnan menetelmiä ja riskejä hallitaan sekä epävirallisin, 
markkinapohjaisin että julkisin keinoin. Organisaatioiden riskienhallinnan 
viitekehyksissä ei tosin tuoda esille eri toteuttamistahoja samalla tavalla kuin 
sosiaalisten riskien hallinnassa, mutta eri toteutustasot havaitaan riskienhal- 
lintamenetelmiä vertailemalla. Organisaatioiden epävirallisia ja proaktiivisia 
riskienhallintakeinoja ovat esimerkiksi henkilöstön koulutus, työsuojelutoi- 
menpiteet, rakenteellinen suojaus sekä automatisointi. Markkinapohjaisia 
reaktiivisia riskienhallintakeinoja ovat esimerkiksi vahinkovakuutukset sekä 
korvausrahastot. Julkisiin riskienhallintakeinoihin kuuluvat esimerkiksi työ- 
lainsäädäntö sekä pakolliset vakuutukset. 

Vastuu sosiaalisten riskien hallinnasta jakautuu niin yksilöille, yhteisöil- 
le kuin yhteiskunnille. Kaikki edellä mainitut toteuttavat sosiaalisten riskien 
hallintaa omista lähtökohdistaan ja tavoitteistaan käsin, eikä käytettyjen me- 
netelmien tarkoituksenmukaisuutta ja prosessin onnistuneisuutta pystytä ar- 
vioimaan yhtä tarkasti kuin organisaatioissa. Tehtävät ja vastuut jakautuvat 
sosiaalisten riskien hallinnan osalta lukemattomille eri toimijoille, eikä mi- 


tään näistä yksittäisistä toimijoista voida asettaa päävastuuseen kokonaisuu- 


RISKIENHALLINNAN AJANKOHTAISIA TEEMOJA 205 


Jarna Kulmala 


desta. Organisaatioiden riskienhallinnan vastuut ja tehtävät taas ovat yleensä 
tarkasti määriteltyjä, minkä lisäksi riskienhallintaa toteutetaan huomattavasti 
suljetummassa kontekstissa, jolloin prosessin määrätietoinen edistäminen ja 
arviointi on helpompaa. 

Sosiaalisten riskien hallinnan ja organisaatioiden riskien hallinnan yhtä- 
läisyydet ulottuvat myös riskien ominaisuuksien tarkasteluun ja luokitteluun, 
riskien arviointiin ja tapaan kuvata näitä riskienhallintaprosessin osia. Tässä 
artikkelissa kuvattu sosiaalisten riskien hallintaprosessi pohjautuu ISO 31000 
-standardiin, joka on alun perin organisaatioiden riskienhallinnan järjestel- 
mällinen lähestymistapa, eli prosessit ovat hyvin samankaltaisia. Riskienhal- 
lintastrategiat ja riskienhallinnan menetelmät jaotellaan kuitenkin sosiaalis- 
ten riskien hallinnassa sekä organisaatioiden riskien hallinnassa hiukan eri 
tavoin. Sosiaalisten riskien hallinta käsittää kolme riskienhallintastrategiaa, 
ennaltaehkäisystrategian, seurausten lieventämisstrategian ja sopeutumisstra- 
tegian, joita on tarkemmin kuvattu edellisessä luvussa. Heilmannin (Juvonen 
2014, 23; Suominen 1994) mukaan yritysten riskien hallinnassa riskien käsit- 
telyn pääkategoriat ovat riskien kontrollointi ja riskien rahoittaminen. Riskien 
kontrollointikeinot voidaan jakaa edelleen riskien välttämiseen, jakamiseen ja 
pienentämiseen. Riskien rahoituskeinot taas jakautuvat siirtämiseen ja omalla 
vastuulla pitämiseen. 

Sosiaalisten riskien ja organisaatioiden riskien riskienhallintastrategioiden 
suhdetta sekä riskienhallintamenetelmiä on kuvattu tarkemmin taulukossa 4. 
Sosiaalisten riskien hallinnan ennaltaehkäisystrategia sisältää riskien välttä- 
miseen sekä todennäköisyyden pienentämiseen tähtäävät riskienhallintame- 
netelmät. Organisaatioiden riskienhallinnassa riskien välttämisellä tarkoite- 
taan pidättäytymistä toimista, jotka kohdistuvat riskialttiiseen toimintaan, 
henkilöön tai omaisuuteen (Juvonen ym. 2014, 24). Samoilla keinoilla voi- 
daan välttää myös sosiaalisia riskejä. Myös riskien todennäköisyyttä voidaan 
pienentää osittain samanlaisilla toimenpiteillä sekä sosiaalisten riskien hallin- 
nassa, että organisaatioiden riskienhallinnassa (esim. koulutus ja työsuojelu- 


toimenpiteet). 


206 AARNO AHTEENSIVU, LASSE KOSKINEN, JARNA KULMALA & 
PAULIINA HAVAKKA (TOIM.) 


Sosiaalisten riskien hallinta 


Taulukko 4. Hallintastrategiat ja riskienhallinnan menetelmät vertailussa 


Riskienhallintastrategiat 
Riskienhallinnan menetelmät 


Sosiaalisten riskien hallinta Organisaatioiden riskien hallinta 


E + Pidättäytyminen riskialttiista 
e Riskien välttäminen 


ae a toiminnasta 

+ Riskien ennaltaehkäisy * Riskien pienentäminen (toden- eau 

näköisyys) KA 
e Työsuojelu 
+ Riskien pienentäminen (seu- 
raukset) PE NPR 
n, rae PTO eas * Yksityis- ja sosiaalivakuutukset 
e Seurausten lieventäminen + Riskien siirtäminen 


kova MEER * Itsevakuuttaminen 
e Riskien omalla vastuulla pitami- 


nen (varautuminen etukäteen) 


* Riskien omalla vastuulla pitämi- * Sosiaalihuolto 


‘Sopeutuminen nen (ei etukäteisvarautumista) + Lainat 


Sosiaalisten riskien hallintaan liittyvä seurausten lieventämisstrategia sisältää 
vahinkotapahtuman seurausten pienentämisen, riskien siirtämisen sekä tietoi- 
sen riskien omalla vastuulla pitämisen, jolloin riskin toteutumiseen kuitenkin 
varaudutaan etukäteen. Organisaatioiden riskienhallinnassa riskien pienen- 
tämisellä tarkoitetaan yleensä joko vahinkotapahtuman todennäköisyyden 
tai seurausten pienentämistä, mutta sosiaalisten riskien hallinta jakaa nämä 
pienentämisen osa-alueet eri strategioihin. Käytännössä lieventämisstrate- 
giaan kuuluvia riskienhallintamenetelmiä ovat esimerkiksi yksityis- ja sosiaa- 
livakuutukset, investoinnit eri pääomalajeihin, varojen kerääminen ennalta 
korvausrahastoon sekä itsevakuuttaminen. 

Kolmas sosiaalisten riskien hallintastrategia, sopeutuminen, voidaan rin- 
nastaa organisaatioiden riskienhallinnan omalla vastuulla pitämiseen, johon 
ei liity minkäänlaista etukäteisvarautumista. Sopeutumisstrategiaa kuvaa 
myös luottamus, usko tai toivo yhteiskunnan viimesijaisiin turvaverkkoihin, 
ja sopeutumiskeinoiksi lasketaan esimerkiksi sosiaalihuolto ja lainat. Vaikka 
riskien omalla vastuulla pitäminen luetaan myös organisaatioiden riskienhal- 
linnassa yleensä riskienhallintakeinoksi, se voi olla myös tiedostamatonta, jol- 
loin ei voida puhua harkitusta riskin käsittelystä. Muun muassa Ellis (1998, 
13) on kritisoinut Maailmanpankkia sopeutumisstrategia-käsitteen käytöstä. 


Termi on hänen mielestään virheellinen, sillä se sekoittaa vapaaehtoiset ja vas- 

tentahtoiset toiminnot; suunnitellut reaktiot potentiaalisia uhkia vastaan ja 


suunnittelemattomat reaktiot odottamattomiin toimeentulohäiriöihin. 


Sosiaalisten riskien hallinta — sekä sosiaalipolitiikkaa 

että organisaation riskien hallintaa 

Kuviossa 2 on havainnollistettuna sosiaalisten riskien hallinnan rooli sosiaa- 
lipolitiikan ja organisaatioiden riskienhallinnan välillä. Sosiaalisten riskien 
hallinta on osittain limittäistä niin sosiaalipolitiikan ja tulojen uudelleenjaon 
kuin organisaatioiden riskienhallinnan kanssa. Kuvion kaikkein tummin alue 
esittää organisaatioiden riskien hallinnan ja sosiaalisten riskien hallinnan yh- 
teisiä osa-alueita. Näitä ovat esimerkiksi riskienhallinnan toimintatavat kuten 
riskianalyysi ja riskienhallintastrategian valinta sekä osittain yhteiset riskit 
kuten henkilöstöön kohdistuvat perinteiset sosiaaliset riskit. Organisaatioi- 
den riskienhallinnasta merkittävä osa ei kuitenkaan liity sosiaalisten riskien 
hallintaan, kuten perimmäiset tavoitteet ja liiketoimintaan liittyvä riskinotto 
mahdollisuutena. 

Sosiaalipolitiikkaan kuuluva tummin alue kuvaa sosiaalipolitiikkaan 
kuuluvia alueita, jotka jäävät sosiaalisten riskien hallinnan ja uudelleenjaon 
ulkopuolelle. Tällaisia ovat esimerkiksi köyhyyden vähentämistoimenpiteet, 
jotka eivät suoraan liity tulonjakoon. Hiukan vaaleampi harmaan alue yh- 
distää sosiaalipolitiikkaa ja tulonjakoa, mutta se ei kuulu sosiaalisten riskien 


hallintaan. Tästä esimerkkinä on kriittisesti köyhien tukeminen. Sosiaalipo- 


Organisaatioiden Sosiaalisten 


riskien riskien 
hallinta hallinta Sosiaalipolitiikka 


Kuvio 2. Organisaatioiden riskien hallinnan, sosiaalisten riskien hallinnan, tulonjaon ja 
sosiaalipolitiikan päällekäisyydet ja rajat (mukaillen Holzmann & Jorgensen 2001, 546) 

litiikkaa ja sosiaalisten riskien hallintaa yhdistävä valkoinen alue kattaa esi- 
merkiksi osin yhteisiä tavoitteita sekä hallittavia sosiaalisia riskejä. Vaaleim- 
man sävyinen harmaa alue edustaa uudelleenjakoa osana sosiaalisten riskien 
hallintaa, esimerkiksi infrastruktuuri-investointeja tietyillä alueilla riskien 
ehkäisemiseksi ja riskien seurausten lieventämiseksi. Tulojen uudelleenjakoa 
tapahtuu myös sosiaalisten riskien hallinnan ja sosiaalipolitiikan ulkopuolella, 
mistä esimerkkinä voidaan mainita progressiivinen tuloverotus. (Holzmann 
& Jorgensen 2001, 546.) 

Sosiaalisten riskien hallinnalla on myös oma sisältönsä, joka ei ole osa so- 
siaalipolitiikkaa, tulojen uudelleenjakoa tai organisaatioiden riskienhallintaa. 
Esimerkiksi vakaa talouspolitiikka, hyvä hallintotapa ja peruskoulutus tuke- 
vat sosiaalipolitiikan tavoitteita ja auttavat yksilöitä hallitsemaan sosiaalisia 
riskejä, mutta eivät ole osa perinteistä sosiaalipolitiikkaa, eivätkä toisaalta 
myöskään osa organisaatioiden riskien hallintaa, mutta ne kuuluvat kuitenkin 
selkeästi sosiaalisten riskien hallintaan. (Holzmann & Jorgensen 2001, 546.) 

Taulukossa 5 on koottuna yhteen sosiaalipolitiikkaan, sosiaalisten riskien 
hallintaan ja organisaatioiden riskien hallintaan liittyviä ominaispiirteitä, joi- 
ta tässä luvussa on käsitelty. Taulukko tiivistää näiden lähestymistapojen erot 
sekä yhtäläisyydet ja asemoi sosiaalisten riskienhallinnan omaksi kokonaisuu- 


dekseen, sosiaalipolitiikan ja organisaatioiden riskien hallinnan välimaastoon. 

Taulukko 5. Perinteinen sosiaalipolitiikka, sosiaalisten riskien 


hallinta ja organisaatioiden riskien hallinta vertailussa 


Sosiaalipolitiikka 
(Perinteinen) 


Sosiaalisten riskien 
hallinta 


Organisaatioiden riskien 
hallinta 


Toimeentulon 


Tavoite Hyvinvointi : ; Arvon maksimointi 
varmistaminen 
Esim. Liiketoimintariskit, 
jas Perinteiset sosiaaliset Perinteiset ja uudet henkilöstőriskit, omar 
Riskit as een: suusriskit, keskeytys- ja 
riskit sosiaaliset riskit SE : ae 
vastuuriskit, kuljetusriskit, 
tietoriskit 
Suhtautuminen Riski on uhka Riski on uhka Riski on sekä uhka että 
riskeihin mahdollisuus 
Hallinnan luonne Reaktiivinen K = (sal Proaktiivinen ja reaktiivinen 
Epävirallinen Epävirallinen 
Toteuttamistasot Julkinen Markkinapohjainen Markkinapohjainen 
Julkinen Julkinen 
Yksilö 
Toimeenpano Yhteiskunta Yhteisö Organisaatio 
Yhteiskunta 
aah j Sosiaalivakuutus, Ennaltaehkäisy, seu- — Välttäminen, pienentäminen, 
Riskienhallinta- sae h : ete E ; Kasten 
strategiat sosiaaliavustus, sosiaa- — rausten lieventaminen, jakaminen, siirtäminen, 


lihuolto, sote-palvelut sopeutuminen omalla vastuulla pitäminen 


Sosiaalisten riskien hallinta osana 
sosiaalipoliittista paradigman muutosta 


Akateemikot tuntuvat olevan yhtä mieltä siitä, että 1990-luvulla alkoi selkeä 
sosiaalipoliittinen suunnanmuutos, jolle on etsitty selityksiä muun muassa 
globalisaatiosta, uusliberalismista, jälkiteollisesta rakennemuutoksesta ja kan- 
salaisten odotusten muutoksista (Bonoli ym. 2000). Tämä suunnanmuutos si- 
sältää useita osittain limittäisiä ajatussuuntia ja on lisäksi saanut monimuotoi- 
sia vivahteita eri puolilla länsimaita. Akateemisessa kirjallisuudessa puhutaan 
siirtymisestä vastikkeelliseen, aktivoivaan, ehkäisevään, mahdollistavaan ja 
sosiaalisen investoinnin paradigmaan, jotka kaikki sisältävät yhteneviä mutta 
myös toisistaan eroavia piirteitä. Vaikka Suomessa sosiaaliturvan perusteita ei 
suunnanmuutoksen yhteydessä radikaalisti muutettu, eikä tuottajavastuuta 


siirretty yksityiselle sektorille, voidaan yhteiskunnallisen keskustelun todeta 

siirtyneen passiivisesta etuja jakavasta politiikasta kohti ehkäisevää ja akti- 
voivaa sosiaalipolitiikkaa. Riskienhallinnan näkökulmasta katsottuna suun- 
nanmuutos korostaa siirtymää passiivisesta kompensoinnista kohti aktivoivia 
etuus- ja palvelujärjestelmiä ja näin ollen laajentaa osaltaan käsitystä sosiaalis- 
ten riskien hallinnasta. 

Paradigman muutoksen taustalta voidaan löytää kytkentä uusliberalis- 
miin; ideologiaan ja teoriaan, joka on saavuttanut kansainvälisesti paljon suo- 
siota viimeisten vuosikymmenten aikana. Uusliberalismin teoriaa ovat luo- 
neet muun muassa tunnetut yhteiskuntafilosofit Milton Friedman, Friedrich 
Hayek ja Robert Nozick. Uusliberalismi nojaa vapaisiin markkinoihin, laajaan 
yksilönvapauteen ja julkisen vallan minimaaliseen rooliin. Maksimaalinen 
yhteiskunnallinen hyöty ja hyvinvointi saavutetaan uusliberalistisen teorian 
mukaan vapaasti toimivilla markkinoilla, joiden kautta järjestetään myös sosi- 
aaliturva ja muut palvelut. Valtion rooliksi jää institutionaalisten reunaehtojen 
luominen ja valvominen. Teorian mukaan jatkuva talouskasvu takaa hyvin- 
voinnin lisääntymisen, sillä rikkaiden rikastuminen kasvattaa myös alempien 
tuloluokkien varallisuutta ns. valumaefektin vuoksi. 

Merkille pantavaa on, että Suomessa, kuten muissakin Pohjoismaissa, eri- 
laisia ennaltaehkäiseviä sosiaalipolitiikan keinoja on käytetty jo vuosikym- 
menten ajan. Ehkäisevän sosiaalipolitiikan valtakunnallisen toimenpideoh- 
jelman (STM 1995, 70) mukaan ”ehkäisevällä sosiaalipolitiikalla tarkoitetaan 
niitä yhteiskuntapolitiikan alueella tehtäviä päätöksiä ja toimenpiteitä, joilla 
on kansalaisten omaehtoista toimintaa tukeva ja sosiaalisia riskejä ja ongelmia 
estävä, vähentävä tai pienentävä vaikutus”. Ehkäisevää sosiaalipolitiikkaa on 
Suomessa harjoitettu jo 1800-luvulta lähtien, ja termiä on käytetty lukuisissa 
asiakirjoissa viimeisen vuosisadan aikana. Ehkäisevän sosiaalipolitiikan tar- 
peellisuutta on perusteltu eri aikoina niin kustannussäästöillä, palveluiden in- 
tegraatiolla, yksilöiden elämänhallinnan ja omatoimisuuden lisäämisellä kuin 
palkkatyön edellytysten parantamisella. (Rauhala 1998, 135.) 

Jonkin verran ehkäisevästä sosiaalipolitiikasta eroava suuntaus on akti- 
voiva politiikka, jonka juuret ovat amerikkalaisessa etuusriippuvuuskeskus- 
telussa (workfare-diskurssi). Euroopassa aktivointitoimenpiteitä on kuitenkin 


perusteltu enemmänkin syrjäytymisen ehkäisyllä kuin etuusriippuvuuksien 

poistamisella (Jauhiainen 2005, 14-15). Aktivoivia toimenpiteitä on otettu 
käyttöön länsimaissa 1990-luvun alusta lähtien ja niitä on kohdistettu etenkin 
työttömiin. Parhaimmillaan aktivointi voi parantaa työllistymisvalmiuksia ja 
ehkäistä työttömyyden negatiivisia seurauksia. Aktiivisen sosiaalipolitiikan 
ohella saatetaan puhua myös vastikkeellisesta sosiaalipolitiikasta, jolloin toi- 
meentuloturvan ehtona on osallistuminen aktivoiviin tai työllistäviin toimen- 
piteisiin. Tällöin sosiaaliturvasta tulee siis osittain vastikkeellista. (Ala-Kau- 
haluoma 2005, 43—44.) 

Hiukan uudempiin suuntauksiin kuuluva sosiaalinen investointi -para- 
digma on lujittanut asemaansa viimeisen vuosikymmenen ajan etenkin län- 
simaisessa sosiaalipolitiikan tutkimuksessa ja akateemisessa keskustelussa. 
Vandenbroucke ym. (2011, 5) tiivistävät sosiaalisen investoinnin näkökulman 
kahteen tavoitteeseen. Ensinnäkin hyvinvointivaltio tulee uudistaa niin, että 
se painottaa paremmin myös uusia sosiaalisia riskejä ja nykyajan yhteiskunnan 
tarpeita. Toisekseen uudistuksen tulee varmistaa hyvinvointivaltion taloudel- 
linen ja poliittinen kestävyys uudenlaisessa tietoon perustuvassa taloudessa. 
Yksilöitä, perheitä ja yhteiskuntaa tulisi ennemmin valmentaa sopeutumaan 
erilaisiin muutoksiin kuin keskittyä vahinkojen korjaamiseen. Sosiaalisista 
investoinneista ovat kirjoittaneet laajasti esimerkiksi Gosta Esping-Andersen 
(esim. 1996; 2002) sekä Anthony Giddens (esim. 1994; 1998). 

Sosiaalisen investoinnin paradigma erottautuu uusliberalismista valtion 
roolin korostamisella. Sosiaalisen investoinnin puolestapuhujat eivät usko, 
että markkinat kykenisivät hallitsemaan uusia sosiaalisia riskejä ilman valtiota. 
Sosiaalinen investointi tarjoaakin länsimaille keinon ylläpitää kilpailukykyä 
turvautumatta uusliberaalien keinoihin, joita kansa on pitänyt liian radikaa- 
leina. (Sipilä 2011, 361.) Myös sosiaalisen investoinnin -paradigman taustalta 
löydetään kuitenkin kytkentä sosiaalimenojen pienentämiseen. Teorian mu- 
kaan investoinnit ihmisten toimintakykyyn ja vastuullisuuteen johtavat reali- 
soituvien sosiaalisten riskien vähenemiseen ja näin ollen julkisia interventioita 
tarvitaan tulevaisuudessa vähemmän (Giddens 1994, 152-157). 

Sosiaalista investointiajattelua kritisoitu talouden ylikorostamisesta, 
sosiaalipoliittisen intressin kaventumisesta ja liiasta vastuullistamisesta. 


Sosiaalinen investointiajattelu on saanut kuitenkin hyvin erityyppisiä piirteitä 

eri ympäristöissä. Isossa-Britanniassa New Labour tarttui Giddensin ajatuk- 
seen sosiaalisesta investoinnista ja lähti toteuttamaan politiikkaa mantralla 
”ei oikeuksia ilman velvollisuuksia”. Tällöin sosiaalinen investointiajattelu lä- 
heni huomattavasti workfare-diskurssia. Tanskalainen Esping-Andersen taas 
korostaa sosiaalisen investoinnin yhteydessä ongelmien ehkäisyä ja mahdolli- 
suuksien lisäämistä, ei niinkään vastuullistamista. Pohjoismainen sosiaalinen 
investointipolitiikka eroaakin selvästi brittiläisestä ja pohjoismainen malli 
on nostettu myös sosiaalisen investoinnin osalta kansainväliseksi esimerkiksi 
muille. Pohjoismaille ominainen työvoiman aktivoiminen, työnteon kannat- 
tavuus, lapsikeskeinen politiikka, ilmainen koulutus ja palveluiden alueellinen 
tavoitettavuus istuvat erinomaisesti sosiaalisen investoinnin ideaan. (Antikai- 
nen 2006.) 

Edellä kuvatun kehityksen myötä myös sana mahdollisuus on noussut so- 
siaalipolitiikkaa koskevaan keskusteluun. Esimerkiksi Heikki Hiilamo (2010, 
14) puhuu sosiaalisten mahdollisuuksien politiikasta ja täsmentää, että ”sosiaa- 
lisilla mahdollisuuksilla tarkoitetaan ihmisten toimintakykyä parantavia tai 
sitä ylläpitäviä sekä sosiaalista osallisuutta edistäviä myönteisiä siirtymiä”. 
Hiilamon ja Saaren (2010, 30) mukaan perinteiset riskienhallintajärjestelmät 
on luotu vastaamaan toteutuneiden riskien aiheuttamiin hyvinvointivajeisiin, 
eikä sosiaalisia mahdollisuuksia ole huomioitu riittävästi. Esimerkiksi päivä- 
hoitoa tulisi tarkastella mahdollisuuksien näkökulmasta, jolloin sen voi huo- 
mata edistävän naisten työuraa sekä antavan lapsille eväitä menestyä myöhem- 
min työelämässä. 

Sosiaalisten riskien hallinnan viitekehys sisältää samansuuntaista ideolo- 
giaa kuin edellä kuvatut sosiaalipolitiikan suuntaukset ja sen taustalla vaikut- 
tavat pitkälti samat kehityskulut. Kaikkia edellä mainittuja sosiaalipolitiikan 
kehityssuuntia sekä sosiaalisten riskien hallintaa yhdistää jollain tapaa ennal- 
taehkäisevien sosiaalisten riskien hallintakeinojen hyödyntäminen. Lisäk- 
si tavoitteena on valmentaa kansalaisista omaehtoisempia ja kyvykkäämpiä 
sopeutumaan erilaisiin muutoksiin. Viitekehys korostaa sosiaalisten riskien 
välttämiseen ja todennäköisyyksien pienentämiseen liittyviä toimenpiteitä ja 
sen tavoitteena on avustaa yksilöitä, yhteisöjä ja yhteiskuntia hallitsemaan ris- 


kejä paremmin. Sosiaalisten riskienhallinnan viitekehyksen taustalta voidaan 

löytää myös huoli perinteisten sosiaaliturvajärjestelmien toimimattomuudesta 
uusien riskien osalta. 

Sosiaalisten riskien hallinnan viitekehyksessä voidaan nähdä viitteitä uus- 
liberalistisesta ajattelutavasta, sillä se vastuuttaa yksilöitä ja yhteisöjä osallis- 
tumaan sosiaalisten riskien hallintaan ja pakottaa huomioimaan myös epävi- 
ralliset sekä markkinaehtoiset riskienhallintajärjestelyt. Vastuuttaminen tai 
yksityistäminen eivät kuitenkaan ole viitekehyksen tavoitteita, vaan valtiolla 
on selkeä ja tärkeä rooli sosiaalisten riskien hallinnan toimeenpanijana ja julki- 
set riskienhallintakeinot ulotetaan eri politiikkalohkojen alueille. Näin ollen 
viitekehys on itse asiassa lähellä Pohjoismaista sosiaalista investointiajattelua. 

Paradigman muutoksen jälkeen sosiaalipolitiikka korostaa ennaltaeh- 
käiseviä toimia ja sosiaalisia investointeja, mikä on siirtänyt tutkimuksen ja 
keskustelun painopisteen palvelujärjestelmään vakuutusten sijasta. Sosiaa- 
listen riskien hallinnan viitekehys korjaa osaltaan tätä painopisteen liiallista 
kääntymistä huomioimalla tasa-arvoisesti sekä riskien ennalta ehkäisyn, että 
niiden seurausten lievittämisen. Optimaalinen riskienhallintastrategia sisäl- 
tää nimittäin useita riskienhallintakeinoja (sekä tulonsiirtoja että palveluita) 
ja kokonaisuus tulisi valita yksilön, yhteisön tai yhteiskunnan toimintaym- 
päristön ja tavoitteiden mukaisesti. Kuten Vandenbroucke (2002) toteaa ”On 
epärealistista ajatella, että sosiaalinen investointivaltio voisi poistaa suuren 
osan perinteisestä hyvinvointivaltiosta”. Lisäksi esimerkiksi Kangas (2017) ko- 
rostaa, että sekä tulonsiirroilla että palveluilla on oma roolinsa kyvykkyyksien 
rakentamisessa ja tulonsiirrot voidaan itse asiassa nähdä myös sosiaalisena in- 


vestointina. 


Yhteenveto ja johtopäätökset 


Tämän artikkelin ensisijaisena tavoitteena oli rakentaa määritelmä ja teoreet- 
tinen viitekehys sosiaalisten riskien hallinnan käsitteelle. Artikkelissa esitetyn 
määritelmän mukaan sosiaalisten riskien hallinnalla tarkoitetaan julkisia ja 
yksityisiä toimenpiteitä, joiden avulla yksilöt, kotitaloudet, yhteisöt ja yhteis- 
kunnat voivat hallita taloudelliseen toimeentuloon liittyviä sosiaalisia riskejä. 
Sosiaaliset riskit kattavat terveyteen, elinkaareen sekä työ- ja perhe-elämään 


liittyviä toimeentuloriskejä, jotka voidaan jaotella perinteisiin sosiaalisiin ris- 

keihin (kuten työkyvyttömyys, vanhuus, kuolema) ja uusiin sosiaalisiin riskei- 
hin (kuten syrjäytyminen, yksinhuoltajuus, pitkäaikaistyöttömyys). 

Sosiaalisten riskien hallinnan määritelmä korostaa riskienhallintakeinojen 
sekä riskienhallintaan osallistuvien toimijoiden monimuotoisuutta. Sosiaali- 
sia riskejä voidaan hallita niin epävirallisin, markkinapohjaisin kuin julkisin- 
kin järjestelyin. Riskienhallintamenetelmiin kuuluvat niin proaktiiviset kuin 
reaktiivisetkin toimenpiteet, sekä palvelut että tulonsiirrot, joiden avulla pys- 
tytään sekä ennaltaehkäisemään sosiaalisia riskejä, että lieventämään niiden 
seurauksia. Julkiset riskienhallintamenetelmät eivät myöskään rajoitu sosiaa- 
lipolitiikan keinoihin, vaan mukana on myös talous-, koulutus-, ja työllisyys- 
poliittisia keinoja. Viitekehys osoittaa myös, että sosiaalisten riskien hallinta ei 
ole ainoastaan julkisen vallan tehtävä, vaan markkinat, perheet ja yksilöt ovat 
myös tärkeitä toimijoita prosessissa. 

Artikkelissa luotu sosiaalisten riskien hallinnan viitekehys pohjautuu 
Maailmanpankin vuonna 2000 julkaisemalle SRM-viitekehykselle, joka esi- 
teltiin tarkemmin artikkelin alussa. SRM-viitekehys on sosiaalisten riskien 
hallintaa laajempi kokonaisuus ja sisältää kaikki yhteiskunnalliset riskit, kuten 
luonnonilmiöt, sodat ja talouskriisit. SRM-viitekehys on luotu etenkin kaik- 
kein köyhimpiä yhteiskuntia ja yksilöitä ajatellen, eikä se sellaisenaan täysin 
sovellu kehittyneiden maiden viitekehykseksi. Lisäksi se sisältää esimerkiksi 
riskienhallintaprosessiin liittyviä rajoituksia, jotka on huomioitu tässä artik- 
kelissa esitettävän viitekehyksen rakentamisessa. 

Artikkelin toisena tavoitteena oli osoittaa tarve sosiaalisten riskien hal- 
linnan viitekehykselle. Yhteiskunnan muutokset kuten globalisaatio, väestön 
ikääntyminen, työ- ja perhe-elämän muutokset sekä teknologian kehitys ovat 
tuoneet mukanaan uudenlaisia sosiaalisia riskejä, joihin perinteiset sosiaalis- 
ten riskien hallintajärjestelmät on nähty riittämättöminä vastaamaan. Kri- 
tiikki on kohdistunut lähinnä reaktiivisiin vakuutuspohjaisiin järjestelmiin, 
joiden on nähty vastaavan lähinnä työmarkkinariskeihin ja passivoittavan 
kansalaisia. Kritiikki ei kuitenkaan osu esimerkiksi Suomeen, jossa ennalta- 
ehkäisevää sosiaalipolitiikkaa on harjoitettu jo pidemmän aikaa esimerkiksi 
kattavien sosiaalipalvelujen ja peruskoulutuksen avulla. Ongelmana on kui- 


tenkin ollut kokonaiskuvan puuttuminen. 

Kun akateeminen mielenkiinto kohdistuu yksittäiseen sosiaalipolitii- 
kan osa-alueeseen, kuten aiemmin tulonsiirtojärjestelmiin ja viime vuosina 
sosiaaliseksi investoinniksi luettaviin sosiaalipalveluihin, tuntuu välillä metsä 
unohtuvan puilta. Lisäksi puhtaasti sosiaaliturvaan sidoksissa oleva ymmärrys 
sosiaalisten riskien hallinnasta saattaa rajata muut politiikkalohkot, mark- 
kinaehtoiset ja epäviralliset riskienhallintamenetelmät sekä julkisen vallan 
ulkopuoliset toimijat (kuten yksilöt, yhteisöt ja yksityiset organisaatiot) ulos 
riskienhallinnan viitekehyksestä. Näin ollen sosiaalisten riskien hallinta tulee 
nostaa sosiaalipolitiikan yhdestä tehtävästä omaksi yläkäsitteekseen, joka tar- 
kastelee sosiaalisia riskejä nimenomaan riskienhallinnan, ei minkään politii- 
kan tai julkisen vallan, näkökulmasta. 

Artikkelin kolmantena tavoitteena oli asemoida riskien hallinta osaksi 
sosiaalipolitiikkaan ja riskienhallintaan liittyvää keskustelua. Sosiaalisten ris- 
kien hallinta on osittain limittäistä niin sosiaalipolitiikan kuin organisaatioi- 
den riskienhallinnankin kanssa. Sosiaalisten riskien hallinta kattaa osin samo- 
ja riskejä sekä sosiaalipolitiikan että organisaatioiden riskien hallinnan kanssa, 
mutta esimerkiksi sen tavoite, toimeenpano ja riskienhallintastrategiat eroavat 
sekä sosiaalipolitiikasta että organisaatioiden riskienhallinnasta. Sosiaalisten 
riskien hallinta voidaan asemoida myös osaksi viimeaikaista sosiaali- ja yhteis- 
kuntapoliittista keskustelua. Artikkelissa esitelty viitekehys voidaan sijoittaa 
lähelle sosiaalisen investoinnin paradigmaa, jossa näkyy niin ennaltaehkäisyn 
kuin vastuullistamisen ideologiaa, mutta joka kuitenkin korostaa valtion roo- 
lia verrattuna uusliberalistiseen ajattelutapaan. Sosiaalisen investoinnin para- 
digma painottaa kuitenkin selvästi sosiaalipalveluita, kun sosiaalisten riskien 
hallinta taas huomioi tasa-arvoisesti sekä tulonsiirrot että palvelut. 

Artikkelissa esitellyn uuden kasitteellisen viitekehyksen arvo syntyy sosiaa- 
listen riskienhallinnan laaja-alaisesta kartoittamisesta, joka auttaa ymmärtä- 
mään ilmiötä kokonaisvaltaisen riskienhallinnan näkökulmasta. Viitekehys 
osoittaa sosiaalisten riskien hallinnan monimuotoisuuden ja kiinnittää huo- 
mion epävirallisiin ja markkinapohjaisiin riskienhallintamenetelmiin julkis- 
ten ohessa. Lisäksi se korostaa sekä riskien ennaltaehkäisyyn, että seurausten 
lieventämiseen tähtäävien riskienhallintastrategioiden tarpeellisuutta. Näin 


ollen se mahdollistaa riskienhallintaprosessin ja -menetelmien kokonaisvaltai- 

sen uudelleenarvioinnin ja kehittämisen. Kyseessä on ensimmäinen puhtaasti 
sosiaalisten riskien hallintaan keskittyvä käsitteellinen mallinnus, joka vaatii 
tulevaisuudessa jatkokehittelyä sekä -tutkimusta useisiin osa-alueisiin liittyen; 
miten epävirallisia, markkinapohjaisia ja julkisia järjestelyitä sekä eri riskien- 
hallintastrategioita tulisi painottaa suhteessa toisiinsa, ja millaiset riskienhal- 


lintamenetelmät soveltuvat parhaiten kuhunkin sosiaaliseen riskiin. 

RiskDemo on vapaasti käytettävä ohjelmistotyökalu, joka on tarkoitettu 
havainnollistamaan riskejä todennäköisyyslaskennan ja tilastotieteen 
näkökulmasta. Ohjelmalla voidaan havainnollistaa riskejä monenlaisten 
graafisten esitysten, taulukoiden ja riskilukujen avulla. Tällä hetkellä sillä 
voidaan havainnollistaa demografiaa, korko- ja osakesijoittamista sekä 
klassista vararikkoteoriaa. Tässä artikkelissa esitellään RiskDemo-ohjel- 
miston ominaisuudet ja opastetaan sen käyttämiseen riskien havainnol- 
listamisessa. Lukija voi RiskDemon avulla tutustua moniin riskienhallin- 
nan avainkäsitteisiin havainnollisessa ja konkreettisessa muodossa. 


Johdanto 


Riskien visualisoinnilla on tärkeä tehtävä riskienhallintaprosessissa. Se auttaa 
sekä hallitsemaan riskejä että kommunikoimaan niistä. Eppler ja Aeschimann 
(2009) esittävät yleisen viitekehyksen, miten visualisointia voidaan soveltaa eri 
tilanteissa ja eri kohderyhmille. Visualisointimenetelmät voivat olla luonteel- 
taan sekä laadullisia että määrällisiä. RiskDemon tavoite on kuitenkin raja- 
tumpi: se on ensisijaisesti opetuksellinen ja keskittyy nimenomaan määräl- 
liseen riskienhallintaan. Se auttaa näkemään, miten erilaiset luvut ja kuviot 
palautuvat todellisiin tilastoaineistoihin. 

RiskDemon avulla voidaan havainnollistaa riskienhallintaan liittyvää 
todennäköisyyslaskentaa. Sovelluskohteita ovat osake- ja korkosijoittaminen, 
vararikkoteoria ja demografia. Riskiä voidaan havainnollistaa monenlaisten 
graafisten esitysten, taulukoiden ja riskilukujen avulla. 

RiskDemo toimii R-ympäristössä, joka on erityisesti tilastolliseen mallin- 
tamiseen ja grafiikkaan suunniteltu avoimen lähdekoodin ohjelmisto (R Core 
Team 2017). R-ohjelmistoa sovelletaan nykyään hyvin laajasti sekä opetuk- 


Riskien havainnollistamisohjelmisto RiskDemo 


sessa että tieteellisessä tutkimuksessa. Sen etuna on sen ilmaisuuden lisäksi 
helppo laajennettavuus: käyttäjät voivat itse ohjelmoida omiin sovelluksiinsa 
räätälöityjä lisäpaketteja ja saattaa ne halutessaan muiden saataville. R itse läh- 
dekoodeineen, binääritiedostoineen ja dokumentaatioineen sekä laaja kokoel- 
ma lisäpaketteja on saatavilla CRAN-verkostosta (Comprehensive R Archive 
Network). 

R itsessään ei liene helppokäyttöisin aloittelijalle soveltuva tilastollinen 
ohjelmisto, sillä sen käyttö perustuu komentoriville kirjoitettaviin käskyihin. 
Tämän vuoksi on kehitetty useita graafisia käyttöliittymiä käytön helpottami- 
seksi. Näistä yksi kehittyneimpiä on R Commander, jonka valikkojen avulla 
voidaan tehdä erilaisia perusanalyysejä (Fox & Bouchet Valat 2017; Fox 2017; 
2005). R Commander itsessään sisältää vain rajallisen määrän toimintoja mut- 
ta sitä on helppo laajentaa ohjelmoimalla siihen liitännäisiä (Fox 2007). Sen 
avulla on helppo tehdä esimerkiksi graafisia käyttöliittymiä R:n lisäpaketeille. 
Myös RiskDemo on toteutettu R Commanderin liitännäisenä. 

Toinen esimerkki siitä, miten R-kielellä ohjelmoidut tilastolliset ana- 
lyysimenetelmät on tuotu soveltajien ulottuville, on meta-analyysiin so- 
veltuva OpenMeta-Analyst (Wallace ym. 2012). Tämä ohjelmisto yhdistää 
Python-kielellä koodatun käyttöliittymän R-kielellä toteutettuun laskentaan. 
Vaikka käyttöliittymä onkin laadittu ensisijaisesti meta-analyysiä varten, se 
voidaan myös helposti liittää muunlaisiin analyyseihin. 

Ohjelmiston kehittäjät ovat kiinnittäneet huomion siihen, että edisty- 
neimmät menetelmät koodataan usein ensin tilastolliseen analyysiin suunni- 
telluilla ohjelmointikielillä, kuten R, SAS tai Stata, joita ei-tekniset tutkijat 
eivät ole tottuneet käyttämään. Tästä aiheutuu usein huomattava viive, ennen 
kuin uudet menetelmät tulevat laajempaan käyttöön. 

Yksi RiskDemon esikuvista on R-paketti TeachingDemos, jonka avulla 
voidaan havainnollistaa tilastotieteen ja todennäköisyyslaskennan peruskäsit- 
teitä (Snow 2016). Se soveltuu sekä itseopiskeluun että luokkahuoneessa käy- 
tettäväksi. Osa paketin ominaisuuksista, kuten keskeisen raja-arvolauseen ha- 
vainnollistaminen ja erilaisten jakaumien visualisointi, ovat hyödyllisiä myös 
riskienhallinnan kannalta, joten pakettia on hyödyllistä käyttää RiskDemon 


rinnalla. Myös tämä paketti on saatavilla R Commander -liitännäisenä. 

RiskDemon demografia-osuus perustuu oleellisin osin Rob Hyndmanin 
(2017) ohjelmoimaan R-pakettiin demography. Paketti sisältää huomattavan 
määrän työkaluja hedelmällisyys- ja kuolleisuusaineistojen havainnollistami- 
seen ja analysointiin. RiskDemo tarjoaa helppokäyttöisen käyttöliittymän 
grafiikan tuottamiseen ja perusanalyysien tekemiseen sekä auttaa samalla de- 
mography-paketin käyttömahdollisuuksiin tutustumisessa. 

Toinen laajempi kokonaisuus on osakesalkun optimointi ja siihen liitty- 
vä grafiikka. Vaikka salkun optimointi sisältyy ainakin kolmeen R-pakettiin 
(PortfolioAnalytics, R metrics ja tseries), Risk Demo ei riipu niistä, ja vastaavaa 


graafista toteutusta R-ympäristössä ei ole kirjoittajan tiedossa. 


RiskDemon asentaminen ja käynnistäminen 


Sen jälkeen, kun itse R on asennettu, voidaan RiskDemo asentaa kuten mikä 
tahansa R:n lisäpaketti. Kun R on käynnistetty, paketti voidaan asentaa kir- 
joittamalla R:n komento-rivillä ”install.packages(”RcmdrPlugin.RiskDemo”, 
dependencies=T RUE)”. Tämän jälkeen avautuu valikko, josta voidaan valita, 
miltä CRAN-peilisivustolta paketti ladataan. RiskDemon tarvitsemat apu- 
paketit asentuvat automaattisesti, mutta tämä voi viedä jonkin verran aikaa 
ellei paketteja ole jo valmiiksi asennettuna. Toinen mahdollisuus asennukseen 
on valita Windowsin RGui:n valikosta ”Packages” kohta ”Install package(s)...”. 

Ohjelma käynnistetään joko = kirjoittamalla = R-istunnossa 
”Ioad.packages(RcmdrPlugin.RiskDemo)” tai valitsemalla Windowsin 
RGui:n valikosta ”Packages” kohta ”Load package ...? ja valitsemalla avau- 
tuvasta valikosta ”RcmdrPlugin.RiskDemo”. Tämän jälkeen avautuu R 
Commander -ikkuna, jonka valikosta ”RiskDemo” valitaan yksi sovelluksista 
Bonds, Demography, Risk Theory tai Stocks (kuva 1). Valinnan jälkeen avau- 
tuu dialogi-ikkuna, jossa voidaan määritellä erilaisia laskelmia tai tuloskuvioi- 
ta. Painamalla “Apply” tai ”OK” nämä tehtävät voidaan toteuttaa; “Apply” 
jättää valinta-ikkunan auki ja ”OK” sulkee sen. 

Tulokset ilmaantuvat R Commanderin tulosikkunaan. Lisäksi sinne il- 
maantuvat R-koodit, joilla tulokset on tuotettu. Nämä tulokset olisi mahdol- 
lista tuottaa myös kirjoittamalla koodi suoraan R Commanderin syöteikku- 
naan (R Script) ja painamalla tulosikkunan nappulasta ”Submit”. Koodi on 

File Edit Data Statistics Graphs Models Distributions [ARYE] Tools Help 


Bonds 
CR) Dataset TT <Noactivedataset> | Z it dota, set | Model: 2 <Noactivemodel> | 


Rscript | RMarkdown | s lta 4 3 
Output hy submit 
Kuva 1. 
Messages . 
[1] NOTE: R Commander Version 2.2-3: Fri May 5 13:08:20 2017 R Commanderin 
valintaikkuna 


myös mahdollista suorittaa kirjoittamalla se R:n komentoriville (ikkunaan, 
josta RiskDemo käynnistettiin,) ja painamalla ”Enter”. Lisäksi voi avautua ik- 
kunoita, joissa on havainnollistavia kuvioita. Jotkut näistä kuvioista tuotetaan 
automaattisesti ja jotkut voidaan valita valikoista. R-koodi koostuu erilaisista 
funktiokutsuista, joista voi saada lisätietoa kirjoittamalla R:n komentorivillä 
kysymysmerkki ja funktion nimi ilman argumentteja, esimerkiksi ?bondPrice 


bondin hintalaskurin tapauksessa. 


Bonds-valikko 


Bonds-valikossa on kaksi vaihtoehtoa: ”Determine bond price” ja ”Draw yield 
curves”. Ensimmäistä vaihtoehtoa voidaan käyttää bondien hintojen laskemi- 
seen ja jälkimmäistä termiini- ja tuottokäyrien piirtämiseen. Hintojen laske- 
misen periaatteet on kuvattu esim. Bodien, Kanen ja Marcusin oppikirjassa 
Investments, luvussa 14, Bond Prices and Yields (2014). Korkojen aikarakenne 
on esitetty luvussa 15, The Term Structure of Interest Rates. 

Avautuvan ikkunan (kuva 2) yläosassa on kaksi liukuvalikkoa, joista voi- 
daan valita bondin ostoajankohta (Settlement date) ja eräpäivä (Maturity 
date). Alempana oleviin laatikkoihin voidaan täydentää vuosikorko (Annual 
coupon rate) ja koron maksukertojen lukumäärä vuodessa (Coupon payments 
per year). Tämän jälkeen täydennetään jompaan kumpaan alimmista laati- 
koista joko tuottokorko (Yield to maturity), jos halutaan määrittää bondin 
hinta, tai bondin hinta prosentteina nimellisarvosta (Flat price), jos halutaan 
laskea tuottokorko. On huomattava, että tässä bondin hinta on ns. flat price eli 
se vastaa bondin arvoa edellisen koronmaksun tapahduttua, jolloin se ei sisällä 
tämän jälkeen kertynyttä korkotuottoa. Lopuksi painetaan joko ”Apply” tai 
"OR. 

Tämän jälkeen R Commanderin tulosikkunaan ilmestyvät seuraavat tie- 
dot: tuottokorko desimaalilukuna (yield ToMaturity), bondin hinta edellisenä 
koronmaksupäivänä (flatPrice), päivien lukumäärä edellisestä koronmaksu- 
päivästä (daysSinceLastCoupon), edellisen koronmakuspäivän jälkeen kerty- 
nyt korko (accruedInterest) ja bondin hinta ostohetkellä (invoicePrice). Hin- 


nat ja kertynyt korko on annettu prosentteina bondin nimellisarvosta. 


Calculating bond yield or price 


Settlement date 


Year Month Day 


Annual coupon rate (%) [3 | 

Coupon payments per year |2 

Fill either yield to maturity or flat price 

Yield to maturity (%) Is | 

Flat price (% of par) | Kuva 2 


O Help $ Reset @ Apply IÈ Cancel of ok Bondilaskurin 
valintaikkuna 


224 AARNO AHTEENSIVU, LASSE KOSKINEN, JARNA KULMALA & 
PAULIINA HAVAKKA (TOIM.) 


Riskien havainnollistamisohjelmisto RiskDemo 


Lisäksi tulostetaan kuvio (kuva 3), jossa esitetään bondin hinta korkotason 
funktiona. Perustiedot vastaavat dialogissa annettuja. Katkoviivojen avulla 
kuvataan kahta tilannetta: 1) Bondin markkinahinta on yhtä suuri kuin ni- 
mellisarvo, jolloin tuottokorko voi olla suurempi tai pienempi kuin kupon- 
kikorko, 2) Tuottokorko on yhtä suuri kuin kuponkikorko, jolloin bondin 


arvo voi olla suurempi tai pienempi kuin nimellisarvo. 


Tuotto- ja termiinikäyrien piirtäminen 

Ikkunasta ”Drawing a yield curve” on mahdollista piirtää termiini- ja tuot- 
tokäyriä, jotka vastaavat Euro-alueen valtioiden liikkeelle laskemien bon- 
dien tuottoja (kuva 4). Käyrien parametrit on ladattu Euroopan keskus- 
pankin (ECB) verkkosivuilta ja ne kattavat aikavälin 6.9.2004—28.4.2017 
(RiskDemo-versio 1.7). Jos käyttäjä yrittää piirtää käyriä tämän aikavälin ul- 

Kuva 3. 

Bondin hinnan ja 
korkotason yhteys. 
Katkoviivat kuvaavat 
kahta tilannetta: 
ensimmäisessä 
bondin hinta on 
sama kuin sen 

Drawing a yield curve 


First date 


Second date (optional) 

Year Day 

12012 a [26 a 

2013 Ib 

2014 28 

12015 = 9 

12016 

POTIS EES v|31 v 

@ Yield curve? E AAA bonds? 

@ Forward curve? E Allbonds? Kuva 4. o 
Tuottokäyrien 

@ Help % Reset @ Apply JÈ cancel J ok piir tämisen 

valintaikkuna 


kopuolelta tai päivinä, jolloin bondien hintoja ei ole noteerattu, RiskDemo 
antaa tulosikkunaan varoituksen: ”Data for this date are unavailable”. 

Valintaikkunan yläosan liukuvalikoista valitaan päivämäärä, jolle käyrät 
piirretään. Vertailua varten on myös mahdollista määritellä alemmista valikois- 
ta toinen päivämäärä. Vasemmalla alhaalla olevista valintaruuduista voidaan 
valita, piirretäänkö tuottokäyrä vai termiinikäyrä vai molemmat. Oikealla 
puolella olevista ruuduista voidaan valita, piirretäänkö käyrä AAA-luokitel- 
luille bondeille vai kaikille bondeille. Kuvassa 5 on esimerkki tilanteesta, jossa 
käyrät on piirretty kahdelle päivämäärälle. Yhtenäiset käyrät vastaavat en- 
simmäistä päivämäärää ja katkoviivat toista. Termiinikäyrät ovat punaisella 
ja tuottokäyrät ovat sinisellä. Paksummat viivat vastaavat AA A-luokiteltuja 
bondeja ja ohuemmat kaikkia bondeja. 

Valintaikkunan yläosan liukuvalikoista valitaan päivämäärä, jolle käyrät 
piirretään. Vertailua varten on myös mahdollista määritellä alemmista valikois- 
ta toinen päivämäärä. Vasemmalla alhaalla olevista valintaruuduista voidaan 
valita, piirretäänkö tuottokäyrä vai termiinikäyrä vai molemmat. Oikealla 
puolella olevista ruuduista voidaan valita, piirretäänkö käyrä AAA-luokitel- 
luille bondeille vai kaikille bondeille. Kuvassa 5 on esimerkki tilanteesta, jossa 
käyrät on piirretty kahdelle päivämäärälle. Yhtenäiset käyrät vastaavat en- 


simmäistä päivämäärää ja katkoviivat toista. Termiinikäyrät ovat punaisella 

Kuva 5. 
I Tuotto- ja 

° id ee el termiinikäyrät Euro- 

kahtena ajankohtana 


ja tuottokäyrät ovat sinisellä. Paksummat viivat vastaavat AAA-luokiteltuja 
bondeja ja ohuemmat kaikkia bondeja. 


Demography-valikko 
Demography-osion avulla on mahdollista piirtää demografisia kuvioita ja teh- 
dä demografisia ennusteita. Valikot tarjoavat eräänlaisen graafisen käyttöliit- 
tymän Rob Hyndmanin (2017) laatimalle R:n demography -kirjastolle. Mene- 
telmät on kuvattu tarkemmin kirjaston dokumentaation kirjallisuusviitteissä. 
Lisäksi RiskDemo sisältää Human Mortality Database (HMD) -tietokan- 
nasta ladattuja kuolleisuusaineistoja 38 eri maalle (viimeisin lataus 3.5.2017, 
RiskDemo 1.7). Vaikka nämä esimerkkiaineistot rajoittuvat kuolleisuuteen, 
demography-paketin avulla on myös mahdollista analysoida hedelmällisyys- 
aineistoja. Sovelluksen päävalikko sisältää valinnat ”Plot demographic data”, 
”Choose demographic data”, "Compute lifetable”, "Estimate demographic 

model”, ”Forecast demographic data”, ”Forecast population data”. Nämä va- 
linnat kannattaa käydä läpi järjestyksessä. 

Ensimmäinen valinta havainnollistaa käytettävissä olevia aineistoja, ja sen 
avulla voi piirtää eri maita koskevia kuolevuus- ja populaatiokäyriä. Toisen 
valinnan avulla voidaan tarkastella kuolleisuus- ja altistusaineistoja suoraan 
lukuarvoina sekä määritellä tarkemmin mielenkiinnon kohteena oleva osa-ai- 
neisto jatkotarkasteluja varten. Kolmannen valinnan avulla voidaan muodos- 
taan elinaikataulukkoja. Neljännen valinnan avulla voidaan sovittaa erityyp- 
pisiä kuolevuusmalleja. Viidennen valinnan avulla voidaan laatia ennusteita 
sovitetun kuolevuusmallin perusteella. Kuudennen valinnan avulla voidaan 


ennustaa ikäjakauman muuttumista kuolevuusennusteen perusteella. 


Demografisten kuvioiden tuottaminen 


Valintaikkunasta ”Plot demographic data” (kuva 6) voidaan määritellä ku- 
vioita, joiden avulla voidaan tehdä vertailuja monien dimensioiden suhteen. 
Voidaan esimerkiksi vertailla kuolevuutta ja sen kehitystä eri maiden, ikäryh- 
mien ja sukupuolten välillä. Vasemmasta liukuvalikosta voidaan valita yksi tai 
useampia maita, joita koskevat kuviot piirretään. Kuviot voidaan piirtää joko 
iän tai ajan funktiona. Aineiston tyypiksi voidaan valita joko kuolleisuus tai 
kuolleisuuden altistusluku, joka tarkoittaa populaation kokoa eri ikäluokissa. 
Lisäksi voidaan valita yksi tai useampia käyriä seuraavista vaihtoehdoista: mo- 
lemmat sukupuolet, naiset, miehet. Oletusarvoisesti aineiston luvut logarit- 
moidaan mutta kuviot voidaan piirtää myös ilman tätä muunnosta. Oikean 
yläkulman laatikoissa voidaan määritellä tarkemmin, mitä ikiä ja vuosia ha- 


lutaan tarkastella. Nämä määrittelyt tehdään käyttämällä R:n merkintätapaa, 


Plot demographic data 


ick As function of Series Subset 
County (p -ckone Lormar) @ Age g Total Ages: |2*(0:55) | 

inland | =) Male 
rance | @ ik a Take logarithm ? 

jossa yksittäiset arvot erotellaan pilkuilla ja lukuvälit ilmaistaan kaksoispis- 
teellä. Esim. merkintä 0,5,20,50:53 ylemmässä laatikossa tarkoittaisi ikävuosia 
O, 5, 20, 50, 51, 52 ja 53. Merkintä 2*(0:55) tarkoittaa vuosia o, 2, 4, ..., 110. 
Kuva 7 esittää kuvan 6 valintojen perusteella piirretyn kuvion, jossa kuol- 
leisuuskäyrät on piirretty neljännesvuosisadan välein vuodesta 1900, kuiten- 
kin viimeinen vuodelta 2015. Kuviosta nähdään kuolleisuuden väheneminen. 
Käyrien järjestys osoitetaan sateenkaaren värein: Vanhinta vuosilukua 1900 
edustaa punainen väri ja uusinta 2015 edustaa violetti. Kuvio käyttää hyväk- 
seen ”demography”-paketin funktiota ”plot.demogdata”, jonka käytöstä saa li- 
sätietoja paketin dokumentaatiosta esim. kirjoittamalla komentorivillä ?plot. 


demogdata. 

Finland: total death rates (1900-2015) 


Log death rate 


0 20 40 60 80 100 Kuva 7. 
Kuolleisuuden 


Age kehitys 1900-2015 

Demografisen aineiston tarkempi määrittely 


Ikkunassa ”Choose demographic data” voidaan valita osa-aineisto jatkotarkas- 
teluja varten. Vasemmanpuoleisesta liukuvalikosta valitaan maa. Oikeanpuo- 
leisiin laatikoihin voidaan määritellä tarkasteltavat iät ja vuodet. Määrittelyn 
tuloksena syntyy osa-aineisto, joka on luokkaan ”demogdata” kuuluva olio ja 
jonka nimi annetaan oikean alakulman laatikossa (kuva 8). Valinta hyödyntää 
demography-paketin funktioita extract.years ja extract.ages. 


Choose demographic data 


Country (pick one) Data type Series Subset 
- @ Death rate@ Total ages: [0:110 | 
Exposure Female years: |1878:2015 
Male 


oS — Kuva 8. 
Demografisen 
@ Help € Reset @ Apply % cancel of ok aineiston 
valintaikkuna 


Lisaksi avautuu ikkuna, jossa nakyvat kuolleisuudet tai altistukset ian ja vuo- 
siluvun mukaan taulukoituna (kuva 9). Valintanapista ”Data type” voidaan 
valita, tarkastellaanko kuolleisuuksia vai altistuksia, ja valintanapista ”Series” 
valitaan, tarkastellaanko miehiä vai naisia vai molempia yhdessä. Nämä kaksi 
valintaa eivät kuitenkaan vaikuta oikeassa alakulmassa ilmoitettavaan tuloso- 


lioon (Output object). 


fin: Finland total rate 

Elinaikataulukon laskeminen 


Valintaikkunasta ”Compute life table” (kuva 10) valitaan kuolleisuusaineisto, 
jonka perusteella elinaikataulukko lasketaan (Input object), sekä tulosolion 
nimi (Output object). Valintaruuduista voidaan valita, tulostetaanko tau- 
lukko tulosikkunaan ja piirretäänkö kuvio elinaikaodotteista. Valintanapista 
”Series” valitaan, lasketaanko taulukko miehille vai naisille vai molemmille 
yhdessä. Lisäksi määritellään, mille ikävuosille vuosiluvuille taulukko laske- 
taan. Tässä on huomattava, että kullekin vuosiluvulle muodostetaan oma tau- 
lukko. Laskennan suorittaa demography-paketin funktio ”lifetable”. Kuvassa 
11 on esitetty osa vuoden 2015 aineiston perusteella lasketusta elinaikataulu- 
kosta. Kuva 12 havainnollistaa eri ikäisten elinaikaodotteita. Kuvion piirtää 


demography-paketin funktio ”plot.lifetable”. 


Compute life table 


Input object Series Subset 
Name: [fin o De Ages: |0:110 
N Female Years: |2015 
Output object 
Name) [finit tee 
@ Print lifetable? 
E Plot life expectancies? Kuva 10. 
Q Hep © Reset @ ay R Cancel J ox Elinaikataulukon 


valintaikkuna 


Period lifetable for Finland : total 


Year: 2015 

mx ax lx dx Lx Tx ex 
[2] 0.0017 0.0017 1.0000 0.0017 0.9984 81.4369 81.4369 
1 0.0001 0.0001 0.9983 0.0001 0.9983 80.4385 80.5735 
2 0.0001 0.0001 0.9982 0.0001 0.9982 79.4402 79.5803 
3 0.0001 0.0001 0.9981 0.0001 0.9981 78.4420 78.5909 
4 0.0001 0.0001 0.9980 0.0001 0.9980 77.4439 77.5973 
5 0.0001 0.0001 0.9980 0.0001 0.9979 76.4460 76.6024 
6 0.0000 0.0000 0.9979 0.0000 0.9979 75.4480 75.6084 
7 0.0000 0.0000 0.9979 0.0000 0.9978 74.4502 74.6094 
8 0.0000 0.0000 0.9978 0.0000 0.9978 73.4523 73.6133 Kuva 11. 
9 0.0001 0.0001 6.9978 0.0001 0.9977 72.4545 72.6157 Osa elinaika- 
10 0.0000 0.0000 0.9977 0.0000 0.9977 71.4568 71.6217 
11 0.0002 0.0002 0.9976 0.0002 0.9976 70.4591 70.6252 taulukosta 

Demografisen mallin sovittaminen 


Valintaikkunasta ”Estimating demographic model” (kuva 13) voidaan va- 
lita, mikä malli sovitetaan demografiseen (kuolevuus tai hedelmällisyys) ai- 
neistoon. Vaihtoehtoja ovat tavallinen Lee-Carter-malli, Lee-Carter-malli 
BMS-menetelmällä sekä funktionaalinen malli. Näitä vaihtoehtoja vastaavat 
demography-paketin funktiot ”lca”, ”bms” ja ”fdm”. Vaihtoehto ”bms” hyö- 


dyntää Booth-Maindonald-Smith-menetelmää optimaalisen estimointivä- 

Life expectancy: Finland total (2015) 

o Kuva 12. 

Estimating a demographic model 


Input object Method Series Subset 

Name: [fin 7 @ Lee Carter (standard) O Total Ages: [0:100 

Lee Carter (BMS methodology) Female years: |1950:2015 | 

lin määrittämiseksi. Vaihtoehto ”fdm” sovittaa kantafunktiomallin käyttäen 
pääkomponenttihajotelmaa. 

Valintaikkunan vasemmassa yläkulmassa annetaan syöteolio (Input ob- 
ject), joka kuuluu luokkaan ”demogdata”, sekä nimi tulosoliolle (Output ob- 
ject), joka kuuluu luokkaan “Ica” tai ”fdm” valittavan menetelmän mukaan. 
Vasemman alareunan valintaruuduista voidaan valita tulostettavaksi kak- 
siulotteinen residuaalikuvio, jonka avulla voidaan tutkia mallin sopivuutta 
ikä- ja aikaulottuvuuksien suhteen, sovitettua mallia havainnollistava kuvio 
Lee-Carter-mallin tapauksessa sekä yhteenvedon tulostaminen funktionaa- 
lisen mallin tapauksessa. Valintaruudun oikeassa yläkulmassa määritellään 
tarkemmin käytettävän aineiston osajoukko. 

Kuvassa 14 havainnollistetaan sovitettua Lee-Carter-mallia. Käyrä va- 
semmassa yläkulmassa (a,) kuvaa keskimääräistä logaritmoitua kuolevuutta 
(tai hedelmällisyyttä) eri ikäluokissa. Käyrä oikeassa alakurmassa (k,) havain- 
nollistaa yleistä kuolevuuden kehitystä. Käyrä oikeassa ylänurkassa (b,) kuvaa 

sitä, miten paljon yleinen kuolevuuden kehitys on vaikuttanut eri ikäluokissa. 


Käyrä antaa siis ikäkohtaiset painokertoimet yleiselle kuolevuuden kehityk- 


selle (k). 


Demografisen aineiston ennustaminen 


Valintaikkunasta ”Forecast demographic data” (kuva 15) voidaan määritellä 
kuolevuusennuste (tai hedelmällisyysennuste). Syöte ”Input object” on kuo- 
levuusmallin sovittamisesta saatu tulosolio, joka kuuluu luokkaan “Ica” tai 
”fdm”. Näitä vastaavat ennustemetodit ovat ”forecast.lca” ja ”forecast.fdm”. 
Tulosolion, joka on luokkaan ”fmforecast” kuuluva olio, nimi annetaan koh- 
dassa ”Output object”. Kohdassa ”Jump method” voidaan määritellä, käyte- 
täänkö ennusteen alkuarvona sovitettua arvoa vai viimeistä havaittua arvoa 
kuolevuuden aikakehitystä kuvaaville faktoriprosesseille (prosessi k, Lee- 
Carter-mallin tapauksessa). 

Kohdasta ”Options” voidaan valita, miten monen vuoden päähän ennus- 
te ulottuu (Forecast horizon) sekä ennustevälin kattavuus (Forecast interval 
level). Lisäksi on mahdollisuus tulostaa kuolevuusennustetta havainnollista- 
va kuvio sekä käytetyn demografia-mallin komponentteihin liittyvä ennus- 
tekuvio. Kuva 16 havainnollistaa Lee-Carter-malliin perustuvaa ennustetta 
50 vuoden päähän. Komponentit a, ja b, ovat samat kuin sovitetussa mallissa 
(kuva 14), mutta prosessille k, on tehty aikasarjaennuste. Ennusteväli, jota ku- 
vaa keltainen väri, on sitä laajempi, mitä kauemmalle ulottuvasta ennusteesta 


on kysymys. 


Forecast demographic data 


Input object Jump method Options 


Name: [fin.lca @ Fit Forecast horizon: 50 ] 


= Actual Forecast interval level (%): |80 E | Kuva 1 5 

Name: |fin.fcast Plots ; 

Populaatioennusteen laatiminen 


Ikäjakauman (väestöpyramidin) ennuste voidaan määritellä valintaikkunas- 
ta ”Making population forecast” (kuva 17). Aiemmista valinnoista poiketen 
tämä ennuste ei perustu demography-paketin funktioihin vaan RiskDemoin 
omaan funktioon ”pop.pred”. Funktio tekee yksinkertaisen aikasarjaennus- 
teen (arima(o,2,2)) alle 1-vuotiaiden lasten populaatiolle sekä yhdistää tämän 
nykyiseen ikäjakaumaan ja kuolevuusennusteeseen. Syötteenä (Input object) 
on luokkaan ”demogdata” kuuluva aineisto sekä luokkaan ”fmforecast” kuulu- 
va kuolevuusennuste. Myös tulosolio kuuluu luokkaan ”demogdata”. 

Loput valinnat eivät liity itse populaatioennusteeseen vaan piirrettävään 
kuvioon. Niistä voidaan määritellä, piirretäänkö kuvio iän vai ajan funktio- 
na, logaritmoidaanko käyrät sekä mille i’ille ja vuosille ne piirretään. Kuvioon 
voidaan sisällyttää sekä toteutuneita jakaumia että ennusteita. Kuva 18 esittää 


tällaista populaatioennustetta. Siinä toteutuneet jakaumat ovat kiinteällä vii- 

Making population Forecast 


Input object As Function of Subset 

Name: [fin ——- o Age Ages: [0:100 | 

Forecast abject : LA = Ea 

: [Fin.fcas ] Yes 
Output object @ No Kuva 17. 
Name: |fin.pcast Ikäjakauman 
O Help À Reset @ Apply 9 Cancel f ok ennusteen 

valintaikkuna 

Finland: total population (1990-2040) 

Kuva 18. 
Ikäjakauma vuosille 
1990-2040 
kymmenen 

vuoden välein. 
Ennustetut jakaumat 
katkoviivoilla 


Age 


valla ja ennusteet katkoviivalla. Kuvassa esiintyvä harjanne edustaa suuria ikä- 


luokkia, ja se siirtyy kuviossa eteenpäin ajan kuluessa kunnes se lopulta häviää. 


Klassisen vararikkoteorian havainnollistaminen 


Klassista vararikkoteoriaa voidaan havainnollistaa valitsemalla RiskDemo-va- 
likosta ”Risk Theory” ja ”Illustrate ruin theory”. Vararikkoteorian perusteita 
on kuvattu esim. Kaasin, Goovaertsin, Dhaenen ja Denuitin (2008) oppikir- 
jassa. 

Illustrating classical ruin theory 


Model parameters for compound Poisson distribution Claim sizes are assumed to be gamma-distributed 
Claim intensity (lambda) 100 Shape (alpha) |1 Rate (beta) |0.1 

Time horizon 

Time horizon (years) {10 


Fill two of the following: 
Figure parameters 


Initial capital (€) {1000 
Safety loading (%) 1.25 Number of simulation paths |10 Kuva 19. 
Ruin probability (%) | Time horizon (years) 10 | K lass ise n 
O Hep € Reset @ Apply % cancel J ox vararikkoteorian 


parametrien valinta 


Oletetaan, että vahinkotapahtumat sattuvat Poisson-prosessin mukaisesti. 
Valintaikkunan (kuva 19) kohdassa ”Claim intensity” voidaan antaa intensi- 
teettiparametri, joka on keskimääräinen vahinkojen lukumäärä vuodessa. Li- 
säksi tässä sovelluksessa oletetaan yksinkertaisuuden vuoksi, että yksittäisten 
vahinkojen suuruudet ovat gamma-jakautuneita. Jakauman parametrit & ja 
B(shape ja rate) annetaan oikeassa yläkulmassa. Pitämällä jakauman odotusar- 
vo (= a/B) vakiona ja muuttamalla muotoa, voidaan tutkia vahinkojakauman 
muodon vaikutusta vararikkotodennäköisyyksiin. 

Kohdasta ”Time horizon” määritellään, millaisella aikajänteellä vararikkoa 
tarkastellaan. Jos kohta jätetään tyhjäksi, tarkastellaan ääretöntä aikajännettä. 
Tällöin voidaan esimerkiksi laskea todennäköisyys sille, että vakuutusyhtiö ei 
joudu koskaan vararikkoon. Tätä ratkaisuun päästään myös raja-arvotarkas- 
teluna, kun käytetään äärellistä aikajännettä mutta kasvatetaan sitä kohti ää- 
retöntä. 

Vasemman alakulman täytettävät kohdat ovat alkupääoma, varmuuslisä ja 
vararikkotodennäköisyys. Näistä kohdista täytetään kaksi, jolloin RiskDemo 
osaa laskea kolmannen. Varmuuslisä annetaan prosentteina ja se kertoo, miten 
paljon vakuutusmaksua on kerättävä yli vuotuisen vahinkomenon odotusar- 
von. Näiden kohtien avulla on mahdollista tutkia esimerkiksi, miten alkupää- 
oma ja varmuuslisä vaikuttavat vararikkotodennäköisyyteen. Laskennan tulos, 
joka näkyy R Commanderin tulosikkunassa, koostuu seuraavista komponen- 
teista: Lundbergin eksponentti (LundbergExp), alkupääoma (initialCapital), 
varmuuslisä (safetyLoading) ja vararikkotodennäköisyys (ruinProb). Lund- 
bergin eksponentti on vararikkolaskennoissa hyödyllinen parametri. Var- 


muuslisä ja vararikkotodennäköisyys ovat tässä tulosteessa desimaalilukuina. 

Oikeassa alakulmassa määritellään vararikkoteoriaa havainnollistava si- 
mulointikoe, jossa simuloidaan vakuutusyhtiön pääoman kehitystä. Asetuk- 
sista valitaan generoitavien satunnaispolkujen lukumäärä ja aikajänne. Kuvas- 


sa 20 on esimerkki tällaisista simuloinneista. 


R Graphics: Device 2 (ACTIVE) 

Kuva 20. 
Vakuutusyhtiön 
: riskiprosessin 
Timaya) simulointikuvio 
Stocks-valikko 


Stocks-osion avulla on mahdollista havainnollistaa osakesijoittamiseen liitty- 
viä laskelmia ja riskejä. Valikko sisältää kohdat ”Load stock data”, ”Optimize 
portfolio? ja ”Determine stock price”. Ensimmäinen vaihtoehto mahdollistaa 
osakeinformaation lataamisen Kauppalehden verkkosivulta, toinen optimaa- 
lisen sijoitussalkun muodostamisen ja kolmas osakkeen todellisen arvon mää- 
rittämisen DDM-mallin avulla. 

Sijoitussalkun optimointi -valinnalla voidaan havainnollistaa mm. seuraa- 


via asioita, jotka on esitetty Bodien ym. kirjassa Investments (2014). 1) Pää- 

oman kohdentaminen riskillisen ja riskittömän sijoituksen välillä (Luku 6: 
Capital Allocation to Risky Assets) 2) Optimaalisen riskillisen salkun valinta 
(Luku 7: Optimal Risky Portfolios). 3) Yhden indeksin malli (Luku 8: Index 
Models). Osakkeen todellisen arvon määrittäminen DDM-mallin avulla on 
kuvattu luvussa 18: Eguity Valuation Models. 


Osakeaineiston lataaminen 


Valintaikkunasta ”Loading stock data” on mahdollista määritellä osakeaineis- 
ton lataaminen Kauppalehden sivulta. Aineisto koskee Helsingin pörssissä no- 
teerattuja yhtiöitä. Ladattu aineisto tallennetaan muodossa ”data frame” ja se 
sisältää osakkeista seuraavat tiedot: yhtiön nimi, nimen lyhenne, päätöskurssi, 
volatiliteetti, beta-kerroin, osinko ja osinkotuotto (%). Valintaikkunasta voi- 
daan määritellä aineiston nimi sekä minkä kokoluokan yritykset aineistoon 
halutaan sisällyttää. 

Aineiston lataaminen vie jonkin verran aikaa, varsinkin, jos ladataan kaik- 
kien yhtiöiden tiedot. Lataamisen jälkeen R Commanderin ikkunasta voidaan 
aktivoida ladattu aineisto ja sitä voidaan tarkastella (kuva 21). RiskDemo sisäl- 
tää valmiina isot yhtiöt kattavan aineiston ”stockData”, joten havainnollistar- 
koitusta varten ei ole välttämätöntä ladata ensin aineistoa. Valmiin aineiston 
saa käyttöön poimimalla R Commanderin valikoista ”Data > Data in packages 
> Read data set from attached package” ja valitsemalla avautuvasta ikkunasta 
paketin ”RcmdrPlugin.RiskDemo” ja aineiston ”stockData”. 


stockData 


names abbrs quote vol beta div divYield 


Neste Oyj NES 37.65 28 28 1.30 3.4 JA 
Ahlstrom-Munksjö Oyj AM1 18.04 35 35 0.23 2.3 
Kemira Oyj KEMIRA 11.72 22 22 0.53 4.5 
Metsä Board Oyj METS 6.42 29 29 0.19 3.0 
Metsä Board Oyj METS 6.69 33 33 0.19 2.8 
Outokumpu Oyj OUT 7.08 45 45 0.10 1.4 
SSAB SSAB 3.75 47 47 0.00 0.0 
SSAB SSAB 3.05 43 43 0.00 0.0 
Stora Enso Oyj STE 11.91 25 25 0.37 3.4 
Stora Enso Oyj STE 11.42 26 26 0.37 3.2 Kuva 21 
UPM-Kymmene Oyj UPM 24.57 30 30 0.95 3.8 a n 
Sle] Oyj CGC 52.45 33 33 0.95 1.8 Osa osakkeiden 
Huhtamäki Oyj HUH 35.19 24 24 0.73 2.1 : iani 
Kone Oyj KNE 43.00 20 20 1.55 3.6 |; esimerkkiaineistosta 

Salkun optimointi 


Sen jälkeen kun jokin osakeaineisto on aktivoitu, voidaan avata valintaikkuna 
”Determining optimal portfolio” (kuva 22). Tässä on mahdollista muodostaa 
optimaalinen sijoitussalkku ja havainnollistaa siihen liittyviä riskejä. Käytet- 
tävässä aineistossa kustakin sijoituskohteesta on oltava seuraavat muuttujat: 
tuotto-odotus (Expected yield variable), volatiliteetti (Volatility variable) ja 
beta-kerroin (Beta variable). Nämä muuttujat voidaan valita kolmesta valin- 
taikkunan yläosan valikosta. Lukujen on oltava aineistossa prosentteina. Esi- 
merkkiaineisto koskee yksittäisten yhtiöiden osakkeita, mutta aineistossa voisi 
olla mitä tahansa sijoituskohteita, joista nämä luvut ovat saatavilla, esim. osa- 
ke- tai korkorahastoja. 

Esimerkkiaineistosta voidaan valita havainnollistamismielessä odotetuk- 
si tuotoksi osinkotuottomuuttuja. Tämä vastaa oletusta, että osakkeen hinta 
ja osinko pysyvät muuttumattomina. Osinkotuotto on osingon ja osakkeen 
hinnan suhde prosentteina. Volatiliteettimuuttuja on logarimoidun hinnan 
muutosten hajonta suhteutettuna vuositasolle. Beta-muuttuja mittaa osak- 
keen hinnan muutosten herkkyyttä suhteessa markkinaindeksiin. Se kertoo, 
montako prosenttia markkinaindeksin muutoksesta heijastuu osakkeen hin- 
tamuutokseen. 

Laatikoihin annetaan tietoina portfolioindeksin volatiliteetti (Portfolio 
index volatility), salkun tasapainottamisväli (Rebalancing interval), riskillis- 
ten sijoituskohteiden lukumäärä (Number of risky investments) ja kokonais- 
sijoituksen arvo (Total investment). Portfolioindeksi on osakeindeksi, joka 


Determining optimal portfolio 


Expected yield variable(%) Volatility variable (%) Beta variable (%) 


beta i 
| [idiv iv 
HW | divvietd ivYield 
| |\quote uote 
vol ol 
Portfolio index volatility (%) ho | E include risk-free investment? 
Rebalancing interval (months) |12 E Allowborrowing? _ , 
Number of risky investments 10 | Risk-freeinterestrate(%)|1 | 
Total investment (€) [100 | Risk aversion coefficient |20 | 
va Kuva 22. 
O Help © Reset O Apply R Cancel of ok Salkun optimoinnin 
valintaikkuna 

kuvaa kaikkien osakkeiden kurssikehitystä ja jonka suhteen aineiston beta-lu- 
vut on laskettu. Salkun tasapainottamisväli viittaa aikaväliin, jona salkun 
koostumus pidetään vakiona ja jonka aikana syntyvää tuottoa pyritään mak- 
simoimaan. Muuttamalla tätä arvoa voidaan havainnollistaa lyhyen ja pitkän 
aikavälin sijoittamisen eroja. Oletuksena on, että tuotot ovat log-normaalisesti 
jakautuneita, mutta jakauma on lähes normaalinen lyhyen aikavälin sijoituk- 
sissa. Riskillisten sijoituskohteiden määrä on vähintään yksi ja enintään aineis- 
tossa olevien sijoituskohteiden määrä. Muuttamalla tätä lukumäärää voidaan 
havainnollistaa hajauttamisen vaikutuksia. Jos kokonaissijoitukseksi merki- 
tään 100 (€), niin saatavat tulokset voidaan tulkita prosentteina kokonaissi- 
joituksesta. 

Oikealla alhaalla olevasta valintaruutusta voidaan valita, sisällytetäänkö 
salkkuun riskitön sijoituskohde. Tämä on teoreettinen rahoitusväline, joka ei 
sisälly aineistoon. Oletuksena on, että sen tuotto on sama kuin riskitön korko 
(Risk-free interest rate), joka kirjoitetaan alempana olevaan laatikkoon. Toi- 
sesta valintaruudusta (Allow borrowing) voidaan valita, sallitaanko velaksi si- 
joittaminen. Jos tämä sallitaan, RiskDemo olettaa, että lainan korko on sama 
kuin riskitön korko. Viimeisessä valintaruudussa voidaan antaa riskinkaih- 
tamiskerroin (Risk aversion coefficient), jota tarvitaan sijoitettavan summan 
kohdentamiseen riskittömän sijoituksen ja riskillisen salkun välillä. 

Riskinkaihtamiskerroin A liittyy RiskDemoin käyttämään hyötyfunk- 


tioon, joka on muotoa 
1 
U = E(r) = 340", 


missä E(r) on tuoton odotusarvo ja o” tuoton varianssi. 

Tulosolio, joka ilmestyy tulosikkunaan, koostuu seuraavista komponen- 
teista: 1) optimaalisen salkun koostumus (portfolio), salkun tuotto-odotus 
(return E xpectation), tuoton keskihajonta (returnDeviation) sekä Value at 
Risk -luvut (VaR). Salkun koostumus on prosentteina kokonaissijoituksesta, 
jos kokonaissijoitussummaksi valittiin 100; muuten osuudet ovat euroina. Sal- 
kussa on mukana riskitön sijoitus (Risk-free), jos se päätettiin ottaa mukaan. 


Negatiivinen luku tässä kohtaa tarkoittaa ottolainaamista eli velaksi sijoitta- 

mista. Muiden sijoituskohteiden kohdalla lyhyeksimyyntiä ei ole sallittu, joten 
negatiiviset luvut eivät ole mahdollisia. Myös tuoton odotusarvo ja hajonta 
sekä VaR-luvut voidaan tulkita prosentteina, jos kokonaissijoitussumma oli 
100. Value at Risk tarkoittaa arvoa, jota pienempi tuotto on annetulla toden- 
näköisyydellä. Negatiiviset luvut merkitsevät tappiota. 

Tuloksena syntyy myös kaksi kuviota. Ensimmäisesssä kuviossa (kuva 23) 
on simuloitu tuoton jakauma. Vihreän alueen pinta-ala vastaa voiton toden- 
näköisyyttä ja punainen tappion todennäköisyyttä. Tässä voidaan havain- 
nollistaa mm. sitä, että vaikka yksittäisen osakkeen tuottojakauma olisi vino, 
hajautetun salkun tuottojakauma voi olla melko symmetrinen ja likimain nor- 
maalijakautunut. 

Toinen kuvio (kuva 24) havainnolistaa sijoituskohteita tuoton keskihajon- 
nan ja odotusarvon muodostamassa tasossa. Yksittäiset riskilliset sijoituskoh- 
teet (osakkeet) on esitetty punaisilla tähdillä. Näiden vasemmalla puolella ole- 
va käyrä esittää ns. pienimmän varianssin rintamaa; se ilmoittaa pienimmän 


mahdollisen hajonnan, joka on saavutettavissa kullakin tuotto-odotuksen ar- 


R Graphics: Device 3 (ACTIVE) 

R Graphics: Device 2 (ACTIVE) 


Efficient frontier of returns 


Kuva 24. 
© Tuoton hajonnan ja 
odotusarvon taso, 
jolle on merkitty 
yksittäiset sijoitukset 
punaisilla tähdillä, 
pienimmän varianssin 
rintamaa osoittava 
käyrä, pääoman 
kohdentamisen suora 
sekä optimaalinen 
riskillinen salkku 


Expectation 
6 


o mustalla pisteellä 
0 5 10 15 20 25 ja optimaalinen 
Standard deviation kokonaissalkku 
valkoisella pisteellä. 


volla salkun osakepainoja optimoimalla. Tämän käyrän yläosa on ns. tehokas 
rintama, joka ilmoittaa suurimman mahdollisen tuotto-odotuksen, joka on 
saavutettavissa kullakin keskihajonnan arvolla. Tällä käyrällä on musta piste, 
joka edustaa optimaalista salkkua siinä mielessä, että siinä Sharpen luku on 


suurin. Sharpen luku salkulle P on 


W E(rp) — Tff 


S 
P Sp 


missä E(rp) on salkun tuoton odotusarvo, op sen hajonta ja r;riskitön tuotto. 
Jos valittuna on riskitön sijoituskohde, piirretään lisäksi suora, jonka va- 
kiotermi on riskitön korko ja joka sivuaa tehokasta rintamaa. Tämän suoran 
kulmakerroin on optimaalisen riskillisen salkun Sharpen luku, ja sivuamis- 
kohdan koordinaatit vastaavat tämän salkun hajontaa ja tuotto-odotusta. 


Suoraa kutsutaan pääoman kohdentamisen suoraksi (capital allocation line, 


RISKIENHALLINNAN AJANKOHTAISIA TEEMOJA 243 


Arto Luoma 


CAL). Sillä on valkoinen piste, jonka koordinaatit ovat riskittömästä sijoituk- 
sesta ja riskillisestä salkusta koostuvan optimaalisen kokonaissalkun tuoton 
hajonta ja odotusarvo. Jos tämä optimipiste sijaitsee optimaalista riskillistä 
salkkua vastaavan mustan pisteen oikealla puolella, kyseessä on velaksi sijoit- 


taminen. 


Osakkeen arvon määritys 


Valintaikkunan ”Determining stock price” (kuva 25) avulla voidaan arvioida 
osakkeen todellista arvoa mallintamalla tulevia osinkoja ja diskonttaamalla 
ne nykyhetkeen (dividend discount model, DDM). Ensimmäiseen laatikkoon 
on mahdollista arvioida osingot yhdelle tai useammalle vuodelle pilkuilla ero- 
tettuina. Laskennassa oletetaan, että viimeisen laatikkoon merkityn osingon 
jälkeen osingot muuttuvat tasaisella nopeudella (constant growth DDM tai 
Gordon growth model). Jos viimeisin osinko on D, kasvunopeus g ja diskont- 
tokorko &, osakkeen todellinen arvo on 


DA+9 Doto, _ Pot 9) 
1+k (+k)? `° k-g ` 


Determining stock price 


Future dividends (€) 1 


Fill either k or the boxes below it Fill either g or the boxes below it 
Risk adjusted return k (%) |12 Growth rate g (%) [10 | 
Riskless rate r (%) = Return on equity ROE (%) | J Ki uva 25. ja 
Market risk premium (%) Plowback ratio b (%) a 
Beta (%) == Osakkeen hinnan 
@ Help 4 Reset Pad Apply x Cancel J OK maar tyksen 
valintaikkuna 


Ylimpään laatikkoon vasemmalla asetetaan diskonttokorko k, joka on osak- 
keelta vaadittava odotettu tuotto ja jossa osakkeen riski on otettu huomioon. 
On kuitenkin mahdollista jättää tämä kohta täyttämättä ja täyttää kolme sen 
alapuolista laatikkoa, jolloin £ määritetään Capital Asset Pricing (CAP) -mal- 
lin avulla. Mallin mukaan osakkeelta voidaan odottaa tuottoa r/+B/E(ry)-r/d, 
missä yon riskitön korko, 6 osakkeen beta-luku ja E(ry) markkinaportfolion 

odotettu tuotto. Laatikoihin täydennetään prosentteina riskitön korko, mark- 
kinariskilisä E(ry/)-7/ ja beta-luku. 

Ylimpään oikeanpuoleisista laatikoista merkitään odotettu osinkojen 
kasvunopeus g. Myös tämä kohta voidaan jättää täyttämättä, jos kaksi sen 
alapuoleista laatikkoa täytetään. Tällöin kasvunopeutta arvioidaan kaavalla 
g=ROEx0b, missä ROE on oman pääoman tuotto (return on equity) ja 4 osuus 
yhtiön tuloksesta, joka sijoitetaan uudelleen yhtiöön (ns. plowback ratio). 

Laskennan tulosolio sisältää seuraavat komponentit: osinko (dividend), 
osakkeelta vaadittava tuotto desimaalilukuna (k), kasvunopeus desimaa- 
lilukuna (g), kasvumahdollisuuksien nykyarvo (present value of growth 
opportunities, PVGO) ja osakkeen arvo (stockPrice). PVGO lasketaan vahen- 


tämällä osakkeen arvosta sen arvo ilman kasvuoletusta. 


Yhteenveto 


RiskDemon avulla voidaan havainnollistaa riskienhallintaan liittyvää toden- 
näköisyyslaskentaa. Sovelluskohteita ovat osake- ja korkosijoittaminen, vara- 
rikkoteoria ja demografia. Riskiä voidaan havainnollistaa monenlaisten graa- 
fisten esitysten, taulukoiden ja riskilukujen avulla. 

Teknisesti RiskDemo käyttää hyväkseen avoimen lähdekoodin ohjelmis- 
toa R, joka on suunniteltu tilastolliseen laskentaan ja grafiikan tuottamiseen, 
sekä siihen liittyvää graafista käyttöliittymää R Commander. RiskDemo on 
R:n lisäpaketti ja samalla R Commanderin liitännäinen. 

erityisesti taloustieteessä ja vakuutuksessa. Hän on työskennellyt monissa ti- 


lastotieteen tutkimus- ja opetustehtävissä. 


FT Raimo Voutilainen on toiminut vakuutus- ja pankkialalla 36 vuotta, ja on 
nykyään riippumaton tutkija. Hän on erikoistunut pankki- ja vakuutusalan 
yhteistyön rakentamiseen, ja on perustanut Suomeen 7 ja Baltiaan 4 vakuutus- 
tai finanssiyritystä. Hän on myös toiminut usean vakuutusyhtiön toimitus- 
johtajana. Voutilainen väitteli vuonna 2006 Helsingin kauppakorkeakoulussa 
pankin ja vakuutusyhtiön parhaan liittoumamallin etsinnästä, ja on sen jäl- 


keen julkaissut tutkimuksia vakuutustieteen alalta. 

Riskienhallinnan ajankohtaisia teemoja -kirja sisältää monipuolisia 
riskeihin ja riskienhallintaan liittyviä näkökulmia. Kirja pyrkii 
omalta osaltaan vastaamaan riskien ja riskienhallinnan 
toimintaympäristössä viime vuosien aikana tapahtuneeseen 
nopeaan kehitykseen sekä riskien syntymekanismien ja vaikutusten 
muutokseen. Kirjan tavoitteena on lisäksi virittää riskienhallintaan 
liittyvää akateemista keskustelua. 

Kirja koostuu seitsemästä opetukseen soveltuvasta 
tutkimusartikkelista, joista jokainen muodostaa myös itsenäisen 
kokonaisuuden ja on mahdollista lukea erikseen. Artikkelit 
täydentävät ja ajantasaistavat riskienhallinnan perusteoksissa 
käsiteltyjä riskin määritelmiä, käsitteitä ja kokonaisvaltaista 
riskienhallintaprosessia. 

Ensimmäiset kolme artikkelia käsittelevät riskin olemusta ja 
riskienhallintaa uusimpien tutkimusten sekä organisaatioiden 
käytännön näkökulmasta. Artikkeleissa tarkastellaan muun muassa 
riskien ja riskienhallinnan keskeisiä käsitteitä, turvan rakentamisen 
peruskysymyksiä sekä riskitietoisuutta johtamiseen liittyvässä 
päätöksenteossa. 

Kolmessa seuraavassa artikkelissa käsitellään maineriskiä 
ja sosiaalisia riskejä ajankohtaisten esimerkkien ja tilastojen 
perusteella. Artikkeleissa tarkastellaan maineriskin käsitettä ja 
maineriskien vaikutuksia yritysten liiketoimintaan, sosiaalisia riskejä 
ja niiden yhteiskunnallista merkitystä sekä sosiaalisten riskien 
hallinnan käsitettä ja ulottuvuuksia. Viimeinen artikkeli esittelee 
vapaasti saatavilla olevan RiskDemo-ohjelmiston, jonka avulla 
lukija voi halutessaan testata ja havainnollistaa monenlaisia riskien 
ominaisuuksia. 

Kirja soveltuu korkeakouluopetukseen riskienhallinnan 
opintojaksoille, ammattikorkeakoulujen opetusohjelmiin, yrityksissä 
ja muissa organisaatioissa riskienhallinnan parissa työskenteleville 
sekä vakuutusalalla toimiville. 


